<header data-type="book">
<h1>王樂亭指要</h1>
</header>

<h1>卷一</h1>

<h2>時邪</h2>
<p>蔣左　初愈之體，氣血未充，衝風踐寒，焉得不乘虛而入？近見夜間發熱，得汗則減，而太陽連頰作痛。純是客邪見症，且先略為疏解。</p>
<p>玉竹（炒，三錢）　前胡（八分）　川貝（一錢）　北參（三錢）　荊芥（六分）　川芎（五分）　防風（五分）　丹皮（八分）　山藥（四錢）　生熟穀芽（四錢）　連須蔥頭（一枚）</p>
<p>蘇右　風溫上受於少陽陽明，口內牙齦碎爛，連及左畔咽喉，外而頭面胸膈浮腫色紅。此乃大頭瘟之屬，為症不輕，且清少陽陽明之邪。</p>
<p>柴胡（五分）　葛根（一錢）　川連（四分）　黑梔（一錢）　薄荷（二錢）　元參（三錢）　鮮石斛（三錢）　甘草（一錢）　射干（一錢）　銀花（八分）　牛蒡（一錢）　馬勃（五分）　荊芥（二錢）　防風（一錢）　竹葉（二十片）　燈心（五寸）　蘆根（八錢）</p>
<p>楊左　無汗而見寒熱，面赤咽紅喉痛，脈至浮數而尺無力，症屬虛體挾邪。至於遍體痰癧，此係舊恙。茲且緩圖，先為清理客邪。</p>
<p>柴胡（四分）　黑梔（一錢五分）　薄荷（一錢）　牛蒡（三錢）　澤瀉（一錢）　歸身（三錢）　元參（三錢）　連翹（二錢）　甘草（一錢）　黃芩（一錢）　赤芍（一錢）　大貝（三錢）　生地（五錢）　石決（六錢）　防風（一錢）　夏枯草（一錢）　竹葉（二十）　燈心（五寸）</p>
<p>吳左　邪陷心營，神昏似睡，六脈細微欲絕。已現脫象，勢在朝不保暮，不忍坐視。勉商竹葉黃耆湯加減，取其托透兼施，盡人事以待天。</p>
<p>黃耆（一兩）　洋參（一兩）　熟地（二兩）　懷藥（三兩）　大豆卷（三錢）　車前子（四錢）　遠志（炒，一錢）　琥珀（一錢）　生地（一兩）</p>
<p>另，用鶴珠（五分），犀黃（一分），研細末沖服。</p>
<p>棗仁（一兩）　茯神（三錢）　川芎（八分）　神麯（炒，一錢）　甘草（五分）　犀尖（沖，一錢）　菖蒲（五分）　竹心（一錢）</p>
<p>又診　原方，加白芍（六錢），五味（一錢），芡實（一兩），鉤鉤（一兩），石決（一兩），龍齒（煅，五錢），兩頭尖（二錢），金箔（五張），肉桂（三分），羚羊（一錢），去川芎、甘草、琥珀、犀角、竹心。</p>
<p>又診　神識有時模糊，有時清楚，大便亦減，苔帶黑色，六脈漸起，生機已轉。</p>
<p>黃耆（一兩）　黨參（一兩）　生熟地（各二兩）　懷藥（三兩）　大豆卷（三錢）　車前子（炒，三錢）　遠志（七分）　棗仁（一兩）　茯神（二錢）　白芍（炒，四錢）　五味子（五分）　芡實（一兩）　大麥冬（三錢）　黑梔（一錢）　川連（五分）　洋參（一兩）　牡蠣（五錢）　北沙參（三錢）　生熟草（一錢）　陳皮（二錢）　元參（一錢）　丹皮（一錢五分）　燈心（五寸）　竹心（一錢）</p>
<p>凡瘧非必盡屬少陽，十二經俱能令人瘧。今寒從足起，脈見細數，舌尖彌紅，苔色帶黃。此肝腎之陰素虧，伏邪乘虛內戀，法當育陰透解。</p>
<p>生地（五錢）　丹皮（一錢五分）　澤瀉（一錢五分）　懷藥（四錢）　茯苓（二錢）　柴胡（三分）　當歸（三錢）　陳皮（一錢五分）　懷膝（二錢）　洋參（一錢五分）　生鱉甲（三錢）　赤首烏（四錢）　生熟穀芽（六錢）</p>
<p>形寒飲冷則傷肺，寒能澀血，邪閉皮毛，肺居上脘，為此胸膈作痛，氣急無汗。舌色邊紫，苔白，脈見浮弦而緊。理當溫散，得汗便有轉機，否則難治。</p>
<p>麻黃（七分）　官桂（八分）　當歸（三錢）　白芥子（炒，一錢五分）　萊菔子（炒，一錢五分）　蘇子（炒，一錢）　荊芥（炒，一錢五分）　茅朮（炒，一錢）　通草（五分）　蔥頭（二）　姜（三）</p>
<p>寒束於表，為發熱頭疼，骨節煩疼無汗，而時見怯寒，熱伏於裡，為舌燥干而舌心欲黑，神情似醉，熱邪不得外達，有內陷之象，須防昏厥痙變。且商涼透一法，以冀邪從外達，方有轉機。</p>
<p>薄荷（一錢五分）　黑梔（一錢）　川連（三分）　黃芩（一錢）　丹皮（一錢五分）　麥冬（二錢）　知母（一錢）　犀角（一錢）　燈心（一尺）　竹葉（一錢）　姜皮（六分）</p>
<p>錢左　脈至右寸關浮滑而大，此為痰火蒙閉清竅，神識模糊，言語不清，痰壅絡脈，仰臥如屍，不能轉側，左脈見數。症屬溫邪內戀，以正氣不足，無力散邪外達，留於中焦，勢成棘手。勉商涼透解托之法，以冀百一。</p>
<p>竹心（一錢）　茅根（六錢）　蘆根（一兩）　鮮菊葉（三錢）　銀花（三錢）　花粉（一錢）　黃芩（一錢）　犀角（沖，一錢）　洋參（四錢）　六一散（三錢）　生熟穀芽（二錢）　北沙參（六錢）　加珠子（一錢）　犀黃（一分）</p>
<p>上藥研末，和竹油半杯，衝於藥內。另，將紫雪一錢，用竹心、燈心、菖蒲泡湯，於未服之前緩緩與服。</p>
<p>又診　投涼透解托，轉則自如，知飢進谷，津津有汗，遍體俱到，邪能外達，此生機也。但虛人善變，調理不可不慎。</p>
<p>原方，加硃砂拌茯神（一錢五分）。</p>
<p>錢左　咳吐紅痰，左脅下痛不可忍，氣急不能下臥，脈數甚於左寸關，舌紅苔黃，晝夜不寧，反周日矣。此係暑風感於厥陰少陰，重險症也。</p>
<p>川連（六分）　羚羊（一錢）　連翹殼（三錢）　石決（六錢）　荊芥（一錢）　前胡（一錢）　洋參（二錢）　防風（一錢）　蘇子（一錢五分）　六一散（三錢）　夏枯草（二錢）　竹葉（一錢）　燈心（五寸）</p>
<p>此方，一劑熱退，脈平納穀，紅痰亦可不吐。</p>
<p>錢右　舌黃，微寒壯熱，右三部脈至無力而細，左三部略大於右，按之亦空。此體虛氣不足，更受暑邪，氣愈傷矣。急急固症清暑，勿施破散。</p>
<p>洋參（五錢）　大冬（二錢）　青蒿梗（一錢）　川貝（二錢）　六一散（三錢）　扁豆（三錢）　通草（五分）　竹心（五分）　燈心（五寸）　蘆根（五錢）　荷梗（一尺）</p>
<p>又診　脈來兩手較昨略為有神，病勢大減。</p>
<p>原方，加洋參（三錢），生熟穀芽（四錢）。</p>
<p>某　素有目疾，肝陽獨熾，犯胃則常常嘔吐酸苦。今又寒熱，更挾暑風濕熱。擬與小柴胡、吳萸湯、四苓散三合，宗古法。</p>
<p>柴胡（四分）　黃芩（一錢）　洋參（三錢）　豬苓（一錢）　澤瀉（一錢）　吳萸（三分）　赤苓（三錢）　車前（二錢）　通草（一錢）　陳皮（一錢）　砂仁（八分）　六一散（三錢）　川連（二分）　生薑（一）</p>
<p>王　脈至右大於左，骨節時時疼痛，舌紅起點。此暑風挾濕，濕鬱化火之象，祛風清熱分泄。</p>
<p>香薷（一錢）　防風（一錢）　秦艽（二錢）　木瓜（一錢）　赤苓（三錢）　六一散（三錢）　黃芩（一錢）　苡米（四錢）　桑枝葉</p>
<p>陳　脈至左關獨弦，胸脅痛，寒熱咳嗽。表有風寒，里有木鬱。</p>
<p>柴胡（四分）　陳皮（一錢）　青蒿（一錢）　半夏（一錢）　茅朮（炒，一錢）　杏仁（一錢五分）　防風（一錢）　當歸（三錢）　炙草（四分）　白芍（炒，一錢）　降香（五分）</p>
<p>許左　久咳形瘦之軀，脾肺兩經已傷，再行勞倦，時令之邪乘虛襲人，發熱不已，脈至浮數而甚左寸，厥厥動搖，舌苔隱隱黑色。有走心胞之勢，須防化燥神昏之劇，險甚險甚。擬與涼透泄勢法，留候明眼定裁。</p>
<p>豆卷（三錢）　連翹（一錢）　山梔（一錢）　元參（四錢）　丹皮（一錢五分）　川貝（一錢五分）　玉竹（五錢）　竹葉（一錢）　燈心（五寸）　茅根（去心三錢）</p>
<p>錢左　冬溫犯於肺胃，氣急咳嗽，舌黃滿布而帶干苦，口渴喜飲，胸膈不寬，須防加重化燥。</p>
<p>荊芥（一錢）　當歸（三錢）　葛根（一錢）　貝母（三錢）　玉竹（六錢）　白薇（一錢）　香附（五分）　竹葉（二十片）</p>
<p>又診　據述病勢昨減輕，然有汗而脈數不退，門齒乾燥，舌尖紅起刺，指掌手腕厥冷。此係邪陷營陰，熱彌厥亦彌，惟恐正不敵邪，至有痙厥之變。扶正涼透，急急進之，三日內齒潤津回，脈數能減，還可有望，加重則危。</p>
<p>玉竹（八錢）　白薇（一錢）　川貝（二錢）　洋參（五錢）　麥冬（二錢）　丹皮（一錢五分）　連翹（一錢）　黑梔（一錢）　生地（一兩）　穀芽（二錢）　竹葉（一錢）　燈心（五寸）　姜皮（八分）　蔥（一）</p>
<p>又　溫邪內陷，劫液傷陰，齒燥唇乾，舌焦起刺，脈至左關尺弦細而數，右寸關浮大，按之無力。此所謂少陰不足，陽明有餘也。論脈症玉女煎似屬相宜，但渴不引飲，而脈不實，未敢擅投。勉商扶正育陰之中，兼涼透甘寒一法，希圖津回液轉。</p>
<p>原方，加甘草（四分），元參（三錢），知母（二錢），豆卷（三錢），犀角（一錢），花粉（一錢），扁豆（二錢），蘆根（一兩），茅根（八錢），菖蒲（四分），去玉竹、白薇、姜皮、蔥。</p>
<p>又　汗雖未遍，熱勢減去五六，脈數略為有神，聲音不揚，氣弱也，大便溏泄。然一虛至此，而不肯服藥者，有何可恃乎？</p>
<p>洋參（一兩）　生地（一兩五錢）　懷藥（八錢）　陳皮（二錢）　扁豆（六錢）　生熟草（六分）　車前子（二錢）　白芍（炒，三錢）　黑梔（五分）　元參（二錢）　麥冬（二錢）　生熟砂仁（六分）　生熟穀芽（三錢）　竹心（一錢）　燈心（五寸）</p>
<p>又　熱勢稍退，脈數略為平和，然左三部微細欲無，尺脈更甚，肝腎之陰大虧，水不上承，所以舌乾而津難回也。未可恃以無恐，方仍扶正育陰涼透之法。得托邪外達，可望轉機。如羈於內，變症不測。</p>
<p>生地（一兩六錢）　洋參（一兩二錢）　生懷藥（一兩）　扁豆（六錢）　麥冬（一錢五分）　丹皮（一錢五分）　甘草（四分）　豆卷（四錢）　穀芽（三錢）　北沙參（三錢）　白芍（二錢）　車前（二錢）　陳皮（二錢）　桔梗（四分）　元參（三錢）　神麯（炒，四錢）　菖蒲（三分）　燈心（五寸）　竹心（一錢）　建蓮（去心，五粒）</p>
<p>又診　津回液轉，熱勢未能全退，脈還未能和平，仍要極其小心。倘人事稍有失宜，極易生變，不可不慎，方不外前法。</p>
<p>前方，加澤瀉（一錢），前胡（一錢），蟬衣（四分）。</p>
<p>又　祖二十四味流氣飲方法。</p>
<p>洋參（一兩五錢）　生地（一兩八錢）　麥冬（一錢）　丹皮（炒，五分）　甘草（四分）　扁豆（一兩二錢）　元參（一錢五分）　懷藥（一兩八錢）　車前（一錢五分）　北參（四錢）　白芍（炒，二錢五分）　桔梗（五分）　陳皮（二錢）　神麯（炒，一錢）　萸肉（炒，一錢五分）　澤瀉（一錢）　茯苓（一錢）　棗仁（炒，二錢）　地骨皮（一錢）　浮小麥（二錢）　建蓮（炒，三錢）　生熟穀芽（六錢）　桑葉（二）　燈心（五寸）</p>
<p>上方二十餘劑而減輕分兩，又服二十餘劑而痊。</p>
<p>林左　風溫挾濕，漫布三焦，上為耳聾，中為嘔惡，下為溏泄，脈至模糊，須防化燥神昏之變。</p>
<p>製半夏（一錢）　茅朮根（四錢）　陳皮（一錢五分）　赤苓（三錢）　薄荷（一錢五分）　滑石（三錢）　砂仁（八分）　竹茹（一錢）　澤瀉（一錢）</p>
<p>胡左　大瘧已久，近日似有減輕之意，忽然初一日寒熱加重，隱隱透痧未能周遍，六晝夜來熱還不止，氣逆喘嗽，便溏不止，胸膈痞悶。顯系肺胃風溫之邪不清，所嫌脈數大而無倫，舌尖之上現出紅如指一點，此邪欲走入心胞之勢，倘若化燥昏迷，為害即難言者。刻下偏寒偏熱，偏補偏溫，均非所宜，且以透泄內蘊之邪一法。</p>
<p>竹葉（一錢）　梔子（一錢）　翹心（一錢）　丹皮（一錢）　車前子（一錢五分）　麥冬（一錢）　北沙參（三錢）　桔梗（八分）　蘆根（五錢）　燈心（五寸）　甘草（三分）</p>
<p>又　昨投透泄內蘊之邪一法，今早舌尖之紅色退淡，而右脈數大之形略減，清晨便溏一次，似乎稍有應效。舌根苔黃垢膩，門齒乾燥。胃家濕濁未清，肝腎之陰受灼，恐其液涸，仍宗前法再投。</p>
<p>原方，加通草（三分），赤苓（二錢），西湖柳（二錢），晚間加南沙參（五錢）。</p>
<p>又　熱勢已退七八，脈數減去五六。但虛人善變，寒暖飲食，不可不小心。</p>
<p>南北沙參（一兩）　麥冬一錢）　丹皮一錢）　梔子（一錢）　甘草（三分）　穀芽（一錢）　車前（二錢）　桔梗（五分）　赤苓（二錢）　通草（三分）　扁豆（一錢五分）　蘆根（六錢）　竹葉（十片）　燈心（五寸）　西湖柳（二錢）</p>
<p>許右　暑傷氣分，神情倦怠，邪走心包，昏迷似睡，脈至左寸獨大，其餘少力少神，起病即見目盲者，肝腎之陰傷也。今按臍震動如梭，龍相之火不能潛藏，窟宅飛越乎上，恐有厥脫之虞，勢在危險，無從下手。然坐視不救，亦非仁者之心。勉商壯水育陰，以制肝腎之虛陽妄動，輕靈護托，以泄心胞之暑邪蒙閉。倘得神情清爽，乃是轉機。</p>
<p>甘菊（二錢）　鉤鉤（八錢）　石決（一兩）　生地（一兩）　白芍（一錢）　黑梔（一錢）　洋參（五錢）　棗仁（五錢）　川貝（二錢）　茯神（三錢）　遠志（七分）　麥冬（二錢）　羚羊（一錢）　薄荷梗（一尺）　硃砂（一分）　犀尖（一分）</p>
<p>研細末，用竹油十匙，前藥沖服。</p>
<p>蘇左　病起寒熱，由來月餘，近日但熱不寒，舌底紅而苔黃，口渴喜飲而不多，胸膈拒按，小溲短數，大便經旬不解，邪從少陽已入陽明之經，漸次感及於臍，恐有化燥神昏之變。然其病已久，實屬陰虛，今當清透。</p>
<p>葛根（一錢五分）　黃芩（一錢）　黑梔（一錢）　知母（二錢）　陳皮（一錢五分）　花粉（一錢五分）　瓜蔞仁（二錢）　川貝（一兩）　洋參（二錢）　蘆根（一兩）　竹茹（一錢）　燈心（五寸）　竹心（一錢）</p>
<p>惠右　有汗而熱不退，邪不在表，大便溏泄，頭目不清，中脘不適。溫邪瀰漫三焦，走入心胞，須防神昏發厥之劇。</p>
<p>洋參（二錢）　元參（三錢）　甘菊（一錢）　山梔（一錢）　黃芩（一錢）　甘草（三分）　蘆根（八錢）　燈心（五寸）　竹心（一錢）</p>
<p>戈左　舌尖微紅，白苔滿布，口渴不喜飲冷，小溲短而熱，此係風溫挾濕瀰漫三焦。可慮者，有汗而熱不解，脈來洪大搏指，病勢方張，非但不能退，還恐增重。擬用分清，稍佐涼透一法。</p>
<p>通草（一錢）　滑石（三錢）　赤苓（二錢）　陳皮（一錢）　豬苓（一錢）　澤瀉（一錢）　連翹（一錢）　薄荷（一錢）　黃芩（一錢五分）　青蒿梗（一錢）　茅根（六錢）　竹心</p>
<p>又　昨晚渴而飲多，今脈象雖不歇止，而右三部仍還數大，舌苔垢膩不化，漸見微黃，小溲略長而赤。瀰漫之濕熱，仍然急切不退，漸漸蒸及陽明之經，惟恐變端蜂起。擬竹葉石膏湯合四苓加減，一以清肺胃之熱邪，一以祛蒙閉之濕濁。</p>
<p>黃芩（一錢五分）　連翹（三錢）　滑石（三錢）　通草（一錢）　澤瀉（一錢）　枳實（四分）　薄荷（一錢）　竹葉（一錢）　麥冬（一錢五分）　洋參（三錢）　石膏（四錢）　陳皮（二錢）　半夏（一錢）　赤苓（三錢）　生熟砂仁（八分）　竹茹（八分）　燈心（五寸）　姜渣（四分）　香粳米（一撮）</p>
<p>又　昨午戰汗後，神情稍清，渴亦略減，但舌苔膩仍然，脈至右關數大如前，邪戀於中，未能盡徹，難保不有更變，未可恃以無虞，恐濕濁如此瀰漫，非四苓不可，右寸關洪大有力，且面油渴飲，非肺胃蘊熱而何？竹葉石膏亦在所必用。</p>
<p>前方，加辰砂、六一散（三錢），車前子（一錢五分），去滑石。</p>
<p>王右　溫邪內閉，症見痞滿燥實，勢在不得不下，但勉下之後，熱勢雖然稍解，未能盡退，而脈還見數，舌仍乾黑，邪猶不清，難恃無虞，況在高年，此時只有扶正育陰，甘寒除熱一法，倘得身熱漸退，舌潤津回，乃是轉機。如熱日增，舌加短縮，便難挽矣。</p>
<p>洋參（六錢）　麥冬（三錢）　元參（二錢）　連翹（一錢）　山梔（一錢）　豆卷（三錢）　車前子（二錢）　生地（一兩五錢）　丹皮（一錢五分）　川鬱金（一錢五分）　銀花（三錢）　玫瑰（三朵）　青梅（一個）　粳米（一撮）　竹心（一錢）　燈心（五寸）　竹油（十匕）　甘蔗汁（半杯）</p>
<p>徐左　兩尺脈日加數大，舌上白苔忽有忽無，漸見干苦之象，小水頻數而少，昨日三次大解，糞堅水多，至於氣血之虧，不言可知。惟恐閉因於火，泄因於勢。</p>
<p>洋參（五錢）　生地（一兩）　丹皮（一錢）　茯苓（二錢）　秫米（三錢）　銀花（三錢）　菊花根鬚（四錢）　車前根鬚（二錢）　萹蓄草（二錢）　竹茹（六分）　香粳米（一撮）</p>
<p>又　原方加麥冬（二錢），扁豆（五錢），懷藥（三錢）。</p>
<p>陳左　中宮痞滿拒按，由貪涼寒積交阻，上下之氣不能通調，為此頭痛有汗而熱不除，足膝畏冷而麻木。無非清氣不升，濁氣不降。中焦得通，則上下自和矣。</p>
<p>檳榔（一錢五分）　草果（煨，八分）　陳皮（一錢）　小樸（八分）　通草（一錢）　半夏（一錢五分）　枳殼（炒，一錢）　蔓荊子（二錢）　赤苓（三錢）　木香（三分）　姜（一）</p>
<p>何左　熱重寒輕，往來如瘧，半月未已。今診脈左浮洪豁大，右略略稍減，頭重欲眩，口渴引飲，由乎暑風挾濕。然暑必傷氣，議清熱分，消之中必佐扶正。</p>
<p>甘菊　青蒿　連翹　洋參　麥冬　赤苓　川貝　鉤鉤　首烏　甘草　桑葉　荷葉　穀芽</p>
<p>又　病經半月有餘，疏解清泄之品，所服亦不少矣。今仍頭痛而眩，脈至浮洪豁大，唇齒乾，口渴引飲。經曰：下虛者必上實。一切見症，雖因暑風不清，已萌氣弱陰虧之象。清泄和解之中，必兼扶正育陰。</p>
<p>麥冬（三錢）　丹皮（一錢五分）　花粉（一錢五分）　川貝（一錢）　葛根（一錢）　知母（一錢）　甘草（三分）　薄荷（一錢）　青蒿（一錢五分）　洋參（四錢）　生地（六錢）　蔻仁（二粒）　赤苓（二錢）　天麻（一錢）　穀芽（二錢）　蘆根（一兩）　竹葉（十）　姜皮（八分）</p>
<p>又　大勢已退，飲食寒暖，還當格外小心。</p>
<p>前方，加鮮荷葉（一錢），去葛根、花粉。</p>
<p>吳童　風火上熾，先從太陽腦後腫，邪火逼血妄行孔竅，繼及肺腎，氣逆咳嗽，兩眼胞浮腫如桃，此即大頭溫症。本應砭血，俾邪毒有路而出，免不肯從，亦不勉強。脈至洪弦博數，已屬重險，更兼氣喘，又為危險。侯能過無變，方可無虞。</p>
<p>桑皮（二錢）　地骨（二錢）　甘菊（四錢）　黃芩（二錢）　黑梔（一錢五分）　荊芥（一錢）　北沙參（六錢）　花粉（二錢）　連翹（二錢）　桔梗（八分）　甘草（一錢）　馬勃（一錢）　銀花（五錢）　元參（二錢）　竹心（一錢）　順治錢（三文）</p>
<p>又　大勢已退，惟右寸關仍見弦滑而大，餘邪未盡也。</p>
<p>某左　六脈數疾，無論目赤唇焦，神昏譫語。邪已內陷心胞，肝風掀動，手痙而搐，乃熱彌厥症，屬百分凶險。</p>
<p>犀角（一錢五分）　羚羊（一錢五分）　丹皮（三錢）　鮮地（五錢）　知母（一錢）　鉤鉤（一兩）　石決明（一兩）　膽星（一錢）　麥冬（三錢）　沙參（八分）　黑梔（一錢）　川貝（三錢）　豆卷（三錢）　川黃連（一錢）　車前（二錢）　菖蒲（四分）　茅根（五錢）　竹心（一錢）　燈心（一錢）　蘆根（一兩）</p>
<p>另用犀黃（一分），硃砂（一錢），金箔（三張），研細沖服。</p>
<p>胡左　六脈數大，甚於左寸關，熱來口渴喜飲，熱甚自覺模糊，且舌色無苔而紅，小溲短少。此夏秋伏暑切發，漸犯營分，陰氣恐傷。理當扶正護陰，兼以涼透泄熱。</p>
<p>洋參（二錢）　甘菊（二錢）　甘草（三分）　川貝（二錢）　花粉（一錢）　山梔（一錢）　竹心（一錢）　燈心（五寸）　麥冬（二錢）　茯神（一錢五分）　丹皮（一錢）　青蒿（一錢）　知母（一錢）　連翹（一錢）</p>
<p>王右　暑傷氣分，汗多而身熱不退，幾及兩旬。今舌色赤而唇紅，六脈數大，邪漸干及營分，失托正虛者，每多變局。商靜以制動，甘寒除熱一法。</p>
<p>南北沙參（各五錢）　麥冬（二錢）　元參（三錢）　銀花（二錢）　生地（八錢）　川金（七分）　桑葉（二張）　竹茹（一錢）　綠豆（一兩）　蘆根（八錢）</p>
<p>又　視物不明，神識模糊，六脈滑數，耳聾無聞。肝腎之陰大傷，邪得干及心胞，勢在危險，理當扶正育陰，兼以泄熱清解。</p>
<p>洋參（三錢）　麥冬（三錢）　生地（一兩五錢）　丹皮（二錢）　淡芩（一錢）　知母（二錢）　石膏（三錢）　茶菊（二錢）　川連（四分）　羚羊（一錢五分）　菖蒲（一分）　西瓜翠（五錢）</p>
<p>王左　夏暑秋風感而成熱瘧，因多勞慮，以致屢經反復，兩日來寒熱未已。今脈至左三部微弱如絲，經曰微弱為血枯，大便所以艱澀。右三部虛軟納少而不知飢，正胃氣俱衰。憑脈論症，宜急急扶正養營，兼以脾胃為化生之本，不可不理。</p>
<p>人參（一錢）　生赤首烏（四錢）　當歸（一錢五分）　陳皮（一錢）　麥冬（一錢）　姜（二片）　棗（二）　生熟穀芽（二錢）</p>
<p>目赤顴紅，舌無苔而中心起刺，神昏似睡，言語不清，脈至數而右大於左。邪由表而入營，犯及肝絡，內風動而手搐，漸入心營，將有內閉外脫之劇。勢屬危險，用擬導赤散合瀉心法。</p>
<p>犀角（一錢）　羚羊（一錢）　鉤鉤（八錢）　麥冬（二錢）　橘紅（一錢五分）　蘆根（一兩）　豆卷（三錢）　大生地（一兩）　鮮地（一兩）　洋參（四錢）　丹皮（二錢）　薄荷（二錢）　知母（二錢）　茯苓（三錢）　竹心（一錢）　燈心（五寸）</p>
<p>吳　六旬以外，風溫挾暑，舌卷短，壯熱神昏，脈來浮大而數，宜從涼透。</p>
<p>葛根（三錢）　丹皮（二錢）　淡芩（二錢）　薄荷（二錢）　知母（一錢五分）　麥冬（三錢）　元參（三錢）　六一散（三錢）　連翹（一錢五分）　川貝（三錢）　茅根（一兩）　蘆根（一兩）　燈心（五寸）</p>
<p>此方一日兩劑，汗解身涼。</p>
<p>徐左　溫邪內陷，神識昏迷，脈來左軟弱而右空大，筋惕肉瞤，齒燥舌乾。議與竹葉黃耆湯加減，體虛邪實，疏托兼行。今人挽不肯用古賢一成法。</p>
<p>洋參（六錢）　大生地（一兩）　丹皮（三錢）　綿耆（八錢）　麥冬（三錢）　犀角（一錢）　石膏（五錢）　陳皮（二錢）　鉤鉤（五錢）　車前（二錢）　木香（五分）　川連（三分）　生薑（五分）　蘆根（五錢）　竹心（一錢）　姜皮（一錢）　菖蒲（五分）</p>
<p>此方出入加減，二十餘劑得生。</p>
<p>王右　得病五日，診脈無力而無汗，神情昏昏，面油舌黃。正虛邪實，不託無以挽回。</p>
<p>洋參（一兩五錢）　生地（三兩）　麥冬（辰砂拌，三錢）　柴胡（六分）　薄荷（二錢）　葛根（二錢）　丹皮（二錢）　犀角（一錢）　知母（三錢）　甘草（五分）　陳皮（二錢）　川貝（二錢）　竹心（一錢）　蘆根（一兩）　茅根（一兩）　姜皮（八分）</p>
<p>上方五六劑，得汗而解，兼飲西瓜汁一日二三次而愈。</p>
<p>吳左　新婚之後，房幃過度，暑風乘虛而入，為寒熱不已，已五日矣。今下泄無度，而舌黑干短起刺，脈至厥厥動搖，右尺更甚，左三部數而無力，真陰告竭，水不上承，且吸吸短氣，乃元海無根，虛陽無制，恐有離脫之變。正虛如此，邪勢熾賬，確有方法，鞭長不及，不忍坐視。勉商生脈六味加減，壯水制陽，扶正透托，冀幸於萬一。</p>
<p>又　泄不止，舌乾短，陰竭矣。陽無附，脈虛數，按無根，邪內陷，難外達，勢危險。挽莫及，欲不怨，盡吾力，勉擬方待天相。</p>
<p>北沙參（三錢）　元參（四錢）　丹皮（二錢）　生地（三兩）　洋參（一兩）　青蒿（一錢）　豆卷（三錢）　大麥冬（辰砂拌，三錢）　翹心（一錢）　車前（二錢）　川連（二分）　犀角（一錢）　扁豆（五錢）　懷藥（生，五錢）　竹心（一錢）　竹茹（八分）　燈心（五寸）　蜜梅（二）　蓮子（六分）　蘆根（六錢）</p>
<p>又　雖未有應效，喜其不至加重，今當藥病相持之際，病勝藥則變生頃刻，藥勝病或有轉機。</p>
<p>原方，加生甘草（五分），陳皮（二錢），生熟穀芽（三錢）。此方服三劑。</p>
<p>又　燥雖未潤，而舌底紅色漸退，脈至左三部稍和，右三部仍然滑數。陽明之熱邪未解，上焦津液未回，仍以育陰疏托。</p>
<p>北參（八錢）　元參（三錢）　洋參（一兩五錢）　生熟地（各一兩）　扁豆（一兩五錢）　豆卷（三錢）　陳皮（一錢五分）　葛根（一錢）　丹皮（二錢）　鉤鉤（六錢）　生熟芽（一兩）　車前（三錢）　竹心（一錢）　燈心（五寸）　蘆根（一兩）　蜜梅梅　懷藥（一兩五錢）　砂仁（五分）</p>
<p>又　原方，加澤瀉（一錢五分），白芍（一錢五分），芡實（五錢），山梔（五分），去鉤鉤、葛根。此方服三劑。</p>
<p>又　舌尖猶紅黑色漸退，脈雖數而根腳漸固，微咳嗽。蓋因邪從表入，仍由表而出也。</p>
<p>扁豆（一兩五錢）　丹皮（一錢）　豆卷（三錢）　南沙參（三錢）　元參（一錢）　懷藥（二兩五錢）　澤瀉（一錢五分）　洋參（一兩五錢）　陳皮（一錢五分）　砂仁（八分）　青蒿（一錢五分）　車前子（三錢）　玉竹（五錢）　神麯（一錢）　生熟地（各一兩五錢）　生熟甘草（六分）　芡實（五錢）　白芍（二錢）　生熟芽（一兩）　竹心（五分）　燈心（五尺）</p>
<p>此方，服二劑。</p>
<p>又　脈雖有根而未和，舌苔轉白微有黑色，大便時患見溏泄，培加固氣分之品。</p>
<p>制洋參（一兩五錢）　懷藥（一兩）　生地炙（一兩五錢）　豆卷（三錢）　扁豆（一兩五錢）　熟地炙（一兩五錢）　綿耆（六錢）　生熟草（六分）　黨參（六錢）　棗仁（三錢）　蘇子（一錢）　荷蒂（五個）　車前（炒，三錢）　陳皮（一錢五分）　神麯（一錢五分）　青蒿梗（一錢五分）　生熟穀芽（一兩）　姜（一）　棗（二）</p>
<p>又　諸恙減輕，漸入佳境，前方減輕分兩，再服三十餘劑而痊。</p>
<p>顧左　伏暑癉瘧，愈而反復，初非余治，延及兩旬。招診，目睡露精，口閉不合，舌黑耳聾，唇焦齒衄，筋惕肉瞤，腹如仰瓦，大小便遺，俱不自主，神識昏迷，呼不能答應，脈至無力而數，甚於左關，著指即空。此大虛極凶之恙，邪已陷入心胞，氣血兩虧，不能鼓邪出表，勢有脫絕之虞，藥非尋常可挽，入手工夫，還宜循序漸進，擬方備候明眼定裁。</p>
<p>洋參（三錢）　丹皮（炒，一錢）　淡芩（一錢）　粉葛（一錢）　建曲（二錢）　車前子（炒，一錢）　砂仁（六分）　生草（四分）　青蒿（一錢）　翹心（一錢五分）　滑石（二錢）　燈心（五寸）　竹心（五分）</p>
<p>又　頃投藥後，熱不減，泄不止。泄多則陰愈傷，正氣亦從而益損矣。今晚加重洋參一劑。</p>
<p>神麯（炒，二錢）　車前（炒，二錢）　砂仁生（六分）　生草（五分）　洋參（六錢）　丹皮（一錢）　懷藥（五錢）　扁豆（五錢）　白芍（一錢五分）　生熟穀芽（二錢）</p>
<p>又　清早診脈，熱勢稍減，泄仍不止，托藥還宜加重。</p>
<p>洋參（六錢）　神麯（炒，二錢）　葛根（一錢）　車前子（一錢）　淡芩（一錢）　丹皮（一錢）　滑石（二錢）　甘草（四分）　扁豆（五錢）　砂仁（五分）　懷藥（五錢）　竹葉（五分）　燈心（五寸）　赤芍（一錢）　生熟穀芽（四錢）</p>
<p>又　前方不敢用生地者，為其便泄，恐有積滯，故先調理脾胃，病勢看來未能遽退，清疏分泄之中，已為扶正，不可不兼育陰。</p>
<p>前方加生地（一兩），大冬（一錢五分），澤瀉（一錢），陳皮（一錢五分），茯神（二錢），青蒿（一錢），茅根（四錢），蘆根（八錢），姜皮（三分），去砂仁、赤芍。</p>
<p>又　病不退，正日虛，惟有加重扶正育陰以御邪。</p>
<p>洋參（一兩五錢）　生地（一兩五錢）　丹皮（二錢）　懷藥（八錢）　麥冬（三錢）　粉葛（一錢五分）　滑石（二錢）　扁豆（五錢）　陳皮（二錢）　神麯（炒，三錢）　淡苓（一錢）　元參（三錢）　鉤鉤（五錢）　生熟芽（六錢）　茅根（四錢）　蘆根（一兩）　竹心（一錢）　燈心（五寸）　姜皮（三分）</p>
<p>又　早晨診視，六脈驟見細弱無根而數，面青鼻冷，滑泄不止而損及中陽，方宜改用甘溫從治。</p>
<p>人參（一錢）　黃耆（六錢）　熟地（八錢）　豆卷（三錢）　生熟草（六分）　陳皮（一錢）　範志曲（炒，二錢）　車前（二錢）　生薑（一）</p>
<p>又　病之不退，皆由不氣充，血不足，邪不能外達，而得氣旺血充，自然汗至，極宜耐心靜養。</p>
<p>洋參（一兩二錢）　生熟地（各一兩）　綿耆（六錢）　懷藥（一兩）　扁豆（四錢）　麥冬（三錢）　丹皮（一錢五分）　茯神（辰砂拌，二錢）　建澤瀉（一錢）　車前（三錢）　陳皮（二錢）　元參（三錢）　葛根（一錢）　神麯（一錢五分）　竹心（五分）　蘆根（四錢）　生熟芽（六錢）　茅根（二錢）　姜皮（三分）　青蒿（一錢五分）　牡蠣（煅，四錢）　生熟砂仁（四分）</p>
<p>上方，做二十四味流氣飲法。按，流氣飲即此義也。</p>
<p>又　病屬下虛上實，實其下，清其上，固其後，防邪內陷，利其前，引邪出路，體虛邪實，一定治法。時俗見之以為謬，余亦不敢自逞。思東垣補中益湯以勞力感邪，明明示曰，有一二劑而得汗者，有十餘劑而汗解者，有二十餘劑而汗解者。切不可以投方不效者，輕易更換，重訓如此，非所妄也。況數十年來，治經不少，茲議雖多，不從俗附和。</p>
<p>洋參（一兩五錢）　生熟地（各一兩）　懷藥（一兩）　綿耆（八錢）　扁豆（八錢）　茯神（辰砂拌，三錢）　麥冬（辰砂拌，一錢五分）　丹皮（一錢五分）　澤瀉（一錢）　車前（二錢）　元參（三錢）　青蒿（一錢五分）　生熟砂仁（四分）　陳皮（一錢五分）　牡蠣（五錢）　神麯（二錢）　粉葛（一錢）　姜皮（三分）　茅根（三錢）　竹心（一錢）　燈心（五寸）　芡實（五錢）　五味（三分）　菖蒲（四分）</p>
<p>又　症屬陽邪陷里，脈雖無力，護托之中，先宜涼透，當祖竹葉黃耆湯法。</p>
<p>前方，加犀角（一錢），川連（二分），蘆根（五錢），豆卷（三錢），去五味、姜皮，用生熟穀芽（一兩）煎代。</p>
<p>又　便泄已能漸止，汗還未得，仍在險途。可喜者，能受重劑。四五日來，立得住腳，但人事宜於格外小心。</p>
<p>洋參（一兩五錢）　生地（一兩五錢）　懷藥（一兩五錢）　扁豆（一兩）　芡實（五錢）　黃耆（八錢）　大麥冬（辰砂拌，二錢）　茯神（辰砂拌，二錢）　葛根（一錢）　青蒿（一錢五分）　丹皮（一錢五分）　澤瀉（一錢五分）　車前（二錢）　生熟砂仁（一錢）　元參（二錢）　陳皮（二錢）　神麯（二錢）　豆卷（三錢）　牡蠣（煅，五錢）　菖蒲（五分）　生熟芽（五錢）　竹心（一錢）　燈心（五寸）　茅根（三錢）　萸肉（二錢）　缸豆（五錢）　熟地（一兩）</p>
<p>又　大劑日進，今時見煩躁，非加病也，乃邪正相持，欲達不達之象。</p>
<p>前方，加棗仁（三錢），黑梔（一錢），知母（一錢），去熟地、萸肉、缸豆。</p>
<p>又　夜半神清躁煩，起坐不安之象，於旁人關切視之，似欲加重，難怪其著急。如欲加重，三四日來，大便反能完固乎？余所以無恐者，恃此耳，況脈至無力而漸見有力，細微而逐浮大，內陷之邪得托解，有外達之機。邪正交戰於中，欲達未達之象，因勢利導，此其時矣。亦又可先生先補後散之法。凡屬虛症宜用，非余之杜撰也。</p>
<p>柴胡（五分）　川芎（八分）　枳殼（一錢）　石決（一具）　鉤鉤（一兩）　通草（一錢）　羚羊（一錢）　黑梔（一錢）　川貝（二錢）　車前（二錢）　金器（一具）</p>
<p>又　昨投利導一劑，果得疹子一身，層層密密，無空隙處。雖為佳兆，惜其不滿二時而隱，汗雖得，未及遍體，究由氣血虛弱，不能鼓送盡徹，餘邪未盡，未免還有風波。接用清解透達一法，此亦先補後清之議。</p>
<p>柴胡（三分）　牛蒡（一錢）　山梔（一錢）　犀角（一錢）　豆卷（三錢）　丹皮（一錢五分）　鮮地（一兩）　羚羊（一錢）　鉤鉤（五錢）　燈心（五寸）　竹心（五分）</p>
<p>前方投後，病者神情頹困，不宜再用。</p>
<p>洋參（一兩五錢）　生熟地（各一兩）　黃耆（四錢）　懷藥（一兩）　遠志（七分）　菖蒲（四分）</p>
<p>上方所以簡者，透疹之後，邪有出路，未便挾雜以致有礙。看其動靜，再酌可也。</p>
<p>又　身熱仍然不退，究屬末邪未盡達，肺陰腎液更枯涸矣。扶正育陰，兼佐酸甘。</p>
<p>洋參（五錢）　生地（一兩二錢）　丹皮（一錢五分）　懷藥（一兩）　萸肉（二錢）　扁豆（一兩）　陳皮（二錢）　澤瀉（一錢五分）　黃耆（六錢）　麥冬（二錢）　元參（二錢）　豆卷（二錢）　牡蠣生（五錢）　蜜梅（一個）　石榴（五錢）　燈心（五寸）　竹心（二十片）　蓮心（五錢）　茯苓（二錢）　車前（一錢五分）　北沙參（一錢五分）　川貝（一錢五分）　蘆根（五錢）　生熟芽（三錢）</p>
<p>又　熱仍然不退，唇舌仍見乾枯，內戀之邪依然劫液傷陰。滋填扶正之藥未免輕減，還宜加重。</p>
<p>前方，加熟地（一兩五錢），砂仁（一錢），芡實（五錢），神麯（炒，二錢），遠志（七分），去沙參、茯神、車前、川貝、蘆根。</p>
<p>又　晚間湯飲。</p>
<p>竹心（五分）　麥冬（三錢）　元參（三錢）　燈心（五寸）　石榴（一兩）　沙參（四錢）　玉竹（四錢）　蓮心（一兩）</p>
<p>又　病後變幻，脈無一定，此所謂虛人多變也。再用參、耆、朮、地，以立其命，候其變出如何境象，用施何藥。</p>
<p>熟地（一兩五錢）　綿耆（一兩）　黨參（一兩五錢）　冬朮（五錢）　玉竹（四錢）　懷藥（一兩）　扁豆（一兩）　棗仁（五錢）　生熟芽（一兩）　石榴子（一兩）</p>
<p>又　神情頹困，自透診之後，解表之藥不敢再用。扶正卻邪，不失萬全。</p>
<p>熟地（一兩六錢）　黨參（二兩）　黃耆（八錢）　陳皮（一錢五分）　砂仁（炒，一錢）　龍齒（煅，三錢）　麥冬（辰砂拌，二錢）　冬朮（三錢）　玉竹（四錢）　黑梔（一錢）　牡蠣（煅，五錢）　蓮心（三錢）　蜜梅（一個）　石榴（二兩）　硃砂（一錢）　珠子（三分）</p>
<p>另用人參（一錢），麥冬（二錢），五味子（六分），玉竹（二錢），棗仁（六錢），香粳米（一撮）。</p>
<p>上藥代湯飲之。</p>
<p>又　舌色時而更變，病情忽陰忽陽。</p>
<p>熟地（八錢）　黃耆（一兩）　陳皮（一錢五分）　龍齒（煅，四錢）　茯神（三錢）　黨參（一兩）　穀芽（六錢）　懷藥（一兩）　砂仁（一錢）　生地（一兩六錢）　杞子（二錢）　炙草（六分）　川斛（二錢）　血珀（一錢）</p>
<p>又　夜臥安適，清晨脈亦和平，交午復熱，脈又加數。究屬氣血未充，伏邪示能透盡，虛至如此。清散之藥，不可再投。</p>
<p>黨參（一兩）　黃耆（一兩）　生地（一兩一錢）　懷藥（一兩五錢）　茯神（三錢）　萸肉（二錢）　炙草（六錢）　陳皮（一錢五分）　棗仁（一兩）　龍齒（煅，四錢）　穀芽（生炒，一兩）　白芍（炒，一錢五分）　杞子（一錢）　砂仁（炒，一錢）　川斛（一錢五分）</p>
<p>又　二三日內稍得藥力，漸有轉機。不料肛門之後，脊骨之下偏左，又生外瘍，此因質弱，內外挾攻，可畏可畏。</p>
<p>前方，加銀花（三錢），草節（一錢），生赤首烏（四錢），丹皮（一錢五分），青蒿根（一錢），去白芍、炙草、杞子、砂仁、石斛。</p>
<p>另用人參（二錢），麥冬（一錢），玉竹（二錢），茯苓（三錢），代茶飲。</p>
<p>又　下午又見躁煩，至夜半大汗遍身，上中二焦之邪從此可以漸漸清楚，得汗後，夜臥安適，清晨胃口知飢，都是佳兆。惟下體外瘍，難卜就痊為慮也。</p>
<p>洋參（一兩）　黨參（一兩）　黃耆（一兩五錢）　生熟地（各一兩二錢）　大冬（二錢）　萸肉　懷藥（二錢）　玉竹（四錢）　丹皮（一錢）　生首烏（五錢）　茯苓（三錢）　棗仁（一兩）　龍齒（三錢）　甘草（一錢）　砂仁（一錢）　穀芽（一兩）　銀花（四錢）　扁豆（五錢）</p>
<p>又　景岳云，補藥助我之正氣，敵彼之邪氣。參、耆、朮、地，愈早愈好，愈多愈妙，正旺一分，邪退一分。時下皆曰補藥補住邪氣，用清散攻消，十人之中五六人得愈，並必不可用之藥，但可以醫輕症實症，欲挾虛純虛之症，忱以清散攻消，無不立弊，良可嘆也。自起病之至今，余未經手時，未嘗不服清攻消散，何以漸漸加重？自余經手至今，每日清晨服人參麥冬湯飲，飲中人參多服，總計一斤有餘。黨參、熟地、洋參、黃耆、冬朮之藥，已有餘斤矣。今得透疹發汗，便固知飢，熱輕邪解，豈非補藥之功乎？先前透疹，今又得汗，從此小心，可以漸入佳境。方不外乎補神安神，耐心多服。</p>
<p>洋參（一兩）　黨參（二兩）　黃耆（一兩六錢）　生地（一兩二錢）　萸肉（二錢）　茯苓（三錢）　陳皮（二錢）　懷藥（一兩二錢）　玉竹（四錢）　甘草（一錢）　棗仁（一兩）　扁豆（炒，一兩）　龍齒（四錢）　砂仁（一錢）　銀花（三錢）　首烏（三錢）　穀芽（生炒，三錢）　白芍（炒，二錢）　沙參（四錢）　牡蠣（五錢）　血珀（一錢）　神麯（炒，一錢五分）</p>
<p>又　論病後遺泄，有飲水多而不及傳化發腫者，有飲食不節發腫者，有氣復而陰未復，氣無所附而腫者。飲水多而腫者，小便不利，宜通其小便。食多運化不及而腫者，胸滿惡食，消食健脾則愈。氣復而陰未復腫者，順氣則愈。考之，《瘟疫論》而述之也。今面目手足腫浮，身體轉側輕便，順其氣不久自愈。</p>
<p>黨參（一兩）　綿耆（炙，一兩六錢）　杞子（三錢）　白芍（炒，四錢）　芡實（炒，一兩）　懷藥（炒，五錢）　冬朮（一兩）　杜仲（四錢）　棗仁（八錢）　砂仁（炒，一錢）　陳皮（二錢）　神麯（炒，一錢）　萸肉（炒，三錢）　肉果（一錢）　牡蠣（六錢）　穀芽（生炒，一兩）　苓皮（炒，四錢）　龍齒（五錢）　蘇梗（二錢）　半夏（一錢五分）　車前（炒，八錢）　五味（炒，一錢五分）　姜（二片）　棗（一枚）</p>
<p>又　黨參（一兩）　綿耆（一兩二錢）　熟地（一兩六錢）　杞子（三錢）　白芍（炒，三錢）　芡實（炒，一兩）　懷藥（炒，二兩）　冬朮（炒，二錢）　杜仲（五錢）　棗仁（炒，八錢）　砂仁（一錢）　陳皮（二錢）　神麯（炒，一錢）　肉果（一錢）　牡蠣（五錢）　萸肉（炒，三錢）　茯苓（三錢）　龍齒（三錢）　炙草（三錢）　扁豆（五錢）　建蓮（炒，一兩）　生熟芽（一兩）</p>
<p>又　微微發熱，脈稍見數。</p>
<p>加玉竹（四錢），丹皮（一錢），北沙參（四錢），首烏（三錢）。</p>
<p>又　言語猶有不清處。</p>
<p>黨參（一兩）　冬朮（六錢）　熟地（一兩五錢）　杞子（三錢）　懷藥（一兩）　芡實（炒，一兩）　黃耆（一兩二錢）　白芍（三錢）　砂仁（一錢）　杜仲（四錢）　棗仁（八錢）　半夏（一錢五分）　神麯（炒，一錢）　牡蠣（五錢）　萸肉（二錢）　穀芽（生炒，六錢）　陳皮（二錢）　炙草（一錢）　茯神（三錢）　龍齒（三錢）　扁豆（五錢）　玉竹（三錢）　丹皮（一錢五分）　姜（一）</p>
<p>前方加肉果（炒，一錢），五味（二十粒），菟絲（三錢），棗（二個），去扁豆、炙草、丹皮。</p>
<p>又　黨參（一兩五錢）　熟地（一兩八錢）　茯神（三錢）　懷藥（一兩）　芡實（炒，一兩）　杞子（三錢）　白芍（炒，三錢）　杜仲（四錢）　炙草（一錢）　半夏（二錢）　棗仁（八錢）　黃耆（一兩五錢）　冬朮（八錢）　萸肉（三錢）　陳皮（二錢）　牡蠣（煅，六錢）　玉竹（四錢）　穀芽（生炒，六錢）　扁豆（六錢）　丹皮（二錢）　建蓮（三錢）　益智（三錢）　炮姜（一錢）　生首烏（五錢）</p>
<p>又　前方，加川斛、肉果、神麯、龍齒、五味、車前子，去首烏、玉竹、丹皮、益智、姜。</p>
<p>以上十數日，稍溫則見熱象，稍涼則見寒象，此虛體初愈一定之理，藥亦隨時變通。</p>
<p>又　脈來漸漸和平，時而數，時而浮，時而大小，所謂虛人之脈，來無定形也。今胃口日起，大便完固，可以望痊。自九月二十八日至十一月初五日，計六十餘日矣。服至明年二月未曾脫離煎藥，今已發胖脈固矣。</p>
<p>顧左　病經二十餘日，今神色昏迷，舌乾無津，脈至軟弱且細且空，氣血俱傷矣。邪難外達，勢必轉趨於內，危險之至。邪不在表，斷無散理。無火症火脈，斷無清理。大便已解，斷無下理。況脈弱無神，不慮重虛其虛乎？昔賢曰，無實症可據，即是虛症。今但有虛象，舍托一法，別無妙策。</p>
<p>黃耆（六錢）　洋參（三錢）　熟地（一兩）　當歸（一錢五分）　棗仁（炒，一錢）　麥冬（一錢）　豆卷（四錢）　生地（五錢）　柴胡（三分）　鉤尖（五錢）　穀芽（四錢）　竹心（十張）　甘蔗汁（十匕）</p>
<p>又　病情脈色俱屬重險，然人事不可不盡。宗古法，清上實下。</p>
<p>黃耆（一兩五錢）　洋參（一兩二錢）　熟地（二兩）　當歸（二錢）　棗仁（炒，二錢）　大冬（辰砂拌，一錢）　豆卷（四錢）　犀角（五分）　菖蒲（五分）　川連（四分）　製附子（一錢）　銀花露（半杯）</p>
<p>蔣左　先傷於陰，後觸暑熱，清之不效，散之不應，得汗不解，得便亦不解，脈至左三部微細，右三部浮大而空，舌有捲縮之象。邪陷於內，勢有漸蹈外險之危途。本難下藥，不忍坐視，勉為圖治。吳又可先生《瘟疫論》中有云，清散攻消不應，上見液涸，下見陰失者，只有生脈、六味合投，茲採其意立方。</p>
<p>洋參（一兩）　炒丹皮（一錢）　茯苓（二錢）　陳皮（二錢）　萸肉（三錢）　大冬（三錢）　五味（三分）　生地（一兩五錢）　豆卷（四錢）　秫米（四錢）　懷藥（三錢）　竹心（一錢）　燈心（五寸）</p>
<p>竇右　六脈無力而數，神識似昏非昏。此正虛不能敵邪，邪已入心胞，吉少凶多。論治當大方托解，但恐藥力不及耳。</p>
<p>洋參（一兩）　當歸（三錢）　黃耆（六錢）　穀芽（生炒，五錢）　紫蘇（一錢五分）　棗仁（炒，二錢）　鉤鉤（五錢）　遠志（五分）　柴胡（六分）　豆卷（三錢）　生熟甘草（四分）　姜（三）</p>
<p>又　投大劑托解，脈來稍覺有神，惟右尺似有欲無，便溏足冷，舌心乾紅，小溲時赤時淡，乃元陽衰憊於下，陰液不能上承。方，不外乎大補大托之中，少佐溫養下元一法。</p>
<p>洋參（一兩五錢）　當歸（三錢）　黃耆（一兩二錢）　棗仁（四錢）　遠志（炒，七分）　扁豆（一兩）　生熟地（炒，一兩六錢）　懷藥（炒，五錢）　玉竹（炒，四錢）　陳皮（一錢五分）　茯神（一錢五分）　甘草（四分）　穀芽（三錢）　杞子（三錢）　姜（一）</p>
<p>許　面赤舌焦，口喝引飲，脈來右寸關洪大有力，但熱不寒，二便艱澀，議清降法。</p>
<p>鮮斛（一兩）　蘆根（一兩）　黃芩（二錢）　山梔（二錢）　花粉（三錢）　連翹（二錢）　薄荷（二錢）　元參（三錢）　知母（三錢）　甘草（五分）　竹葉（一錢）　元明粉（二錢）</p>
<p>上，一二劑，諸恙退去大半，原方再服。</p>
<p>凡用寒涼，有火症火脈俱見者方可用，有火症而無火脈者不可用，有火脈而無火症者亦不可用，此等處可不細心參究哉？</p>
<p>又　前投開泄清解，而大便通利，身熱稍退，而舌苔干黃如故。急宜純甘清潤，以救上津液。</p>
<p>鮮地（四錢）　麥冬（四錢）　丹皮（二錢）　豆卷（四錢）　川貝（二錢）　元參（三錢）　川連（三分）　知母（二錢）　花粉（一錢）　薄荷（一錢）　燈心（一錢）　連翹（一錢）　甘草（五分）　山梔（八分）　鮮斛（五錢）　蘆根（二兩）　竹心（一錢）　雪梨（二兩）　銀花露（一杯）</p>
<p>另用蔗汁，代湯飲之。</p>
<p>侯左　身熱無汗，便溏，舌心干黃，表邪未透，已有內走之勢，況兼耳聾氣短，亦屬虛象，症非輕視。</p>
<p>葛根（一錢五分）　姜皮（六分）　薄荷（二錢）　丹皮（二錢）　扁豆皮（一錢）　知母（一錢）　茅根（六錢）　竹心（一錢）　燈心（五寸）　鮮藿香（一錢）</p>
<p>又　邪熱不散，內阻機竅，耳聾，舌黃，胸悶便泄，最慮內閉。</p>
<p>原方，加連翹（一錢），鬱金（一錢），桔梗（五分），牛蒡（三錢），六一散（三錢），通草（七分），竹茹（炒，七分）。</p>
<p>又　脈至右關無力，時見嘔惡，胃氣傷矣。</p>
<p>鮮藿香（一錢）　扁豆（三錢）　丹皮（二錢）　葛根（一錢）　知母（一錢）　陳皮（一錢）　益元散（一錢）　洋參（一錢五分）　前胡（一錢）　荷葉（一錢）　姜皮（六分）　燈心（五寸）　生穀芽（二錢）</p>
<p>又　無形暑濕，阻遏清氣，以致升降失職，頻頻呃逆，舌苔兩傍黃，中心絳而干，脈至右寸關虛軟。肺液胃津兩傷，最慮內陷變幻。</p>
<p>丹皮（一錢）　橘紅（鹽水炒，一錢）　竹茹（薑汁炒，七分）　洋參（一錢五分）　柿霜蒂（三個）　桔梗（五分）　益元散（五分）　通草（七分）　鬱金（一錢）　姜渣（七分）　燈心（一丈）　枇杷葉（一張）　苡米（炒，一錢）　沉香汁（三匕）</p>
<p>又　病經兩旬，有昏沉之象，已有內陷厥脫之慮，脈至右寸關無力，呃逆頻頻，無真寒可據，又無實火可憑，所有見症無非虛象。宜宗益納法，兼和胃清暑立方。</p>
<p>洋參（八錢）　半夏（炒，一錢）　通草（七分）　橘紅（一錢五分）　丹皮（三錢）　知母（一錢）　扁豆（二錢）　連翹（一錢）　竹茹（薑汁炒，八錢）　鬱金（四分）　麥冬（辰砂拌，一錢）　生地（四錢）　姜渣（八分）　益元散（二錢）　沉香汁（三匕）　木香汁（三匕）　石菖蒲（三分）　燈心（五寸）　枇杷葉（一錢）　蓮子心（十粒）</p>
<p>又　洋參　川連　山梔　豆卷　穀芽　新會皮　車前（鹽水炒）　元參　神麯　翹心　竹茹　扁豆　大生地　木香（磨沖）　秫米　浮麥　菖蒲　燈心　枇杷葉</p>
<p>徐左　年逾六旬，氣血兩虧，勞則心神暗耗，煩則肝陽妄動，濕疫居於中焦，暑風襲於脈絡，乃為眩暈，為左手不用，舌白脘痞，發熱便溏，病如履冰，理之不易，急先醒胃理肝，如得大便漸固，方為轉機，否則難為力矣。</p>
<p>鉤鉤（一兩）　桑葉（一錢）　半夏曲（一錢五分）　扁豆（炒，五錢）　建曲（炒，三錢）　赤苓（二錢）　苡米（三錢）　荷葉（二錢）　橘紅（一錢）　生熟芽（六錢）</p>
<p>某　久熱傷陰，舌赤無苔，飲食不思，胃液枯涸，溫燥難投，清疏不合，苦寒恐礙正氣，滋補又慮助邪，擬芳香悅脾，酸甘化陰之法。</p>
<p>銀花露（一杯）　香梗穗（二支）　鮮佛手（二錢）　真川貝（三錢）　丹皮（二錢）　白芍（一錢）　鮮青蒿梗（三錢）　生甘草（三錢）</p>
<p>另用鮮藕（一兩），綠豆（一兩），煎湯代茶。</p>
<p>周右　病後勞碌不慎，風寒以致發熱，頭痛嘔惡，便溏，穀食不納，正氣極虛，邪難外達，脈來浮大無力，面白舌淡。此虧在氣分，擬補中益氣湯主治。乃東垣治勞倦感冒之第一妙方。然症甚劇，極要小心。</p>
<p>柴胡（三分）　升麻（三分）　洋參（五錢）　黃耆（六錢）　冬朮（炒，三錢）　陳皮（一錢）　炙草（六分）　當歸（炒，三錢）　姜皮（三分）　川芎（三分）　茯苓（二錢）　蔓荊子（三分）　荷葉（五錢）　焦芽（三錢）</p>
<p>陳　得汗得便而邪不能解，脈數不減，口渴喜飲，熱邪陷入營分，恐有劫液昏之厥變。寒之不寒，水之虧也；透之不透，正之虛也。清開之中，佐以育陰扶正。</p>
<p>生地（一兩）　丹皮（二錢）　川金（二錢）　元參（二錢）　麥冬（三錢）　連翹（二錢）　知母（炒，一錢五分）　車前（炒，三錢）　犀角（沖，一錢）　陳皮（鹽水炒，二錢）　豆卷（三錢）　洋參（三錢）　川貝（三錢）　木香（三分）　竹茹（一錢）　燈心（一丈）　刀豆子（切，炒，二錢）</p>
<p>萬氏牛清心黃丸，藥汁化服。</p>
<p>某　脈至沉分帶數，口渴便溏，邪伏於內，擬輕可去實法。</p>
<p>姜皮（一錢）　丹皮（一錢五分）　六神麯（二錢）　粉葛（一錢）</p>
<p>某　頭暈脈數，惡寒發熱。純乎外感，以柴陳煎疏解。</p>
<p>柴胡（三分）　陳皮（一錢）　赤苓（一錢）　炙草（三分）　半夏（一錢）　薄荷（一錢）　荊芥（一錢）　麥芽（一錢）　香茹（七分）　姜（一片）　鮮藿香（二錢）</p>
<p>姚左　熱多寒少，脈來數大，法宜清上。</p>
<p>知母（一錢五分）　葛梗（二錢）　元參（一錢五分）　六一散（二錢）　薄荷（五分）　竹葉（一）</p>
<p>歐左　寒熱日來，以柴胡飲和解之。</p>
<p>柴胡（三分）　防風（一錢）　陳皮（一錢）　蘇葉（七分）　半夏（一錢）　炙草（三分）　姜（一）　棗（一）</p>
<p>許左　夏暑汗不出者，秋成風瘧，寒熱無定，更兼勞役，所以腰痛。法宜疏解，以柴陳煎加味。</p>
<p>柴胡（四分）　廣皮（一錢）　炙草（二分）　生熟砂仁（六分）　半夏（一錢）　荊芥（一錢）　杜仲（四錢）</p>
<p>章左　暑風挾濕，寒熱日至，長短不齊，由年高正氣不足，脈至右關滑大，左關弦硬，曾經嘔吐。刻當疏泄少陽陽明，宗小柴胡法，兼以扶正，留方候正。</p>
<p>青蒿梗（一錢）　川貝（一錢五分）　陳皮（一錢）　半夏（一錢）　生熟砂仁（八分）　洋參（一錢五分）　前胡（八分）　薄荷梗（一尺）　竹茹（炒，三分）　姜（一）</p>
<p>徐左　溫邪瘧疾久延，熱蒸不已，齦糜舌白，腹滿，脈數，恐其內陷成脹。</p>
<p>葛根（一錢）　赤苓（二錢）　神麯（炒，一錢）　大腹皮（炒，一錢）　車前子（一錢）　陳皮（二錢）　蘇梗（一錢五分）　焦穀芽（三錢）</p>
<p>吳左　風溫劫液，由衛入營，上下痛無定所，口渴喜飲，舌無苔而乾紅起刺，即欲從黑咳逆不已，痰不易出，脈至右寸與兩尺滑大而數。此不特肺陰受灼，津枯不能滋潤，而腎水亦涸矣，無以上承。倘不伋伋救陰津肺，惟恐炎烈之火，不至燎原不已也。</p>
<p>生地（一兩）　麥冬（二錢）　丹皮（二錢）　薄荷（一錢）　知母（二錢）　瓜蔞皮（二錢）　川貝（三錢）　鬱金（一錢）　甘菊（一錢）　竹心（二十片）　燈心（五寸）　枇杷葉（蜜炙，一錢）</p>
<p>何右　寒熱嘔吐，邪在少陽陽明，得汗不解，今見舌黑齒乾，邪熱不但不能外達，業已干及營陰，症屬重險，況身懷六甲，熱逼陰傷，難保無胎動之虞。納穀甚少，日虛一日，恐有正不敵邪之變。脈滑而數，口渴喜飲，似可寒涼，第胃氣如此，恐非盡善。醒胃理脾，無不香燥，又非液涸所宜。勉商護陰泄熱，扶正涼透一法，以質高明。</p>
<p>柴胡（四分）　麥冬（一錢五分）　生地（八錢）　陳皮（四分）　洋參（二錢）　黃芩（八分）　蘇梗（一錢）　蘆根（六錢）　竹茹（一錢）　生熟穀芽（一錢）　姜（一）</p>
<p>又　氣虛則脈無力，陰虛則脈數，胃弱則納少而嘔，火旺則口乾舌黑，種種見症，無非邪甚正虛。前投護陰泄熱，扶正涼透，嘔吐得止，大便十餘日不解，今得一次，雖然帶血，並不溏薄，不算忌欵，方不外乎前法加重再投。</p>
<p>柴胡（四分）　黃芩（一錢）　知母（炒，一錢）　麥冬（二錢）　甘草（四分）　生地（一兩）　元參（二錢）　陳皮（一錢五分）　蘇梗（一錢）　黃柏（五分）　穀芽（生炒，二錢）　蘆根（八錢）　竹葉（五片）　竹茹（一錢）　姜</p>
<p>又　兩投育陰泄熱扶正之劑，嘔吐雖止而正氣不足，未能托邪外出，其勢仍然，但熱甚則氣火上升，君主為之震動，此因水不足以制相火，心火受熱灼，所以舌乾而焦也。昨方去黃柏、川連，宗瀉南補北之旨。</p>
<p>蘇左　發熱頭暈，腹痛瀉泄。脈見浮數，左寸關尤甚，而左半舌色乾紅起刺。此風熱從口鼻而入，漫布三焦，劫液爍津，有舌短神昏之變。急為清透，毋犯溫燥，忌抑遏。</p>
<p>薄荷（一錢）　生草（四分）　丹皮（一錢）　山梔（一錢）　連翹（一錢）　元參（一錢五分）　茅根（五錢）　竹葉（五張）　燈心（一丈）</p>
<p>此方，朝夜兩劑。</p>
<p>昨投兩劑清透，稍見微汗，頭昏少減，舌上紅刺更甚。</p>
<p>原方，加川連、赤芍、車前。</p>
<p>王右　感冒時令風熱之邪，為頭暈痛發熱，脈來浮數有力而大，可清可散。</p>
<p>前胡（一錢）　薄荷（一錢五分）　荊芥（一錢）　黃芩（一錢）　知母（一錢五分）　連翹（二錢）　甘草（五分）　竹葉（十）　茅根（一兩）</p>
<p>昨日清散，熱勢稍輕，脈象稍和，仍前法治之。</p>
<p>原方加元參（一錢五分），山梔（七分），葛根（一錢），蘆根（八錢）。</p>
<p>榮　發熱口渴，噁心腰痛如折，脈至浮數，左寸關右甚。此挾虛感冒。宜與清解之中，兼以護陰一法。</p>
<p>花粉（一錢）　生地（八錢）　知母（炒，一錢）　陳皮（一錢）　生杜仲（二錢）　前胡（一錢）　茅根（六錢）　竹葉（五張）　竹茹（一錢）　生熟砂仁（六分）　姜（一）</p>
<p>強左　病經兩旬之外，愈而復發，今微寒熱甚，暮重朝輕，得汗而解，止發有時。脈至左三部軟弱無力，右寸關紅滑而大，沉分按之愈甚。熱來口渴喜飲，自胸及腹脹滿不堪，為嘔惡泄瀉。顯系風溫轉瘧，邪居肺胃兩經。溫症門中，原有熱泄熱嘔之症，論脈症及是少陰不足，陽明有餘，景岳新方玉女煎最為切當。但久病泄瀉之軀，石藥未敢擅投，胸腹免然脹悶，熟地未敢據進。然多泄者陰必傷，熱極者液易涸，恐其有化燥之慮，酌以玉女煎之法，甘寒可以治熱，存津而不傷胃，庶乎穩當。</p>
<p>元參（三錢）　蘆根（一兩）　青蒿（一錢）　北沙參（四錢）　黃芩（一錢）　陳皮（一錢）　粉葛（一錢）　藿香（一錢）　竹茹（一錢）　燈心（一丈）</p>
<p>又　投甘寒治熱存津，脈仍然，胸滿按之而中空，久熱久泄，真陰涸竭，勢有化燥之虞。今所急者在泄，但止泄之藥無不傷陰，培土之藥無不溫燥，俱非陰虛火甚者所宜。經曰腎司二陰，腎真不固則二便不禁，陰虧則水不上承而口渴舌紅無苔，惟生料六味一方，補陰即可制陽，固腎即可止泄。趙養癸用此治陽明實火之症，吳有性用此救焚存陰，往一取效，今有汗而勢不退，便泄而熱不解，非陰虛而何？先賢免用於煎，茲遵其旨矣。</p>
<p>生地（一兩）　丹皮（二錢）　懷藥（六錢）　茯苓（三錢）　萸肉（一錢）　澤瀉（一錢）　廣皮（一錢）　青蒿（一錢）　元參（二錢）　蘆根（六錢）　車前（生炒，二錢）　燈心（一丈）　竹心（五分）</p>
<p>又　初投甘寒清肺胃之藥，諸恙似屬仍然，繼復投生料六味固腎止泄，佐以清胃之劑，胃口稍蘇，兩日來為進穀味則胸腹脹，胸滿如前，得泄則寬，其為胃口之虛，脾象之弱不待言矣。今唇紅口碎舌赤，右寸關之脈仍然洪大，顯繫上焦溫邪未楚，致投和胃理脾，仍以甘寒泄邪，冀其熱退加谷，方為轉機。</p>
<p>扁豆（八錢）　穀芽（生炒，二錢）　枳殼（炒，三分）　茯苓（二錢）　通草（八分）　廣皮（炒，一錢）　砂仁（生炒，四錢）　洋參（一錢）　車前（生炒，二錢）　竹茹（一錢）　香粳米（一撮）　姜（一）</p>
<p>又　久泄肝腎兩傷，脈象左軟弱而右洪大，舌苔干黃。脈症合參，下焦屬於虛寒，上焦因乎邪熱。管先生投溫固實下，便泄雖止而上焦熱熾更甚。余昨投平補之方，上焦熱熾雖退而舌色稍潤，下焦仍見溏泄而諸象畢現。細參之，下焦宜乎溫補，上焦宜乎清養，先賢本有清上實下之法，遵其旨而治之。</p>
<p>黨參　冬朮　茯苓　炙草　桂心　神麯　熟附子　木香（煨）　肉果（煨）　粟殼　車前　川連　麥冬　五味子　懷藥　白芍　姜</p>
<p>某右　頭痛發熱無汗，時而怯寒，大便溏泄，脈來細數模糊，胸膈煩悶，症屬挾虛時邪，防其昏厥之變。</p>
<p>元參（一錢五分）　洋參（三錢）　甘草（五分）　神麯（二錢）　前胡（一錢）　荊芥（一錢）　薄荷（一錢）　桔梗（一錢）　橘紅（一錢）　鬱金（一錢）　蟬蛻（一錢）　姜皮（七分）　茅根（一錢）　竹葉（十）　燈心（一丈）</p>
<p>又　上不得汗，下泄不止，疹透而隱，邪戀於中不能外達，神識不清，脈左細數而模糊。顯系體虛邪甚，宗透托之法。</p>
<p>山梔（一錢）　車前（一錢五分）　元參（一錢五分）　洋參（三錢）　粉葛（一錢五分）　薄荷（一錢）　黃芩（一錢）　連翹（二錢）　桔梗（一錢）　丹皮（一錢五分）　甘草（四分）　福皮（一錢）　蘆根（五錢）　燈心（一丈）　竹心（一錢）</p>
<p>又　溫邪未有不傷陰者，況兼下泄不止，今熱不退而舌赤無苔，脈至左弦數，右脈中空。急急護陰扶正，兼以涼透泄邪。</p>
<p>生地（五錢）　元參（二錢）　桔梗（一錢）　洋參（三錢）　薄荷（一錢五分）　粉葛（一錢五分）　丹皮（一錢五分）　山梔（一錢）　黃芩（一錢）　車前（一錢五分）　福皮（炒，一錢）　甘草（五分）　鬱金（八分）　蘆根（五錢）　茅根（五錢）　竹心（一錢）　燈心（五寸）</p>
<p>後方，加重生地（一兩），蘆根（一兩），廣皮（鹽水炒，一錢）。</p>
<p>又　溫邪內戀，干及乎心營，神識模糊，舌無苔而起刺，脈至無力而數。邪盛正虛，無力外達，藥不外乎涼透托解，能逐向外則吉。</p>
<p>豆卷（三錢）　生地（一兩）　元參（二錢）　桔梗（一錢）　洋參（四錢）　丹皮（三錢）　花粉（一錢）　連翹（一錢五分）　山梔（一錢）　甘草（四分）　車前（炒，一錢五分）　廣皮（一錢）　甘菊（一錢）　川連（二分）　菖蒲（四分）　茅根（六錢）　燈心（一錢）　竹心（五寸）</p>
<p>又　原方，加扁豆（炒，三錢），穀芽（二錢），鉤鉤（四錢），黃菊花。</p>
<p>又　邪因正虛不達，氣因抑鬱不舒。前法之中，佐逍遙散以疏肝木。</p>
<p>柴胡（四分）　赤芍（炒，一錢）　當歸（一錢）　茯苓（二錢）　甘草（四分）　川貝（二錢）　丹皮（三錢）　山梔（一錢）　前胡（一錢）　生地（一兩二錢）　鬱金（一錢）　洋參（五錢）　懷藥（三錢）　穀芽（炒，二錢）　廣皮（一錢五分）　通草（七分）　神麯（炒，二錢）　菖蒲（五分）　茅根（五錢）　燈心（五寸）　竹心（五錢）</p>
<p>又　舌色漸淡，神識稍清。</p>
<p>原方，加遠志（五分），生綿耆（三錢）。</p>
<p>又　脈至無力而漸有力，大汗將至之兆。</p>
<p>柴胡（四分）　粉葛（一錢）　赤芍（一錢）　滑石（二錢）　懷藥（四錢）　生地（一兩二錢）　洋參（八錢）　綿耆（六錢）　玉金（一錢）　陳皮（一錢）　當歸（一錢）　茯神（二錢）　甘草（四分）　川貝（二錢）　山梔（一錢）　丹皮（三錢）　通草（八分）　穀芽（二錢）　神麯（二錢）　遠志（五分）　菖蒲（五分）　茅根（三錢）　燈心（一丈）　竹心（一錢）</p>
<p>又　熱退脈平，其起坐不寧，語言無論次者，並無邪熱為患。半由神不守舍，半由心事不適。</p>
<p>洋參（八錢）　麥冬（一錢）　茯苓（二錢）　遠志（去心，七分）　棗仁（四分）　龍齒（三錢）　丹皮（一錢五分）　生地（一兩二錢）　鬱金（一錢）　膽星（五分）　竹黃（一錢）　山梔（一錢）　菖蒲（五分）　竹心（五分）　砂仁（沖，一錢）</p>
<p>強右　揚手擲足，揭去衣被，多言妄語，純乎陽邪見症，所嫌右脈細微欲絕，左脈亦細微無根。病勢極險，勉商一方，以冀萬一。</p>
<p>洋參（一兩二錢）　生地（三兩）　丹皮（二錢）　川連（四分）　犀角尖（一錢）　燈心（五寸）　豆卷（三錢）　穀芽（生炒，二錢）　菖蒲（五分）　竹心（一錢）</p>
<p>另用硃砂（一錢），犀黃（一分），研極細末，和勻沖服。</p>
<p>又　昨投大劑托透清解之方，大便兩次連得，穢濁異常。今神情稍安，然不足為喜，尚在險途。不外前法，能日夜酣飲，以冀藥力到時，可望轉機。</p>
<p>洋參（一兩二錢）　生地（三兩）　丹皮（三錢）　川連（四分）　犀尖（一錢）　山梔（一錢）　連翹心（一錢五分）　豆卷（三錢）　穀芽（生，二錢）　遠志（四分）　膽星（五分）　茯神（三錢）　菖蒲（五分）　竹心（一錢）　燈心（五寸）　車前（鹽水炒，二錢）　銀花（二錢）</p>
<p>另用辰砂（一錢），西黃（一分），研，沖服。</p>
<p>強左　面垢唇紅，舌將化燥，有汗而熱不退，脈數無力，語聲不揚。氣虛陰傷極矣，而溫邪內戀，轉為神昏，便棘手矣。</p>
<p>洋參（五錢）　生地（一兩）　川貝（三錢）　知母（二錢）　廣皮（一錢）　扁豆（炒，三錢）　葛根（一錢）　楂炭（二錢）　蘆根（一兩二錢）　竹心（一錢）</p>
<p>又　連投大劑，諸恙雖減而脈神未得，未可恃也。</p>
<p>洋參（一兩二錢）　生地（三兩）　丹皮（三錢）　麥冬（一錢五分）　山梔（一錢五分）　茯神（二錢）　連翹心（一錢）　棗仁（炒，三錢）　志肉（五分）　扁豆（炒，三錢）　豆卷（三錢）　廣皮（一錢五分）　車前（鹽水炒，二錢）　銀花（二錢）　竹黃（一錢）　川連（一分）　菖蒲（五分）　硃砂（沖服，一錢）　燈心（一丈）　竹心（一錢）</p>
<p>又　吸吸短氣，乃元海無根，虛煩似狂，乃神不自主，盡是陰盡陽盡之兆，症屬危險。溫邪而致液涸津枯，總不外乎生脈六味兩方。吳又可《瘟疫論》中慣用此法，能日夜酣飲，往往有得生者。又考之如狂，似白虎湯症而用當歸補血湯，此症近似，亦兼用之。不識以為然否，茲採取三方之意合成一方。</p>
<p>洋參（一兩五錢）　麥冬（五錢）　五味（二錢）　生地（三兩）　丹皮（三錢）　懷藥（四錢）　扁豆（三錢）　元參（三錢）　花粉（二錢）　當歸（三錢）　青朱（五分）　辰砂（五分）　菖蒲（五分）　竹心（一錢）　竹油（半杯）　竹茹（一錢）　燈心（一丈）　蓮子心（五分）</p>
<p>此方，日夜酣飲。</p>
<p>又　昨投三合方法，一以扶正，一以育陰，一以清神透解，氣喘略平，舌不加燥。但右三部脈至究嫌細弱，所謂暑則傷氣，熱則傷營，不外乎前法，原方加重。</p>
<p>洋參（三錢）　懷藥（二錢）　車前（炒，二錢）　綿耆（五錢）　去當歸</p>
<p>又　屢次扶正育陰，清解之品，氣喘漸平，脈亦有神，茲溲少腹脹。因陽藥頻多，中無去路之故，良由膀胱氣化無權，腎真不司開合，小腸傳導失職，虛人往往有此。小溲便不通爽，且先見症治症，候其小溲通長，再商大劑。</p>
<p>洋參（一兩五錢）　麥冬（五錢）　生地（三兩）　丹皮（一錢五分）　元參（三錢）　銀花（三錢）　山梔（炒，一錢）　枳殼（炒，四分）　穀芽（生，二錢）　通草（一錢）　木香（沖，一分）　福曲（一錢五分）　荷梗（一尺）　竹心（一錢）　鮮車前根鬚（五錢）　鮮菊花根汁（四錢）　細菖蒲（五分）　辰砂（沖服，五錢）　血珀（沖服，五分）</p>
<p>又　小便通調，又可進大劑，然真汗未得，真陰未復，邪熱未清，未可恃以無恐。</p>
<p>洋參（一兩五錢）　元參（三錢）　丹皮（二錢）　銀花（四錢）　通草（一錢）　花粉（二錢）　麥冬（六錢）　穀芽（生炒，三錢）　福曲（一錢五分）　扁豆（炒，四錢）　生地（三兩）　知母（三錢）　川連（三分）　木香（二分）　燈心（一丈）　蘆根（五錢）　荷梗（一尺）　菖蒲（五分）　鮮車前連根鬚（五錢）　菊花根鬚（四錢）　鮮萹蓄（三錢）</p>
<p>又　精氣神為人身之寶，今諸患雖為轉機，而精氣神無不虧劇。凡寒暖飲食惱怒，稍有不遵戒守，極易生變，慎之慎之。原方俱為減輕。</p>
<p>又　熱退身涼，風恬浪靜，但舌光如鏡，津液未回，脈細如絲，氣血大虧，宜事小心，稍失其宜，即有變端之患。</p>
<p>原方，加萸肉、粳米，去山梔、知母、通草、花粉、銀花。</p>
<p>李左　頭痛發熱無汗，脈至浮數，厥厥動搖，咽喉疼痛。此屬新涼束縛於表裡，熱不能外達，擬與涼散。</p>
<p>薄荷（一錢五分）　荊芥（一錢）　粉葛（一錢）　桔梗（一錢）　元參（三錢）　淡芩（一錢）　川連（五分）　牛蒡（二錢）　山梔（一錢）　甘草（四分）　連翹（一錢五分）　知母（一錢五分）　竹葉（二十張）　燈心（三十寸）</p>
<p>潘　淅淅惡寒，翕翕發熱，為日頗多，咳痰納少，舌白微黃，溲熱便結，熱來氣機上升，神識昏迷，脈至右大於左，此屬暑風襲於肺衛。肺主皮毛而形寒，風為陽邪而發熱，肺主諸氣而上升，肺主臟主咳逆。肺屬金，水出高源而溲熱。肺與大腸為表裡而便結。肺乃相傳之官，與心君密邇，此以神模也。　此方失去。</p>
<p>某左　神昏似笑，脈數無力，發熱無汗。溫邪內陷心胞，刻欲傳入心營則險。</p>
<p>竹心（二錢）　茅根尖（六錢）　蘆根（二兩）　麥冬（三錢）　山梔（五分）　川連（五分）　翹心（一錢）　丹皮（一錢）　犀角（一錢）　洋參（三錢）　大生地（一兩）　茯神（三錢）　遠志（七分）　車前（一錢五分）　天竺黃（一錢）</p>
<p>某左　上齶碎爛，痛連咽喉。此雖時邪素來，氣體薄弱，清解之中，兼以育陰。</p>
<p>甘草（一錢）　銀花（三錢）　馬勃（五分）　荊芥（一錢）　山梔（一錢）　黃芩（一錢）　生地（四錢）　元參（二錢）　燈心（五尺）　竹葉（二十）　沙參（三錢）　麥冬（一錢）　桔梗（一錢）　射干（一錢五分）　薄荷（一錢）</p>
<p>屈　頭痛發熱，脘痛惡心，口渴脈數，純乎時邪挾積。</p>
<p>柴胡（四分）　薄荷（一錢）　炙草（三分）　砂仁（炒，八分）　廣皮（一錢）　粉葛（一錢）　黃芩（一錢）　花粉（一錢）　竹葉（十）　焦穀麥芽（各三錢）</p>
<p>六淫者，風寒暑濕燥火也。暑風燥火，上先受之；濕寒濁氣，下先受之。《內經》所謂清邪中上，濁邪中下是也。夫六淫之中，惟風為百病之長，善行而數變。景岳有言曰，風送寒來，寒來風入。由此觀之，非惟寒從於風，而暑濕火三者皆由乎風也。而燥獨不居焉，此統言其外來之邪，再言其時令之感。《內經》冬傷於寒者，春必病溫；夏傷於暑者，秋為痎瘧，春傷於風者，夏為飧泄；秋傷於濕者，冬生咳嗽。此言其伏邪也。凡邪之中人，必乘隙而侵耳。惟所虛之處，即受邪之地。《內經》謂邪之所湊，其氣必虛也。蓋表受邪則畏寒頭痛，肺受邪則鼻塞咳逆，脾受邪則便泄惡食，肝受邪則搐搦痙厥，心受邪則舌短神昏，腎受邪則腰痛耳聾，膽受邪則寒熱不止，胃受邪則壯熱嘔吐，小腸膀胱受邪則溺赤短縮，大腸受邪則便難而燥。至於虛實寒熱之別，當察其形症脈色可洞。然於心目之間，揣先生用意。邪在表者散之，在裡者泄之，生冷傷臟者溫而通之，實火熾甚者折之。氣虛邪陷者，竹葉黃耆湯托透。兼陰虛邪甚者，生脈六味，扶正為主。虛極危劇者，二十四味流氣飲大劑用之。無不應手而愈。回養之力，活人已無計矣。後學得而習之。</p>

<h2>咳血</h2>
<p>宗左　咳吐見紅，時作時止，由來已久，脈至左關獨見弦數，面色帶青。純乎肝陽亢逆，緣水虧無以涵木也。</p>
<p>大紅山茶花（三朵）　生地（炒，八錢）　丹皮（炒，一錢）　懷藥（炒，三錢）　茯苓（一錢五分）　澤瀉（鹽水炒，一錢五分）　白芍（一錢）　石決明（四錢）　川金（五分）　川貝（一錢）　穭衣皮（一錢）</p>
<p>張右　清晨咳逆已久，必出酸水而止，此由胃有停飲，而肺氣不降也。近系風熱感肺，咳而見紅，咽喉腫痛，肺絡受傷。先為清理時邪。</p>
<p>川貝（三錢）　桔梗（一錢）　橘紅（鹽水炒，一錢）　紅花（三分）　山茶花（三朵）　竹茹（八分）</p>
<p>王左　久咳見紅，脈至無力，聲音怯弱。宜培脾肺腎三臟。</p>
<p>黃耆（五錢）　熟地（六錢）　款冬花（三錢）　荊芥（炒，一錢）　冬朮（三錢）　訶子（四分）　百合（三錢）　蟬衣（一錢）</p>
<p>殷左　咳血腰痛，足膝無力，脈見軟弱，由來已久，更兼盜汗，肺腎兩傷。</p>
<p>熟地炭（六錢）　炙草炭（四分）　當歸炭（一錢五分）　川斷（一錢五分）　萸肉（一錢）　荊芥（炒，一錢）　牛膝炭（一錢）　杜仲（四錢）　紅花（三分）　百草霜（一錢）</p>
<p>沈左　陰虛之質，又兼時令之邪，咳血胸痞，牙齦碎爛，脈至浮而帶數。擬清上實下之法。</p>
<p>川貝（三錢）　枳殼（八分）　丹皮（一錢）　知母（一錢）　生地（五錢）　橘紅（一錢）　荊芥（炒，一錢）　茅根（二錢）　竹茹（八分）</p>
<p>某左　年高久咳，痰中見紅，脈至左關弦數，右寸關細弱。脾肺氣傷，肝腎陰虧。</p>
<p>黨參（四錢）　冬朮（三錢）　玉竹（四錢）　熟地（一兩）　白芍（炒，一錢）　山藥（四錢）　苡米（四錢）　冬花（三錢）　五味（十四）　百合（三錢）　藕節（一個）　某左　脈數無力，咳嗽見紅，肌肉消瘦，納穀不旺。凡純陽之藥有益於肺胃，不利乎脾土，以脈症合參，方以補土生金，能守養節欲，緩緩圖痊。</p>
<p>四君子湯，加白及、苡米、黃耆。</p>
<p>蔣左　脈至右大於左，咳嗽見紅，內熱。宜調和營衛。</p>
<p>玉竹　懷藥　炙草　北沙參　熟地　川斛　川貝　百合</p>
<p>吳左　久咳絡傷而見血。但清肺涼血之藥，施於土衰便溏者不宜，須以培土生金為治。</p>
<p>四君子湯，加山藥、砂仁、大麥仁、玉竹、冬花。</p>
<p>某　咳血而見腰痛，指足節骱亦見紅腫而痛。不特肺金有邪，肝腎無不有邪矣。</p>
<p>紅花（三分）　川牛膝（二錢）　桑白皮（一錢）　桑枝（一兩）　苡米（一錢）　荊芥炭（一錢）　生地（一兩）　秦艽（一錢）　南沙參（四錢）　川貝（二錢）</p>
<p>邵左　病起咳嗽見紅，失治於初，今形瘦食減音雌，左脈細數而右細弱。金裹盜起於母，脾土亦傷。水無所生，腎陰亦損，陰虧夜熱。所謂虛而不復即是損，損而不復即是勞。法當溫益，大忌見血見熱而用耗散寒涼，以傷生生之氣。</p>
<p>黃耆（炙，六錢）　懷藥（炒，四錢）　萸肉（炒，三錢）　丹皮（炒，一錢）　川貝（一錢五分）　玉竹（炒，四錢）　炙草　冬花（三錢）　熟地（炙，八錢）　砂仁（鹽水炒，三分）　陳皮（一錢）　百合（三錢）</p>
<p>元米煎湯代水。</p>
<p>某右　清晨心蕩如飢，近又見紅，平日素有咳嗽嘔吐之恙。營衛無不傷矣。</p>
<p>生熟砂仁（八分）　丹參（三錢）　川貝（一錢）　洋參（一錢）　香附（一錢五分）　玫瑰（一朵）　紅花　生熟棗仁（二錢）</p>
<p>某　久咳見紅，絡傷血溢。靜養勿勞，為囑。</p>
<p>川貝（三錢）　生地炭（一兩）　紅花（三分）　荊芥（炒，一錢）　藕節（一枚）　絲瓜絡（三分）　蓮鬚（二錢）　參三七（一錢）　竹茹（三分）</p>
<p>曹左　陰虛發熱，咽喉腫痛。此屬虛陽上浮，上則咳嗽見紅，下則夢遺精滑。肺腎兩虧，法當壯水制陽，清金保肺。擬四陰甘桔二方合投。</p>
<p>生甘草（一錢）　桔梗（一錢）　北沙參（五錢）　生地（八錢）　甘菊（一錢）　元參（一錢）　山藥（四錢）　川貝母（一錢五分）　燈心（一丈）　青果（一枚）　建蓮心（一錢，肉五錢）</p>
<p>某左　咳嗽見紅之後，不時寒熱，近因負重遠行以致腰膝作痛，咳逆更甚。此內傷而兼外感，外感而兼不內外因。</p>
<p>川芎（一錢）　當歸（三錢）　熟地（六錢）　白芍（一錢）　黨參（三錢）　冬朮（三錢）　茯苓（一錢）　炙草（六分）　杏仁（二錢）　杜仲（六錢）　續斷（三錢）　牛膝（二錢）　紅花（三錢）　前胡（七分）</p>
<p>趙左　肺有伏寒，久咳不已，近見痰中見血，而納穀減，腰痛。損及脾腎，圖痊甚難。</p>
<p>黨參（四錢）　冬朮（三錢）　茯苓（二錢）　炙草（八分）　陳皮（一錢五分）　杜仲（四錢）　款冬花（三錢）　百部（三錢）　蘇子（二錢）　杏仁（二錢）　白及（二錢）　五味（三分）　炮姜（三分，二味合搗）</p>
<p>楊左　咳血形瘦，痰多胸痞。脾肺兩傷，為症重險。</p>
<p>砂仁（炒，六分）　陳皮（八分）　焦白朮（一錢五分）　茯苓（一錢五分）　當歸（一錢）　穀芽（炒，三錢）</p>
<p>楊左　失血，咳嗽氣短，六脈無力。不特脾肺兩虧，腎真固納失司，急急三臟並培，不可輕視此症。</p>
<p>黃耆（元米炒，六錢）　當歸（醋炒，二錢）　冬朮（二錢）　炙草（三分）　棗仁（三錢）　茯神（三錢）　木香（四分）　黨參（三錢）　丹皮（一錢）　苡米（四錢）　五味（三分）　白及（一錢五分）　麥冬（一錢）　荊芥炭（一錢）　生地炭（一兩）</p>
<p>又　洋參（二錢）　麥冬（一錢）　沙參（四錢）　生地（一兩）　丹皮（一錢）　陳皮（一錢）　山藥（炒，三錢）　砂仁（鹽水炒，一錢）　萸肉（二錢）　五味（三分）　川貝（三錢）　澤瀉（一錢）　玉竹（四錢）　茯苓（一錢五分）　穭豆衣（三錢）　藕（一兩）　青蒿（一錢）</p>
<p>魯左　脾胃素有濕熱，為此眼弦赤爛，濕熱熏蒸，肺絡受灼，以致咳而見紅，舌苔白滑，未便滋膩。</p>
<p>苡米（五錢）　玉竹（四錢）　川貝（一錢五分）　黃耆（三錢）　青桑枝皮（二錢）　穭豆衣（二錢）　藕節（一錢）　紅棗（三）</p>
<p>三劑後，加丹參（二錢），洋參（一錢五分）。</p>
<p>陳左　失血後，咳未止而腰痛，脈至弦滑，有時一促。恐有宿瘀未盡。</p>
<p>當歸（三錢）　杜仲（鹽水炒，四錢）　川斷（酒炒，三錢）　焦白朮（三錢）　熟地（八錢）　金毛脊（炙，四錢）　藕節（一兩）</p>
<p>又　原方加川貝（一錢五分），陳皮（一錢），冬花（三錢），百合（三錢），桃肉（三錢）。</p>
<p>某左　咳嗽時而見紅，寒熱久而不已，脈見浮數。究由表邪不盡。</p>
<p>桑白皮（一錢五分）　地骨皮（一錢五分）　苡米（四錢）　玉竹（四錢）　青蒿（一錢）　杏仁（二錢）　穭豆皮（一錢）　枇杷葉（去毛，蜜炙，二錢）</p>
<p>黃左　去年五月，先見乾咳，至八月血於溢上，從口鼻衝出，因咳傷肺，脈弦細而數，左關尺更甚，舌光無苔，腎陰虧者也。時而身體微寒，陽虛生外寒也。時而五心煩熱，陰虛生內熱也。面黃痰多，土衰而飲食不化津液，化為痰也。兩脅作痛，水虧木橫也。腰脊痠疼，腎虧不能上榮督脈也。病在脾肺腎三經，治宜陰陽並補，兼顧脾胃。庶幾土旺生金，金旺生水，木得水涵，虛陽不致上浮，肺得清肅，而氣平嗽止也。但須靜養耐心，服藥為妙，非比外邪之迅速也。</p>
<p>黃耆　熟地　川貝　五味　北參　冬花　陳皮　黨參　炙草　茯神　丹皮　懷藥　白芍　苡米　麥冬　百合　藕節</p>
<p>秦左　內熱本屬陰虛，咳嗽良由外感，絡傷則見紅，血虛則肉瞤。議保清金主治。</p>
<p>玉竹（炒，四錢）　陳皮（一錢）　杜仲（三錢）　川貝（一錢五分）　茯苓（一錢）　紅花（五分）　川斛（三錢）　大紅山茶花（二朵）</p>
<p>又　熟地（五錢）　北沙參（五錢）　百合（三錢）　玉竹（四錢）　杜仲（二錢）　陳皮（一錢）　款冬花（二錢）　川斛（三錢）　穭豆衣（二錢）　川金（一錢）</p>
<p>邵左　六脈虛數，咳嗽見紅，發熱。此虛陽無制，由水之虧也。議二冬六味，以壯水養金。</p>
<p>生地（一兩）　丹皮（一錢五分）　萸肉（一錢）　澤瀉（一錢五分）　茯苓（二錢）　山藥（二錢）　天麥冬（各一錢）　女貞（一錢五分）　旱蓮草（一錢五分）　竹茹（八分）</p>
<p>某　久咳失血，多年屢發屢止，今脈右三部細弱無神，脾肺氣虛。議歸脾湯，使血歸經。</p>
<p>黨參（三錢）　黃耆（三錢）　冬朮（二錢）　當歸（二錢）　炙草（四分）　茯神（一錢五分）　遠志（七分）　棗仁（二錢）　木香（三分）　五味（三分）</p>
<p>汪左　久咳，痰中見血，脈數，下午發熱。至於夢遺氣短，無非腎肺兩虧。宜與八仙長壽飲加味治之。</p>
<p>生熟地（八錢）　丹皮（一錢五分）　山藥（四錢）　萸肉（二錢）　茯苓（一錢五分）　澤瀉（一錢）　麥冬（一錢）　五味子（三分）　牡蠣（煅，四錢）　蓮鬚（二錢）</p>
<p>某左　始於咳嗽，近見寒熱，今又見血，右乳下作痛。此肺絡有傷，兼感時邪。法當清降。</p>
<p>北沙參（四錢）　麥冬（一錢）　川貝（一錢五分）　紅花（三分）　陳皮（一錢）　廣玉金（一錢）　玉竹（二錢）　荊芥炭　參七（一錢）　竹茹（一錢）　藕（一兩）　茅根（三錢）</p>
<p>蔣左　陰虛於下，火熾於上，血隨咳溢，脈至數而甚於右寸。宜育陰，以潛陽逆。</p>
<p>生地（八錢）　北沙參（三錢）　丹皮（一錢五分）　山藥（三錢）　茯神（一錢五分）　澤瀉（一錢）　天冬（一錢）　竹茹（五分）　旱蓮草（一錢）　百合（三錢）　藕節（三錢）　女貞子（一錢）</p>
<p>張左　先於右肋乳下作痛，繼見咳嗽吐血。因傷損絡居多。</p>
<p>元胡索（一錢）　川鬱金（七分）　荊芥炭（一錢）　參三七（一錢）　陳皮（一錢）　白及（一錢五分）</p>
<p>某左　絡傷血溢。</p>
<p>當歸（炒，三錢）　紅花（三分）　川貝（一錢）　白及（二錢）　杜仲（三錢）　川斷（一錢五分）　山茶花（三朵）　百草霜（二錢）</p>
<p>盛右　失血後，身熱脈數，咳嗽痰多，脾胃不醒，攻撐作嘔。脾肺兩傷。</p>
<p>炙熟地（四錢）　玉竹（炒，一錢）　陳皮（一錢）　川貝（一錢五分）　款冬花（三錢）　生熟砂仁（八分）　山茶花（二朵）　百合（三錢）</p>
<p>許右　脈至滑數而大，瘧後咳嗽見血，又脅肋作痛。此係木火刑金。</p>
<p>北沙參（三錢）　川貝（二錢）　麥冬（二錢）　赤白芍（一錢）　荊芥炭（一錢）　竹葉（五張）　前胡　大生地（六錢）　丹皮（一錢）　玉金（七分）　元胡（一錢）</p>
<p>黃左　久咳見紅，肌肉消瘦，更兼便溏，脈至細弱。上損及下，氣血兩虧，難以圖痊，勉作肺胃腎兼補。</p>
<p>黃耆（三錢）　冬朮（三錢）　山藥（三錢）　桑皮（一錢）　熟地（五錢）　甘草（三分）　苡米（三錢）　款冬花（三錢）　百合（三錢）</p>
<p>王左　右寸關洪弦搏大，咳嗽見血。此胃火刑金，金宜清降。</p>
<p>熟石膏（三錢）　黃芩（一錢五分）　天冬（一錢）　丹皮（一錢五分）　桑皮（一錢五分）　元參（三錢）　川貝（二錢）　雪梨（一兩）　桑葉（一錢五分）</p>
<p>劉左　失血後，脈數不減，咳嗽不已。症屬陰虛陽旺，理當育陰以補陽。</p>
<p>六味丸，加天麥冬、石斛、穭豆衣。</p>
<p>秦左　久咳見紅，脈至左關浮大。此肝陽灼肺，方不外乎育陰以制陽，清金以保肺。</p>
<p>北沙參（三錢）　芍藥（炒，一錢五分）　生地（一兩）　丹皮（炒，一錢五分）　天冬（一錢）　川貝（二錢）　鬱金（七分）　藕節（二）　穭豆衣（三錢）　荊芥（炒，一錢五分）</p>
<p>惠左　病後不邂風寒，不慎勞碌，咳傷血絡，宜乎發熱失血等症迭出，速速安養，勿事操勞為囑。</p>
<p>北沙參　元參　生地　丹皮　天冬　荊芥　茜草　竹茹　穭衣　藕節</p>
<p>過左　嗜飲，不貪冷暖，濕熱蘊於胃而蒸灼肺，焉得不咳而見血？</p>
<p>苡米（二兩）　百合（一兩）　雞鉅子（一兩）　葛花（一錢）　白及（二錢）　藕節（二）　綠豆（一撮）</p>
<p>過左　火酒之性熱而毒，加溫燥之藥浸之，以火濟火，火上添油。積熱於胃，熏蒸灼肺，咳嗽吐血所由來也。脈至右寸關獨見有力而大。理當清熱保肺，但見飲食驟減，大便溏薄，又因飲食不節。此病中加病，且先為見病治病。</p>
<p>楂肉（炒，二錢）　神麯（炒，一錢）　焦穀芽（一錢五分）　陳皮（一錢五分）　麥芽（炒，一錢五分）</p>
<p>接方　竹茹（炒，五分）　藕節（二）　綠豆（三錢）　葛花（一錢）　天冬（一錢）　香稻根鬚（三錢）　鮮百合根鬚（一錢）</p>
<p>又　不能多言者氣弱，大便燥結者血枯。多食胸脘不寬者，胃雖強而脾氣不足。脈似有力，自述身靜心定之時則細小。種種見象，純乎虛症見端，急宜培補其本，無徒從事其標。</p>
<p>洋參（三錢）　生地（一兩）　紅棗（五）　芝麻（二錢）</p>
<p>畢左　久咳曾經見血，近加喉痛音雌。半由肝腎陰虛火旺，半由時令風熱之邪。</p>
<p>生地（一兩）　丹皮（一錢五分）　茯苓（二錢）　山藥（三錢）　萸肉（二錢）　澤瀉（一錢五分）　元參（二錢）　川貝（一錢五分）　薄荷（六分）　甘草（一錢）　射干（一錢）　北參（四錢）　蟬衣（一錢）　燈心（一丈）　百合（五錢）</p>
<p>黃　久咳久熱，近加咽碎音雌，脈至兩關尺細數。此屬陰虧陽旺，稍挾客邪。擬與清上實下之法。</p>
<p>六味丸，加桔梗、甘草、元參、北參、芡實、射干、薄荷、燈心。</p>
<p>某左　咳嗽痰多帶血，聲音不揚，據述受寒起見。理當溫散。</p>
<p>叭杏仁（二錢）　蘇子（二錢）　百部（三錢）　款冬花（三錢）　陳皮（一錢）　荊芥（炒，八分）　細辛（一分）　炮姜（二分，此二味三帖後不用）</p>
<p>楊左　秉質陰虧，兼以課讀耗氣勞神，兩頭份結塊，有時見紅。脈至左三部細數，寸尤甚，右三部細軟。顯系氣分有虧，肝腎陰虛，厥陽上熾。</p>
<p>生地（一兩）　山藥（三錢）　白芍（一錢五分）　丹皮（一錢）　茯苓（一錢五分）　元參（二錢）　草節（一錢）　川貝（一錢）　黃耆（三錢）　牡蠣（煅，五錢）　青蓮心（十）</p>
<p>張左　失血咳嗽，便溏納減，脈至細數，寸關浮大，出於右部。顯系水虧於下，陽浮於上，致爍肺經，恙非輕瘀，陰虧之熱，非六淫之火可比，豈芩、蓮、知、柏可退？無怪乎脾土日虧，至成棘手。經曰寒之不寒責其無水，又曰勞者溫之，宗此二義，朝用都氣以壯水制陽，晚用百合固金以培土補肺。</p>
<p>熟地（炙，八錢）　懷藥（炒，一兩二錢）　萸肉（去核，炒，一錢五分）　丹皮（一錢五分）　茯苓（一錢五分）　澤瀉（鹽水炒，一錢）　五味（三分）</p>
<p>某左　屢屢吐血，乾咳不已，脈見弦數。肺腎兩虧，擬二地二冬湯，以清金保肺，壯水制陽。前云課讀傷氣，氣屬肺，肺為腎母，腎為肺子，未有母傷而子不傷者也。</p>
<p>生地（五錢）　熟地（一兩）　天麥冬（各一錢五分）　北參（一錢五分）　玉竹（六錢）　川貝（二錢）　白薇（一錢）　山藥（三錢）　扁豆（二錢）　百合（三錢）　炙草（四分）　元稻根鬚（二錢）</p>
<p>許右　血雖止而嗽不除，六脈無力，氣血兩傷。前方之中，參入補土生金。</p>
<p>熟地（炙，一兩）　當歸（二錢）　黨參（四錢）　冬朮（二錢）　廣皮（一錢）　百合（二錢）　冬花（蜜炙，三錢）　元稻根鬚（二錢）</p>
<p>某　咳吐臭痰，胸膈不寬，二便不爽。此胃氣逆行，衝犯肺經，應降不降也。胃氣不降則二便不爽，胃氣不運則胸膈不寬矣。</p>
<p>蘇子（炒，一錢五分）　北沙參（四錢）　天冬（一錢）　玉竹（五錢）　川貝（二錢）　桔梗（一錢）　桑皮（一錢）　茯苓（二錢）　苡米（八錢）　生熟砂仁（六分）　廣皮（一錢五分）　枳殼（五分）　竹茹（五分）　降香（五分）</p>
<p>王右　咳吐穢濁痰涎，脈至右關無力，左關弦大，形瘦便溏。乃木旺無制，土衰受克。法當抑木以培土，培土則生金，金則可以制木矣。</p>
<p>北參（三錢）　炙草（四分）　苡米（六錢）　綿耆（三錢）　白芍（炒，一錢五分）　扁豆（四錢）　山藥（四錢）　玉竹（三錢）　冬朮（一錢五分）　降香（五分）　檀香（五分）</p>
<p>元米湯代水。</p>
<p>邊左　咳血如湧泉，脈至細弱，面無華色。法當益氣，以防血脫。</p>
<p>綿耆（一兩）　當歸（醋炒，二錢）　蘆根（一兩）　竹茹（一錢）　參七（一錢）　大麥冬（二錢）　藕節（三）</p>
<p>又　脈雖虛弱，較前有神，血雖未止，大勢已退。茲當氣血並培。</p>
<p>綿耆（元米炒，一兩）　熟地（一兩）　當歸（醋炒，二錢）　扁豆（炒，二錢）　荊芥（炒，一錢）　藕節（一）　陳棕炭（一錢）</p>
<p>又　凡病調理，兩得其宜，重亦可醫，如不遵戒守，服藥難救。況血症，更當調養為先。奔走於風熱之中，外受客邪，內傷筋骨，若仍前沖嘔，雖妙丹亦莫能止，何況柳皮草根乎？</p>
<p>北沙參（三錢）　熟地（一兩）　當歸炭（一錢五分）　綿耆（鹽水炒，六錢）　扁豆（炒，四錢）　川玉金（七分）　炙草炭（五分）　荊芥炭（一錢五分）　茅針花（一錢）　陳棕炭（一錢）</p>
<p>又　真陰未復，虛陽未能潛藏。宜乎壯水為主，以制陽光。</p>
<p>生地（一兩）　懷藥（炒，四錢）　萸肉（六分）　丹皮（炒，一錢五分）　茯神（二錢）　澤瀉（一錢五分）　麥冬（炒，一錢）　扁豆（炒，一錢）　茅針花（一錢）　陳棕炭（一錢）</p>
<p>又　右關脈見軟弱，便溏後見紅而腹痛，改投理脾益氣。此血家善養之事。</p>
<p>大黃耆（元米炒，六錢）　冬朮（炒，三錢）　炙草（六分）　雲苓（一錢五分）　熟地（八錢）　當歸（鹽水炒，二錢）　荊芥炭（一錢）　白芍藥（一錢）</p>
<p>姚左　自四月失血之後，至今三月，咳仍不減。今脈至右關滑大，舌苔淡黃帶白而膩。據述未見血前，兩脅先行脹滿。脈症合參，乃胃有濕火，肝陽上亢，嬌臟受灼，理當先為清理濕熱，兼清肝火。</p>
<p>苡米（炒，五錢）　赤苓（三錢）　滑石（二錢）　丹皮（炒，一錢）　白芍（炒，一錢）　玉金（七分）　扁豆（炒，三錢）　兜鈴（一錢五分）　竹茹（八分）　雞鉅子（炒，三錢）　藕節（一枚）</p>
<p>又　舌苔垢膩漸退，右關脈亦稍平，胃家濕火已衰其半，咳嗽夜半轉甚，左關尤帶數象，厥陰之陽依然亢逆。法當清金以生水，壯水以涵木。</p>
<p>北參（三錢）　麥冬（一錢五分）　生地（四錢）　丹皮　赤苓（二錢）　扁豆（炒，三錢）　兜鈴（炙，一錢）　白芍（一錢）　苡米（三錢）　生熟甘草（三分）　枇杷葉（蜜炙，二錢）</p>
<p>顧左　夏秋之交，受暑風而致咳逆，帶痰帶血，神情倦怠，形瘦納減，脈細數無力。宜氣血並補，兼調肺胃之中少佐清泄之品。</p>
<p>北參（三錢）　麥冬（二錢）　扁豆（炒，三錢）　黃耆（元米炒，三錢）　當歸（炒，二錢）　生地（炙，一兩）　川貝母（一錢）　荊芥炭（一錢）　牛膝炭（一錢）　參三七（一錢）</p>
<p>咳血者，由於肺氣不寧，失於潛降之司，或胃氣逆行，上犯金肺，或肝陰不足厥陽上越，或脾不統血遊溢於上，或腎真不固而不司收攝納氣，或君火內熾而臟陰不安其位，或房事不節而相火煽其中，或風溫內侵而逼血妄行，或寒鬱於肺而久咳傷絡，或飲酒過度酒熱傷營，或暴怒鬥毆而氣鬱血凝。然由內傷損者多，而外感者少，究其所以然，皆由營虛不足，氣衰不固也。蓋血隨氣行，氣為血帥。凡血溢者必先補氣，氣固而血自止矣。擬用四君以治脾氣，四陰以清金保肺，甘桔以楚上焦風熱，八珍以培三陰，生脈以養金制木，六味以壯水濡木，歸脾以補肺，八仙長壽以培肝腎，金水六君以植肺腎之虛，當歸補血以固其氣。種種治法，當玩熟而深思之。</p>

<h2>吐血</h2>
<p>金左　失血成碗盈盆，脈來大而且數，更兼腰痛，又發熱。無非肝腎陰不自立，而虛陽不能潛伏矣。</p>
<p>生地（二兩）　荊芥炭（一錢五分）　丹皮（一錢五分）　牛膝（三錢）　杜仲（三錢）　象貝（三錢）　知母（炒，一錢五分）　竹茹（一錢）　參七（二錢）　竹葉（十）</p>
<p>許左　失血，左肋作痛，顯系肝絡有傷。右眼氣輪赤色，肺家現有客邪。先為清解，接服育陰，清金平木法。</p>
<p>桑白皮（一錢）　地骨皮（一錢）　沙參（三錢）　天冬（一錢）</p>
<p>又　生地（五錢）　萸肉（一錢）　茯苓（一錢五分）　丹皮（一錢）　懷藥（三錢）　當歸（一錢五分）　白芍（一錢）　天冬（一錢）　川貝（一錢）　紅花（三分）</p>
<p>又　脈見和平，血亦大減。從此可以調理正氣，自然漸愈矣。</p>
<p>生地（八錢）　懷藥（炒，一兩）　扁豆（一兩五錢）　冬朮（二錢）　洋參（三錢）　炙草（四分）　荊炭（一錢五分）　穀芽（生炒，四錢）　荷蒂（炒，一枚）</p>
<p>徐左　據述病情，先傷於脾，繼及肝腎。蓋肝不能藏血，脾能統血，腎能藏精，不統所以泛於上，或趨於下也。肝腎為子母之臟，子傷則盜氣於母，精之所以不固也。今血已止，面色淡黃，脈來細弱，大便時溏。脈症合參，肝腎虧而脾陽尤弱矣。</p>
<p>芡實（一錢）　黃耆（六錢）　黨參（三錢）　冬朮（二錢）　當歸（一錢五分）　茯神（一錢五分）　遠志（七分）　棗仁（二錢）　炙草（六分）　熟地（八錢）　牡蠣（煅，三錢）　懷藥（炒，五錢）　五味七　萸肉（二錢）　杜仲（三錢）　建蓮（三錢）</p>
<p>龔左　藥者，原為補偏救弊而設。經曰：毒藥治病，中病即止；常藥治病，衰其大半而止；猛品之藥，過投謂誅伐無過之地矣。茲脈至洪浮而見革，非胃家積熱積毒而何？肺為嬌臟而屬金，最畏者火，日受火爍，肺液焉有不傷？失血口咳之所由來也。</p>
<p>麥冬（二錢）　川貝（四錢）　北參（八錢）　天冬（一錢五分）　藕節（三）　竹葉（十）　竹茹（一錢）</p>
<p>某　見紅而脈洪數，陰氣大傷，虛陽上亢，難免血不復來。重症，急早靜室安養，否則服藥無功。</p>
<p>沙參（四錢）　生地（五錢）　川貝（二錢）　丹皮（一錢五分）　青蒿梗（一錢）　茜草（八分）　龜板（六錢）　秦艽（一錢）　黑梔（三錢）　鮮地骨皮（二錢）　元稻根鬚（一錢）　懷藥（一錢）</p>
<p>某左　土受木侮，肋脹痛而食減，金受火灼，血出於口，或見於鼻。</p>
<p>北參（三錢）　麥冬（一錢）　扁豆（五錢）　川金（七分）　蒺藜（二錢）　白芍（炒，一錢）</p>
<p>元米湯代水。</p>
<p>蔣左　血後，先賢有云，宜用六味，久服以制陽光；然又云，當以胃藥收功。平昔喜飲，中焦濕濁阻遏，因此痰多。從前見紅，又因陰虛火熾而來。此二說不可偏廢，宗此大旨。</p>
<p>洋參（一錢五分）　茯苓（二錢）　冬朮（炒，二錢）　懷藥（三錢）　陳皮（一錢）　苡米（三錢）　沙參（二錢）　川貝（二錢）　款花（三錢）　百合（三錢）</p>
<p>姚左　酒客胃口之上，未有不有瘀者。留於中焦，有成膨脹者。出於上焦，有血盡而愈者，有血盡而亡者。</p>
<p>生地（一兩）　懷藥（炒，六錢）　丹皮（一錢）　鬱金（七分）　白芍（一錢）　穭皮（二錢）　苡米（炒，三錢）　芡實（三錢）　參七（一錢五分）　荷蒂（二）　藕節（二）</p>
<p>四時百病，總有虛實。即是血症一門，犀角、黃連、石膏，非不可用，必有火症，火脈實據者可施。麻黃、桂枝、乾薑、香附，先賢有治血症者，必有風寒束縛可施。舍此有血脫益氣者，黃耆、人參開手可用。有壯水制陽者，有填精益髓者，熟地、杞子、當歸、鹿茸、龜膠諸類，何常非血症所宜？有以胃藥救功者，有固澀急止者。要之，有是症必有此藥，不可熱，亦不可濕也。</p>
<p>朱左　據述此症瘀凝，溫郁無疑。今諸恙況能逐輕，已有可愈之機，藥餌不必過於著重，只要寒暖小心，不動氣惱，勿多勞碌，遠房事，節飲食，自然痊矣。</p>
<p>連節藕（一兩）　連蒂青荷葉（三枚）　丹參（三錢）　馬料豆（四錢）　磨三七（五分，沖服）</p>
<p>張左　平素胃有濕熱，又挾夏秋暑熱之邪，熏蒸灼肺，痰中似血非血，無非濕熱所化。鼻竅氣熱，飲食減半。都屬肺胃，肺喜清肅，胃喜清降。</p>
<p>沙參（四錢）　麥冬（三錢）　苡米（三錢）　扁豆（五錢）　赤苓（一錢五分）　砂仁（五分）　藕節（一兩）　麥冬（五錢）　大麥仁（五錢）　香稻穗（二支）　鮮蓮子（十）　茉莉花（二朵）</p>
<p>黃左　形瘦脈弱，痰中見紅。切勿用寒涼以求血止，而傷脾胃生生之氣。</p>
<p>黃耆（六錢）　當歸（一錢五分）　熟地（八錢）　桑皮（一錢）　茜草（六分）　荊芥（炒，一錢）　荷蒂（一）　藕節（一）</p>
<p>王右　失血盈碗，更兼發熱，今雖血止而熱未退，脈數而甚於右寸關，舌紅無苔，此陰虧之質。口鼻吸受炎暑，干於肺胃兩經，熱逼而血行於上，茲汗出已多。法當清養肺胃，兼育陰。擬四飲煎加減治之。</p>
<p>沙參（四錢）　麥冬（二錢）　川貝（一錢五分）　生地（八錢）　荊芥炭（一錢）　扁豆（三錢）　穭皮（三錢）　竹茹（一錢）　藕節（一兩）</p>
<p>盛左　失血腰痛，雖以勞力有傷，半由腎經不足之故。</p>
<p>生地（一兩）　荊芥炭（一錢）　杜仲（三錢）　川貝（一錢五分）　參七（一錢）　紅花（三分）　藕節（二）</p>
<p>王右　失血經久，六脈細弱如絲，時常內熱，飲食減少，氣血兩虧。擬營衛並補。</p>
<p>八珍湯，加杞子、陳皮、杜仲、穀芽、炮薑炭。</p>
<p>程右　血止脈細如絲，擬用儀煎以培氣血。</p>
<p>黨參（四錢）　熟地（八錢）　山藥（三錢）　扁豆（三錢）　生熟砂仁（四分）</p>
<p>王左　失血，胃脈弦洪搏大，慎防大發，宜靜為要。姑用犀角地黃湯，暫清之。</p>
<p>鮮生地（八錢）　犀角（一錢）　丹皮（一錢五分）　知母（二錢）　竹茹（炒，二錢）　蘆根（一兩）</p>
<p>陳左　陽絡傷，則血溢於上。</p>
<p>荊芥炭（一錢）　當歸（炒，三錢）　續斷（炒，三錢）　生地（炙，一兩）　杜仲（五錢）　金毛脊（三錢）　參七（沖，一錢）　陳棕炭（一錢）　地鱉蟲（二錢）</p>
<p>沈左　絡損見紅，脈靜無妨。擬用雙荷散，取其行中有止。</p>
<p>鮮荷蒂（三）　鮮藕節（三）　陳棕炭（一錢）　或加三七（一錢）</p>
<p>楊左　質本陰虧，痧屬陽邪，亦傷陰分，為此腰痛無力。今痰中帶血，由來兩月不止，肺絡亦傷。宜金水同調。</p>
<p>洋參（炒，二錢）　麥冬（炒，一錢）　生熟地（炙，四錢）　川斛（二錢）　萸肉（一錢五分）　茯苓　茯神（一錢）　山藥（炒，四錢）　丹皮（炒，一錢）　扁豆（炒，三錢）　沙參（二錢）　川貝母（一錢）　蓮鬚（三錢）　藕節（一兩）</p>
<p>劉左　屢經失血，今血雖止，而氣不能下納，為此不可偃臥。擬貞元飲治之。</p>
<p>熟地（一兩）　炙草（五分）　當歸（醋炒，二錢）　巴戟（炒，三錢）　天冬（一錢）　青鉛（一兩）　紫石英（二錢）</p>
<p>如見血，加荊芥炭（一錢），三七（一錢五分），沖服。</p>
<p>吳左　屢經失血，面色淡黃，脈至細弱，右寸關更見無力。即不可見血，即用寒涼。先賢云，血後宜與胃藥收功，今宗其法。</p>
<p>黃耆（六錢）　當歸（一錢五分）　玉竹（炒，三錢）　扁豆（炒，三錢）　炙草（六分）　紅棗（三）　穭皮（二錢）</p>
<p>元米湯代水。十劑後加洋參、熟地、冬朮。</p>
<p>朱左　失血雖止，而津液耗傷矣。</p>
<p>北參（三錢）　玉竹（三錢）　扁豆（炒，三錢）　天冬（一錢）　生地（六錢）　當歸（一錢）　藕（一兩）</p>
<p>元米湯代水。</p>
<p>陸左　自二月至八月，兩次見紅，今左寸尺獨見細澀，此心腎兩虧之故也。</p>
<p>早服六味丸四五錢，鹽湯下。晚服天王補心丹四五錢；紅棗十個，穭皮二錢，此二味煎湯下。晨，紅棗作點心。</p>
<p>華左　失血身熱不已，脈至細數無論，左手有時歇止。氣血大傷，極重險症，人事稍有不慎，防意外之變。</p>
<p>玉竹（炒，四錢）　穀芽（炒，二錢）　熟地（炙，三錢）　扁豆（炒，二錢）　炙草（四分）　紅棗（三）</p>
<p>王右　心生血，肝藏血。今失血成碗，心胸不適。法養心營、和肝陽之劑。</p>
<p>當歸（醋炒，二錢）　白芍（炒，一錢）　丹參（二錢）　川鬱金（七分）　川貝（一錢）　洋參（一錢）　紅棗（五）　藕節（一）</p>
<p>吳左　血見於上，精遺於下。心腎兩虧之症。</p>
<p>生地炭（四錢）　熟地（八錢）　當歸炭（一錢五分）　炙草（六分）　蓮鬚（三錢）　芡實（四錢）　洋參（一錢）　紅棗（五）　大紅山茶花（一朵）　藕節（三）</p>
<p>某左　血止，腰痛頭暈。肝腎兩虧。</p>
<p>熟地（四錢）　丹皮（一錢五分）　荊芥炭（一錢五分）　當歸（二錢）　白芍（一錢）　麥冬（一錢）　杜仲（四錢）</p>
<p>某左　血後，脈見和平，可以漸愈。然炎威之盛，不可貪涼，受風受寒為要。</p>
<p>洋參（一錢）　麥冬（一錢）　冬木（一錢）　炙草（五分）　茯苓（一錢）　白芍（一錢）　當歸（一錢）　穭皮（一錢）</p>
<p>某左　血失於上，精走於下，宜乎頭痛腰痛也。</p>
<p>熟地（一兩）　荊芥炭（一錢）　川貝（二錢）　丹皮（一錢）　杜仲（一錢）　菊花（炒，一錢五分）　牡蠣（炒，四錢）</p>
<p>何左　失血後，手足無力，脈至關尺見數。養其脾腎之陰，則熱自退。</p>
<p>生地（四錢）　丹皮（炒，一錢）　川斛（三錢）　沙苑（二錢）　沙參（三錢）　炙草（四分）　穭豆衣（一錢五分）</p>
<p>宋左　見紅心痛，宜養心營。</p>
<p>洋參（一錢五分）　丹參（一錢五分）　紅棗（五）　淮麥（百粒）　蓮心（二錢）</p>
<p>又　種種見症，亦屬水虧於下，陽越於上，幸而脈不見數弦。諸凡小心，可以無虞。</p>
<p>熟地（炙，八錢）　川貝（一錢五分）　懷藥（三錢）　甘菊（一錢）　北參（三錢）　扁豆（炒，三錢）　建蓮（三錢）</p>
<p>吳　失血後氣逆，以都氣丸納之。</p>
<p>熟地（一兩）　萸肉（二錢）　懷藥（四錢）　茯苓（一錢五分）　丹皮（一錢五分）　五味（四分）　懷膝（炒，一錢五分）　青鉛（一兩）</p>
<p>邊左　近又失血，左脈細弱，右脈細數，舌苔微黃。先為清理上焦濕邪，續投平補可也。</p>
<p>川貝（一錢五分）　北沙參（二錢）　元參（一錢五分）　赤苓（二錢）　苡米（炒，三錢）　紅花（三分）　參三七（一錢）　藕節（二）　竹茹（六分）</p>
<p>宋左　清晨痰內見紅，或出於鼻，或出於喉。此上焦浮熱耳。</p>
<p>沙參（四錢）　麥冬（一錢）　元參（三錢）　生地（五錢）　竹茹（三分）</p>
<p>章右　腰痛如折，咳逆見紅，傷於腎也。</p>
<p>熟地（一兩）　當歸（二錢）　懷藥（三錢）　杏仁（一錢）　杜仲（三錢）　杞子（三錢）　桃肉（二）　紅棗（三）</p>
<p>程右　嘔吐屢發屢止，咳嗽氣急，骨節煩痛，肺胃兩傷，脈見細數，尤血症之急所忌。</p>
<p>北沙參（三錢）　扁豆（炒，五錢）　炙生地（八錢）　懷藥（炒，四錢）　荊芥炭（一錢）　廣皮（一錢）　竹茹（八分）　鮮車前草根（一棵）　茅針花（二錢）</p>
<p>汪右　勞心勞力，傷氣傷絡，吐血成盆。今血雖止，過午發熱，咳嗽不除，面無華色，左脈細數中空。氣血兩虧，勞怯之症。調治不易，急急自養，還可漸漸應效。</p>
<p>六味丸，加天冬、竹茹、枇杷葉。</p>
<p>陸左　失血多年，虛里震動。此水虧無以制陽，龍相之火不安其位。擬八仙長壽飲以攝納。</p>
<p>八仙長壽飲，加煅牡蠣（五錢），煎服。</p>
<p>王右　心生血，肝藏血。今失血成盆，心胸不適。法當養心營，和肝之陽。</p>
<p>當歸（酒炒，二錢）　白芍（炒，一錢）　丹參（一錢）　川鬱金（七分）　紅棗（五）　洋參（二錢）　川貝（一錢）　藕節（一）</p>
<p>張左　頻年吐血不除，肛瘍成漏不斂，一身之氣奚堪延此剝削而不為傷損乎？但誦讀耗氣勞神，非有病所宜，而房事不可不絕，慎之慎之。</p>
<p>六味丸，加天冬、麥冬。</p>
<p>又　綿耆（炙，六兩）　當歸（炒，三兩）　生甘草節（二兩）　龜板（四兩）　銀花（二錢）　血餘炭（三兩）　芽屑（三兩）　豬腳殼（炙存性，十個）　陳棕炭（一兩）</p>
<p>某左　脈來三五不調，失血後所忌。神情倦怠，食後胸腹不寬。脾肺氣分有傷，當此夏令，乃傷氣之時，偏不善守靜養，須防再見吐血，致多變幻。</p>
<p>洋參（二錢）　熟地（五錢）　天冬（一錢）　懷藥（炒，三錢）　冬朮（一錢）　紅棗（三枚）</p>

<h2>淋濁</h2>
<p>潘左　淋濁雖久，而脈左關尺數而有力，舌苔灰黃，兩乳腫塊，溲難而痛。純乎濕熱不清，見症木鬱不主疏泄之恙。未便補澀，擬與疏通。</p>
<p>豬苓（一錢）　澤瀉（一錢）　赤苓（三錢）　草梢（六分）　車前子（一錢五分）　山梔（一錢）　萆薢（三錢）　黃柏（一錢）　通草（七分）　烏藥（一錢）　蓮子青心（十粒）</p>
<p>又　前投清疏滲泄之品，已獲小效。而脈見左寸關弦數，較之他部有力，舌根灰黃，究屬肝家火旺，而兼濕熱不清。還宜直折，以清肝膽。</p>
<p>龍膽草（七分）　川連（四分）　甘草梢（五分）　當歸（三錢）　赤苓（三錢）　滑石（三錢）　丹皮（一錢五分）　鬱金（七分）　車前子（三錢）　木香（四分）　燈心（百寸）</p>
<p>次服　細生地（五錢）　赤芍（一錢）　通草（七分）　赤苓（三錢）　黑知母（一錢）　黑梔（一錢）　甘草梢（七分）　黃柏（七分）　青皮（七分）　燈心（五寸）</p>
<p>後服　中生地（五錢）　丹皮（一錢）　澤瀉（一錢五分）　赤苓（三錢）　懷藥（三錢）　黑梔（八分）　車前（一錢五分）　萆薢（三錢）　川楝子（二錢）　草梢（五分）　蓮子青心（七粒）</p>
<p>又　黃柏四兩，淡鹽湯拌炒黃色，研細。豬脊髓十條，置於碗內飯上蒸熱，去膜。將髓和黃柏末搗如膏，作丸，曬乾。每日清晨，用淡鹽湯送下二三錢。</p>
<p>王左　下濁色黃，而龜頭腫脹，雖濕火下流，亦由人事不慎。邪甚，未便固補。且用革薜分清飲，通因通用。</p>
<p>川萆薜（三錢）　甘草梢（一錢）　烏藥（一錢）　澤瀉（一錢五分）　滑石塊（三錢）　通草（一錢）　黃柏（一錢）　車前子（一錢五分）　蓮子青心（十）</p>
<p>王右　濕鬱化火，小溲如膏。</p>
<p>黃柏實（炒，八錢）　山藥（炒，五錢）　豬苓（一錢五分）　澤瀉（一錢）　丹皮（一錢）　赤苓（三錢）　黑梔（一錢）　蓮子青心（十）　白果肉（一個）</p>
<p>丁左　證，有從症不從脈，有從脈不從症。今脈細弱，而淋濁之起，馬口如刀割，舌色白滑，無非濕瀉下注，況神色並無頓委情形，而病不過半月，未便澀固。當從症治。</p>
<p>白朮（炒，三錢）　澤瀉（炒，一錢五分）　萆薢（三錢）　赤苓（三錢）　車前子（三錢）　烏藥（七分）　甘草梢（五分）　芡實（炒，三錢）　杜仲（三錢）　白果肉（三錢）</p>
<p>華左　白淫時滑，始而宜通，久則宜固。</p>
<p>洋參（一錢）　蓮鬚（三錢）　牡蠣（煅，五錢）</p>
<p>每日，煎湯送六味丸五錢。</p>
<p>範左　腎司二便，艱澀雖因濕熱下注，亦系氣不司化。不禁雖因分泄太過，亦由氣不固攝。宗與補中有通，通則中有補，莫妙於六味方法。</p>
<p>生地（五錢）　茯苓（三錢）　澤瀉（一錢）　丹皮（一錢）　萸肉（一錢五分）　山藥（四錢）　苡米（三錢）　建蓮帶心（三錢）　生熟芽（二錢）</p>
<p>又　中下二焦，濕熱不清，舌赤，脘痛作脹而兼淋濁。先與二妙丸作湯，加味治之。</p>
<p>蒼朮（土炒，二錢）　黃柏（鹽水炒，三錢）　黑山梔（一錢）　姜（一）</p>
<p>周右　小溲艱澀而痛。</p>
<p>萆薢（三錢）　赤苓（三錢）　澤瀉（一錢五分）　通草（五分）　甘草梢（五分）　滑石（三錢）　燈心（三十寸）</p>
<p>周左　膏淋如濁，溲痛而艱，六脈細澀，面色少神。此腎真虛，開合無權，膀胱氣弱，司化失職，濕瀉阻塞水道，所以不宣。始而可以分消，繼則疏補並行，然後必當大補，乃此症調治一定方法。</p>
<p>洋參（五錢）　當歸（三錢）　山藥（三錢）　赤苓（三錢）　烏藥（七分）　砂仁七分）　廣皮（一錢）　蘇梗（一錢五分）　川膝（炒，一錢）　鮮萹蓄（三錢）　鮮菊根（三錢）　鮮車前子（三錢）　白果（連殼，五粒）</p>
<p>馬　濁精阻竅。</p>
<p>通草（三分）　萆薢（二錢）　澤瀉（一錢五分）　甘草梢（一錢）　黑山梔（一錢）　牛膝（二錢）　滑石（二錢）　荊芥（二錢）　燈心（五寸）</p>
<p>楊左　濕熱下注，小溲混濁。</p>
<p>赤苓（三錢）　牛膝（一錢五分）　海金沙（三錢）　萆薢（三錢）　澤瀉（一錢五分）　烏藥（一錢）　草梢（四分）　滑石（三錢）</p>
<p>又　所投分利，雖然有效，總之究屬腎真無納攝之權，改商生料六味進之。</p>
<p>生地（五錢）　懷藥（三錢）　萸肉（二錢）　澤瀉（一錢五分）　茯苓（二錢）　丹皮（一錢）　蓮鬚（一錢）　萆薢（二錢）</p>
<p>任左　精關不固，濕濁未清，宜通澀兼行。</p>
<p>五倍子（炙，三兩），茯苓（三兩），為末，煉蜜為丸。每日清晨淡鹽湯送下三四錢。</p>
<p>鄒左　濕濁阻閉，溲數舌黃。擬澤術湯，培土分消。</p>
<p>冬朮（三錢）　澤瀉（鹽水炒，一錢）　葫蘆巴（炒，一錢）　車前根鬚（洗淨，打，三錢）</p>
<p>孫左　溲後瀝精。</p>
<p>六味湯，加蓮鬚（三錢）、芡實（炒，三錢）。</p>
<p>華左　每大便時，用力努掙則廷孔隨出，精濁一二點，已歷有年矣。詢知素有胃寒，吞酸得腥膩則驟作。舌苔白滑，脈至左關弦而帶數。肌肉日瘦。想由積勞傷脾，氣不充足無疑，統攝陰精，便時氣益下注，故精出也。</p>
<p>補中益氣湯，加豬脊筋（炙）、五倍子、茯苓，轉方加熟地。</p>
<p>劉左　濕火歸於膀胱，小溲艱澀而痛。</p>
<p>赤苓（三錢）　滑石（二錢）　澤瀉（一錢五分）　草梢（一錢）　銀花（四錢）　萆薢（二錢）　細生地（三錢）</p>
<p>陳左　左尺脈數，陰精日夜滑泄，此由君相之火交熾。宜固宜清。</p>
<p>黃柏（鹽水炒，五分）　煅龍骨（三錢）　生地（八錢）　白芍（炒，一錢五分）　茯苓（二錢）　萸肉（二錢）　芡實（炒，四錢）　蓮鬚（三錢）　炒山藥（五錢）　金櫻子（三錢）</p>
<p>沈左　見色側戈，望門流涕。雖由腎真之不固，亦由心氣之不足。</p>
<p>黨參（炒，六錢）　熟地（一兩）　杞子（三錢）　萸肉（三錢）　鎖陽（酒炒，四錢）　巴戟（炒，五錢）　杜仲（鹽水炒，五錢）　山藥（五錢）　菟絲子（酒炒，三錢）　益智仁（煨，一錢）　遠志（炒，七分）　五味（五分）　舊筆頭（一）　桃肉（一）</p>
<p>某左　血淋已久，擬與加味逍遙。</p>
<p>柴胡（四分）　白朮（一錢五分）　赤芍　丹皮（一錢五分）　黑山梔（一錢五分）　當歸（三錢）　草梢（五分）　赤苓（三錢）　澤瀉（一錢五分）　烏藥（一錢）　車前子（五錢）</p>
<p>吳童　腹痛幾及兩旬，按之無塊，且驟按之則痛，重按深按反不覺痛，似非生痛傷之症。凡瘍症，輕按則痛輕，重按則痛愈不能忍，此言理也。大凡輕按重按無二，初按之而似痛，久按重按而反不覺痛，即得手按之，陽氣氣血，因之宣通，所以痛亦暫止。經曰通則不痛，余於幼科一門，未經暗練，本不敢參贅。然醫者，意也。色脈見症，部位大小，理則一也。愚見似屬濕熱阻於小腸，小溲因之淋痛。蓋小溲雖由小腸而出，非膀胱氣化則不通，能今形瘦如削，脈數無力，飲食減少，舌赤無苔，不但氣虛，血亦傷矣。凡分利之藥，傷陰者多。清熱之藥，傷胃者眾。均宜擇用，愚見如斯。用擬一方，質之高明，裁酌可也。</p>
<p>生洋參（一錢）　升麻（三分）　麥冬（一錢）　劉寄奴（一錢）　洋參、升麻，能升清降濁。麥冬，養金生水，通調水道。寄奴，專治腸中之病，又能治小溲淋閉。此虛中挾邪之治法。）　川通草（八分）　桃仁（一錢）　當歸（一兩）　血珀（五分）　黑梔（五分）　懷膝（三錢）　烏藥（七分）　鮮車前草連根鬚葉（五錢）　沒藥（四分）　蟋蟀（三隻）　杉木梢（三）　鮮菊花根鬚（三錢）　鮮韭菜根鬚（二錢）　鮮橘葉（一錢）</p>
<p>沈　肝用失藏，腎真失固，時而小溲不禁。</p>
<p>熟地（四錢）　丹皮（一錢）　山萸　懷藥（二錢）　白芍（二錢）　當歸（一錢五分）　桑螵蛸（一錢）　杜仲（三錢）　洋參（一錢）　牡蠣（煅，三錢）</p>
<p>陳左　濕熱下注，為淋為濁，先為通利，續商固補。</p>
<p>滑石（二錢）　赤苓（三錢）　川通（一錢）　生草（五分）　萆薢（三錢）　澤瀉（一錢五分）　蓮鬚（三錢）　鮮車前草連根鬚葉（五錢）</p>
<p>陶左　些小濕熱下注，何必大攻大伐，以致氣血有傷，若不急停猛藥，非惟無益，適足以有害也。</p>
<p>生地　甘草　雲苓　銀花　當歸　加姜（一）　棗（三）</p>
<p>高右　帶下頻頻，時時內熱，六脈軟弱，氣血兩虧。用擬八珍以補營衛。</p>
<p>八珍湯，加焦神麯、原杜仲、焦穀芽、薑、棗。</p>

<h1>卷二</h1>

<h2>非風</h2>
<p>汪右　曲運操勞，心脾受損，土衰木旺，火動風生，有形之痰挾無形風火入肝之絡，蒙閉心胞，手足不用，言語不出，眼閉口開，痰聲漉漉。脈至軟弱，二便通利，症非中風，即景岳謂非風第傷絡者易愈，傷腑者效遲，傷臟者危險。今脈症合參，病傷於臟，恐吉少凶多。議熄風湯，兼培氣血，佐以豁痰，備質高明。</p>
<p>鉤鉤（一兩）　石決明（一具）　甘菊（二錢）　遠志（七分）　橘紅（一錢）　膽星（一錢）　半夏曲（一錢）　杞子（三錢）　生炙草（六分）　人參（一錢）　辰砂冬（一錢）　竹油（半懷）　薑汁（二匕）　石菖蒲（二錢）　金器（一具）</p>
<p>強右　平素操勞，前年血敗之後，失於調養。三四日前，晨起卒然而僕，即左手足不用。呵吹頻頻，脈見弦滑，舌苔色正而膩。以脈症合參，乃肝血有虧，內風頻發，兼之勞倦傷脾，土衰則濕痰凝聚，肝木乘虛來侮。此景岳所謂非風，當培養肝脾氣血，兼以利濕豁痰。至於驅風之藥，無不傷表損氣，非虛症所宜。況外無三陽表症，內無便溺阻隔，切莫以中風實症門中方法治之。</p>
<p>當歸（四錢）　杞子（三錢）　杜仲（三錢）　鉤尖（五錢）　石決明（一具）　半夏（二錢）　橘紅（一錢）　焦茅朮（一錢）　桑枝（五錢）</p>
<p>非風症，即古所謂中風症也。景岳恐後人誤認外風，故易去中風二字，而擬名類風厲風，仍與風字相近，疑是不解，竟以非風名之。又謂之類中，類中者，似屬風之中人，而其實非也，究其以然者，緣乎七情內傷，或因酒色過度，或因勞動太過，或系年高衰頹，蓋先傷五臟之真陰，繼而陰傷及陽，身中真陽無以制伏內風，鴟張陡然掀旋鼓舞，是以有卒然仆倒，舌短神昏，語言不出，遺尿失禁，鼻煸口開，手撒汗多，口眼歪斜，耳聾直視，四肢癱瘓，偏痿反張症答。總之皆系氣血之虧，臟腑之衰可知也。舌短神昏者，心臟氣絕也。語言不出者，痰阻於絡也。鼻煽者，肺臟氣絕也。口開者，脾胃氣絕也。手足反張，口眼歪斜者，肝臟氣絕也。耳聾直視者，腎與膀胱氣絕也。四肢軟癱者，肝脾之氣絕也。偏痿者，氣血偏枯也，即半身不遂之症也。汗滑如油者，衛氣脫也。此乃中臟之極重險者也。至於類中輕重症，或由內風兼召外風，或由外風而引動內風，或不由外風而中絡中腑。宜參諸中門中，預為之備而早治之，庶免於履冰臨淵之患。《內經》所謂不治已病而治未病者，其為上工也哉。</p>

<h2>肝風</h2>
<p>宋左　頭目苦眩，耳為重聽，步履不能輕便，皆因氣不充。幸脈象不弦不硬，耐心調養，自然見功。</p>
<p>杜仲（四錢）　杞子（三錢）　萸肉（二錢）　熟地（八錢）　天麻（一錢）　懷牛膝（二錢）　洋參（二錢）　遠志（六分）　冬朮（三錢）　首烏（三錢）　砂仁（四分）　煅磁石（四錢）</p>
<p>宋左　氣鬱不舒，肝陽上亢，犯及心胞，睡臥不寧而怔忡如躍。上及兩目，時而頰赤，右眼神色淡，為偏傷，致視物不明。其失於早治，今左眼又見模糊。急急養營為主，兼以解鬱扶正。</p>
<p>柴胡（三分）　白芍（炒，一錢）　當歸（三錢）　茯苓（一錢五分）　白朮（炒，一錢五分）　玉金（七分）　石決明（四錢）　洋參（一錢五分）　生地（三錢）　丹皮（四分）　穭豆衣（一錢）　棗仁（二錢）　香附（六分）　遠志（四分）　黑梔（三分）　桑葉（二片）　夏枯草（八分）　甘菊（一錢）</p>
<p>楊右　諸風掉眩，皆屬肝木。四肢屬脾，少腹屬肝。時而痰時而疼，風淫未疾也。養血去風為主，培土抑木為佐。</p>
<p>川芎（八分）　當歸（三錢）　白芍（一錢五分）　熟地（六錢）　天麻（一錢）　杜仲（四錢）　杞子（三錢）　洋參（二錢）　石決明（五錢）　茯苓（二錢）　冬朮（三錢）　炙草（六分）　川斷（二錢）　木瓜（一錢）　懷膝（三錢）　虎脛骨（四錢）　加桑枝（五錢）　松毛（一錢）　香附（一錢）</p>
<p>史右　苦溫養血祛風，水不涵木，風陽上熾。</p>
<p>當歸（二錢）　白芍（一錢）　熟地（五錢）　棗仁（三錢）　茯苓神（二錢）　天麻（一錢）　洋參（五錢）　半夏（一錢五分）　制首烏（四錢）　陳皮（一錢）　山藥（三錢）　杞子（三錢）　杜仲（三錢）　冬桑葉（一錢）　砂仁（四分）</p>
<p>右　內風兼召外風，良由血虛所致。</p>
<p>川芎（一錢）　當歸（二錢）　熟地（五錢）　白芍（一錢）　天麻（一錢）　杞子（三錢）　制首烏（四錢）　桑葉（一錢）　半夏（一錢五分）　陳皮（一錢）</p>
<p>史右　脾氣不充，肝血不足，內風掀動，兼召外風。</p>
<p>八珍湯，加半夏、天麻、桑葉、秦艽、白芷、鬼箭羽、雍正錢。</p>
<p>王右　心陽妄動，良由肝木旺而風不息。</p>
<p>洋參（一錢五分）　丹參（三錢）　元參（一錢五分）　茯神（二錢）　棗仁（四錢）　白芍（一錢）　生地（六錢）　麥冬（一錢）　石決明（五錢）　紫石英（三錢）　當歸（一錢）　淮麥（百粒）</p>
<p>某　諸風眩掉，厥陰轉筋，無非肝木乘脾。</p>
<p>歸鬚（三錢）　全蟲尾（兩條）　防風（一錢五分）　蒼朮（一錢）　黃柏（一錢）　秦艽（二錢）　苡米（一兩）　川膝（三錢）　木瓜（三錢）　檳榔（二錢）　鉤鉤（一兩）　紅花（四分）</p>
<p>華左　脈至左弦右弱，厥陽上熾為眩，犯及脾胃為納少，大便不固。法當培土抑木。</p>
<p>冬朮（二錢）　懷藥（三錢）　白芍（炒，一錢五分）　砂仁（八分）　陳皮（一錢）　炙草（二分）　穀芽（二錢）　建蓮（四錢）</p>
<p>四五劑後，加黨參（三錢）。</p>
<p>安右　肝為剛臟，體陰用陽，風從火擾，為眩為暈。逆犯於胃，為口喝為酸理。宜清金以平之，壯水以涵之。則剛動之質，遂其條和之性，陽不亢而風熄也。但情志之恙，非比外感六淫可以急效，必須緩緩圖治。</p>
<p>北沙參（三錢）　白芍（一錢）　川石斛（三錢）　麥冬（一錢）　甘菊（一錢）　牡蠣（生，四錢）　川貝（一錢）　茯神（二錢）　橘紅（八分）　生地（四錢）　穀芽（二錢）　秫米（三錢）　烏梅（半個）　竹茹（八分）</p>
<p>吳右　百脈牽引，時時上下流行，痛無定在，甚至不能轉側。丹溪云，上升之氣多屬於肝。又曰，自覺冷者，非真冷也。氣從厥陰而來，亦自覺冷。氣有餘，即是火，甚則風生，風動則痰生。六淫之中，惟風火之性，遊行無定。惟氣聚散無定。脈見弦滑而大，似氣火有餘。與見症合參，是肝火入絡。</p>
<p>鮮橘葉（二錢）　絲瓜筋絡（二錢）　青桑枝（二錢）　銀花（三錢）　青松毛（二錢）　鉤尖（一兩）　杉木梢（一兩）　柏子仁（一錢）　南沙參（三錢）　川貝（一錢）　黑山梔（一錢）　歸鬚（一錢）</p>
<p>沈左　木失水涵，風陽上浮。此宜上病治下，壯水涵木也。</p>
<p>六味，加甘菊（一錢五分），麥冬（一錢五分），元參（一錢五分），石斛（三錢）。</p>
<p>龔左　下虛者，上必眩。宜壯水潛陽，即補陰以制陽也。</p>
<p>熟地（八錢）　萸肉（二錢）　山藥（四錢）　天麻（一錢）　洋參（一錢）　甘菊（一錢）　石決明（三錢）　鉤鉤（四錢）</p>
<p>陳右　經來血多，肝無所養，內風掀動，手足為之牽引振掉，有時麻木。血傷而氣亦傷，治當營衛兼調，佐以熄風通絡。經云，氣虛則麻，血虛則木，麻木則氣血兩虛。</p>
<p>當歸（酒炒，六錢）　黃耆（炒，三錢）　鉤鉤（五錢）　石決明（五錢）　杞子（二錢）　杜仲（三錢）　木瓜（一錢）　桑枝尖（三錢）　茯苓中木（一錢）　青松毛　順治錢（四個）</p>
<p>童左　風陽上熾，頭目苦眩，宜泄風陽。</p>
<p>甘菊（炒，一錢）　當歸（三錢）　桑枝（一錢）　天麻（一錢）　半夏（一錢五分）　鉤鉤（五錢）　制首烏（炒，四錢）　石決明（六錢）</p>
<p>項左　脈至弦滑，風陽上擾挾痰，頭為苦眩。</p>
<p>北沙參（三錢）　鉤鉤（五錢）　製半夏（一錢五分）　甘菊（炒，一錢）　石決明（八錢）　杞子（炒，一錢五分）　制首烏（四錢）　青桑葉（一張）</p>
<p>接方　洋參（一錢五分）　生地（八錢）　當歸（一錢五分）　白芍（炒，一錢）　甘菊（一錢）　半夏（炒，一錢五分）　決明（生打，八錢）　廣皮（鹽水炒，八分）　桑葉（一片）</p>
<p>殷左　脈至浮數而空，兩足無力，得解後起立則眩。經云下虛則上盛，當熾風涵木，壯水制陽。</p>
<p>六味地黃丸，加天麻、當歸、白芍、川石斛。</p>
<p>孫右　肝風走絡，心神不安，寤不成寐，筋惕肉瞤。法當靜以制陽。</p>
<p>鮮百合（一兩）　鮮首烏藤（三錢）　麥冬（一錢）　黑山梔（八錢）　紅帽幃（五分）　知母（一錢）　雞子白衣（五個）　加燈心（辰砂拌，五寸）</p>
<p>汪左　風陽旋擾，頭目眩暈，肩背痠痛。調和氣血之中，加以熄風平木。（此乃走絡之徵兆也。）</p>
<p>大黃耆（蜜炙，六錢）　當歸（三錢）　制首烏（四錢）　天麻（一錢）　冬桑葉（一錢）　海桐皮（一錢）　桑枝（三錢）　紅棗（三個）</p>
<p>章右　八脈虧，任脈尤損，囟門不合，按之虛軟，內風掀動，頭目苦眩。當宗奇督治。</p>
<p>鹿角膠（二錢）　鹿角霜（三錢）　虎脛骨（三錢）　當歸（二錢）　熟地（五錢）　杞子（三錢）　制首烏（四錢）　黨參（三錢）　天麻（一錢）　白果肉（五粒）</p>
<p>周右　六脈虛細，搐搦頻發，良由血不營筋。經曰風淫末疾，此宜是也。</p>
<p>甘杞子（三錢）　當歸（三錢）　洋參（一錢）　白薇（一錢）　炙草（六分）　鉤尖（四錢）　加桑枝（四錢）　杜仲（三錢）　甜冬朮（三錢）</p>
<p>馬右　脈至左弦，中陽上升，頭目因之眩暈。法當壯水制陽，熄風平木。</p>
<p>熟地（八錢）　白芍（一錢五分）　當歸（三錢）　決明（五錢）　鉤鉤（一錢）　天麻（一錢）　炙草（六分）　杞子（三錢）　桑葉（二片）</p>
<p>肝風者，肝陽動而風不寧也。《內經》曰：肝屬剛臟，有相火內寄，體陰用陽，喜柔惡燥，為將軍之官，而為春生之長，其味酸，其類木，其屬風，其應春。又云：東方生風，風生木，木生酸，酸生筋，筋生心，肝主木，病名肝風者非六淫外來之風，乃因臟陰虧損，木少滋榮，風陽旋擾，是內風動搖，不可誤認外感者也。蓋肝性急，全賴腎水以涵之，肺金以平之，中土以培之，血液以濡之。一有所失，則剛動之質，失其柔和之體，無以制伏風陽，繞動不息，所謂大風卒來莫御矣。其致病之由有四：一由腎水不足，木失水涵，而肝邪獨旺，內風沸起，致有搐搦痰厥，頭目苦眩，驚癇痰鳴，多淚，喉痹等症；一由肺氣之虧，失其清肅下降之令，金不制木，木反侮金，肝陽上逆，金愈虛，而木愈橫，致有咳逆痰多，喉痹，舌碎，口渴喜飲，鼻痔鼻衄諸症；一由思癔煩勞，身心過動，失其暢茂條達之性，致有風陽瘛痙癲狂癡呆，易怒忘誕，逾垣上屋，撕去衣被，或木火遊行，為足腫面赤，囊腫成癰，魚口便毒，齒痛腐腫之症；一由風木過動，必犯中土脾臟受戕，致有噯酸腹脹，嘈雜易飢，土敗便泄，吐嘔諸症。種種見端，無非營液枯槁，肝陰不足，內風掀動耳。然根萌準據如此，因於時邪觸發者亦有之。先生治法者：氣血兩虧者，補之以八珍；營虛木鬱者，養營以疏肝；肝脾兩虛者，扶土以養肝；肝腎兩虧者，壯水以濡木；血虛風動者，養血以泄風；風木煽動心陽者，養血祛風，而佐靜以寧心，培土以抑木；木火遊行入絡者，祛風以宣絡；水不涵木者，補母以生子；下虛上實者，補陰以制陽；木火上逆者，以泄其風陽；奇虛風動者，峻補其八脈。總之不外乎四者物多，若有兼見則隨症施治，庶不失先生源流也哉。</p>

<h2>虛證</h2>
<p>李左　虛損而至音啞咽痛，怯冷便溏，面色青中帶白。不特肺腎陰虧，脾肝之氣亦有衰極矣。清涼發散固非所宜，即純陰滋潤之品於陰虧者非不合，若兼脾氣不運而見便溏者，亦宜慎用。勉商保元生脈加減，以取培植中土，即是生金水之議。茅症非輕渺，諸凡自知調攝。</p>
<p>人參（一錢）　炙草（五分）　山藥（炒，五兩）　五味（三分）　黃耆（三錢）　炒芡實（五錢）</p>
<p>復診　下損及上，音雌咽痛，大便見溏，脾肺腎三臟俱虧，脈至細數而數弦，按之無力。法不外乎培補脾肺氣分，滋填腎陰，須自保養為囑。</p>
<p>原方加雞子白皮（三個），竹膜（三分），燕窩（三錢），香百合（三錢），青果（一個），元米（一撮）。</p>
<p>李　龍雷上升，沖及於胸，心為震盪，犯及巔頂，汗出淋漓。法當溫納，導火歸原，納氣歸腎之意。</p>
<p>熟地（一兩）　丹皮（三錢）　萸肉（四錢）　懷藥（炒，四錢）　茯苓（三錢）　澤瀉（三錢）　懷膝（三錢）　車前子（三錢）　當歸（三錢）　棗仁（三錢）　沉香（六分）　肉桂（五分）　熟附子（一錢）　小茴（三錢）　五味（一錢）　白芍（三錢）　砂仁（炒，一錢）</p>
<p>復診　氣自少腹上衝，當鎮肝攝腎。</p>
<p>熟地（一兩）　川楝子（鹽水炒，一錢五分）　茯苓（三錢）　當歸（二錢）　肉桂（三分）　白芍（炒，一錢五分）　砂仁（炒，八分）　南沙參（三錢）　五味（七粒）</p>
<p>蔣左　質本陰虧，陰虧者陽旺，素有便血，易犯喉症，時常內熱，皆確據也。擬用育陰制陽，耐心久服。</p>
<p>北沙參（三錢）　洋參（三錢）　麥冬（一錢）　川石斛（二錢）　懷藥（五錢）　陳皮（一錢）　生首烏（四錢）　生熟草（二分）</p>
<p>楊左　舌無苔而有裂紋，操心過度，四肢無力而納穀減，勞倦傷脾也，內熱肺虛。須當氣血兼培，然燥裂宜忌。</p>
<p>洋參（一錢五分）　熟地（五錢）　杞子（二錢）　丹參（二錢）　懷藥（四錢）　炙草（二分）　棗仁（二錢）　紅棗（二個）</p>
<p>徐右　左顴色赤，下午尤甚，脈至左關獨見弦數，腹脅攻撐無定，兩腋結塊，大小不一。脈症合參，無非肝陰虧陽旺，火燥痰凝，氣機執滯。法當壯水之主，以制陽光，以涵肝木，兼疏肝之用，以理氣豁痰。</p>
<p>炙生地（八錢）　白芍（炒，一錢五分）　丹皮（一錢五分）　山藥（炒，三錢）　澤瀉（二錢）　川貝（三錢）　香附（二錢）　元參（鹽水炒，二錢）　銀胡（八分）　石決明（四錢）　茯苓（二錢）</p>
<p>許右　汗多而身熱不退，脈至細數無根，咳嗽納少，便溏。損怯重症也。</p>
<p>黨參（五錢）　熟地（八錢）　冬朮（六錢）　山藥（一兩）　白朮（三錢）　神麯（一錢）　炙草（五分）　五味（一錢）　地骨皮（二錢）　青蒿（一錢）　牡蠣（五錢）　沙參（三錢）　生熟穀芽（七錢）</p>
<p>陸左　脈數，舌赤無苔，不常發熱，脘悶不舒。此營陰虧損，而肝陽橫逆。</p>
<p>當歸（二錢）　丹皮（三錢）　洋參（一錢五分）　川貝（二錢）　川連（吳萸炒，二分）　加石菖蒲（三分）　生薑（一片）</p>
<p>史右　肝腎兩虧，氣不潛藏。</p>
<p>當歸（二錢）　白芍（炒，一錢五分）　熟地（四錢）　杞子（三錢）　砂仁（八分）　元胡（一錢）　木瓜（一錢五分）　川楝子（四錢）　刺蒺藜（二錢）</p>
<p>孫右　損症而至上下交損，難為力矣。</p>
<p>熟地（六錢）　萸肉（炒，二錢）　懷藥（一兩）　白芍（炒，一錢五分）　炙草（五分）　肉果（一錢）　五味（一錢）　黃耆（四錢）　黨參（五錢）　芡實（三錢）　蓮肉（三錢）　粟殼（一錢）</p>
<p>某　尿白身肥，脈弱右甚。此係氣分偏虧，用補中益氣湯送威喜丸（三四）。</p>
<p>黃左　館課勞神，吟讀傷氣，思索傷脾，不飢少納，幸大便未溏。雖損無傷，然宜節養。方不外理脾醒胃。</p>
<p>冬朮（三錢）　懷藥（三錢）　扁豆（三錢）　茯苓（一錢五分）　大麥仁（三錢）　生熟砂仁（六錢）　炙草（三分）　神麯（七分）　黨參（三錢）　炒穀芽（三錢）</p>
<p>單左　周身節骱煩疼，發熱舌光，脈數無力。此血不營筋。</p>
<p>熟地（八錢）　當歸（三錢）　秦艽（二錢）　杜仲（一兩）　川斷（三錢）　木瓜（一錢）　苡米（一錢）　懷藥（三錢）　炙虎撐骨（五錢）　末藥（五分）　紅棗（五個）　桑枝（五錢）　松節（五錢）</p>
<p>黃　形瘦脈弱，納減神疲，五臟氣血俱虧，肝脾尤甚。四臟無不稟乎脾土而生，先從補土一法，胃口醒後再商。</p>
<p>益智仁（八分）　遠志（七分）　冬朮（三錢）　菟絲子（一錢五分）　山藥（八錢）　杞子（二錢）　神麯（炒，四分）　生熟穀芽（六錢）　煨姜（一錢）　棗（三枚）</p>
<p>潘左　六脈細澀，胸脅撐脹，甚於臍下，不特陰虧，陽亦衰矣。當水中補火，以求陽陰長之義。</p>
<p>熟地（六錢）　當歸（二錢）　吳萸（十粒）　杞子（二錢）　制川附子（六分）　砂仁（四分）</p>
<p>復診　脈至微細如無，通身脹痛，大便見溏，陽衰極矣。此見端，防其水泛膨腫之虞。</p>
<p>又診　陰陽兩虧之症，氣血並弱之軀，前用大溫大補而得效，靜養尤恐難於復原，喻山跨嶺，帶此重病，雖勉強跋涉，病能不加重乎？再返克伐，何以支持？</p>
<p>前方加炙草炭（四錢），杜仲（四錢），炒山藥（四錢），杞子（三錢），去冬朮。</p>
<p>某　五臟皆虧，心脾尤甚，胸雖痞滿。勿得以燥烈攻破之藥再傷中氣，致劫陰精。七福加味為主治。</p>
<p>黨參（三錢）　當歸（一錢五分）　熟地（四錢）　冬朮（一錢）　炙草（三分）　遠志（七分）　砂仁（六分）　廣皮（一錢）　穀芽（三錢）　神麯（炒，六分）　棗仁（一錢）</p>
<p>湯左　頻見夢遺，因精損氣，行即振掉，骨將備矣，非下虛乎？腦為不滿，頭為苦傾，非上虛乎？脈斷無倫，如油盡燈殘則火愈熾，非真陰告竭，陽不潛藏之確據乎？傷之至，損之極矣，且用大補元煎，取其甘溫二字，不失為虛之正治。但恐馬到臨崖，收韁已晚。</p>
<p>黨參（炒，三錢）　熟地（一兩二錢）　萸肉（炒，八錢）　杞子（三錢）　山藥（炒，一兩）　當歸（三錢）　杜仲（三錢）　炙草（五分）　白芍（三錢）　煅牡蠣（四錢）　建蓮（炒，三錢）</p>
<p>王右　久熱食減，面黃脈弱。宜氣血並補。</p>
<p>冬朮（三錢）　陳皮（一錢）　生熟砂仁（八分）　丹參（二錢）　生熟穀芽（六錢）　山藥（三錢）　杞子（二錢）　建蓮（炒，三錢）　神麯（炒，一錢）</p>
<p>王右　上下交損，肺腎兩虧，虛勞未傳已見，藥力難以圖痊。都氣丸作湯。</p>
<p>熟地（一兩）　丹皮（一錢五分）　萸肉（二錢）　山藥（四錢）　茯苓（二錢）　澤瀉（一錢五分）　五味（三分）　元參（二錢）　引燈心（百寸）</p>
<p>某　心腎兩虧，不待言矣，但上氣不足，而厥陽亢盛，方宜兼治。在不明者觀之，未免夾雜，殊不知前輩本有此法。</p>
<p>黃耆（五錢）　棗仁（三錢）　熟地（八錢）　洋參（二錢）　丹參（二錢）　白芍（炒，一錢）　柴胡（鹽水炒，三分）　木香（三分）　川連（三分）　肉桂（三分）　甘草（三分）　吳萸（三分）　菖蒲（五分）　靈磁石（煅，五分）</p>
<p>宗左　如此險症，得以漸漸向愈，已出萬幸。正當加意調養，以得氣血未復，至少百日，乃可無變。當下以脈論症，而於九仞之山，所虧一籄，惜乎以久。初愈未復原之軀，路途往返，受此酷暑，焉能無變？況治病因在明症，殊不知全在藥之真偽。倘有不善，方雖好，非惟無功，適足以受害。苦於世人，不知此者多。今之飲食減少，連次遺泄，小溲忽不通利，脈至失神，多因調理不善所致。功敗垂成，良可嘆也。</p>
<p>黨參（一兩）　冬朮（六錢）　懷藥（五錢）　大麥冬（一錢五分）　熟地（八錢）　茯苓（三錢）　砂仁（一錢）　白芍（一錢五分）　萸肉（三錢）　蓮鬚（三錢）　山梔（四分）　燈心（百寸）　荷梗（一尺）</p>
<p>某右　脾開竅於口，而唇屬胃。自覺唇乾，胃陰枯也。</p>
<p>川石斛（三錢）　麥冬（一錢五分）　洋參（一錢五分）　薄荷（三分）　桑葉（一錢）　甘蔗皮（一錢）</p>
<p>五劑後，去薄荷，加丹參（三錢）。可以多服。外用白蜜、蘆根汁等分，和勻搽之。</p>
<p>施左　六脈細軟，氣血兩虧，一切之症，無非虛象。用擬人參養營湯，調和營衛，兼補心神。</p>
<p>制洋參（二錢）　茯神（一錢五分）　遠志（七分）　陳皮（一錢）　熟地（五錢）　當歸（炒，一錢五分）　棗仁（炒，三錢）　冬朮（三錢）　炙草（四分）　丹參（三錢）　穀芽（炒，三錢）　紅棗（三個）　白芍（一錢）　桂圓（三個）</p>
<p>殷左　過午發熱，舌赤無苔，此陰虛也。厥陰無制，乘脾則動氣於臍，築築不寧，犯胃則不思納穀。以脈症合參，似當培土。但培土之藥，辛香燥烈者多，施於陰虛而陽動不潛者，均非所宜。以育陰制陽，介類潛陽一法。</p>
<p>北沙參（四錢）　大冬（一錢）　白芍（炒，三錢）　扁豆（二錢）　甘草（三分）　大生地（八分）　萸肉（一錢）　牡蠣（煅，五錢）　五味（三分）　烏梅炭（一個）</p>
<p>管右　但熱不寒，而甚於夜，脈見細數，此肝腎之陰虧。面色淡黃無神，納穀漸減，脾肺氣分亦衰矣。據述自熱以來，從未有汗，此乃血不足，氣不充，所謂蒸而不化，顯然虛象，若是風寒束縛之無汗，則當頭痛怯寒，百節煩痛，脈來浮緊，毫無此等見象，不可作客寒為用。商八珍益母湯加味，以調和營衛。</p>
<p>川芎（一錢）　當歸（三錢）　白芍（一錢）　熟地（五錢）　黨參（三錢）　冬朮（一錢五分）　茯苓（一錢五分）　炙草（六分）　丹皮（一錢）　陳皮（一錢）　楂炭（一錢五分）　青蒿（一錢）　生熟穀芽（四錢）　姜皮（六分）　銀柴胡（一錢）　一母花（一錢）</p>
<p>吳右　據述起病之因與脈症合參，昨而先傷脾肺氣分，今則肝腎之陰竭矣，胃又衰而納少，脾又敗而便泄不止。症屬吉少凶多，樹皮草根焉能挽回元氣於無何有之鄉？勉為陰為陽守，陽為陰護法。</p>
<p>洋參（一兩）　麥冬（一錢）　黃耆（六錢）　熟地（一兩）　懷藥（二兩）　白芍（八錢）　遠志（七分）　生熟甘草（六分）　巴戟（三錢）　龍骨（煅，二錢）　牡蠣（煅，六分）　川連（一分）　肉桂（一分）　建蓮（炒，五錢）　香粳米（一撮）</p>
<p>徐左　時當風木之令，人身內應乎肝，體弱用強，金衰不能制木，水虧無以涵木。橫無制則升愈升，肺主降而失降，腎司納而不納。左脅刺痛，鼻孔煽張，嗆咳，不能右臥，身面為浮腫之形，胸口虛黑，部位振躍如梭，脈見浮洪數大，無非氣不歸根，且木旺土衰受克，脾不健運，則食減便溏。症屬險重，脈症合參，純乎虛象。商以生脈散合六味加減，取其清金平木，壯水涵木之議。</p>
<p>洋參（三錢）　麥冬（三錢）　五味（三分）　生地（一兩二錢）　懷藥（一兩）　丹皮（一錢五分）　茯苓（二錢）　白芍（三錢）　玉竹（炒，六錢）　沙參（三錢）　牡蠣（煅，六錢）　蓮肉（六錢）　桑葉（五錢）</p>
<p>蔣左　內熱者，無不由於陰虧。今脈來弦數，舌心光赤，共為內熱顯然。急當清陰制陽。</p>
<p>生地（六錢）　萸肉（一錢五分）　懷藥（四錢）　丹皮（一錢五分）　澤瀉（一錢）　天冬（一錢）　元參（一錢）　穭豆衣（二錢）　蓮子青心（十粒）　甘蔗皮（四錢）　石榴子（五錢）</p>
<p>強左　脈數大浮，宜壯水以制陽光之動。</p>
<p>六味，加蓮子青心（七粒），沙苑子（二錢），桑葉（二片）。</p>
<p>尹左　氣逆耳聾，填陰攝納。</p>
<p>六味，加炒遠志（一錢），醋煅磁石（四錢）。</p>
<p>倪左　久咳便溏，脈來數而無力。肝脾腎俱損，勞症之重者。</p>
<p>晨，服陳皮六君子湯加穀芽（四錢），冬花（二錢），丹皮（一錢）。</p>
<p>晚，服六味丸加五子（三分），麥冬（一錢），白芍（炒，一錢）。</p>
<p>杜左　質本陰虧，脈來帶數，併為遺瀉。</p>
<p>生熟地（六錢）　丹皮（一錢）　茯苓（一錢五分）　懷藥（四錢）　萸肉（二錢）　芡實（五錢）　蓮鬚（三錢）</p>
<p>程左　過午發熱，朝清暮濁，脈至數甚於左。此屬陰虛內熱，形體日削，為症非輕。</p>
<p>六味丸，加地骨皮（一錢），石斛（三錢）。</p>
<p>董左　虧在陰分，脈見細數。陽陷於陰，五心煩熱。</p>
<p>生六味，加北沙參（五錢）。</p>
<p>虞左　陽之浮越，陰之虧也。制陽莫外乎壯水。</p>
<p>生地（八錢）　丹皮（一錢）　北沙參（四錢）　生赤首烏（一兩）　元參（二錢）　花粉（一錢）　川貝（一錢）　加燈心（五錢）　薄荷梗（一錢）　柿霜（一錢）</p>
<p>楊右　肝腎虧損而生內熱，理宜壯水以制陽。</p>
<p>生地（六錢）　丹皮（一錢）　石斛（四錢）　白芍（炒，一錢）　沙苑（三錢）　女貞（二錢）　加鮮地骨皮（一錢五分）</p>
<p>呂左　脈至帶數，此陰虧陽旺之質。六味加減，壯水以制陽。</p>
<p>生地（八錢）　丹皮（一錢）　懷藥（炒，二錢）　白芍（炒，一錢）　萸肉（炒，二錢）　芡實（炒，四錢）　茯苓（二錢）　沙苑（三錢）　川貝（一錢五分）　蓮鬚（三錢）　蓮肉（炒，三錢）</p>
<p>許左　肝腎陰虧，夜熱力少。</p>
<p>熟地（八錢）　丹皮（炒，一錢）　懷藥（炒，三錢）　萸肉（二錢）　澤瀉（一錢）　赤苓（二錢）　杜仲（四錢）　川斛（三錢）</p>
<p>強左　脈至左三部搏指，此陰虧陽亢。法當壯水以制陽光，然須安養，否則交春防見血。</p>
<p>生地（八錢）　丹皮（一錢五分）　萸肉（二錢）　懷藥（三錢）　茯苓（一錢五分）　澤瀉（一錢）　白芍（一錢）　沙苑（四錢）　女貞（三錢）　青蒿（二錢）</p>
<p>復診　原方，加生地（二錢）。</p>
<p>華左　脈至細數，便溏。陰陽兩虧無疑。</p>
<p>黨參（炒，四錢）　炙草（一錢）　懷藥（八錢）　白芍（炒，一錢五分）　芡實（炒，六錢）　神麯（炒，一錢）　穀芽（炒，六錢）　建蓮（炒，三錢）</p>
<p>周左　誦讀吟詠，勞神傷氣。宜調養心脾為主，兼固腎真。緣心陽過動，亦能吸腎陰也。</p>
<p>黨參（三錢）　懷藥（三錢）　建蓮（炒，三錢）　紅棗（五個）　熟地（八錢）</p>
<p>陳左　脈來無力，質本不足。總宜平補，不可偏勝。</p>
<p>冬朮（生，二錢）　扁豆（炒，三錢）　芡實（三錢）　蓮鬚（三錢）　丹參（三錢）　生熟砂仁（四分）</p>
<p>唐左　恙後津液未復，脈見浮數。擬育陰法。</p>
<p>中生地（三錢）　北沙參（一錢）　麥冬（一錢）　川斛（一錢）　生熟甘草（鹽水炒，四分）　沙苑（三錢）　扁豆（炒，五錢）　穭豆衣（二錢）</p>
<p>又診　脈數漸見，急宜調養脾胃。</p>
<p>扁豆（炒，三錢）　穭豆衣（一錢）　冬朮（炒，三錢）　焦穀芽（二錢）　會皮（一錢五分）　生熟砂仁（四分）　鮮蓮子（二錢）</p>
<p>蔣左　邪陷於陰分，足膝熱甚。當涼護肝腎。</p>
<p>生地（八錢）　丹皮（二錢）　川石斛（三錢）　白芍（三錢）　夏枯草（一錢）　甘菊（一錢）　青蒿梗（一錢）</p>
<p>何左　骨蒸發熱，本於陰虛。</p>
<p>生地（八錢）　地骨皮（二錢）　川斛（一錢五分）　白芍（炒，二錢）　炙草（二錢）　懷藥（炒，四錢）　鮮青蒿（一錢五分）</p>
<p>王左　脈軟無力，舌苔白滑。當補心脾氣分。</p>
<p>黨參（三錢）　懷藥（三錢）　芡實（三錢）　蓮鬚（三錢）　棗仁（三錢）　建蓮（三錢）</p>
<p>程左　操持勞形，思慮傷脾，心脾兩損，形瘦納減。</p>
<p>黨參（三錢）　遠志（一錢）　當歸（二錢）　炙草（六分）　冬朮（三錢）　杜仲（四錢）　加桂圓（五個）　荷葉（一張，包米一合，飯上蒸熟，去米，用荷葉二錢為引）</p>
<p>潘左　五臟俱虧，心脾尤甚。</p>
<p>冬朮（六兩）　黨參（五兩）　建蓮（六兩）　芡實（四兩）　懷藥（五兩）　棗仁（四兩）　熟地（八兩）　遠志（二兩）　當歸（一兩）　杞子（四兩）　炙草（一兩）　蓮鬚（四兩）</p>
<p>落桑為末，用金櫻子（五兩），大棗（四個）煮汁，為丸。</p>
<p>邵左　氣血兩虧，心脾尤甚。七福加減。</p>
<p>黨參（二錢）　當歸（一錢五分）　冬朮（炒，三錢）　熟地（五錢）　炙草（八分）　棗仁（二錢）　遠志（八分）　杜仲（一錢）</p>
<p>王左　經曰：身寒汗多，陰氣勝也，厚衣不能溫，髓空而寒在骨也。然不能凍慄者，一水不勝二火也，左脅下形如覆盆，名曰肥氣，脾之積也。積之結成，由脾氣不運，腎陰不旺，寒凝食滯，阻閉血也。臍之左，臍之上，築築然振跳，動氣發也。動之微，止在腹。動之甚，則沖胸膈。犯及上焦咽喉，為吞吐不適，或惱怒，或如狂。氣下則止，止發均不由己。無非肝腎真陰失守，陽氣失藏，龍雷之火，時上時下也。見症似乎夾雜，其實一也。喜食姜附者，臟寒可知也。喜食甜物者，土虛欲得甘以煦之也。今之立方，陽宜扶，陰宜護，土宜培，木宜平；惟消堅攻積，不宜太過，恐傷正氣。昔賢云，養正則塊自除，此不消之消，正此以消也。</p>
<p>白芍（炒，三錢）　當歸（炒，三錢）　茯苓（三錢）　黨參（六錢）　神麯（一錢五分）　冬朮（四錢）　五味子（五分）　熟附子（一錢）　芡實（一兩）　肉桂（五分）　牡蠣（八錢）　熟地（一兩）　炙草（五分）　楂肉（二錢）　羚羊（四錢）</p>
<p>範左　金衰不能生水，子固母虛，兩尺浮露發熱，甚於夜。宜填補腎真。</p>
<p>六味湯，加五味子（三分）。</p>
<p>何左　質本陰虧，今脈浮大而弦，左關尤甚。水不足以涵木，咳嗽內熱之由來也。</p>
<p>六味地黃湯，加沙苑子（二錢），川貝母（一錢五分）。</p>
<p>周左　陽虛生外寒，陰虛生內熱，更兼納少便溏，胸腹脹痛，脾胃兩衰，失於健運。先為培補氣分，繼商調治營陰。</p>
<p>黃耆（元米炒，三錢）　甘杞（二錢）　遠志（去心，炒，七分）　穀芽（炒，三錢）　廣皮（一錢）　建蓮（三錢）　炙草（一錢）　茯苓（一錢五分）　當歸（土炒，一錢）</p>
<p>接方　六味，加蘇梗（二錢），銀柴胡（八分），杜仲（三錢），陳皮（一錢五分）。</p>
<p>顏左　久熱不已而甚於夜，足膝無力，脈至左三部帶弦。陰分虧矣。</p>
<p>六味，加冬桑葉（一錢）。</p>
<p>秦左　多事勞神，百憂感其心，動作傷其力，鬱怒生其氣。昔賢曰，勞者溫之，損者益之。</p>
<p>遠志（甘草汁炒，一錢）　柏子仁（去油，一錢）　當歸（二錢）　黨參（炒，二錢）　冬朮（二錢）　益智（去殼，八分）　杜仲（三錢）　甘杞（二錢）　棗仁（一錢五分）　加紅棗（三個）</p>
<p>張左　肝腎陰虧，口渴舌光，過午發熱，稍為動作咳不已而氣短似喘。宜育陰為主，兼以化痰。</p>
<p>熟地（八錢）　當歸（一錢五分）　炙草（六分）　橘紅（一錢）　川貝（一錢）　玉竹（三錢）　大麥冬（一錢）　百合（三錢）　前胡（一錢）</p>
<p>周左　操勞則熱，所謂動則陽生，陰不斂也。宜於靜養。</p>
<p>炙生地（四錢）　川斛（二錢）　丹參（一錢五分）　白芍（炒，一錢）　生熟草（六分）　生熟穀芽（一錢）　香附（一錢）</p>
<p>楊左　肝陽不藏而生內熱，脾氣有虧而納穀減。</p>
<p>四物，加冬朮、甘杞、杜仲、炙草、香附、穀芽、玫瑰花。</p>
<p>馮左　六脈虛軟，面色淡黃無神，暮夜微微發熱。脈症合參，議與五福飲，氣血兼培。</p>
<p>黨參（砂仁拌炒，三錢）　冬朮（去心，二錢）　當歸（炒，二錢）　熟地（四錢）　炙草（四分）　加姜　棗</p>
<p>封左　動作煩勞，即見內熱而食減。當滋養腎脈之陰，培補脾肺之氣。</p>
<p>洋參（一錢五分）　冬朮（二錢）　炙草（五分）　當歸（一錢五分）　熟地（炙，四錢）　川斛（二錢）　生熟穀芽（二錢）　加姜（一）　棗（三）</p>
<p>高右　帶下頻頻，時時內熱，六脈軟弱，氣血兩虧。用擬八珍以補營衛。</p>
<p>八珍湯，加焦神麯、厚杜仲、焦穀芽、薑、棗。</p>
<p>顏左　病經二十日，神識昏迷，舌乾無津，脈至軟弱且細且空。氣血俱虧，傷極矣。邪難外達，勢必轉趨於內，所謂陷也。邪不在表，斷無散理。大便已通，斷無攻下之理。況脈弱如此，不慮其虛乎？昔賢治無實症可據，即是虛症。今但見虛象，舍托透一法，別無良策。信則可投，有疑有怨，切勿輕服。</p>
<p>黃耆（六錢）　當歸（一錢五分）　生地□　遠志（六分）　棗仁（一錢）　大冬（一錢）　洋參（一錢）　柴胡（三分）　熟地（一兩）　竹葉（十片）　鉤鉤（四錢）　大豆卷（四錢）　甘蔗汁（十匕）</p>
<p>沈右　麻為氣虛。</p>
<p>上耆（六錢）　當歸（酒炒，一錢五分）　黨參（炒，三錢）　茯苓神（一錢）　冬朮（三錢）　炙草（三錢）　桑枝（酒炒，三錢）</p>
<p>侯左　氣虛麻木。</p>
<p>上綿耆（六兩）</p>
<p>陳左　脈至左關尺弦大而洪，內熱咳嗽。責在肝腎陰虧。</p>
<p>六味地黃湯，加大冬。</p>
<p>金左　六脈沉細，發熱食減，精神倦怠，大便溏薄，乃勞力受寒，夫虛症也。以脈而論，症屬極重。</p>
<p>黨參（六錢）　廣皮（一錢）　生熟穀芽（四錢）　姜（一）　生熟砂仁（六分）</p>
<p>何左　自投補中益氣法，右脈稍為有神，胃口亦醒。今左三部不但無力，而兼細澀。細為血少，澀主精虛，急宜加重肝腎填補之藥。體實脈實者，截瘧之藥未嘗不可投。體虛脈虛者，雖截瘧亦不效。況截瘧之藥，非斂即攻，無不傷正。正氣一傷，非但不能輕減，往往有因此重者，不可不慮也。欲托透兼施者，莫善補中益氣加減。氣血兩虛而偏於寒者，莫外乎十全大補加減。昔賢醫案，有服至數十劑而愈者，有至百餘劑而效者，是非藥之不靈而不應。凡氣體之虛，或操心過度以傷神氣，或酒色過度以傷真陰，其由日漸月深而來，受邪致病，最不易退，必候元氣充足，不求愈而自愈矣。今以脈症合參，精氣神三者俱虛，亦不可不兼固。然耐心，切勿欲速，並宜守養，不可忽略。</p>
<p>黨參（炒，六錢）　冬朮（去心，八錢）　當歸（炒，三錢）　半夏（制，一錢）　柴胡（四分）　炙草（五分）　蔻仁（一錢）　穀芽（一兩）　廣皮（一錢）　首烏（六錢）　熟地（砂仁拌炒，一兩）　綿耆（一兩）　蘇葉（五分）　棗（二）　姜（二）</p>
<p>賈左　六脈軟弱，右三部更甚，面無華色，形體消瘦，乃氣血兩虧之質。向因胃有溫痰，多食姜通陽，絡受燥，而血溢。從此即貪涼畏熱，多服麥冬，陰經著寒而瘧起。熱如姜，寒如大冬，尤不能勝其任，其臟腑之薄弱可知。如必欲攻截破散，吾恐益末受而害先至矣。據恙見新方休瘧飲，乃氣血兼調，庶無偏勝之累。</p>
<p>黨參（三錢）　首烏（五錢）　炙草（四分）　冬朮（炒，三錢）　當歸（三錢）　玉竹（三錢）　生熟穀芽（四錢）　廣皮（一錢）　柴胡（三分）　蔻仁（二粒）</p>
<p>丁　陰陽兩傷，氣血俱敗，雖有參耆，亦難有效。而欲以苦寒退之，破氣寬中，其可得乎？</p>
<p>焦麥芽（三錢）　扁豆子（三錢）　茯苓（二錢）　香稻葉（二錢）</p>
<p>吳　熱自晚來，清晨無汗而退，唇紅溲熱。顯屬陰虧，而陽陷於下。</p>
<p>某　產後失調，恐成損症。</p>
<p>熟地（炙炭，五錢）　地骨皮（一錢）　懷藥（炒三錢）　川貝（二錢）　沙參（四錢）　砂仁（炒，六分）　茯苓（二錢）　廣皮（一錢）　竹茹（六分）　炒浮麥（三錢）</p>
<p>某左　日暮微微內熱，似當育陰，但胸口痞悶，脈見軟弱。先理中宮，續商扶正養陰可也。</p>
<p>焦冬朮（三錢）　砂仁（六分）　製半夏（一錢）　廣皮（一錢）　六神麯（八分）　洋參（一錢五分）　姜（一）　旋覆花（一錢）　大麥冬（五錢）　焦枳殼（三分）</p>
<p>某右　始由悒鬱，繼又產後失調，肝脾兩傷，咳逆發熱，胸悶便溏。虛損成矣，藥不見效。</p>
<p>懷藥（二錢）　焦神麯（一錢）　廣皮（一錢）　川鬱金（七分）　砂仁（炒，八分）　香附（一錢五分）　丹參（三錢）　木香（三分）　桔梗（六分）　降香（五分）</p>
<p>某左　勞倦傷脾。</p>
<p>焦白朮（三錢）　川斷（三錢）　當歸（三錢）　懷膝（二錢）　杜仲（四錢）　冬花（三錢）　骨碎補（一兩）</p>
<p>虛症之由，其因不一，五臟之損，病各不同，六腑之虧，多由乎臟，奇經之意，亦由乎臟也。或緣先天稟薄，或因後天不固，或系內勞其神，或因虛致病。然所視之殊，難以縷析。考之越人，上損從陽，下損從陰之論。上損者，因於操持勞神，心脾偏多。下損者，系乎房欲傷精，肝腎為多。心脾損則神色敗，仲景有建中湯，立中氣而復其真元之不足。肝腎傷則形體壞，景岳有左右歸飲，填補下焦，而培其精髓之空隙。《金匱》有脈大為勞，為氣分泄越；脈虛亦為勞，為精血內奪。亦即越人上損下損之義。大抵上損者，補之以氣；下損者，補之以味。氣因精而損者，補精以化氣；精因氣而損者，補氣以生精。所謂治病必求其本也，總之不越乎陰陽者也。蓋陽化氣，陰成形，陽虛則陰無以生，陰虛則陽無以化，所以精賴氣化而成，氣藉精化而生。故陰陽不得相離，氣精不得相失也。經曰：陰在內陽之守也，陽在外陰之使也。又云：陽勝則陰病，陰勝則陽病。陽勝者非陽之勝也，實由陰之不足，宜補陽以配陰，不治陰，而陰自化，故陰陽不得相失也。參先生之治道：氣血虧者，補之以甘溫；津液虛者，培之以甘寒；陰虛陽亢者，酸甘以化陰；陽虛陰勝者，辛甘以理陽。種種之治法，皆不出乎前賢經旨。先生之精義，後學之津梁也。</p>

<h2>怔忡</h2>
<p>章左　思慮太過，心神不安，時而震動，譬之魚失水即躍。心無血養，焉得寧靜，此即怔忡驚悸之漸也。</p>
<p>桂圓制洋參（三錢）　棗仁（炒，八錢）　茯神（辰砂拌，三錢）　丹參（二錢）　柏子仁（去油，一錢）　紫石英（三錢）　紅棗（五個）　淮小麥（一撮）　豬心（一個，煮爛一碗去油煎藥）</p>
<p>強右　心生血，肝藏血。心少血養則怔忡。肝血不足，則視物不明。至於飲食減少，大小便不爽，無非虛象。</p>
<p>柏子仁（六分）　棗仁（二錢）　茯神（一錢）　懷藥（炒，五錢）　當歸（一錢五分）　杞子（二錢）　遠志（五分）　熟地（四錢）　石決明（四錢）　紫石英（二錢）　黑脂麻（二錢）　桑葉（一片）　紅棗（三枚）</p>
<p>怔忡之症，心跳振動，驚恐怵惕者是也。緣乎營陰不足，心陽不藏，神不守舍，以致心神不寧而怔忡不安，漸至心悸不寐之所由來也。然怔忡心悸，其病雖異，而其源實由乎一也。或因思慮鬱結者，逍遙飲與益營湯；喜樂太過者，養心湯或寧志丸；驚恐神怯者，寧志膏或達志丸；志戀傷神者，硃砂安神丸；痰火□雜者，溫膽湯或硃砂消痰飲；痰飲侵心者，七福飲或二陳湯；木火凌心者，龍薈丸；腎陰不交者，左歸飲；肺失清肅者，生脈散；病後營虧者，盡釋病根；六淫外來者，隨症施治。總之，無非營血之耗而心不藏神者也。蓋心為一身之君主，凡七情六慾無不由於心，五臟六腑無不繫於心，一有所傷則寧靜之質反為暴烈之性，怔忡心悸由此而起矣。景岳血症論曰，心生血，肝藏血，脾統血，夫心為生血之臟，最不可傷也，心有所傷，非惟君主不寧，而臟腑皆受其累，譬之桀紂暴瘧，而民無安日矣。全賴湯放武伐而天下治，上下逸樂，皆受爾福，怔忡心悸之病亦猶是也。</p>

<h2>癲狂</h2>
<p>查左　風火挾痰，為癇厥。</p>
<p>羚羊片（八分）　鉤尖（六錢）　石決明（一具）　天麻（一錢）　橘紅（一錢）　陳膽星（六錢）　生地（四錢）　甘菊（一錢）　金器（一件）　同煎</p>
<p>吳左　六脈洪數搏大，按之有力。純乎痰火瀰漫，以致神識模糊。</p>
<p>膽星（一錢）　半夏（二錢）　瓜蔞仁（三錢）　橘紅（一錢五分）　黃芩（一錢）　玉樞丹（磨沖，一錢）</p>
<p>陸左　肝風痰火熾甚，語言不論，脈至左關弦滑。防逾垣上屋，不避親疏。</p>
<p>羚羊角（一錢）　鉤藤（一兩）　石決明（一具）　半夏（二錢）　膽星（二錢）　廣金（一錢）　茯神（二錢）　廣紅（一錢五分）　生熟棗仁（六錢）　黑梔（一錢）　乳香（六分）　竹油（半杯）　石菖蒲（三分）　鐵屑（一兩）</p>
<p>脈滑而大，不數不洪，痰則有之，並無火據。經云重陰者則癲，此其是也。但痰甚如此，必欲從溫補治，亦非善策。太乙紫金加犀黃，名大還丹，專治一切痰症之變怪多端者，今且試服四五朝，再商別治。</p>
<p>太乙紫金丹（一錢）　犀黃（一分）</p>
<p>另用生礬少許，泡湯磨化，沖竹油、連薑汁（各十匙）。</p>
<p>上，服十劑而吐出清水，繼以稠痰。</p>
<p>又　前用大還丹，吐去痰涎，約有數杯而脈未能全退，然補藥治病可退，攻利治病不可過。先賢云衰其大半而止，此亦謹慎之道，不可不宗。</p>
<p>製半夏（一錢五分）　茯苓（一錢）　橘紅（一錢）　枳實（八分）　膽星（一錢）　石決明（一具）　茯神（二錢）　黃芩（一錢）　竹油（半杯）　竹茹（一錢）</p>
<p>邵左　酒之為物，酷飲者，大則可以喪國，小則可以亡身。怯弱者，可以使強旺，強旺者可以更暴戾。或飲之而可以消憂，可以免悲哀。並於陽則狂而妄，並於陰則癲而呆。總之隨人之氣強弱，入於何臟何經，變出之病，豈止一哉？如仍然多飲，不能即戒，雖服藥無益。</p>
<p>葛花（三錢）　雞鉅子（五錢）　遠志（七分）　半夏（一錢）　竹黃（一錢）　綠豆（一兩）</p>
<p>又　此症陽狂，可以速愈。況酒不戒，而欲疾廖，豈不難乎。</p>
<p>原方加黨參（炒，四錢），炒神麯（一錢），石菖蒲（三分）。</p>
<p>再診　加茅朮（一錢）。</p>
<p>過左　脈至左關沉弦，右關洪滑沉弦，為氣鬱於肝而木旺，洪滑為痰火居胃而發狂。但本虛標實，純用攻痰直折，恐邪遏正氣難支，每多不測之變。驟加補益氣之劑，未免助火，愈增其焰。商用加味逍遙合六味，一以疏肝，一以壯水制陽，庶乎無偏勝之害。</p>
<p>柴胡（三分）　白芍（六分）　丹皮（二錢）　黑梔（一錢五分）　生地（一兩）　茯苓（三錢）　澤瀉（一錢五分）　懷藥（三錢）　甘草（六分）　甘菊（二錢）　棗仁（八錢）　當歸（三錢）　鉤鉤（一兩）　決明（一兩）　元參（一錢）　川貝（二錢）　大冬（辰砂拌，二錢）　鐵屑（代水，一兩）</p>
<p>項左　六脈沉悶，乃氣鬱不宣之象。人身之陽氣，宜於暢達，欲有折挫，或有疑難，則氣不伸，久鬱則上逆而為怒狂。經以生鐵落飲為治。鐵哦，淘淨泥土，煮湯一缸盆，時時與飲，粥亦用此湯煮，藥亦以此代水。</p>
<p>石決明（一具）　遠志（一錢）　茯神（三錢）　棗仁（五錢）　乳香（五分）　半夏（一錢）</p>
<p>又　玉樞丹（化，五分）　西黃（一分，研沖）</p>
<p>又診　原方加蒲黃（五分），竹油（三匕），薑汁（一匙）。</p>
<p>程右　暑風內襲，走入少陽為寒熱，走入肝絡為搐痙，走入心包則有昏厥之變矣。症非輕淺，擬和少陽，熄肝風，清暑熱，護心營一法。</p>
<p>柴胡（四分）　黑梔（一錢五分）　鉤鉤（一兩）　決明（一兩）　玉金（七分）　翹心（一錢）　川貝（三錢）　羚羊（一錢）　大冬（辰砂拌，一錢）　元參（五錢）　棗仁（三錢）　川連（三分）　金器（一件）　竹心（一錢）　菖蒲（三分）　竹油（十匕）　西瓜青（八分）</p>
<p>又診　外受暑風，與身中痰火相合，為痙為狂為厥。本應泄肝之用，清心之陽，惟天癸適止，寒藥不宜。然慮其熱入血室，不得不少用寒涼。擬龍膽泄肝，意備採。</p>
<p>柴胡（四分）　膽汁（四分）　當歸（三錢）　橘紅（一錢）　黑梔（一錢）　鉤鉤（一兩）　決明（一錢）　玉金（一錢）　川貝（三錢）　丹皮（炒，二錢）　膽星（八分）　茯神（辰砂拌，二錢）　菖蒲（三分）　竹油（十匕）　鐵哦（一兩）</p>
<p>又　無形之火挾有形之痰，或入變怪多端，今舌色見黑象伸縮不常，邪漸犯入心君，不可不清矣。</p>
<p>川連（六分）　犀角（沖，一錢）　羚羊（一錢）　鉤鉤（一兩）　膽心（一錢）　玉金（一錢）　棗仁（炒，一錢）　遠志（炒，七分）　生地（八錢）　知母（二錢）　菖蒲（三分）　香附（三錢）　薄荷（一錢）　連翹（二錢）　丹皮（一錢）　龍齒（煅，三錢）　桑枝（三錢）　硃砂（一錢）　犀黃（一分，研極細末沖服）　清心丸（五分）</p>
<p>又　川連（四分）　羚羊（一錢）　鉤鉤（一兩）　膽星（七分）　玉金（一錢）　棗仁（炒，五錢）　遠志（五分）　黑梔（一錢）　生地（一兩）　香附（三錢）　薄荷（一錢）　丹皮（一錢）　龍齒（煅，三錢）　菖蒲（三分）　鐵屑湯煎藥　太乙紫金丹（磨，一錢）</p>
<p>鄒右　新產感受春溫，先發痧疹，繼以咳嗽內熱。風溫痧火蒸變生痰，瀰漫心胞，阻遏會厭之所，咽中似有物阻，吐之不出，咽之不下。心胞主營，新產後陰虧營損，邪熱直入，致神識模糊，言語錯亂，脈至弦滑。用擬清豁痰火，開泄心胞。</p>
<p>犀角（七分）　丹皮（一錢五分）　玉金（一錢五分）　天竺黃（一錢五分）　膽星（四分）　元參（三錢）　象貝（二錢）　連翹（一錢五分）　橘紅（七分）　竹茹（炒，一錢）</p>
<p>又診　痰因火動，火來風威，走入厥陰，為痙厥；走入心胞，為昏迷；走入陽明，為狂妄。種種變端，無非痰火有餘，乃因水之不足。熄風清火豁痰，在所必用。苟不壯水，何以復肺腎之陰？</p>
<p>羚羊角（一錢）　犀角（一錢）　丹皮（一錢五分）　橘紅（一錢）　黑梔（一錢）　石決明（一具）　麥冬（辰砂拌，二錢）　川貝（二錢）　膽星（六分）　鉤尖（一兩）　生地（一兩）　茯神（二錢）　知母（一錢）　竹油（十匙）　蘆根（八錢）　金器（一具）</p>
<p>又診　起則如狂，啼笑無常，痰火在厥陰陽明居多。再議滌痰清火法。</p>
<p>羚羊角（一錢）　丹皮（一錢）　橘紅（一錢）　黑山梔（一錢）　石決明（一具）　大麥冬（二錢）　真川貝（二錢）　膽星（四分）　鉤鉤（五錢）　茯神（辰砂拌，二錢）　竹油（二十匕）　金器（一件）</p>

<h2>痙厥</h2>
<p>劭右　肝陽亢逆，左絲絃數之象大減，厥亦漸輕。仍宗清金平木，壯水制陽為治。</p>
<p>羚羊角（一錢）　南沙參（五錢）　丹皮（一錢五分）　石決明（一兩）　川金（一錢）　白芍（二錢）　鉤鉤（一兩）　生地（一兩）　天麻（一錢）　貝母（一錢）　荸薺（四個）　陳關蟄（淡，一兩）　金器（一件）</p>
<p>復診　肝陽亢逆，屢投清金熄風育陰之劑，雖獲小效，不能不發，藥力不及耳。</p>
<p>羚羊（一錢五分）　石決明（一兩）　天麻（一錢五分）　丹皮（一錢五分）　鉤鉤（六錢）　細地（四錢）　甘菊（一錢五分）　赤芍（一錢）　山梔（一錢）　川連（三分）　蒺藜（三錢）　茯神（三錢）　川斛（三錢）　鐵花（四錢）</p>
<p>抱龍丸，每服一丸，先服三朝。再服當歸龍薈丸，每服二錢，服三朝。此方服十餘劑而痊。</p>
<p>荊溪縣陳公　風入太陽，傳入厥絡，挾火挾痰而為痙厥，反張口噤昏迷，湯水不納。經曰厥逆連臟不治，用擬清開豁痰，熄風養血一法。投後語言得出，方可許醫。</p>
<p>甘菊（一錢五分）　黑山梔（一錢）　膽星（一錢）　鉤鉤（一兩）　石決明（一兩）　當歸（八錢）　麥冬（二錢）　菖蒲（四分）　竹油（十一匕）　薑汁（三匕）　燈心（五寸）　金器（一件）</p>
<p>接服　玉樞丹（五分），石菖蒲湯送下。</p>
<p>第二劑　加羚羊角（一錢），北沙參（五錢）。</p>
<p>另用鶴珠（三分），犀黃（三分），血珀（五分），研細，沖服。三劑，神有時而清，語亦稍出矣。</p>
<p>又　神語清出，但痙厥或作或輟，晝夜多至十有餘次。論症尚在險途，方中佐以扶正育陰。</p>
<p>洋參（二錢）　生地（一兩）　丹皮（二錢）　鉤鉤（一兩）　石決明（一具）　川貝（一錢五分）　竹黃（一錢）　黑梔（一錢五分）　羚羊（一錢）　大麥冬（二錢）　燈心（五寸）　菖蒲（三分）</p>
<p>肝為將軍之官，風木之臟，有相火內寄，體陰用陽，其性剛，或有邪郁不舒，煩勞過度，諸恙作矣。當其口噤昏迷，痰涎雍塞，湯水不下，胸膈阻閉，大便未通之時，不得不用清開豁痰順氣之藥，及其勢定，又不可久投。經曰衰其大半而止，原為喜用攻伐者而言。又曰不知治虛，焉問其餘。此指不顧根本之醫而言。今為日已久，耗散無不傷氣，苦寒無不傷胃，燥烈無不劫陰傷液。況痙厥之由，總因血燥生熱，熱極生風，風動則痰助為瘧。為今之計，全賴乎壯水以涵木，滋血液以濡木，清肅之令以平木，益敦阜脾土之氣以培木，則剛勁之質，庶得遂其柔和之體，管見如斯，未識當否。</p>
<p>清晨，用官燕（三錢），煎湯淡服。另，用荸薺（四個），海蟄（一兩），洗淡，煮湯服。</p>
<p>洋參（三錢）　扁豆（三錢）　茯神（三錢）　穀芽（三錢）　阿膠（二錢）　川貝（二錢）　麥冬（二錢）　生地（一兩）　丹皮（二錢）　白芍（二錢）　鉤鉤（一兩）　石決（一具）　甘菊（一錢）　炙草（三分）</p>
<p>此方五劑而痙厥平。</p>

<h2>咳嗽</h2>
<p>單左　金為水母，腎為肺子。金衰則水無所生，以致夜熱不退，良由久咳傷肺所致。今六脈數而弦，左關尺尤甚。法宜清金壯水，不治熱而治熱也。</p>
<p>生地（五錢）　玉竹（三錢）　北沙參（二錢）　丹參（一錢五分）　茯苓（一錢）　懷藥（三錢）　萸肉（二錢）　澤瀉（一錢）　穭豆衣（一錢五分）</p>
<p>潘左　肺主布氣，腎主納氣。稍為勞動，則氣逆喘嗽，其為失布失納顯然。當培補肺腎，兼以理脾，取其土能生金也。</p>
<p>綿耆（三錢）　當歸（一錢五分）　熟地（炙，六錢）　炙草（四分）　懷藥（四錢）　冬朮（一錢五分）　砂仁（鹽水炒，四分）　叭杏（二錢）　生薑（一片）　橘餅（二錢）　桃肉（二枚）</p>
<p>吳左　據述病起怨哀，咳嗽發熱，自去年秋季，迄今六月有餘。近增音雌咽痛，大便溏薄。蓋怨哀則傷肺，肺傷則咳，而水失所生，水虧則火炎，而肺金受灼，故諸症所由來也。症非輕淺，小心為囑。</p>
<p>生熟甘草（一錢）　桔梗（六錢）　山藥（炒，五錢）　芡實（炒，五錢）　玉竹（炒，三錢）　元參（炒，一錢五分）　蟬衣（四個）　北沙參（三錢）　炙生地　青果（一個）　燈心（一丈）</p>
<p>蘇左　久咳眼胞浮腫，兩足無力而見虛浮，痰出味甜，左脅作痛，面色淡黃。此屬勞倦傷脾，形寒傷肺。</p>
<p>冬朮（炒，二錢）　苡米（炒，六錢）　炙草（八分）　款冬花（三錢）　杏仁（五錢）　玉竹（炒，三錢）　白薇（二錢）　杜仲（三錢）　百部（二錢）　桃肉（三）　姜（二）</p>
<p>吳左　金衰則取供於母，脾土因此亦傷，水無所生，腎陰由此日涸，木失所涵，虛陽從此上亢，咳嗽便溏，音雌咽痛。用擬培土生金，清金生水，壯水涵木，以冀虛陽潛而脾土旺，乃是轉機，否則難效。</p>
<p>洋參（二錢）　麥冬（一錢）　五味（三分）　熟地（八錢）　丹皮（一錢）　萸肉（炒，一錢）　山藥（炒，六錢）　茯苓（一錢）　炙草（六分）　白芍（炒，二錢）　澤瀉（一錢）</p>
<p>史左　六脈沉細，左見微弦，舌赤無苔而津液頗多，咳嗽氣短。傷在肝腎之陰，宜養營攝納。</p>
<p>熟地（八錢）　當歸（三錢）　炙草（四分）　山藥（三錢）　五味子（三分）　款冬花（二錢）　橘餅（三錢）　百合（三錢）</p>
<p>沈左　久嗽，六脈微弦，入夜身熱，口渴而不多飲，氣血兩虧矣。用擬人參養營湯加減。</p>
<p>黨參（三錢）　熟地（八錢）　冬朮（三錢）　當歸（三錢）　黃耆（五錢）　白芍（一錢）　茯苓（一錢五分）　陳皮（一錢）　炙草（三分）　冬花（三錢）　五味子（四分）</p>
<p>高左　久嗽傷肺，盜氣於母則土衰不運，所以母無華色，大便見溏。腎為肺子，金傷水無所生，故見腰痛，腳弱無力。法當培補脾肺氣分，並益腎真。</p>
<p>黨參（四錢）　冬朮（三錢）　山藥（五錢）　白芍（炒，一錢五分）　炙草（五分）　黃耆（六錢）　五味子（五分）　杜仲（四錢）　半夏（一錢）　冬花（三錢）　御米殼（一錢）　熟地（一兩）　桃肉（一個）　姜（一）</p>
<p>查左　久咳傷脾，盜氣於母，胃土衰則嘔吐，脾土衰則便溏，多泄則陰傷，陰傷則內熱。</p>
<p>四君子湯，加五味、白芍、懷藥、砂仁。</p>
<p>朱右　咳嗽寒熱，咳吐紅痰穢濁，便溏納減，脈弱無力。當培土生金。</p>
<p>黨參（三錢）　茯苓（一錢五分）　冬朮（二錢）　黃耆（四錢）　白皮（一錢）　山藥（二錢）　炙草（六分）　川芎（四分）　白芍（一錢五分）　苡米（炒，一錢）　熟地　丹皮（一錢五分）　檀香（五分）　降香（五分）　百合（三錢）</p>
<p>又　諸恙輕減，惟咳出痰紅，穢氣未除。</p>
<p>前方去川芎，加白及、生薑。</p>
<p>張　脈至右寸關細弱，脾肺氣分偏虧，咳逆所以不止，納穀所以少也。左關尺見弦數，脾腎之陰傷。陰虧則陽旺，過午所以熱也。法當上午補土生金，以培脾肺。晚間育陰制陽，以滋肝腎。早，服四君子湯合白花膏，加黃耆、當歸；晚，服八仙長壽丸。</p>
<p>此方，十六劑大效。</p>
<p>又　原方，加山藥、扁豆、白芍、沙苑。</p>
<p>王左　久咳，脈玉沉細而遲。宗虛寒治。</p>
<p>炮姜（五分）　熟地（一兩）　叭杏（二錢）　五味子（三分）　冬花（三錢）　鹿角霜（一錢）　桃肉（三枚）</p>
<p>蘇左　脈數甚於右，發熱甚於夜，咳嗽痰多，舌光而紅，肺胃之陰傷矣。擬用固本，金水同治。</p>
<p>生熟地（各一兩）　天麥冬（各一錢）　洋參（一錢五分）　川貝（二錢）　罌粟殼（炙，一錢）　冬花（三錢）　百合（四錢）　元米代水</p>
<p>某　氣逆咳嗽痰多，中脘作痛而脹，肺有寒而氣不順，胃有滯而氣失降。</p>
<p>蘇子（一錢五分）　白芥子（一錢）　萊菔子（一錢五分）　麥芽（二錢）　姜（一）</p>
<p>又　砂仁　半夏　枳殼　焦術　焦曲　杏仁　木香　姜</p>
<p>宋左　肺受寒邪，犯在心胃，咳甚則嘔而心痛。今見脈細模糊，唇舌紫暗。稟質素虧，氣血亦弱。擬補肺湯，兼溫中。</p>
<p>黨參（三錢）　熟地（六錢）　黃耆（三錢）　叭杏（二錢）　半夏（一錢）　砂仁（薑汁炒，八分）　細辛（三分）　五味子（三分）　乾薑（三分）</p>
<p>某左　脈左細右大，俱見無力，發熱咳嗽，面黃無神。此勞損之根，調養兼以疏解。</p>
<p>黨參（炒，三錢）　白芥子（炒，三錢）　蘇子（炒，一錢）　炙草（六分）　陳皮（一錢）　半夏（炒，一錢）　冬花（三錢）　茯苓（二錢）　當歸（三錢）　熟地（四錢）　杜仲（二錢）　百合（三錢）　前胡（八分）　姜（一）　大棗（一）</p>
<p>許左　咳嗽發熱，雖因風寒起見，脈數過於六至。純乎溫散，似乎不可，但寒涼亦非所宜。</p>
<p>玉竹（四錢）　荊芥（一錢）　前胡（一錢）　陳皮（一錢五分）　北沙參（三錢）　象貝（一錢五分）　桑皮（二錢）　地骨（一錢）　砂仁（炒，一錢）　竹茹（一錢）　枇杷葉（去毛，二錢）</p>
<p>李左　咳因寒起，由來已久。今加發熱，咳甚則嘔。宜培土金，甘溫除熱。</p>
<p>生熟砂仁　陳皮　半夏　丹參　香附　冬花　姜　棗</p>
<p>陳　脈至右大於左，咳嗽不已，兩足無力，納穀減少。此操持著寒，當培脾肺之本。</p>
<p>黨參（三錢）　冬朮（三錢）　黃耆（三錢）　當歸（二錢）　陳皮（一錢）　炙草（六分）　桔梗（八分）　叭杏（二錢）　五味子（七粒）　半夏（一錢）　麥冬（一錢）　姜（一）</p>
<p>某左　肺氣不能下降，胸窒而咳。腎氣不自攝，納氣短而促。脾氣不主運行，谷減而泄。急宜培固三臟，況脈見左細弱右無力，其餘不待言矣，而可知矣。</p>
<p>黨參（四錢）　冬朮（三錢）　山藥（三錢）　熟地（一兩）　杜仲（一兩）　桃肉（二個）　五味（三分）</p>
<p>吳左　久咳，嘔吐酸水，痰濁腥臭，頻頻夢泄，此子母兩傷。腎為肺子，母虛則子亦虛矣；脾為肺母，肺虛則告竭其母，而中土亦因之而虛也。法當培脾肺腎，三臟同培。</p>
<p>黨參（四錢）　茯苓（一錢五分）　冬朮（三錢）　陳皮（一錢五分）　炙草（三分）　芡實（四錢）　蔻仁（二粒）　建蓮（三錢）　苡米（四錢）　降香（五分）</p>
<p>陳左　形寒飲冷則傷肺，肺為水母，久咳則子無生而腎虧內熱不已。而土為肺母，肺傷則取供於母，則脾亦衰，形瘦納減，便溏之所由來也。法當脾肺腎兼補，佐以祛寒之品。但症已屬險重。</p>
<p>黨參（四錢）　冬朮（三錢）　熟地（八錢）　懷藥（五錢）　黃耆（六錢）　芡實（三錢）　百部（二錢）　麻黃（三分）　五味（三分）　乾薑（三劑，三分）　加蘇子（三劑，一錢）　又加細辛（三劑，一分）　又加杏仁（一錢）</p>
<p>陸左　久咳者，土必傷。面黃痰多，顯以土衰不運，飲食不化精氣而化痰耳。擬陳年六君，以培土兼泄肺家伏邪為法。</p>
<p>陳年六君湯，加杏仁（二錢），白芥子（一錢），生薑（一），大棗（二）。</p>
<p>周左　左尺脈弦，右寸帶浮，足膝無力，咳嗽不已。擬都氣飲，以調腎肺。</p>
<p>熟地（一兩）　懷藥（炒，八錢）　丹皮（炒，一錢五分）　萸肉（三錢）　茯苓（二錢）　澤瀉（一錢）　五味（三分）</p>
<p>宗左　久咳，痰氣穢濁，脈來細數，肌肉消瘦。此脾肺兩傷，胃家寒濕。宜培土生金，切忌滋膩清涼潤肺之品。</p>
<p>乾薑（三分）　冬花（蜜炙，三錢）　炙草（六分）　細辛（二分）　五味子（三分）</p>
<p>又　冬朮（四錢）　冬花（蜜炙，三錢）　苡米（五錢）　百部（二錢）　杏仁（三錢）　生薑（一）　橘餅（二分）　炙草（六分）</p>
<p>邵左　咳吐痰血臭穢，足跗浮腫，左關脈弦數。此肝火與胃家濕熱，熏蒸灼肺。胃濕宜滲，肺金宜清，肝火宜熄。</p>
<p>生冬朮（二錢）　豬苓（三錢）　澤瀉（一錢）　苡米（一兩）　天冬（一錢五分）　玉竹（八錢）　桔梗（一錢）　白芍（一錢）　絲瓜子（二錢）　川貝（二錢）　石決（一具）　鉤鉤（四錢）　紫菀（一錢）　銀花（三錢）</p>
<p>陸左　氣升則咳，脈至左關尺浮露，右寸軟弱，此肺腎不主納降。似宜金水同調，擬生脈六味。</p>
<p>生熟地（六錢）　萸肉（二錢）　茯苓（二錢）　山藥（二錢）　澤瀉（一錢）　丹皮（一錢五分）　洋參（二錢）　麥冬（一錢）　五味子（十粒）　款冬花（蜜炙）　橘餅　煎湯代水</p>
<p>顧左　久咳腰痛，形脫食減，肺胃腎三臟俱傷，況脈見細數。症屬重險，圖痊不易。</p>
<p>陳皮（一錢）　半夏（一錢）　茯苓（一錢五分）　炙草（三分）　生冬朮　熟地（六錢）　當歸（炒，二錢）　杜仲（二錢）　桃肉（三枚）</p>
<p>陳左　病後又感新邪，以致咳嗽。</p>
<p>款冬（三錢）　紫蘇（一錢）　杏仁（二錢）　炙草（四分）　黨參（三錢）　陳皮（一錢）　生薑（一）</p>
<p>孫左　感寒咳嗽，久而不已，擬溫開法。</p>
<p>蘇葉（八分）　半夏（一錢）　橘紅（一錢）　茯苓（一錢）　荊芥（一錢）　杏仁（一錢）　炙草（四分）</p>
<p>朱左　久咳，面黃無神，脈來左寸關，似有似無，此脾肺氣虛已劇。宜甘溫陪土益氣為治，慎勿寒涼切囑。</p>
<p>黨參（三錢）　五味（十粒）　炮姜（四分）　炙草（六分）　冬朮（炒，三錢）　冬花（三錢）　桃肉（三枚）</p>
<p>尤童　乾咳無痰，時作時止，入夜盜汗沾濡，脈左關弦。金水並治。</p>
<p>熟地（五錢）　萸肉（一錢五分）　山藥（三錢）　茯苓（二錢）　澤瀉（一錢）　玉竹（炒，二錢）　白芍（炒，一錢）　麥冬（元米炒，二錢）　桑葉（二片）　浮麥（三錢）</p>
<p>唐左　肝腎精陰素虧，肺有風熱閉寒。宜開上實下。</p>
<p>桔梗（一錢）　細辛（二分）　枳殼（炒，八分）　熟地（一兩）　杏仁（三錢）　炙草（六分）　紫蘇（一錢五分）　冬花（三錢）　生薑（一）</p>
<p>蘿蔔（一兩），白糖（五錢），橘餅（一兩），煎湯代水。豬肺（一個），苡米（一兩），入管內煮爛作菜食。杏仁、桃肉，細細嚼碎。姜，糖。日服二次。</p>
<p>強右　久咳而難於出聲。擬金水六君，以滋其燥。</p>
<p>熟地（八錢）　當歸（一錢五分）　半夏（炒，一錢）　茯苓（一錢五分）　陳皮（一錢五分）　炙草（四分）　冬花（三錢）　生薑（二片）</p>
<p>又　咳傷肺絡，近見痰中帶紅。</p>
<p>原方加川貝（一錢五分），紅花（三分），百合（三錢），藕節（三節），去生薑、半夏。</p>
<p>周右　脾肺氣衰，為咳為泄。法宜補火生土，培土以生金。</p>
<p>益智仁（炒，八分）　煨肉果（一錢）　遠志（炒，七分）　五味（三分）　山藥（四錢）　冬朮（炒，五錢）　炙草（六分）　車前子（炒，二錢）　訶子（生炒，五錢）</p>
<p>顧左　咳嗽咽乾腰痛，乃肺腎二虧而邪不徹。金水六君湯，少佐透解。</p>
<p>熟地（八錢）　當歸（一錢五分）　半夏（一錢）　杏仁（二錢）　炙草（六錢）　橘紅（一錢）</p>
<p>高左　久咳者，肺氣必虛。法當補土母以安其子，治脾即治肺也。</p>
<p>冬朮（三錢）　玉竹（三錢）　砂仁（炒，六分）　半夏（一錢）　陳皮（一錢）　茯苓（一錢五分）　杏仁（一錢五分）　蘇子（炒，一錢五分）　冬花（三錢）　生薑（二片）</p>
<p>王右　咳嗽氣急，肺虛感寒。食後作脹，脾虛不運。法當補土生金，溫中理氣。</p>
<p>黨參（炒，三錢）　茯苓（一錢五分）　半夏（一錢）　冬朮（三錢）　陳皮（二錢）　木香（三分）　五味子（三分）　炮姜（三分）　同搗</p>
<p>管左　胸膈稍寬，咳嗽不減，聲音未清。</p>
<p>蘇子（炒，一錢）　生熟訶子（一錢）　川貝（二錢）　瓜蔞仁（二錢）　苡米（炒，八錢）　紅花（三分）　蟬衣（四分）　韭菜根（四錢）　薤白（一錢五分）　香椿芽（二錢）</p>
<p>鄒左　久咳傷肺。</p>
<p>黃耆（炒，六錢）　玉竹（炒，四錢）　炙草（四分）　棗花（三錢）　百合（三錢）　橘餅（二錢）</p>
<p>元米煎湯代水。</p>
<p>曹左　面黃無力，氣逆咳嗽，脈至軟弱。此勞倦傷脾，風寒入肺。宜培土為主，佐以溫開。</p>
<p>冬朮（炒，三錢）　當歸（炒，一錢）　炙草（四分）　杜仲（五錢）　蘇子（炒，一錢）　冬花（二錢）　川斷（二錢）　半夏（炒，一錢五分）　生薑（二）</p>
<p>姚左　經云：五臟六腑，皆能令人咳。今脈來左關弦滑，似屬肝火刑金。清金壯水，一以平木涵木。</p>
<p>北沙參（八錢）　生白芍（二錢）　大生地（六錢）　川貝（三錢）　白菊花（一錢五分）　生決明（五錢）　沙苑（二錢）　鬱金汁（二匕）　鉤鉤（五錢）　竹葉（一錢）</p>
<p>莊右　病經半載，寒熱不已，脈至右寸浮大，左尺數而無力，余俱細數無力。此陰虧於下，厥陽上熾，戕及肺經，以致咳嗽，顴赤見於右半。法宜壯水制陽，清金保肺。</p>
<p>玉竹（四錢）　麥冬（一錢）　沙參（三錢）　洋參（三錢）　丹皮（一錢五分）　生熟地（一兩）　五味子（三分）　懷藥（炒，三錢）　川貝（一錢五分）　鮮地骨皮（一錢五分）　綿耆（三錢）　百合（三錢）</p>
<p>某右　咽喉時而作癢，時而咳逆，遍體時而似疹，時而發丹。皆由肺有伏邪，肝陽暗旋所致。脈雖平和，然惱怒宜忌。</p>
<p>鮮桑皮（一錢五分）　地骨皮　苡米（三錢）　玉竹（二錢）　赤苓（三錢）　元參（一錢）　生草（四分）　川貝（一錢五分）　砂仁（四分）　百合（三錢）　枇杷葉（一錢）</p>
<p>強左　咳之為病，固屬於肺，久咳則肺氣虛，盜及於母則土虛腎無所生，則水虛陽虛，則無寒生寒。水虛則無熱發熱，土虛則納少便溏。症當脾肺腎同調，然病不輕，圖痊不易。</p>
<p>黨參（三錢）　白芍（炒，一錢五分）　懷藥（一錢五分）　沙參（三錢）　冬朮（炒，三錢）　黃耆（六錢）　炙草（六分）　熟地（八錢）　建曲（一錢）　杜仲（炒，二錢）　冬花（三錢）　五味（三分）　白薇（一錢）　丹皮（炒，一錢）　罌粟殼（一錢）</p>
<p>龔左　寒入肺底。</p>
<p>麻黃（蜜炙，四分）　杏仁（二錢）　生甘草（六分）</p>
<p>又　原方，加生石膏（三錢），炙甘草（三分）。</p>
<p>龔右　咳嗽月餘，嘔血三次，痰氣穢濁，中脘作痛，脈至右弱左弦。此肺胃兩傷，肝陽獨旺，濁氣熏蒸，肺氣不降，咳無時矣。</p>
<p>北沙參（三錢）　玉竹（四錢）　川貝（二錢）　天冬（一錢）　紅花（四分）　白芍（一錢）　香附（五分）　苡米（五錢）　扁豆（二錢）　綿耆（三錢）　陳皮（一錢）　竹茹（四分）　降香（五分）　炒粳米（一撮）</p>
<p>管左　脈至左弦右弱，咳吐黃痰，氣腥穢更兼鼻衄。此係肝火爍金。</p>
<p>北沙參（三錢）　玉竹（四錢）　桔梗（八分）　白芍（三錢）　生苡米（三錢）　天冬（一錢）　扁豆（三錢）　丹皮（一錢）　元參（一錢）　川貝（一錢）　竹茹（四分）</p>
<p>陳左　脈至左三部弦洪而大，曾吐血。今血雖止，咳逆不除，身熱不退，小溲短澀，所服疏解寒涼，未見其效。經曰：寒之止不寒，責其無水。</p>
<p>六味丸，加白芍（炒，一錢五分），北沙參（三錢），川貝（一錢），穭豆衣（二錢），白朮（炒，三錢），冬花（蜜炙，三錢），五味（三分），罌粟殼（一錢）。</p>
<p>宋右　久咳身熱無汗，脈見浮數。肺分之邪不清，氣亦不順。還宜疏解。</p>
<p>蘇葉（一錢）　杏仁（二錢）　廣皮（一錢）　香附（一錢）　當歸（一錢五分）　茯苓（一錢）　炙草（四分）　前胡（一錢）　荊芥（一錢）　生薑（一）</p>
<p>又　投疏解之藥，汗已得，嗽稍減，而氣還不順，痰不易出。擬金水六君加減，以培肺胃之陰，兼降其氣。</p>
<p>熟地（六錢）　當歸（二錢）　茯苓（一錢五分）　陳皮（一錢五分）　炙草（四分）　芥子（一錢）　杏仁（一錢五分）　川貝（一錢）　玉竹（三錢）　前胡（八分）　香附（一錢）　姜（一）</p>
<p>葉左　肺為嬌臟而屬金，外主皮毛，最畏者火，又畏風寒。肺經有恙，風熱之中最忌行路為囑。</p>
<p>玉竹（四錢）　苡米（五錢）　廣皮（一錢）　扁豆（炒，三錢）　炙草（四分）　白芍（炒，一錢）　川貝（去心，一錢五分）　麥冬（三錢）　百合（二錢）　北沙參（三錢）</p>
<p>徐右　久咳痰咸，子母兩傷矣。當金水同治。</p>
<p>北沙參（三錢）　川貝（一錢五分）　麥冬（去心，二錢）　熟地（八錢）　海浮石（四錢）　百合（三錢）</p>
<p>元米煎湯代水。</p>
<p>蔣左　肺有伏寒感邪，則喘嗽頻發。</p>
<p>陳皮（一錢）　杏仁（二錢）　茯苓（一錢五分）　炙草（四分）　半夏（一錢）　前胡（一錢）　香附（一錢）　蘇子（一錢）　生薑（一）　豬牙皂（炙，一寸）</p>
<p>丁左　咳嗽起於受寒，從未得汗，近加發熱。議與疏解為主。</p>
<p>蘇葉（一錢五分）　荊芥（一錢）　前胡（一錢）　杏仁（二錢）　炙草（四分）　當歸（一錢五分）</p>
<p>木　肺胃風熱。</p>
<p>淡芩（二錢）　天花粉（二錢）　薄荷（一錢）　連翹（一錢五分）　甘草（一錢）　元參（二錢）　桔梗（一錢）　銀花（三錢）　大貝（二錢）</p>
<p>管左　咳嗽起於冬令，時發時止，脈至沉細遲。肺有伏寒也。</p>
<p>炮姜（三分）　五味（三分）　二味同搗　杏仁（炒，二錢）　橘餅（二錢）　冬花（蜜炙，三錢）</p>
<p>周左　六脈沉細而遲，形瘦色青而暗，咳經年不止，此虛寒也。</p>
<p>補骨脂（炒，一錢）　熟附子（五分）　生薑（二）　桃肉（二）</p>
<p>姚左　嗽甚於下午初交，脈至浮弦而數，左關尤甚。究屬水虧陽旺。</p>
<p>六味湯，加麥冬、五味、川貝。</p>
<p>某右　久咳，形瘦納減。上損及中，已成損怯。</p>
<p>黨參（三錢）　當歸（二錢）　炙草（六分）　熟地（八錢）　冬朮（三錢）　款冬花（三錢）　懷藥（三錢）　苡米（三錢）　建蓮（三錢）　玉竹（四錢）</p>
<p>某左　肺氣不降，腎氣不納，金水六君合六合兼加減之法。</p>
<p>香附（一錢五分）　熟地（一兩）　當歸（二錢）　炙草（六分）　蘇子（一錢五分）　冬花（三錢）　半夏（一錢五分）　茯苓（一錢五分）　廣皮（一錢）　磨沉香（五匕）</p>
<p>某左　嗽起於暴，咽喉作癢，此時邪之風寒也。溫散為主。</p>
<p>蘇梗葉（一錢五分，一錢）　荊芥（一錢）　炙草（四分）　杏仁（二錢）　桔梗（八分）　姜（一）　蔥（一個）</p>
<p>胡</p>
<p>廣皮（鹽水炒，二錢）　製半夏（二錢）　芥子（炒，一錢五分）　蘇子（炒一錢五分）　枇杷葉（二錢）　荸薺（四）　海蟄（一兩）　竹葉（十片）　蘆根（一兩）　雪梨（一兩）　浮石（三錢）</p>
<p>轉方　洋參（三錢）　半夏（二錢）　覆花（二錢）　茯苓（二錢）　炙草（二分）　芥子（炒，一錢）　赭石（四錢）　荸薺（四）　海蟄（一兩）　枇杷葉（三錢）</p>
<p>杜左　脈至左寸關滑數，右半結核不一。此肺胃痰火，為此咳而胸次不寬也。</p>
<p>煅牡蠣（四錢）　廣皮（一錢）　枯草（一錢五分）　花粉（一錢五分）　川貝（一錢五分）　淡芩（一錢）　元參（三錢）　牛蒡子（二錢）　芥子（一錢）　香附（一錢）　蘇子（一錢）　荸薺（四）　竹油（十匕）</p>
<p>肺為相傳之官，為宗氣之海，為清虛之臟，全賴中土之所生，腎命之持，衛氣之所以司。蓋肺主毛皮而居上焦，主降主納，一有所感則潛降之機失職，氣逆上衝，咳逆之由，從此而起矣。當此之際，宜徹去其邪，肺得清肅之令，氣機潛納，而咳逆自平矣。若失治留邪，咳逆日甚，肺氣日傷。蓋肺與脾為子母之臟，子傷必告其母脾臟受損，便泄納少之病，所由起也。夫肺與腎亦屬子母相生之本，肺虛則金不能生水，腎經因此而日虧，遺精便濁之恙所由來，久則為勞為損，以致形瘦肌消，內熱惡食諸症，無不畢備焉。此因外感而傷者也，有內因而致者，或由拂鬱而木火刑金者，或由心緒不適而君火上逆者，或系房中欲事不節而相火妄動者，或因腎真不固而不主納氣者，或因脾衰而土不生金者，或本體津涸而金肺不寧者。總之皆由正氣不固，不司藏納，氣逆上犯而致也。非惟五臟皆有咳症，而六腑亦能致之，凡六腑因多由乎臟也。而胃咳則嘔逆，膽咳則口苦，大腸咳則遺尿，小腸咳則失氣，膀胱咳則遺溺，三焦咳則腹滿。種種咳症，雖有臟腑之殊，總之其因則有二焉，非外感則內傷。然則為勞損，其至則一也。閱先生之治症，土虛者以四君，腎虛者以六味，肺虛者以生脈，氣血虧者以養營，肺胃兩虛者以固本，木火刑金者清金以平木，土不生金者培土以生金，心陽亢逆者益心以養金，金不生水者補氣以生精，水不藏納者補精以化氣。當認其原委，隨其機勢而治之，觀者勿謂其法不詳而忽之也。</p>

<h2>上下血</h2>
<p>徐左　先吐血，又便血，今雖血止，咳嗽不已，肛旁患瘍成漏，上下交損，能勿勞節欲，服藥則效，否則無功。治下以六味丸，清晨服四五錢，淡鹽湯送；治上以補中益氣湯，晚間服，此立齋法。</p>
<p>升麻（三分）　柴胡（醋炒，三分）　黨參（三錢）　炙草（五分）　冬朮（三錢）　陳皮（一錢五分）　黃耆（六錢）　當歸（三錢）　槐角（三錢）　麥冬（一錢五分）　五味（十粒）　血餘（一錢）　銀花（炒，二錢）　百合（二錢）　苡米（四錢）</p>
<p>張左　血不歸經，上溢下出，今雖止，須要小心。</p>
<p>六味湯，加麥冬（一錢），女貞子（一錢），旱蓮草（一錢），側柏葉（一錢五分），車前草根（二錢）。</p>
<p>張左　夏秋失血之後，體氣未能復原。今又見紅，脈至左關尺細弱，頻見夢遺，此肝腎之陰虧也。右關見浮大，時而牙齦腫脹，便堅帶紅，此屬肺胃有火。擬用四陰煎，以清上實下。</p>
<p>生熟地（八錢）　麥冬（一錢五分）　川槲（三錢）　甘草（三分）　沙參（三錢）　茯苓（一錢）　知母（炒，五錢）　穭豆衣（三錢）　元參（一錢）　丹皮（一錢）　扁豆（二錢）　參三七（一錢）　加百合（三錢）　川貝（一錢五分）　側柏葉（一錢）</p>
<p>陳左　咳血便血，因傷而致。今便血已愈，咳嗽未止，凡有傷起見，久而血不止者，必有停瘀，非比情志之血，只要培補。用擬行中帶補法。</p>
<p>白及（二錢）　金毛脊（四錢）　續斷（二錢）　杜仲（四錢）　骨碎補（四錢）　荊芥炭（一錢）　杏仁（一錢五分）　桃仁泥（一錢五分）　紅花（四分）　藕節（一個）　陳棕（炙，一錢）</p>
<p>五劑後，去桃仁、杏仁、紅花，加桃肉（二個），苡米（炒，三錢）。</p>
<p>孫左　陽絡陰絡兩傷，血溢於上為嘔吐，溢於下為便血。脈至右寸關軟弱，左關尺細數。當氣血兼調。</p>
<p>洋參（一錢）　黃耆（六錢）　當歸（二錢）　生地（一兩）　丹皮（一錢五分）　荊芥炭（一錢）　女貞子（一錢五分）　白芍（炒，一錢）　山藥（三錢）　陳皮（一錢）　三七（一錢）　旱蓮草（一錢五分）　加竹茹（一錢）　藕節（三個）</p>
<p>又　肺腎兩傷，喘急不能下臥，更兼脈數無情，此血後所大忌，症屬重險。用擬貞元以納腎氣，生脈以固肺氣，早晚進之有效，可以許痊。</p>
<p>洋參（三錢）　黃耆（六錢）　沙參（三錢）　川貝（一錢）　麥冬（二錢）　五味（五分）</p>
<p>又　當歸（一錢五分）　炙草（五分）　浮麥（炒，二錢）　牛膝（炒，一錢五分）　生地（一兩）</p>
<p>邊左　便血於前，咳血於後，繼見成盆而沖。當清肺腎。</p>
<p>黃芩（二錢）　生地（一兩）　荊芥（炒，一錢）　三七（一錢）　竹茹（一錢）　藕節（二個）</p>
<p>張左　體質虛寒，喜吃辛辣則適，未免太過，久而增氣，胃有積熱，以致失血便紅，屢發屢止，多年不愈。今面色痿黃，脈至右三部細弱無力而帶數，右關獨見數大，血固虧矣。第陽明之積熱不清，燥溫辛烈之品，在所當禁，即如參、耆、歸、術，雖屬血症收功之藥，而於氣分有火者，未免有助陽之弊。至苦寒之藥，又非久病陰虧所宜。商以育陰制陽，甘寒治大熱一法，庶無虛虛實實之慮。</p>
<p>六味丸，去山萸，加鮮石斛、白芍、淡芩、竹茹、蘆根、綠豆。</p>
<p>又　因積熱而動血，去血過多則陰虧，陰虧則火旺，自投育陰制陽，甘寒治大熱一法，血已止，而脈右關較前略小，惟數不減，此即陰虧火旺之據。至於便溏、晨泄、吐酸，亦有因郁不泄而致者。然久病之軀，全藉後天能納能運，目下立方，只要育陰配陽，亦血症善治之一法。</p>
<p>六味丸，加炒白芍（一錢），北沙參（三錢），石斛（三錢），穭豆衣（二錢），銀花（炒，二錢），川貝（二錢），廣皮（一錢），竹茹（炒，八分），生穀芽（二錢）。</p>
<p>許童　嘔血於上，便血於下，面色無神，脈來虛軟，微微發熱，納穀不多，雖有宿傷，而血已去，脈色兩虧。宗先賢血症以胃藥收功。切忌見血用涼，再伐其生生之氣。</p>
<p>黨參（三錢）　冬朮（二錢）　茯苓（一錢五分）　炙草（四分）　當歸（二錢）　參七（沖，一錢）　陳棕（一錢）</p>
<p>又　脾胃稍起，血後宜養。至於誦讀，最易耗氣動火，火動血溢，難免不發。復且靜養百天，氣血充足，用功未遲，否則非第無益，而有害。</p>
<p>炒黨參（三錢）　炒冬朮（三錢）　炒扁豆（三錢）　炒當歸（二錢）　金毛脊（二錢）　穀芽（炒，一錢五分）　廣皮（五分）　陳棕（炙，一錢）　竹茹（四分）　藕節（一個）</p>
<p>又　脾胃日醒，血亦止矣，從此小心調養，可以漸漸復原。</p>
<p>黨參（四兩）　冬朮（三兩）　扁豆（三兩）　雲苓（三兩）　炙草（一兩）　熟地（四兩）　當歸（二兩）　丹皮（二兩）　麥冬（二兩）　川斷（一兩五錢）　廣皮（一兩）　楂肉（二兩）</p>
<p>上藥，共為細末，棗肉為丸。每服三四錢。</p>
<p>章左　病有因虛致痛者，其病在本。有因病致虛者，其病在標。此病因辛辣太過，胃家增氣積熱，邪火徹上徹下，血或見口，或見便，反覺適意，乃積熱為患無疑。此屬因病之虛，前方非不應效，加減還可再投。</p>
<p>生地（一兩）　丹皮（二錢）　茯苓（二錢）　澤瀉（一錢五分）　沙參（五錢）　廣皮（一錢五分）　銀花（三錢）　穀芽（二錢）　竹茹（一錢）　蘆根（一兩）　綠豆（五錢）　懷藥（三錢）</p>
<p>劉　嘔血於上，便血於下，多至成碗盈盆。今發熱不退，脈至浮弦數大，右關與尺更甚，舌苔滿黑。症屬肌軀過勞，受風受熱，所謂內傷而兼外感。論症論脈，忌疑不一，險重症也。兩三日內，脈靜身涼，或有可望之機，否則難挽。</p>
<p>生地（一兩）　荊芥炭（二錢）　參七（沖，一錢）　竹茹（一錢）　鉤鉤（三錢）</p>
<p>又方　生洋參（五錢）　炒丹皮（一錢五分）　元參（一錢）　晚服</p>
<p>又　脈至數大減去四五，身熱亦去二三，血幸而止，但舌黑如昨。邪熱猶戀於營分，未可恃以無恐。</p>
<p>生地（二兩）　荊芥炭（一錢）　生洋參（五錢）　丹皮（炒，二錢）　連翹（一錢五分）　麥冬（一錢五分）　銀花（三錢）　車前（炒，一錢）　竹茹（一錢）　竹心（一錢）　蘆根（一兩）　燈心（一丈）</p>
<p>又　左手脈象已見和平，惟右手未能全退，舌黑亦能稍減，前方略為增減再投。但人事須極宜小心，自得漸漸生機來復。</p>
<p>原方，加炒扁豆（三錢）、竹葉（五分），減丹皮（一錢），連翹（一錢）。</p>
<p>章左　脈至兩關弦數，左細弱，吞酸傷酸，無非肝脾二經之火。便血吐血，乃是陰陽兩絡俱傷。且清肝胃之火，續商填補可也。</p>
<p>竹茹（炒，一錢）　鮮車前根鬚（二錢）　川連（三分）　荷蒂（炒，二枚）　藕節（二個）　廣皮（八分）　扁豆（炒，二錢）　荊芥炭（一錢）</p>
<p>又接服　生地（一兩）　真懷藥（炒，八錢）　丹皮（炒。一錢）　廣皮（炒，八分）　荊芥炭（一錢）　竹茹（一錢）　地榆炭（一錢）　側柏葉（炒，一錢）　糯稻根鬚（三錢）</p>
<p>如此方服之平穩，可加炙熟地（五錢），砂仁（一錢），活水蘆根（四錢）。</p>
<p>又　肺胃總有積熱，血雖止而咳嗽痰多。且清肺胃。</p>
<p>北沙參（五錢）　玉竹（炒，八錢）　知母（炒，一錢）　川貝（二錢）　廣皮（炒，一錢）　苡米（炒，一兩）　白及（一錢）　懷藥（炒，一兩）　白芍（炒，一錢五分）　竹茹（炒，五分）　淡芩（一錢）</p>
<p>許左　血既嘔於上，而又便血於下，全仗胃氣無傷。今挽回真元，於極虛之體，豈不難哉？</p>
<p>黨參炭（四錢）　醋炒當歸（二錢）　炒懷藥（五錢）　白芍炭（一錢）　冬朮炭（三錢）　炙杜仲（四錢）　元米炒綿耆（六錢）　竹茹（六分）　炙熟地（一兩）　荊芥炭（一錢）　炙蓮殼（一錢）　參七（一錢五分）</p>

<h2>遺精</h2>
<p>錢左　去年重病未痊，今見頻頻夢遺，左脅下結瘕形堅，肝脾腎三臟無一不虧。擬五福飲加味，緩調之。</p>
<p>黨參（三錢）　當歸（三錢）　熟地（六錢）　冬朮（二錢）　炙草（三分）　砂仁（四分）　水紅花子（三錢）</p>
<p>章左　精關不固。</p>
<p>熟地（八錢）　萸肉（三錢）　懷藥（炒，四錢）　杞子（三錢）　茯苓（二錢）　洋參（三錢）　煅牡蠣（五錢）　建蓮（炒，一兩）</p>
<p>又丸方　煅龍骨（一兩）　蓮鬚（四兩）　芡實（炒，四兩）　金櫻子（四兩）　五味（二兩）　煉蜜為丸。</p>
<p>又方　菟絲子（一兩）　韭菜子（一兩）　五味子（一兩）　五倍子（一兩）　茯苓（一兩）</p>
<p>上藥，共研細末，煉蜜為丸。</p>
<p>趙左　精時自下，擬澀以固脫法。</p>
<p>黨參（五錢）　熟地（八錢）　杜仲（鹽水炒，六錢）　萸肉（二錢）　蓮鬚（三錢）　煅牡蠣（三錢）　龍骨（煅，三錢）　韭菜子（三錢）</p>
<p>陳左　濕熱下注，致遺。</p>
<p>滑石塊（三錢）　生草梢（五分）　通草（一錢）　萆薢（二錢）　烏藥（七分）　赤苓（二錢）　蓮子清心（二錢）　五劑</p>
<p>又　接方中，生地（四錢）　山藥（三錢）　茯苓（二錢）　澤瀉（一錢）　蓮鬚（二錢）</p>
<p>吳左　白濁數年不止，小溲時而不禁。固澀腎真。</p>
<p>熟地（一兩）　萸肉（三錢）　丹皮（一錢）　茯苓（二錢）　山藥（四錢）　益智仁（一錢）　建蓮（一兩）　煅牡蠣（五錢）</p>
<p>某左　精滑於下，血溢於上，肩背怯寒，六脈細澀。此屬陰陽兩虧，理宜溫補，但時交夏令，陽氣發越，向來桂附多在禁例。商以甘平同攝一法。</p>
<p>馬料豆（四錢）　藕節（二）　黃耆（六錢）　當歸（二錢）　熟地（一兩）　黨參（五錢）　山藥（五錢）　白芍（一錢五分）　紅棗（三）</p>
<p>秦左　遺泄見紅，內腰痛，納少面黃，脈至右寸關細弱，兩尺更甚，左關帶弦。症屬脾肺氣弱，肝腎陰虧。</p>
<p>黨參　冬朮　山藥　芡實　熟地　萸肉　杜仲　炙草　白芍　荊芥</p>
<p>某左　吐血兼以夢遺，精血兩虧。擬與五福飲加減為治。</p>
<p>洋參（二錢）　冬朮（二錢）　山藥（二錢）　熟地（六錢）　丹皮（一錢）　丹參（二錢）　煅牡蠣（五錢）　蓮鬚（二錢）</p>
<p>某左　因精損氣。</p>
<p>潞黨（四錢）　山藥（五錢）　芡實（五錢）　棗仁（三錢）　冬朮（炒，三錢）　炙草（五分）　杜仲（五錢）　牡蠣（煅，五錢）　蓮鬚（三錢）　金櫻子（三錢）</p>
<p>陸左　遺精於下，血咳於上。宜肺腎兼調。</p>
<p>炙熟地（一兩）　荊芥炭（一錢）　玉竹（炒，六錢）　川貝（一錢五分）　紅花（三分）　白及（二錢）　參三七（沖，一錢）</p>
<p>毛左　血見於上，精遺於下。心腎兩虧。</p>
<p>生熟地（八錢，四錢）　當歸炭（一錢五分）　炙草（八分）　蓮鬚（三錢）　芡實（三錢）　紅棗（五）　大紅山茶花（一朵）　洋參（一錢）　藕節（三）</p>
<p>岑左　陽絡有傷，精關不固。六味，去澤瀉，加潛攝之品，可以久投。</p>
<p>六味丸，加蓮鬚（三錢）、紅帽幃（一錢）、煅牡蠣（四錢）、建蓮（炒，三錢）、穭豆衣（二錢）、大紅山茶花（一朵），去澤瀉。</p>
<p>王左　納少，痰多，夢遺，便後帶血。擬仲純脾腎雙補法。</p>
<p>黨參（三錢）　冬朮（三錢）　茯苓（二錢）　炙草（五分）　半夏（一錢）　陳皮（一錢五分）　熟地（五錢）　歸參（三錢）　炮薑炭（五錢）　川斷（一錢五分）　建蓮（三錢）　穀芽（三錢）</p>
<p>殷左　誦讀傷氣，遺泄傷精。用擬兩儀，以培脾腎。</p>
<p>黨參（炒，五錢）　熟地（一兩）　白蜜（三匕）　煅牡蠣（四錢）　廣皮（一錢五分）　生熟砂仁（六分）</p>
<p>宋左　赤色見於顴，右脈數甚於左關，無夢而遺。精關不固，肝陽無制，腎水有虧也。急急調理無誤，還可有為。如再有因循，恐成棘手。</p>
<p>生熟地（一兩）　沙苑子（三錢）　北沙參（三錢）　萸肉（二錢）　懷藥（二錢）　茯苓（一錢五分）　炒白芍（一錢）　芡實（四錢）　煅牡蠣（五錢）　黑山梔仁（二錢）　丹皮（炒，一錢）　蓮心（帶心，三錢）</p>
<p>吳左　夢遺傷腎，力作傷脾，兼受時邪發熱，舌光無苔，面色黧黑，納穀不思，足膝無力。外內兩傷，失於早治，重險亟矣。商育陰扶正，佐以輕疏泄邪。</p>
<p>玉竹（四錢）　北沙參（三錢）　麥冬（一錢）　白薇（一錢）　生地（六錢）　懷藥（四錢）　丹皮（一錢五分）　川槲（三錢）　薄荷（一錢）　青桑葉（二）</p>
<p>又　熱勢稍減，脈亦略平，前方有效，加重再投。</p>
<p>玉竹（四錢）　生地（八錢）　懷藥（五錢）　白芍（一錢）　扁豆（五錢）　炙草（五分）　廣皮（八分）　神麯（四分）　竹茹（三分）　桑葉（一片）</p>
<p>徐左　夢遺多年，近因精滑，而面色少華，便後見血，時發乾咳，脈形左細而數，尺部尤虛，右關浮大，不任重按。陰陽兩傷，精失固而血失統。擬扶元攝納法。</p>
<p>熟地（一兩）　丹皮炭（一錢）　萸肉（三錢）　懷藥（八錢）　茯苓（一錢五分）　芡實（四錢）　甘草（三分）　麥冬（三錢）　煅牡蠣（五錢）　川斷（三錢）　杜仲（鹽水炒，三錢）　白芍（一錢五分）　金櫻子（三錢）　蓮鬚（三錢）</p>

<h2>大瘧</h2>
<p>榮左　大瘧傷脾，六脈細弱，胸腹滿悶。法宜培土，兼以溫中。</p>
<p>茅朮（炒，七分）　當歸（三錢）　茯苓皮（四錢）　桂枝皮（一錢五分）　蔻仁（二）　生熟穀芽（三錢）　姜（二）　棗（一）</p>
<p>又　六脈空細無力，胸悶不寬，納食作脹，大瘧傷脾之陽，健運失職。此屬虛痞，法當塞因塞用。</p>
<p>升麻（三分）　柴胡（三分）　黨參（三錢）　黃耆（六錢）　當歸（四錢）　冬朮（炒，三錢）　陳皮（一錢五分）　炙草（二分）　茯苓（三錢）　枳殼（一錢）　澤瀉（一錢）　肉桂（三分）　懷膝（炒，三錢）　熟附（三分）　厚朴（五分）　生熟芽（四錢）　姜（一）　棗（一）　半硫丸（一兩）　每日清晨服（二錢）</p>
<p>又　大小便俱能通利，氣化皆由溫補得力。</p>
<p>前方，加茯苓（三錢），去桂、附。</p>
<p>顧左　大瘧久咳，寒客肺中，脈至沉細。主以溫疏。</p>
<p>叭杏仁　半夏　陳皮　蔻仁　冬朮制　制首烏　當歸　炙甘草　前胡　紫蘇　姜　棗</p>
<p>史左　大瘧晚來，氣血兩傷。</p>
<p>炙草（六分）　柴胡（三分）　升麻（三分）　川芎（八分）　冬朮（炒，三錢）　陳皮（一錢）　山藥（三錢）　黨參（炒，三錢）　草果（六分）　知母（一錢）　神麯（一錢）　姜（一）　棗（一）</p>
<p>某左　大瘧寒熱俱重，質又薄弱。宜補托之中，兼以透解。</p>
<p>柴胡　當歸　黨參　半夏　冬朮　神麯　川貝　草果　知母　陳皮　炙草　生熟穀芽　姜　棗</p>
<p>趙左　外瘍之後，又患大瘧。今瘧雖止，稍為辛苦則發熱，六脈軟弱。用擬五福飲加減，以培氣血。</p>
<p>熟地（八錢）　冬朮（三錢）　炙草（六分）　姜　黨參（四錢）　當歸（二錢）　杜仲（五錢）　棗</p>
<p>某　大瘧晚來，邪在三陰營分，飲食不貪，脾胃亦傷矣。</p>
<p>柴胡（四分）　當歸（三錢）　川芎（一錢）　茅朮（一錢）　半夏（一錢五分）　茯苓（三錢）　炙草（四分）　草果（四分）　知母（一錢）　黨參（二錢）　生薑（一）　大棗</p>
<p>徐左　大瘧，胸次連背不適，太陰濕痰不清。</p>
<p>黨參（三錢）　茯苓（一錢五分）　冬朮（二錢）　炙草（六分）　製半夏（一錢）　陳皮（一錢）　姜（一）　棗（一）</p>
<p>王右　大瘧，胸脘不適。當理脾土，六君、小柴胡飲。</p>
<p>黨參（三錢）　茯苓（一錢五分）　冬朮（二錢）　炙草（三分）　半夏（一錢）　陳皮（一錢）　當歸（二錢）　草果（煨，六分）　知母（一錢）　柴胡（四分）　神麯（炒，一錢）　姜（一）　棗（一）</p>
<p>安左　大瘧後失調，氣血兩傷，或眩暈腰痛，徹夜不寐。</p>
<p>洋參（二錢）　棗仁（五錢）　茯苓（三錢）　川芎（一錢）　當歸（三錢）　熟地（八錢）　白芍（一錢五分）　天麻（一錢）　制首烏（四錢）　甘菊（炒，一錢）</p>
<p>錢右　大瘧後，失血於上，經水不行。今血雖止，必得下行，庶不復發。</p>
<p>川芎（五分）　懷膝（二錢）　生熟川斷（三錢）　紅花（三分）　熟地（六錢）　冬朮（炒，三錢）　當歸（炒，三錢）　白芍（一錢）　香附（一錢五分）　丹參（三錢）　楂肉（一錢五分）　焦穀芽（三錢）</p>
<p>許左　大瘧晚來，三日兩至，納穀甚少。此不但寒入三陰，脾胃氣血，俱已虧損。法當補中兼疏。</p>
<p>升麻（三分）　柴胡（三分）　黨參（三錢）　熟地（六錢）　冬朮（炒，二錢）　當歸（三錢）　半夏（炒，一錢）　知母（薑汁炒，一錢）　草果（五分）　炙草（五分）　制首烏（四錢）　穀芽（炒，二錢）　生薑（二）　棗（二）</p>
<p>張左　瘧犯三陰，六脈細澀滯數，兩尺尤甚，細為血少，澀主精傷，形瘦谷減，脾胃弱也。熱來神識模糊，夜臥紛紜多夢，乃心氣不足，肝血有虧，所謂神不守舍。頻見夢遺，痰涎味鹽，此屬腎真不固，水氣上泛。種種見症，無非虛象，即有客邪，焉敢攻擊。況脈不浮弦，亦無散理，數而不大，亦無清理。寒輕熱重，便堅溲短，面赤舌白而紅，俱屬陰虧見症。並無陽衰可據，桂附亦不可用。擬調氣血之中，佐以醒胃理脾之品。</p>
<p>山藥（三錢）　茯神（一錢）　棗仁（三錢）　川槲（三錢）　芡實（三錢）　玉竹（五錢）　川貝（一錢）　扁豆（炒，三錢）　冬朮（三錢）　炙草（五分）　黨參（四錢）　制首烏（五錢）　生熟芽（三錢）</p>
<p>此方，十劑後即獲大效。</p>
<p>盛左　脾為四臟資生之本，水穀為後天養生之源，胃氣不醒而納少，脾氣衰弱而濕踞，致成大瘧，呃逆之來，小溲短少，無非中陽式微，氣不順行，司化失職。補火生土，乃一定方法。</p>
<p>黨參（三錢）　冬朮（三錢）　陳皮（一錢）　茯苓（二錢）　半夏（一錢）　黃耆（六錢）　炮姜（八分）　蔻仁（三）　遠志（七分）　蘇梗（二錢）</p>
<p>施右　胃有積飲，停痰營分，亦為停寒，致成大瘧。</p>
<p>茅朮（炒，一錢）　半夏（一錢）　枳殼（炒，八分）　廣皮（一錢）　檳榔（一錢）　秦艽（二錢）　白朮（二錢）　當歸（二錢）　炙草（四分）　穀芽（炒，三錢）　姜（二）　棗（二）</p>
<p>又　大瘧晚來，營分之邪還未清徹。以扶正之中，加驅逐之品。</p>
<p>柴胡（六分）　半夏（二錢）　黨參（三錢）　制首烏（五錢）　冬朮（炒，三錢）　神麯（炒，一錢）　當歸（三錢）　草果（煨，一錢）　廣皮（一錢）　炙草（三分）　姜（二）　棗（二）</p>
<p>華左　大瘧痊而邪未盡，今寒熱日來，此轉重就輕。以正柴胡飲，加溫通之品，以徹餘邪。</p>
<p>柴胡　防風　陳皮　炙草　桂枝　草果仁　姜　棗</p>
<p>何左　大瘧熱甚於夜，邪在三陰，能轉入陽分，可望其漸漸減輕。今見脈來無力而帶數，議以調和氣血之品，佐以醒脾醒胃，兼以透解為治。</p>
<p>黨參（四錢）　冬朮（五錢）　當歸（酒炒，三錢）　廣皮（一錢五分）　半夏（一錢）　柴胡（四分）　蔻仁（八分）　穀芽（五錢）　綿耆（六錢）　炙草（四分）　制首烏（一錢）　姜（二）　棗（二）</p>
<p>許右　久瘧傷脾，面無華色，六脈軟弱。用擬陳半六君，加味治之。</p>
<p>六君子湯，加柴胡（三分），制首烏（四錢），知母（一錢），麥冬（一錢），姜（二），棗（二）。</p>
<p>某左　大瘧多年，繼又連年失血，且有夢遺之恙，精氣血焉有不傷者，此發熱神倦之所必致也。幸而胃口未壞，大便未溏，氣未短促，果能保養，耐心調治，猶可挽回。</p>
<p>黃耆（六錢）　冬朮（三錢）　白芍（一錢五分）　丹皮（一錢五分）　茯神（二錢）　炙草（四分）　黨參（三錢）　棗仁（三錢）　女珍（一錢五分）　熟地（八錢）　冬花（三錢）　牡蠣（煅，四錢）　百合（二錢）　地骨皮（二錢）　北沙參（三錢）　旱蓮草（一錢五分）</p>

<h2>便血</h2>
<p>徐左　嗜飲積熱，努力傷絡，便血不已，脈至左三部細弱，右三部沉分，按之有力。陰分固傷，而腸胃之熱毒究未清解，不獨右脈有據，而小溲熱痛，此其徵也。用擬育陰清泄法。</p>
<p>生地（一兩）　懷藥（八錢）　扁豆（一兩一錢）　丹皮（一錢）　參七（一錢）　荊芥炭（一錢）　洋參（三錢）　葛花（一錢）　竹茹（一錢）　藕（二兩）　綠豆　荷葉（一張）</p>
<p>曹左　糞後見紅，日夜八九次，或十餘次，肛門氣注下墜似脹。此肝脾不藏不運，氣虛下陷也，須防腹滿之變。下者舉之，脫者固之。</p>
<p>升麻（三分）　柴胡（三分）　黨參（三錢）　冬朮（三錢）　山藥（三錢）　熟地（四錢）　白芍（炒，二錢）　當歸（一錢五分）　炙草（六分）　五味子（三分）　赤石脂（三錢）　煅牡蠣（三錢）　焦穀芽（三錢）</p>
<p>楊左　便血，脈至右大於左，腸胃濕不清。</p>
<p>荊芥炭（一錢）　側柏葉（二錢）　苡米（炒，一兩）　地榆炭（二錢）　條芩（一錢）　炒槐米（三錢）　茅朮（一錢）　玉竹（炒，四錢）　防風（一錢）</p>
<p>史右　上升之氣，多屬於肝，良由病後失調，又經便血，肝木之橫，水不足以涵之。</p>
<p>白芍（炒，一錢）　當歸（一錢五分）　香附（炒，一錢）　石決明（四錢）　川玉金（七分）　川貝（一錢五分）　茯苓（一錢五分）　生地（三錢）　丹參（三錢）　降香（三分）</p>
<p>周左　便血便溏，肝脾腎虧矣。</p>
<p>茅朮（炒，一錢）　熟地（炙，六錢）　白芍（炒，一錢）　炮薑炭（六分）　土艾葉（炒，一錢五分）　烏梅炭（一個）　五倍子炭（一錢）　荊芥炭（一錢）　山藥（炒，三錢）</p>
<p>蔣左　便溏便血，脈弱面黃。脾失統，肝失藏。</p>
<p>白朮（炒，三錢）　白芍（炒，三錢）　炙草（一錢）　山藥（一兩）　神麯（炒，一錢）　炮姜（六分）　熟地炭（五錢）　艾炭（六分）　五味炭（五分）　烏梅炭（三）　黨參（四錢）</p>
<p>某　肝腎虧損，便血，腹痛，氣逆，脈至細澀沉遲。胃關煎，加味治之。</p>
<p>熟地（一兩）　吳萸（三分）　冬朮（三錢）　山藥（八錢）　炙草（五分）　白芍（炒，一錢）　當歸（土炒，一錢五分）　炮姜（一錢）　杞子（二錢）　杜仲（五錢）　烏梅（一個）　蘆巴（炙，三錢）</p>
<p>周左　勞力受傷，步履不健，繼見便血，色帶紫暗。不可再以勞動。</p>
<p>川斷（二錢）　牛膝（一錢）　當歸（二錢）　狗脊（炒，二錢）　冬朮（二錢）　杜仲（三錢）　棕炭（三錢）</p>
<p>許左　便血少腹痛，當從肝脾腎治之。</p>
<p>生熟地（四錢）　炮姜（一個）　榆炭（一錢五分）　烏梅炭（一個）　白芍（炒，一錢五分）　炙草炭（六分）　當歸炭（二錢）　荊芥炭（一錢）　丹皮炭（一錢）　木耳炭（一錢）</p>
<p>吳左　見血便溏，脈至左細右大，時而身熱。黑歸脾加減。</p>
<p>黃耆（四錢）　黨參（三錢）　懷藥（三錢）　炙草炭（五分）　冬朮（炒，二錢）　白芍（炒，一錢五分）　荊芥炭（一錢）　建蓮（炒，一兩）</p>
<p>章左　質本肝腎陰虧，大腸火燥，肛痔便紅，時發時止，秋夏之變，又感暑風，為熱重寒輕之瘧。皆因不能節養，屢發屢止，新邪觸動舊恙，以至便血，成碗盈盆。今脈見細數而弦，右關更甚，大便血雖止，而見溏薄，肝用日強，脾體日弱矣。幸而胃氣頗醒，乃是生機。用壯水清金，培土而木自平矣。</p>
<p>北參（四錢）　麥冬（一錢）　白芍（炒，一錢五分）　生地（八錢）　山藥（二錢）　防風（一錢）　穀芽（一錢五分）　川貝（一錢）　穭豆衣（一錢）　丹皮（一錢五分）　神麯（炒，一錢）　竹茹（八分）</p>
<p>吳左　便血多年，血多則汗多，腸鳴谷減，脈至左弦數。肝腎之陰大虧，脾胃之氣亦弱。</p>
<p>穭豆衣（三錢）　山茶花（一朵）　熟地（一兩）　山藥（一兩）　丹皮（一錢）　萸肉（二錢）　澤瀉（一錢）　炒白芍（二錢）　女貞子（一錢五分）　當歸（一錢五分）</p>
<p>陸左　便血，手足生瘡，浸淫濕爛。先以培土法祛風滲濕治之，續商補劑可也。</p>
<p>防風（一錢）　荊芥（炒，一錢）　苡仁（八錢）　銀花（三錢）　當歸（炒，三錢）　赤苓（二錢）　茅朮（一錢）　黃耆（三錢）　紅棗（一個）　桑枝（三錢）</p>
<p>周左　旬前便難見紅，繼發蒸熱，脊背更甚，腰中大痛，納穀不旺，脈至右弱左弦。此脾失統，肝失藏。擬木土並調。</p>
<p>黃耆（六錢）　熟地（炙，八錢）　川斷（二錢）　炙草炭（五分）　潞黨（三錢）　歸身（二錢）　陳皮（一錢）　杜仲（三錢）　茯苓（二錢）　地榆炭（一錢）　烏梅（一錢）</p>
<p>某　血見便後，所為遠血。當兼肺治。</p>
<p>鮮石榴子（五錢）　荷葉（五錢）　苡米（炒，八錢）　當歸（三錢）　五味（十）　炙草（六分）　生地（五錢）　丹皮（一錢）　黃芩（一錢）　側柏葉（三錢）</p>
<p>某　便後見血，脈至軟弱，氣血兩虧。當營衛兼補為主。</p>
<p>洋參（三錢）　綿耆（六錢）　冬朮（三錢）　熟地（八錢）　當歸（二錢）　炙草（三分）　荷葉（炒，三錢）　五倍子（一錢）</p>
<p>汪　耳聾面黑，責在腎也。指甲青暗，責在肝也。大便色如豬肝，不思納穀，土虛則水來侮之，肝旺則脾受剋制，脈至細數無情，均屬三陰虧損。理陰加疏泄。</p>
<p>制熟地（八錢）　當歸（炒，二錢）　懷藥（炒，四錢）　炙草炭（五分）　荊芥炭（一錢）　生熟穀芽（三錢）　獨活（六分）</p>
<p>某　便血不止。</p>
<p>茅朮炭（一錢）　當歸炭（二錢）　地榆炭（一錢）　熟地炭（六錢）　薑炭（四分）　槐米炭（二錢）　紅曲炭（一錢）　炒苡米（三錢）　荷葉蒂（炒，二個）</p>
<p>錢左　素有便血，去秋又見咳嗽發熱。三月來，熱不已，咳不減，亦脈弦數無神，力乏神倦而畏寒。陰陽俱虧，脾肺兩傷，乃下損及上之重險症也。</p>
<p>黑歸脾湯，加薑炭、元米、麥冬、五味、白芍、山藥，去遠志、木香。</p>
<p>丁右　脈至細數便紅，此血分有熱。</p>
<p>丹參（炒，三錢）　熟地（四錢）　當歸（二錢）　條苓（五分）　扁豆（炒，二錢）　丹皮（炒，一錢）　川斛（三錢）　穭皮（炒，二錢）　紅曲（炒，一錢）　竹茹（炒，五分）</p>
<p>馬右　頭痛，時作時止，時常便紅，脈至細弱，此血虛所致。宜養營陰。</p>
<p>熟地（四錢）　川芎（八分）　白芍（一錢）　當歸（一錢五分）　桑葉（二）　砂仁（三分）</p>
<p>王左　便紅已久，脾胃納穀不旺，當培中土。</p>
<p>扁豆（炒，三分）　山藥（炒，三錢）　冬朮（炒，三錢）　炙熟地（四錢）　穀芽（炒，三錢）　荷葉（炒，一錢）</p>
<p>侯左　脈至重按無力，右手微弱弦，便溏見紅，經年不愈。經云，血出於糞後者，屬肝脾，名遠血。</p>
<p>歸脾湯，加棗仁、地榆、白芍、杜仲、棕炭、荷葉（炒）。</p>
<p>蔣　兩脅脹痛，便時見紅，肛門腫痛。此屬肝脾失統失藏，兼有濕熱。先為清邪，續投培固。</p>
<p>地榆炭（二錢）　槐米（炒，一錢五分）　銀花（三錢）　神麯（炒，一錢）　荊芥（炒，一錢五分）　桔梗（一錢）　枳殼（炒，一錢）　炙草（五分）　白芍（炒，一錢五分）　側柏葉（二錢）　鮮艾（二錢）　荷葉（二錢）</p>
<p>毛左　便血兩月，陰分已虧而肛門重墜，少腹作痛。氣分不能調達。</p>
<p>桔梗（一錢）　荊芥（一錢）　枳殼（一錢）　白芍（炒，一錢五分）　炙草（五分）　當歸（二錢）　中生地（四錢）　防風（一錢）　神麯（炒，一錢）　山藥（三錢）　地榆（一錢五分）　銀花（三錢）　洋參（三錢）　穀芽（五錢）　荷葉（炒，一錢）　椿根白皮（炙，四錢）</p>
<p>陳左　肛門重墜，大便帶紅。此氣虛下陷，而不能攝血。陷者舉之。</p>
<p>升麻（三分）　柴胡（三分）　黨參（五錢）　當歸（炒，二錢）　炙熟地（八錢）　冬朮（二錢）　炙龜板（四錢）　茯苓（二錢）　五味（三分）　烏梅炭（一個）</p>
<p>宗左　便血多年，宜以攝固。</p>
<p>茅朮（一錢）　當歸（炒，一錢）　熟地炭（六錢）　五味（炒，四分）　炙草（六分）　炮姜（八分）　黨參（炒，三錢）　椿根白皮（炒焦，四錢）</p>
<p>張左　勞力傷絡，脾腎有虧，便血如注。</p>
<p>茅朮炭（一錢）　熟地炭（五錢）　地榆炭（一錢）　槐米炭（一錢）　陳棕炭（一錢）　側柏葉炭（一錢）</p>
<p>張右　便血月餘，繼以腹脹便溏，臍凸足腫，脈至細弱而數。此係肝體弱而用強，脾土受克，失運失健，水反來侮使然，險症也。用擬三合湯法。</p>
<p>八珍湯，加大腹皮（一錢五分），川樸（七分），廣木香（五分），香附（二錢），焦曲（二錢），苡米（炒，五錢），車前子（二錢），杜赤豆（一兩），椒目（一錢）。</p>
<p>章　大腸濕火不清，時常便紅，脈至右寸關尺數大。亦屬實邪，年輕體壯，不妨直折。</p>
<p>條芩（一錢）　槐米（炒，三錢）　桔梗（五分）　地榆（炒，二錢）　銀花（炒，三錢）　丹皮（炒，一錢）　鮮地（四錢）　穭豆衣（三錢）　側柏葉（一錢）</p>

<h2>癃閉</h2>
<p>龔左　小溲不利，有因火閉，有因濕濁，有因於阻，有因肺氣不能通調，有陽衰不能司化，有因升降失職，有因腎不司開合。今年過七旬，脾肺之氣弱可知。而脈見左尺，似有若無，乃腎陽衰而不司開合之徵。法當滋其化源，培其根本，以補中益氣湯煎好，送服金匱腎氣丸，此立齋先生之法也。</p>
<p>黃耆（六錢）　冬朮（炒，一錢）　陳皮（一錢）　洋參（五錢）　升麻（三分）　柴胡（三分）　當歸（一錢五分）　炙草（六分）　送金匱腎氣丸（六錢）</p>
<p>堵右　小溲不通一症，有氣虛不達，有腎真不司開合，有濕熱阻閉，有無陰則陽無化，有陽衰則氣化無權，有肺氣不能下行，有胎氣下墜壓於膀胱。今懷胎四五月，自覺胎元下壓，小便中有如火灼，上見口渴。似屬熱結癃閉，肺氣不能通調。宗此三門，立方。</p>
<p>升麻（四分）　洋參（四錢）　黃柏（炒，一錢）　知母（一錢）　麥冬（四錢）　黑梔（二錢）　車前子（四錢）　水牛瀝尿毛（一錢）</p>
<p>許左　上竅不通則下竅不利，嗽甚則小水痛而艱。顯系表邪客肺，氣機窒塞則膀胱不能輸化。</p>
<p>細蘇梗（二錢）　烏藥（一錢）　棗仁（二錢）　通草（一錢）　茯苓（三錢）　澤瀉（一錢五分）　滑石（三錢）　桔梗（一錢）　炒苡米（四錢）　車前子（二錢）</p>
<p>又　蘇梗（一錢）　烏藥（一錢）　杏仁（二錢）　茯苓（六錢）　升麻（八分）　肉桂（六分）　黨參（六錢）</p>
<p>周左　膀胱不利為癃。</p>
<p>萆薢（二錢）　海金沙（二錢）　青蓮（十粒）　條芩（一錢）　黑梔（一錢）　豬苓（一錢五分）　澤瀉（一錢）　赤苓（三錢）　陳皮（一錢）　通草（一錢）　烏藥（一錢）</p>
<p>某　痛則不通，且用通法。</p>
<p>懷牛膝（六錢）　甘草（三分）　鮮車前根（四錢）　蟋蟀（三隻）　麝香（沖，一分）</p>
<p>又　柴胡（三分）　當歸（三錢）　洋參（三錢）　澤瀉（一錢五分）　陳皮（一錢）　萹蓄（三錢）　甘草（四分）　車前子（三錢）</p>
<p>華左　癃閉，有因於陽氣不化，有因於濕熱癃閉，有因於濁精阻竅，有因於正氣衰弱。今小水欲出不出，少腹脹痛，脈至數大有力，似屬濕熱居多。且宗輕可去實一法。</p>
<p>黑梔（一錢）　通草（二錢）　赤苓（五錢）　澤瀉（二錢）　甘草（五分）　滑石（三分）　菖蒲（四分）　鮮扁豆（一兩）　菊花根鬚（五錢）</p>
<p>宗左　舌黃脈軟，小水不利，此中二焦濕熱所蘊。</p>
<p>川通草（一錢）　赤苓（三兩）　半夏（一錢）　六一散（三錢）　黑梔（三分）</p>
<p>接方服　生冬朮（三兩）　杜仲（三錢）　赤苓（三兩）　山藥（炒，三兩）　苦參（一錢）　豬肚（一具）</p>
<p>磨末，為丸。清晨開水送服四五錢。</p>
<p>陳右　癃閉而至嘔惡，出汗，氣逆不能下臥，已泛及中上二焦，棘手極矣。而脈至細弱，右尺如無，口思飲冷，胸腹脹悶，偏寒偏熱不敢輕投，偏補偏攻亦末便擅用。勉商滑利，宣通氣分一法。</p>
<p>北沙參（三錢）　麥冬（三錢）　通草（一錢）　赤苓（三錢）　滑石（三錢）　冬葵子（三錢）　蘇梗（磨沖，一錢）　王不留行（三錢）　陳粟梗（二錢）　鮮車前草須（五錢）　鮮荷梗（三隻）　水牛瀝尿毛（十根）　鮮菊花根鬚（五錢）</p>
<p>又　小便雖能稍通，而大便閉結，四五日未更衣。今肛門下墜，腫脹不收，腹內攻撐失氣，泄水穢濁而熱，渴思冷飲，脈至交昨略為流利，右尺依然若無，惟右寸關稍為滑數。蓋肺與大腸相為表裡，以見症而論，究屬火閉。經曰有從症不從脈之例，此其近似。然峻攻之藥，亦不敢輕易擅投。先用更衣丸以通火腑，再商無陰則陽無以化之法以清膀胱。愚見如斯，未識當否。</p>
<p>黃柏（一錢）　知母（一錢）　桔梗（一錢）　川貝（八錢）　麥冬（三錢）　黑梔（一錢）　滑石（三錢）　茯苓（三錢）　通草（一錢）　枳實（八分）　澤瀉（一錢五分）　蔞仁（三錢）　元明粉（三錢）　紫菀茸（三錢）　老蘇梗（四錢）　鮮車前草根鬚（五錢）　鮮菊花根鬚（三錢）　鮮萹蓄（三兩）</p>
<p>又　昨投更衣丸後，連得大便，始而乾結，繼下溏薄稀水，胸腹已寬，小溲已通。今脈象左三部流利，右尺仍若有若無。據述脈象向來如是，可以不必為慮。惟右尺緩大未平，此余焰還未清楚。方宜輕靈清泄。</p>
<p>北沙參（三錢）　麥冬（三錢）　茯苓（四錢）　通草（一錢）　黑梔（一錢）　蘇梗（一錢）　荷梗（一尺）　鮮車前草根鬚（三錢）　鮮菊花根鬚（三錢）　燈心（五寸）</p>
<p>又　二便通利，脈亦和平。今神情懶倦者，病後之景象也。能調理小心，自然日愈一日。</p>
<p>洋參（一錢五分）　茯神（一錢五分）　生熟砂仁（六分）　香附（一錢）　通草（一錢）　麥冬（三錢）　丹參（三錢）　穀芽（生炒，二錢）　山梔（八分）　車前子（炒，一錢）　荷梗（五寸）　燈心（五寸）</p>
<p>某右　濕熱壅閉，小溲為之艱澀。</p>
<p>赤苓（三錢）　川通草（一錢）　車前子（三錢）　滑石（三錢）　澤瀉（一錢五分）　豬苓（一錢五分）　黑梔（一錢）　蘇梗（三錢）　廣皮（二錢）　瞿麥（三錢）　燈心（五寸）</p>

<h2>二便</h2>
<p>陳左　二便不禁，乃腎氣不固。二便不爽，由腎氣不充。但由來已久，急切不易圖痊。前方獲效，宗此改作丸劑。</p>
<p>熟地（八兩）　萸肉（四兩）　丹皮（三兩）　山藥（四兩）　澤瀉（四兩）　茯苓（一兩）　洋參（三兩）　牛膝（三兩）　車前子（三兩）　沉香（八錢）　韭菜（三兩）　白果肉（二兩）</p>
<p>上藥，用豬脊髓二十條，飯上蒸，和藥為丸。每日清晨服四五錢。</p>
<p>某左　腎司二便，不爽乃神氣不充。</p>
<p>熟地（一兩）　萸肉（二兩）　丹皮（一錢）　山藥（三錢）　茯苓（二錢）　澤瀉（一錢五分）　洋參（一錢五分）　車前子（一錢五分）　韭菜（二錢）</p>
<p>章左　氣弱則膀胱司化無權，腎虛則二便開合無主。</p>
<p>洋參（三錢）　熟地（六錢）　當歸（三錢）　茯苓（二錢）　車前（二錢）　通草（三分）　澤瀉（一錢）　穀芽（生炒，二錢）</p>
<p>陸左　濕熱下注，二便閉結。通之。</p>
<p>通草（二錢）　車前（一錢）　鮮萹蓄（五錢）　滑石（三錢）　瞿麥（三錢）　梔子（一錢）　大黃（二錢）　草梢（五分）　荷梗（一尺）　燈心（一團）</p>
<p>宗左　陽衰陰涸，谷阻便結，脈遲細而微。擬添薪續陽，溉水助潤法。</p>
<p>黨參（炒，四錢）　熟地（八錢）　熟附（八分）　製半夏（一錢五分）　炮姜（五分）　蔻仁（五分）</p>
<p>某　腎司二便，小水數而不禁。雖由傷陽起見，未必非腎氣無權。</p>
<p>熟地（六錢）　杜仲（五錢）　益智仁（五分）　骨碎補（一錢五分）　黨參（三錢）　紅豆（三錢）</p>

<h1>卷三</h1>

<h2>疝</h2>
<p>周　臥則安，撐則痛，或在少腹，或攻胸肋，或連腰脊，或帶小便難。不定者氣也，炎上者火也。法當瀉肝，佐清金肺。</p>
<p>生熟延胡（二錢）　川楝子（二錢）　南沙參（四錢）　杜仲（三錢）　澤瀉（一錢）　焦茅朮（七分）　細青皮（八分）　黑梔（三分）　木香（三分）</p>
<p>梅　疝。</p>
<p>南沙參（二錢）　木香（四分）　當歸（三錢）　川楝子（三錢）　延胡（炒，二錢）　小茴香（炒，六分）　荔枝核（二錢）　橘核（炒，二錢）</p>
<p>又洗方　艾（一兩）　蔥（一兩）　紫蘇（一兩）　木香（一錢）　官桂（二錢）</p>
<p>上藥，煎濃。每日臥時熏洗，洗後隨即小解一次。</p>
<p>陳　腎子右大於左，厥陰經之氣分著寒。</p>
<p>荔枝連殼（四十九個），每個中入鹽少許，將黃泥裹置礱糠火內煨一宿，取出剖開，成炭者可用；再用煨木香（八錢），大茴香（一兩）。</p>
<p>上三味，共為末。將豬尿胞一個，煮爛，和藥末，搗丸。每日清晨，薑湯下三錢。</p>
<p>某　寒邪歸於厥陰，而成疝氣。</p>
<p>當歸（四錢）　小茴香（煎湯炒，一兩）　大茴香（二兩）　川楝子（三兩）　木香（五錢）　官桂（五錢）　荔枝核（二兩）</p>
<p>上，為末。用豬水胞二個，煮爛，為丸。薑湯下三錢。</p>
<p>某　腿內側中行而艱伸，腎子紅腫，呃逆頻頻，舌黃口渴。此係厥陰犯胃，倘若攻心，變端不測。</p>
<p>旋覆花（包，三錢）　半夏（一錢五分）　陳皮（一錢五分）　吳茱萸（三分）　赤苓（四錢）　甘草（五分）　連翹（五錢）　赭石（五錢）　杉木梢（一兩）　檳榔（二錢）　洋參（二錢）　竹茹（一錢）　真橘葉（二錢）</p>
<p>吳　疝氣本系寒邪入於厥絡，近見攻衝作痛，嘔吐泄瀉者，乘脾犯胃也。</p>
<p>白芍（炒，二錢）　甘草炭（四分）　生熟砂仁（一錢）　製半夏（一錢）　陳皮（一錢五分）　白朮（炒，二錢）　防風（一錢）　車前子（二錢）　烏藥（炒，一錢）　焦神麯（一錢）　木香（炒，四分）</p>
<p>殷　睪丸腫脹，臥則入腹，行則下墜，所謂狐疝寒氣，沵入厥陰。</p>
<p>川楝子（炒，三兩）　小茴香（炒，四兩）　煨木香（一兩）　當歸（酒炒，五兩）　荔枝核（一兩）　枸杞子（三兩）　鹿角霜（一兩）</p>
<p>蜜丸。每日清晨，陳皮湯下。</p>
<p>又洗方　蛇床子　艾　紫蘇　小茴香（各一兩）　官桂（五錢）</p>
<p>朱　濕疝。</p>
<p>川斷（三錢）　川膝（一錢五分）　茅冬朮（炒，三錢）　烏藥（一錢）　木香（五分）　荔枝核（炒，一錢）</p>
<p>唐　寒入厥陰，氣因而降。</p>
<p>當歸（四兩，小茴香煎湯炒）　木香（煨，一兩）　杞子（炒，四兩）　泡姜（五錢）　川楝子（三兩）</p>
<p>上，為細末，蜜丸。開水下四五錢。</p>
<p>曹　厥陰之絡，循繞陰器，疝氣自篡際痛及少腹，犯胃便溏，舌白，脈來右關獨見弦象。擬溫通疏泄。</p>
<p>小茴香（一錢）　川楝子（炒，二錢）　茯苓（一錢）　青皮（一錢）　烏藥（一錢）　吳茱萸（四分）　木香（四分）　沉香（三分）</p>
<p>張　寒入厥陰，而成狐疝。</p>
<p>小茴香（炒，一錢）　吳茱萸（六分）　烏藥（六分）　青皮（一錢五分）　川楝子（二錢）　元胡索（二錢）　當歸（酒炒，五錢）　皮桂（八分）　赤苓（二錢）</p>
<p>余　厥陰之絡，環於陰器，偏於左者為崑崙，偏於右者為疝氣。今兩者都兼，左右者，陰陽之道路也，氣血俱病，用藥宜和，不可偏著。所最畏者，攻心之劇。幸脈象靜而不動，還可無妨，而於惱怒寒涼，均宜戒慎。</p>
<p>當歸（四錢）　枸杞子（三錢）　青皮（五錢）　吳茱萸（三分）　蘇梗（三錢）　元胡（二錢）　烏藥（二錢）　桃仁（一錢）　木香（四分）　紅帽幃（一錢）　降香（四分）</p>
<p>朱　寒入厥陰。</p>
<p>小茴香（一錢五分）　當歸（三錢）　烏藥（一錢五分）　川楝子（一錢五分）　元胡（一錢五分）　木香（四分）　吳茱萸（四分）　荔枝核（二錢）</p>
<p>楊　少腹痛連睪丸，脈至沉遲細弱。此寒邪犯於厥陰，衝犯中宮，作脹作嘔。治以平肝養胃。</p>
<p>吳萸（三分）　茯苓（四錢）　廣木香（四分）　小茴香（炒，七分）　荔枝核（二錢）　砂仁（薑汁炒，六分）　萊菔子（炒，三錢）　穀芽（三錢）</p>
<p>又　丹溪云，上升之氣多屬於肝。至於大便艱難，小便短赤，乃是營分不足。風木之橫逆，良由水不能涵木。以潤以通，投其所喜。</p>
<p>淡蓯蓉（三錢）　牛膝（鹽水炒，二錢）　黑芝麻（三錢）　柏子仁（一錢五分）　歸鬚（二錢）　川貝（四錢）　川楝子（炒，二錢）　延胡索（二錢）</p>
<p>又　以潤以通，宿垢得下，脹悶從此或可漸退。今當培土平木為治。</p>
<p>黨參（炒）　冬朮（炒）　茯苓　炙草　廣皮　焦神麯　生熟砂仁</p>

<h2>濕</h2>
<p>僧　六淫之中，惟寒惟濕為最重，閉結中焦為痞，散於肌表，為骨節煩疼。擬用胃苓加減。</p>
<p>焦茅朮（一錢）　澤瀉（一錢）　赤苓（二錢）　桂枝皮（三分）　陳皮（一錢）　川樸（四分）　神麯（炒，一錢）　防風（一錢）</p>
<p>殷左　脈滑甚於右關，食後脘中似覺滿悶，夜不能臥。究由濕濁停痰，注於陽明，胃不和則臥不安也。</p>
<p>洋參（三錢）　半夏（一錢五分）　白朮（炒，二錢）　神麯（炒，一錢）　茯苓（二錢）　陳皮（一錢）　砂仁（八分）　當歸（三錢）　大麥仁（炒，四錢）　秫米（炒，三錢）</p>
<p>某左　土衰濕勝，一切見症，虧在脾土。土衰則肝木來侮，土衰則濕之害迭出矣。</p>
<p>防風（一錢）　半夏（炒，一錢）　焦白朮（三錢）　陳皮（一錢）　赤苓（二錢）　柴胡（三分）　苡米（三錢）　砂仁　芡實（炒，三錢）　生熟芽（四錢）</p>
<p>某　濕，有因脾不宣運者；有因腎氣衰弱，陽不能化濁，陰氾濫者。一宜培土，一宜補腎。又，有寒濕外侵者，濕熱內閉者。一宜溫通，一宜涼泄。此當分消，又有五臌，至末傳，俱變為水者，此屬敗症不治，亦要留心。此當脾胃合用。</p>
<p>黨參（六錢）　萊菔子（一錢）　茯苓（一兩）　肉桂（一分）　麥冬（一錢）　車前（四錢）　牛膝（炒，二錢）</p>
<p>另，用金匱腎氣丸（四錢），麥冬（一錢），煎湯，晨服。</p>
<p>虞右　閱所服方藥，散攻下得汗則解，俱不應手。今身熱不退，脈來弦數，左寸關尤甚，而脘痛徹心，上支左肋，不可著手，然按之中空，舌邊苔白，中心灰黑起刺。此屬濕遏熱伏，而兼木鬱，邪阻中焦，氣機無由升降，不通則痛也。內非實結，外非風寒，不得以傷寒六經論治。議與清泄疏利法。</p>
<p>川連（七分）　吳萸（三分）　黑梔（一錢）　赤苓（四錢）　川通草（一錢）　防風（一錢）　川金（七分）　元胡（一錢）　燈心（五尺）　菖蒲（三分）</p>
<p>又　上方，一劑而左寸數象大減；二劑六脈弦數，不若前之盛矣，惟脘痛不除。改用宣絡理氣法。</p>
<p>桔梗（一錢）　桃仁（一錢）　廣鬱金（一錢）　青皮（八分）　木香（三分）　穀芽（二錢）　竹葉（十張）　燈心（五寸）　元胡（一錢五分）</p>
<p>一劑而痛去，安睡一夜，清晨思食矣。</p>
<p>項左　濕鬱化火，舌苔灰黃，骨節煩痛，足膝尤甚，步履少力。治濕當以健脾為主，理氣為先。</p>
<p>四苓散，加廣皮、牛膝、防風、茵陳、桑枝（各五錢），桑節（一兩）。</p>
<p>秦左　土不勝濕，納穀減而不貪，兼感暑風，時而發熱，脘痛。擬用培土分消，芳香解渴。</p>
<p>製半夏（一錢）　廣皮（一錢）　砂仁（一錢）　小樸（七分）　焦茅朮（一錢）　赤苓（三錢）　滑石（二錢）　熟穀芽（二錢）　香茹（四分）</p>
<p>又　原方，加扁豆（三錢），蔻仁（二），茉莉花（十朵），去滑石、小樸、香茹。</p>

<h2>腳氣</h2>
<p>某右　右足遊火，內攻上逆，腿為壅腫，小溲艱澀，舌上焦乾，津液被灼。所嫌脈細模糊，陽症而見陰脈，症之所忌，用藥殊難。勉商從症而不從脈之例立方，但腳氣一門每有攻心之變，不可不慮。</p>
<p>銀花（一兩）　黑梔（一錢）　翹心（三錢）　丹皮（一錢五分）　懷膝（一錢五分）　元參（五錢）　燈心（五寸）　蘆根（一兩）　綠豆（一兩）</p>
<p>又　津液漸回，痛亦稍減。但腿腫如故，仍難舉動，未可恃以無恐。方宗前法。</p>
<p>川石斛（五錢）　牛蒡子（三錢）　燈心（五寸）　蘆根（一兩）　綠豆（一兩）　銀花（一兩）　黑梔（一錢五分）　連翹（五錢）　丹皮（一錢五分）　牛膝（一錢五分）　元參（五錢）</p>
<p>又　身熱減，津液回，大有轉機。上中二焦之邪火，已清七八。下焦之濕熱未楚，腫脹為此不退。</p>
<p>銀花（一兩）　山梔（炒，一錢五分）　丹皮（二錢）　連翹（四錢）　牛膝（一錢五分）　川斛（一錢五分）　燈心（五寸）　蘆根（一兩）</p>
<p>又　原方，加黃柏（鹽水炒，一錢），羚羊片（一錢），獨活（一錢），秦艽（三錢）。</p>
<p>曹左　小腿漫腫，腳氣也。須防上逆攻衝。</p>
<p>川萆薢（三錢）　漢防己（二錢）　滑石（三錢）　宣木瓜（一錢）　苡米（一兩）　獨活（一錢）　牛膝（三錢）　焦茅朮（一錢）　杉木梢（一兩）　防風（一錢）</p>

<h2>痹</h2>
<p>周左　血虛，寒濕入於節骱。</p>
<p>木瓜（一錢五分）　虎骨（炙，四錢）　沒藥（一錢）　松節（一兩）　羌活（一錢）　獨活（一錢五分）　防風（一錢）　白芷（一錢）　桐皮（二錢）　牛膝（二錢）　紅花（五分）　當歸（八錢）　秦艽（三錢）　杜仲（四錢）　桑枝（酒炒，一兩）　威靈仙（一錢）</p>
<p>陳右　遍體作痛，脈來遲滯。風寒濕三氣，合而成庳。</p>
<p>羌獨活（各一錢）　當歸（五錢）　川芎（一錢）　杜仲（四錢）　牛膝（二錢）　紅花（四分）　靈仙（一錢）　海桐皮（二錢）　茅朮（炒，一錢）　防風（一錢）　乳香（一錢）　桂枝（四分）　木香　桑枝（酒炒，一兩）　陳松節（一兩）</p>
<p>蘇　風行無定，挾濕化熱，遍體骨節煩疼，左關弦數。治風以養血為先，治濕以理氣為先。</p>
<p>防風（二錢）　秦艽（二錢）　羌獨活（二錢）　苡米（五錢）　木瓜（一錢五分）　當歸（六錢）　羚羊（一錢）　杜仲（五錢）　沒藥（一錢）　靈仙（五分）　炙草（四分）　桑枝（一兩）　松節（一兩）</p>
<p>蔣左　風寒濕三氣，乘虛入於肝腎而成痹。但濕化火，寒已化熱，純乎剛猛之藥宜避。</p>
<p>熟地（一兩）　防風（一錢五分）　苡米（一兩）　秦艽（二錢）　獨活（二錢）　川斷（三錢）　杜仲（八錢）　丹參（三錢）　山藥（三錢）　白朮（三錢）　牛膝（三錢）　木瓜（一錢五分）　虎骨（四錢）　沒藥（一錢）　桑枝（一兩）　松節（一兩）</p>
<p>秦左　腎虛而風客之，下體骨節無處不腫，足跟亦腫。擬獨活寄生加減，補中取散。</p>
<p>杜仲（五錢）　川斷（三錢）　桑節（五錢）　竹根（炙，一錢）　獨活（一錢）　防風（一錢）　當歸（三錢）　熟地（八錢）　秦艽（三錢）　牛膝（二錢）　木瓜（一錢五分）　狗脊（四錢）</p>
<p>陳左　痢後餘邪未清，流入關節，為腫為痛。還宜疏解。</p>
<p>柴胡（一錢）　羌獨活（各一錢）　前胡（一錢）　防風（一錢）　荊芥（一錢）　川芎（一錢）　白芷（一錢）　紅花（四分）　連翹（四錢）　當歸（三錢）　牛膝（二錢）　木瓜（一錢五分）　羚羊（一錢）　神麯（炒，一錢）　桑枝（一兩）　木香（五分）　沒藥（五分）</p>
<p>許左　風寒濕乘虛入於肝腎絡脈，兩腿痠疼，入夜尤甚。</p>
<p>熟地（一兩）　川斷（三錢）　當歸（四錢）　黨參（五錢）　萸肉（三錢）　杜仲（一兩）　秦艽（二錢）　苡米（一兩）　木瓜（一錢五分）　獨活（一錢）　防風（一錢）　肉桂（五分）　虎骨（四錢）　山藥（五錢）　芡實（五錢）　冬藤（五錢）　蓮鬚（一錢）</p>
<p>周右　骨節雖痛，不腫，不熱，不紅。此血不營筋，治不可作有邪論。況脈來細弱，此為血虛之據。</p>
<p>川芎（七分）　熟地（四錢）　白芍（炒，一錢）　當歸（炒，三錢）　紅花（三分）　杜仲（三錢）　澤瀉（一錢）　杞子（三錢）　桑枝（五錢）</p>
<p>某右　痛而不定者，為行痹。左關獨見弦大而浮，五行之中，風行無定，風熱入肝，為此諸節骱，痛無定處也。</p>
<p>柴胡（五分）　當歸（五錢）　白芍（一錢）　茯苓（二錢）　乳香（一錢）　丹皮（一錢）　黑梔（一錢）　防風（一錢）　木瓜（一錢五分）　白朮（炒，一錢五分）　桑枝節（各一兩）　生熟甘草（六分）</p>
<p>強左　風溫濕入於絡脈，氣血不能宣行。</p>
<p>秦艽（二錢）　防風（一錢）　苡米（三錢）　木瓜（一錢）　川斷（二錢）　杜仲（三錢）　紅花（三分）　木香（三分）　桑枝（三錢）</p>
<p>朱右　風寒濕入於手足節骱，此厲節風也。調補氣血之中，佐以祛逐之品。</p>
<p>冬朮（三錢）　當歸（三錢）　羌獨活各（一錢）　杜仲（八錢）　桐皮（一錢五分）　丹參（三錢）　防風（一錢）　牛膝（二錢）　木瓜（一錢五分）　桂枝（四分）　乳香（一錢）　桑枝節（各一兩）</p>
<p>吳左　風寒乘虛襲於骨骱，肝脾腎雖虛，邪還未盡。擬補中兼疏法。</p>
<p>黃耆（酒炒，四錢）　當歸（五錢）　秦艽（二錢）　桐皮（一錢五分）　川斷（二錢）　獨活（八分）　苡米（一兩）丹參（三錢）　熟地（八錢）　杜仲（一兩）　防風（一錢）　木香（三分）　紅花（三分）　虎脛骨（四錢）　沒藥（五分）　冬朮（三錢）　桑枝（一兩）　筍緶（五錢）　松節（五錢）</p>
<p>邵左　不乳，不腫不紅熱，六脈細軟無力，而周身作痛。調和氣血為主，稍佐溫通絡脈。</p>
<p>黃耆（五錢）　當歸（六錢）　杜仲（一兩）　茅朮（一錢）　虎骨（四錢）　金毛脊（四錢）　大小茴（四錢）　木香（四分）　川膝（二錢）　桑枝（一兩）　荔枝核（三個）</p>
<p>某　不腫不紅，病不在肌肉。可屈可伸，病不在筋骨。今見咳嗽，腿外側痛而定。蓋肺為氣之臟，咳則肺氣不宣，則絡脈不暢，腿外側所以痛而牽引也。</p>
<p>白鳳仙梗（五錢）　茯苓中術（二錢）　桑枝（五錢）　沒藥（一錢）　懷膝（二錢）　忍冬藤（五錢）</p>
<p>黃左　肝脾腎三經虧損，風寒濕乘虛襲入而成行痹，今歸兩膝腫痛，步履艱難，腰間亦痛，六脈細弱。法當補中兼疏。</p>
<p>黃耆（八錢）　當歸（四錢）　冬朮（三錢）　苡米（一兩）　川斷（三錢）　秦艽（三錢）　防風（一錢）　獨活（一錢）　杜仲（一兩）　木瓜（一錢五分）　芡實（三錢）　肉桂（三分）　陳皮（一錢五分）　沒藥（一錢）　桑節（一錢）　茯神中木（三錢）</p>
<p>王右　風客節骱，手足屈伸不能舒展，且兼腫痛。年高之人，不可純用祛風，佐以氣血兼培，庶乎穩當。</p>
<p>羌獨活（各五分）　當歸（五錢）　黃耆（三錢）　秦艽（一錢五分）　木瓜（一錢五分）　杜仲（五錢）　乳沒藥（各一錢五分）　虎骨（四錢）　松節（五錢）　桑枝（五錢）</p>
<p>王左　一身上下俱痛，風寒濕入於太陽。</p>
<p>羌活（一錢）　防風（一錢）　秦艽（三錢）　當歸（酒炒，五錢）　黃耆（酒炒，六錢）　海桐皮（二錢）　苡米（四錢）　薑黃（一錢）　桂枝（八分）　沒藥（五分）　杜仲（薑汁炒，五錢）　桑枝（一兩）　虎脛骨（炙，四錢）</p>
<p>又浸酒方　羌活　防風　秦艽　當歸　黃耆　海桐皮　苡米　薑黃　桂枝　虎掌骨（炙）　桑枝　杜仲　獨活　川斷　冬朮　木瓜　桑節</p>
<p>何左　骨節腫痛，左關數有力，此濕火流於營陰，宜用養營清泄。</p>
<p>當歸（八錢）　木瓜（二錢）　秦艽（三錢）　苡米（一兩）　杜仲（一兩）　羚羊（一錢）　乳香（一錢）　防風（一錢）　桑枝（五錢）　桑節（五錢）</p>
<p>宗左　寒濕下注，二足無力而痠疼。</p>
<p>獨活（一錢）　杜仲（炒，三錢）　川斷（三錢）　當歸（三錢）　白朮（炒，三錢）　秦艽（三錢）　木瓜（一錢五分）　萆薢（二錢）</p>
<p>朱　風入節骱，為腫為痛。</p>
<p>羌獨活（各一錢五分）　杜仲（炒，三錢）　川斷（三錢）　當歸（八錢）　秦艽（三錢）　赤苓（二錢）　牛膝（二錢）　桑枝（一兩）　川石斛（二錢）　秦艽（三錢）　松節（一兩）</p>
<p>錢左　肢節時浮，攣痛頻作，倏忽流走無定，足跟湧泉穴痛，面色青白，而舌色淡，左關浮弦，右關濡弱，兩尺細澀。此內外肝腎兩虧，外則風寒乘隙襲里，所為白虎厲節風也。宜培正卻邪法。</p>
<p>黨參（四錢）　赤苓（二錢）　冬朮（炒，四錢）　炙草（六分）　川芎（一錢）　當歸（八錢）　熟地（一兩）　獨活（一錢）　秦艽（三錢）　川斷（三錢）　杜仲（四錢）　防風（一錢五分）　桂枝（四分）　細辛（一分）　桑枝節（各一兩）　穀芽（炒，二錢）</p>
<p>又　腫痛俱減。</p>
<p>原方，加木瓜（一錢五分），苡米（五錢）。</p>
<p>俞左　氣血兩虧，寒濕入絡。以溫通兼調營衛。</p>
<p>黃耆（炙，八錢）　冬朮（四錢）　炙草　虎骨（炙，四錢）　沒藥（五分）　桐皮（一錢五分）　桂枝（五分）　桑枝（一兩）　木瓜（一錢）　神木（一錢）　忍冬藤（二錢）</p>
<p>章左　暑風挾濕浸布三焦，襲於脈絡，手足不能舒展，脈見浮數細弱。疏泄活絡之中，宜參以培養氣血。</p>
<p>苡米（炒）　杜仲　秦艽　防風　革薜　木瓜　丹參　洋參　新絳　陳皮　桑枝　忍冬藤　馬料豆　青松毛</p>
<p>某左　風寒濕入於節骱，骨節煩疼，濕氣注於下焦，為淋渴，為囊腫。今囊腫雖止，而邪未清，不可填補，還宜疏利。</p>
<p>獨活　防風　萆薢　秦艽　木瓜　當歸　赤苓　草梢　桑枝　海金沙</p>
<p>周左　痛無定處，在足跟尤甚，此為行痹。</p>
<p>羌活　萆薢　秦艽　木瓜　當歸　赤熟地　川斷　獨活　杜仲　桑節</p>
<p>周　風濕熱襲於肝胃，流於節骱。</p>
<p>羌獨活　木瓜　牛膝　萆薢　羚羊　連翹　銀花　當歸　桑枝節</p>
<p>某右　風寒入於絡，氣血不宣。</p>
<p>秦艽　當歸　紅花　防風　木香　香附　生熟　元胡　沒藥　桑枝</p>
<p>某右　足跟痛，脈數甚於尺，濕熱注於腎經也。</p>
<p>獨活（一錢）　杜仲（五錢）　生地（一兩）　黃柏（一錢）　萆薢（二錢）　懷膝（二錢）　竹茹（一）</p>
<p>錢　肩臂痛，脈至沉遲，寒也，虛也。</p>
<p>綿耆　冬朮　當歸　杜仲　薑黃　海桐皮　炙草　芸香　桑枝</p>

<h2>泄瀉</h2>
<p>李左　泄瀉有年，脈來右寸關豁大而浮，大為氣血，浮為陰虧。茲補火生土為治。</p>
<p>白朮（三錢）　懷藥（炒，八分）　肉果（二錢）　神麯（炒，一錢）　白芍（炒，三錢）　炙草（六分）　蒼朮（炒，一錢）　防風　五味（五分）　車前（二錢）　薑炭（二錢）　益智仁（煨，一錢）　菟絲子（三錢）</p>
<p>許右　先痢轉瀉，雖由重就輕，但身懷六甲，須防胎元不固。</p>
<p>冬朮（炒，三錢）　砂仁（炒，八分）　茯苓（一錢五分）　懷藥（炒，三錢）　白芍（炒，一錢）　炙草（四分）　蘇梗（三錢）　木香（三分）</p>
<p>楊左　久病面青形瘦，寒熱日至，脈至數而無情。近來泄瀉，雖因傷食所致，而身體因此而愈虧，理姑先為培固。</p>
<p>懷藥（五錢）　芡實（炒，三分）　冬朮（炒，二錢）　楂肉（炒，一錢）　神麯（炒，一錢）　炙草（六分）　白芍（炒，一錢五分）　扁豆（炒，三錢）　建蓮（炒，三錢）</p>
<p>邵右　脾泄久而傷陰。</p>
<p>冬朮（炒，三錢）　白芍（炒，一錢五分）　炙草（六分）　五味子（三分）　建蓮（炒，三錢）</p>
<p>馬左　素蘊濕熱，近傷暑食，以致腹滿而納少，泄瀉不已。先擬疏導法。</p>
<p>生冬朮（三錢）　小川樸（薑汁炒，一錢）　神麯（炒，一錢）　車前子（炒，二錢）　炒楂肉（二錢）　萊菔子（炒，一錢五分）　焦麥芽（三錢）　六一散（二錢）　茵陳（三錢）</p>
<p>劉左　挾積挾寒，腹痛泄瀉。</p>
<p>冬朮（炒，二錢）　麥芽（炒，三錢）　神麯（炒，二錢）　澤瀉（二錢）　煨姜（二）　煨木香（四分）</p>
<p>李左　寒積停滯，脾氣先傷，運化失職，清濁不分，合汙下降，而泄瀉無度。</p>
<p>白朮（土炒，三錢）　神麯（炒，二錢）　麥芽（炒，三錢）　山楂（二錢）　澤瀉（一錢五分）　車前（炒，一錢五分）　煨姜（二）　木香（炒，三分）</p>
<p>童（童）　熱泄。</p>
<p>葛根（一錢）　黃芩（一錢五分）　神麯（炒，二錢）　楂肉（炒，二錢）　六一散（三錢）</p>
<p>周右　脾肺氣衰，為咳為泄。法宜補火以生土，培土以生金。</p>
<p>益智仁（炒，六分）　煨肉果（一錢）　遠志（炒，七分）　五味子（三分）　懷藥（八錢）　冬朮（炒，五錢）　炙草（六分）　車前子（二錢）　炒神麯（一錢）　訶子肉（炒，一錢）</p>
<p>許左　清晨溏泄，脈至軟弱。脾失健運，而氣亦不固。</p>
<p>土炒冬朮（三錢）　炒神麯（一錢）　炒肉果（一錢）　煨木香（四分）　防風（一錢）　遠志（炒，七分）　炒車前子（一錢五分）</p>
<p>王　濕積交滯。以四苓散。</p>
<p>澤瀉　白朮　茯苓　豬苓</p>

<h2>腫脹</h2>
<p>查左　久瘧傷脾，今寒熱雖減，兩足至下午漸見浮腫。半由脾虛，半由飲食不節。急宜戒口，否則須防腹滿。</p>
<p>黨參（三錢）　茯苓皮（三錢）　冬朮（炒，三錢）　炙草（三分）　神麯（炒，八分）　焦穀芽（三錢）　建蓮（炒，三錢）</p>
<p>孫右　肺失清肅之令，脾乏健運之力，良由久瘧正虛，不慎飲食，不避風寒，以致面浮腹滿，咳嗽便溏，兩足按之如泥，腫脹之由來也。</p>
<p>麥冬（二錢）　丹皮（炒，一錢）　桑皮（一錢）　苓皮（四錢）　腹皮（三錢）　車前子（炒，一錢五分）　制香附（一錢）　楂炭（一錢五分）　神麯（八分）　草果（煨，三錢）　生茅朮（五錢）　姜皮（七分）　蘇梗（三錢）　麥柴（去節，一兩）</p>
<p>邵左　酒客中虛，土衰則損及於肺，陽衰則土不運行，寒水反來侮土，犯及中焦，腹為脹滿，射及於肺而喘咳，注於下焦則足腫。法當溫培肺脾。</p>
<p>茅朮（炒，一錢五分）　陳皮（一錢）　腹皮（三錢）　茄皮（一錢五分）　姜皮（八分）　苓皮（四錢）　苡米（炒，四錢）　車前（一錢五分）　楂炭（一錢）　桑皮（一錢五分）　澤瀉（一錢）　椒目（三分）　桂枝（皮，四分）　雞鉅子（三錢）</p>
<p>金左　氣虛中滿，陽衰水泛，耗散破氣，恐非所宜。勉商補火生土益氣，以冀土勝濕。</p>
<p>黨參（一兩）　熟附子（四分）　炮姜（五分）　茯苓（五錢）　車前子（四錢）　當歸（一錢）　腹皮（三錢）　葫蘆巴（三錢）　杜赤豆（八錢）　其艾（炒，四分）</p>
<p>張右　痞散成臌，氣滯作脹，中滿由於臟寒，足腫因於濕滯。主以溫中健脾。</p>
<p>焦茅朮（一錢五分）　桂枝皮（四分）　川樸（四分）　萊菔子（一錢）　通草（一錢）　枳殼（四分）　蘇子（炒，一錢五分）　白芥子（一錢五分）　車前子（一錢五分）　腹皮（四錢）　香附（一錢）　蘆巴（一錢）　椒目（四分）　大麥柴（一兩）　煎湯代水</p>
<p>王左　腫脹先見眼泡，繼見便溏，胸脘不適，飲食不節。脾胃有傷，運行失職。擬用平胃、五皮兩方治之。</p>
<p>茅朮（炒，一錢）　川樸（五分）　陳皮（一錢）　炙草（二分）　腹皮（三錢）　苓皮（四分）　砂仁（炒，一錢）　焦曲（一錢）</p>
<p>吳左　腹已腫脹，大便時溏，納穀漸減，脈見細弱。培土運化之中，參以補火生土。但非他恙可比，家事不能撇開，藥餌亦難於見功。</p>
<p>茅朮（炒，一錢）　苓皮（四錢）　川樸（五分）　腹皮（炒，三錢）　陳皮（一錢）　神麯（一錢）　車前（炒，二錢）　遠志（炒，七分）　姜皮（五分）　桂枝皮（四分）　葫蘆巴（炒，二錢）　大麥柴（一兩）　煎湯代水</p>
<p>又　腹雖少寬，而舌光無苔，必因瀉傷陰分。溫燥之藥，又在禁例。滋補之藥，亦非土衰者所宜。且商五皮飲加味，以理氣機，庶無偏勝之慮。</p>
<p>蘇梗（三錢）　焦曲（五分）　焦穀芽（二錢）　大腹皮（三錢）　苓皮（四錢）　陳皮（一錢）　姜皮（六錢）　白芍（炒，一錢五分）　穭豆皮（二錢）　大麥柴（去節，一兩）　燈心（六寸）</p>
<p>吳左　腹滿板硬如石，兩足腫脹，光亮而冷，脈來沉細帶數，兩尺更空，粥飲過多即作脹，稍冷食之即溏泄，上為噁心，舌見光紅無苔，肌瘦如削，臥不成寐。其為命門無陽，脾不運化，寒水上泛，心陽不能下交於腎，無疑矣。閱近服之方，無非黃柏、川連、麥冬、知母，雪上加霜，氣血凝滯，無怪乎食減而腹日滿。商用濟生腎氣丸，炒焦作湯，清晨飲之，以補水中之火，腎氣旺則膀胱之氣自化而水得下行。用立齋法，以理中湯溫培脾土，脾氣旺則土能剋水而水不上泛，亦清晨服之。與前方間日進，每日晚間，以泄水而不傷陰，理氣而不傷正，疏其水道，耐心服之，或有愈者。濟生腎氣丸，炒焦，煎湯去渣，清晨服之。</p>
<p>焦冬朮（三錢）　焦穀芽（三錢）　杜赤豆（一兩）　苡米（四錢）　煎湯代茶</p>
<p>日間服　黨參（八錢）　冬朮（一兩）　山藥（六錢）　萊菔子（一錢）　車前子（二錢）　茯苓（四錢）　炒白芍（五錢）　炙草（二分）　當歸（一錢五分）　廣皮（一錢）　神麯（八分）　杏仁（炒，三錢）　炮薑炭（三分）　焦穀芽（炒，一兩）</p>
<p>晚服方　桑枝皮（一錢）　姜皮（三分）　腹皮（炒，二錢）　苓皮（炒，三錢）　穭皮（二錢）　通草（六分）　車前子（三錢）　蘇梗（一錢）　蠶繭（三個）　椒目（三分）　燈心（五寸）　麥柴（一兩）　上二味煎湯代水</p>
<p>尹左　面色淡黃無神，眼色浮腫。土衰濕勝之象，須防腫脹腹滿之變。</p>
<p>茅朮（一錢五分）　焦神麯（一錢）　焦麥芽（三錢）　赤苓（三錢）　澤瀉（一錢）　防風（一錢）　苡米（三錢）　穀芽</p>
<p>楊左　肺受寒邪，脾有濕濁，久咳不已，面足虛浮。須防中滿。</p>
<p>茅朮（二錢）　防風（一錢）　赤苓（三錢）　神麯（一錢）　陳皮（一錢五分）　蘇葉（一錢）　桑皮（一錢）　澤瀉（一錢）　苡米（炒，一兩）　姜皮（四分）</p>
<p>楊左　起於水瀉，漸見遍身腫脹，不思納穀。脾胃兩傷，飲食不節，恐有腹滿之患。</p>
<p>白朮（炒，三錢）　神麯（炒，一錢）　陳皮（炒，一錢）　苓皮（炒，一錢）　車前子（炒，一錢五分）　黨參（三錢）　菔子（炒，五分）　焦穀芽（二錢）　赤豆（一兩）</p>
<p>管左　面目淡黃無神，膝蓋痠疼，足踝腫脹。此係土衰濕勝，恐成疸臌。擬用茵陳五苓加味，以培勝濕。</p>
<p>茅朮（一錢）　赤豬苓（四錢）　澤瀉（一錢）　茵陳皮（二錢）　桂枝（三分）　防風（一錢）　獨活（一錢）</p>
<p>邵右　滯下赤白愈後，而中脘痞悶。今逐漸脹滿，暴露青筋，按之不堅，色無神而肉脫。肝脾兩傷，藥難見效。</p>
<p>當歸（三錢）　白芍（炒，一錢五分）　苓皮（四錢）　神麯（炒，五分）　黨參（四分）　白朮（炒，一錢五分）　萊菔子（炒，四分）　砂仁殼（三分）　桂枝皮（三分）　大腹皮（炒，一錢五分）</p>
<p>高左　腫先起於面目，並見溏泄，風也，濕也，脾土衰也。</p>
<p>茅朮（一錢）　苓皮（四錢）　澤瀉（一錢五分）　豬苓（一錢五分）　苡米（炒，一兩）　桂枝（炒，四分）　車前子（四錢）　神麯（炒，一錢五分）　通草（二錢）　防風（二錢）　赤小豆（一兩）　大麥柴（一兩）</p>
<p>範左　脹於中脘，脈至右關有力，左手脈沉，乃是氣滯木鬱之症。</p>
<p>生熟香附（三錢）　姜皮（生，四錢）　砂仁殼（三分）　茅朮（炒，一錢）　腹皮（三錢）　苓皮（四錢）　陳皮（一錢）　蘇梗（五錢）</p>
<p>虞右　寒入三陰而大瘧，更兼木鬱氣滯，土衰濕勝，以致遍身作脹，胸腹漸滿，大便溏泄，腹滿不減，此脹門之所最忌，況面色帶青，天庭尤甚。凡病見此色道，吉少凶多，忝在親情，豈忍坐視？但不能安靜調養，不能節戒飲食，不能除煩消惱，不能耐心服藥，恐勞無功。</p>
<p>茅朮炭（一錢）　通草（一錢）　陳皮（一錢）　白朮（一錢）　茯苓皮（二錢）　黨參（四錢）　腹皮（二錢）　萊菔子（三錢）　半夏（三錢）　香附（一錢）　神麯（一錢五分）</p>
<p>王左　飲食不節，勞力過度。傷脾伐胃，恐成滿。</p>
<p>茅朮（炒，一錢）　澤瀉（一錢）　車前子（炒，一錢五分）　廣皮（一錢五分）　苓皮（四錢）　神麯（一錢）　麥芽（三錢）　防風（一錢）　杜仲（四錢）</p>
<p>龎左　痢未止而腹已滿，青筋暴露。土敗木賊，吉少凶多。</p>
<p>黨參（炒，五錢）　神麯（炒，二錢）　枳殼（一錢）　萊菔子（炒，一錢）　車前子（炒，三錢）　茯苓（二錢）　蘇梗（三錢）　砂仁（六分）　肉桂（一分）　黃芩（八分）</p>
<p>王左　脹獨起於中宮，雖因痢後飲食不節，實成於脾胃失於健運，險症也。慎之慎之。</p>
<p>川樸（五分）　茅朮（炒，八錢）　萊菔子（一錢）　苓皮（四錢）　神麯（六分）　黨參（五錢）　桂枝皮（四分）　腹皮（一錢）　車前（三錢）　蠶繭（三枚）</p>
<p>胡左　腫脹愈後復發，又加腹痛便泄無度，雖由脾土未旺，亦由飲食失宜。先擬五皮飲加味，以健運中土為治。</p>
<p>茅朮　炒陳皮　五加皮　腹皮　苓皮　桂枝皮　山藥　車前　神麯（炒）　楂炭　木香　桑皮（炙）</p>
<p>高右　咳嗽已久，更兼發熱腹脹，脈數無情，先咳後滿。先從肺家治之。</p>
<p>地骨皮（二錢）　桑白皮（二錢）　陳皮（一錢五分）　腹皮（三錢）　姜皮（六分）　黃芩（一錢）　香附（一錢五分）　苓皮（四錢）</p>
<p>王左　腹脹愈而腫者，數次矣。今脈細弱，腹熱溲熱。溫補不合，且從降火治之。</p>
<p>黑梔（一錢）　黃柏（一錢）　知母（炒，一錢）　腹皮（一錢）　丹皮（炒，一錢）　苓皮（三錢）　通草（三錢）　車前（炒，一錢五分）　肉桂（一分）　麥柴（一兩）</p>
<p>宗左　水臌。</p>
<p>桑皮（一錢五分）　骨皮（二錢）　黑梔（一錢）　通草（四錢）　車前（五錢）　白朮（二錢）　神麯（炒，一錢五分）　澤瀉（一錢）　防風（一錢）　烏藥（一錢）　椒目（五分）</p>
<p>此方，可以大小便下而腹寬矣。</p>
<p>邊童　寒熱癖塊，由來已久，近又兼風寒積滯，以致面目遍身浮腫。</p>
<p>茅朮（炒一錢）　防風（一錢）　白芷（一錢）　苓皮（三錢）　黃芩（三錢）　車前（三錢）　通草（一錢）　桑皮（一錢）　陳皮（一錢）　苡米（四錢）　麥芽（三錢）　澤瀉（一錢）</p>
<p>何右　腹滿已久，去年秋季脈尚有神，猶可挽回。今見細澀帶數，青筋暴露，都是忌疑，症是血臌。勉商活絡通行一法，有效再商。如不見功，再行斟酌。</p>
<p>宗左　去年脹勢重險，投藥效於八九，只要調理氣血，飲食小心，可以望痊。功敗垂成，雖屬接手之不明，亦由病者之欲速誤之也。今便溏溲短，脈細無神，皆由正氣不足。勉商培土分消。倘得小溲通長，大便完固，再酌。否則難挽。</p>
<p>白朮炭（五錢）　澤瀉（一錢五分）　茯苓（一兩）　車前（炒，四錢）　通草（三錢）　神麯（炒，一錢）　楂肉（炒，一錢）　陳皮（五分）　肉桂（二分）　赤豆（一兩）</p>
<p>又　投培土分消，小水漸通而未長，大便以得成條，還能應效。但人事宜慎，飲食宜節，為囑。</p>
<p>原方，加黨參五錢，萊菔子六分為囑。</p>
<p>錢右　色脈無虧，而見浮腫。此肺氣窒塞，肝氣亦滯而不宣。</p>
<p>青皮（一錢）　陳皮（一錢）　苓皮（四錢）　腹皮（二錢）　姜皮（三分）　蘇梗（二錢）　砂仁殼（三分）</p>
<p>蔣右　腹滿臍凸，脾不運行，氣虛作腫。擬用補中益氣加減，以滋化源。</p>
<p>升麻（三分）　柴胡（三分）　黨參（炒，四錢）　車前（炒，二錢）　冬朮（二錢）　當歸（三錢）　黃耆（三錢）　白芍（一錢）　炙草（二分）　茯苓（五錢）　腹皮（二錢）　肉桂（三分）　川連（三分）　木香汁（三匕）　葫蘆巴（二錢）</p>
<p>周左　先痢後腫，顯脾土未能健運。議薑桂理中治之。</p>
<p>黨參（炒，四錢）　炙草（二分）　苓脾（四錢）　冬朮（三錢）　山藥（三錢）　肉果（煨，一錢）　炮姜（三分）　桂枝皮（一分）　車前（一錢五分）　神麯（一錢）　穀芽（三錢）</p>
<p>某　酒客中虛，胸滿背脹，無非脾氣不充，健運失職，得泄則適，雖是濕濁之去路，須防成膈、腹滿之恙。</p>
<p>焦白朮（二錢）　陳皮（一錢）　茯苓（二錢）　砂仁（六分）　神麯（炒，一錢）　雞鉅子（二錢）　葛花（一錢）</p>
<p>莫左　大瘧便溏傷脾，腹滿，面無華色，脈至少神，疏利之藥雖效，究非虛症所宜，可暫可久。擬用補中益氣，以滋化源，兼以分消。</p>
<p>升麻（三分）　柴胡（三分）　黨參（炒，四錢）　黃耆（五錢）　半夏（一錢）　車前（炒，四錢）　蘇子（六分）　萊菔（炒，五分）　草果（煨，八分）　腹皮（炒，三錢）　陳皮（一錢五分）　茅朮（炒，一錢五分）　五味（三分）　肉桂（三分）　茯苓（六分）</p>
<p>和尚　本乎下者，寒濕居多，先見嘔吐，繼見足腫，浮及於上，須防腹滿。</p>
<p>豬苓（一錢五分）　澤瀉（一錢五分）　苓皮（四錢）　茅朮（炒，一錢五分）　桂枝（四分）　車前（二錢）　通草（一錢）　陳皮（一錢五分）　桑皮（二錢）　苡米（一兩）　赤豆（一兩）</p>
<p>王左　大瘧後，脾虛腹滿。</p>
<p>腹皮（三錢）　草果（六分）　茅朮（炒，一錢五分）　苓皮（四錢）　桂枝皮（五分）　車前（四錢）　通草（二錢）　苡米（一兩）　陳皮（一錢五分）　姜皮（三分）　蘇梗（三錢）　赤豆（一兩）</p>
<p>高右　先喘後脹，從表入里，脾肺之寒濕沉痼。今腹大而不能左臥，脈至遲細，此脹門中所忌。主以溫通脾肺，以觀效否。</p>
<p>桂枝皮（六分）　焦茅朮（一錢五分）　蘇子（炒，一錢）　杏仁（一錢）　草果（五分）　萊菔（一錢）　桃仁（一錢）　生熟香附（二錢）　車前子（一錢五分）　澤瀉（一錢）　茯苓皮（四錢）　腹皮（二錢）　黨參（三錢）　延胡（生炒，一錢）　姜皮（五分）</p>
<p>鄭左　腹滿先從咳嗽，今雖下身為甚，理當開肺，兼以理脾，滲濕清熱。擬用五子五皮合四苓治之。</p>
<p>杏仁（去皮尖，一錢五分）　蘇子（炒，一錢五分）　菔子（炒，一錢五分）　車前子（炒，四錢）　苡米（炒，四錢）　腹皮（炒，三錢）　苓皮（炒，四錢）　陳皮（一錢五分）　姜皮（六分）　澤瀉（一錢五分）　黑梔（一錢五分）　通草（二錢）　防風（一錢）　陳麥柴（去節，一兩）　煎湯代水</p>
<p>周右　腹雖腫滿，按之如棉，經水不行。良由氣滯，氣行則血自行矣。</p>
<p>蘇梗（四錢）　苓皮（四錢）　腹皮（三錢）　陳皮（一錢五分）　丹皮（一錢）　山楂（三錢）　香附（二錢）　丹參（三錢）　木香（三分）</p>
<p>蔣左　久痢脾敗，胃傷已成，癉腹重險症也。</p>
<p>苓皮（四錢）　腹皮（三錢）　穭皮（四錢）　丹皮（炒，一錢）　冬瓜皮（四錢）　生熟砂仁（一錢）　藕（一兩）</p>
<p>楊左　雖因咳嗽而成腫脹，論症宜先開肺，但六脈無神，腫甚於下，面黃舌淡，純乎寒水為殃。急宜溫培脾土為主。</p>
<p>茯苓（一兩）　苡米（一兩）　茅朮（二錢）　熟附（一錢）　桂枝皮（八分）　通草（二錢）　車前子（三錢）　防己（二錢）　椒目（一錢）　東壁土（一兩）</p>
<p>尤左　右三部沉分數大有力，胸脘不舒，中宮滿悶，上為嘔吐，二便艱澀。症屬木旺土衰，濕熱內閉，有升無降，虛中挾實之恙。用擬清降一法，以效否再商。</p>
<p>半夏（二錢）　陳皮（一錢五分）　黃芩（一錢）　吳萸（三分）　枳殼（一錢）　苓皮（四錢）　腹皮（二錢）　萊菔（二錢）　車前（一錢五分）　蘇梗（三錢）　竹茹（一錢）　姜（一）</p>
<p>又　脹有虛實之分，又有寒熱之別。前言濕熱內閉，用清降法，連投三四劑，腹滿減去五六，右關數大亦減二三，小便已能通利。其為諸張腹大，皆屬於熱，並非臟寒生滿病可知。舌泛純紅，此亦熱逼陰傷之據。至於飲食不貪，亦由胃陰肺液之涸。茲且養胃投之。</p>
<p>鮮冬瓜皮（五錢）　穭皮（二錢）　腹皮（二錢）　鮮桑枝皮（二錢）　黃芩（一錢）　黑梔（一錢）　麥冬（一錢五分）　川貝（三錢）　鬱金（七分）　麥仁（四錢）　細菖蒲（五分）　木香汁（三匕）　燈心（五寸）</p>
<p>又　腹脹已寬八九，大小便亦漸通利。惟口舌仍然碎爛，胃口未開，氣有時上升，此係餘火未清耳。</p>
<p>前方，加鮮石斛（三錢），薄荷（一錢），車前（一錢），川連（一分），去黃芩、桑皮。</p>
<p>又　腹脹已寬，舌紅稍減，不思納穀，脈數未能全退。餘火未清，而神情倦怠，正氣已虛，急宜扶正養胃。經曰：得谷則昌，有胃則生。宗此立方。</p>
<p>人參（一錢）　麥冬（一錢）　元參（一錢）　扁豆（三錢）　砂仁（四分）　穭皮（一錢）　丹參（一錢）　香粳米（百粒）　燈心（五寸）</p>
<p>黃右　清肅之令失職，膀胱之氣不化宣，以致水氣錯行，兩足漸腫及腹，泛及上中二焦，已見咳喘難臥，重險之症。勉商理氣道水，清金肅化之法。</p>
<p>桑皮（一錢）　姜皮（三分）　腹皮（二錢）　苓皮（四錢）　陳皮（八分）　通草（八分）　車前（二錢）　麥冬（一錢）　椒目（五分）　麥柴（一兩）　蘇子（一錢）</p>
<p>又　病去六七，已有生機。</p>
<p>焦茅朮（二錢）　當歸（三錢）　神麯（炒，一錢五分）　穀芽（三錢）　苓皮（三錢）　陳皮（一錢）　通草（一錢）　車前子（一錢五分）　麥冬（一錢五分）</p>
<p>靈左　腫脹一門，有因風客於表者，宜散；有因濕注於下者，宜分利；有因氣虛中滿者，宜培土；有命門無權火不生土者，宜補腎益陽；有臟寒生滿者，宜助火；有諸脹腹大，皆屬於火者，宜清理；有食填胸者，宜攻。今因久瘧，無不傷脾，土衰則不運，為此便溏，日夜無度，精液不能上歸於肺，肺氣不能通調下輸，膀胱司化失職，水氣逆行，膚腠腫脹，下身為甚，按脈弦數，甚於左關，此屬濕鬱而化火矣。當培土健脾，開泄肺氣，通調水道，佐以清熱利氣。</p>
<p>大麥仁（一兩）　連翹（三錢）　黑梔（一錢）　丹皮　神麯（一錢五分）　通草（二錢）　車前（四錢）　茯苓（一兩）　大腹皮（三錢）　蘇梗（一錢）　陳皮（一錢五分）　草果（五分）　黃芩（一錢）　茅朮（一錢）　赤豆（一兩）</p>
<p>王右　六脈沉細，胸腹作脹，大便時溏，氣喘咳嗽，逆甚見血。此中陽大虧，肺失所生，而肝木乘虛來侮，須防腫滿之劇。</p>
<p>炮姜（一錢）　冬朮（四錢）　苓皮（四錢）　葫蘆巴（二錢）　五味子（三分）　懷藥（五分）　陳皮（八分）　穀芽（炒，三錢）　神麯（炒，一錢）</p>
<p>又　原方，加蘇子（一錢），黨參（三錢），歸身（二錢），香附（一錢），去懷藥、穀芽。</p>
<p>吳右　左弦右弱，瘧後漸見腹滿攻撐，面色淡黃無神。雖因瘧邪不清，究由脾土失運，濕濁蘊於中焦，成疸臌之所由來也。治濕與培土，又加理氣分消。</p>
<p>茅朮（一錢）　草果（煨，一錢）　車前（一錢）　苓皮（四錢）　桑皮（一錢）　桂枝皮（三分）　陳皮（一錢）　腹皮（三錢）　茵陳（二錢）　通草（七分）　蘇梗（二分）　姜皮（五分）</p>
<p>吳左　舌光如鏡，六脈細數腫脹，倏忽無定，大便溏泄不止。脈症合參，剛燥劫陰殆盡，血虛則氣無所附。且為育陰治陽。</p>
<p>生地（四錢）　萸肉（一錢五分）　丹皮（一錢）　苓皮（三錢）　澤瀉（一錢）　山藥（三錢）　麥冬（二錢）　五味（五分）　穭皮（二錢）</p>
<p>又　前投制陽納氣法，而腫脹已平。今頸足漸漸復脹，乃元氣未復，早行勞動所致。急急安養為要，非當健脾理氣治之。</p>
<p>當歸（一錢五分）　砂仁（五分）　神麯（六分）　白朮（炒，二錢）　穀芽（炒，二錢）</p>
<p>吳　脾土素虛，去年雖患腹滿之疾。今遍體生瘡而腹又滿，據述因瘧而起，此暑濕之邪不清耳。</p>
<p>車前子（一錢五分）　澤瀉（一錢）　陳皮（一錢）　苓皮（一錢）　腹皮（一錢）　苡米（四錢）　草果（四錢）　山梔（五分）　神麯（一錢）　殭蠶（二錢）　菖蒲（三分）　紅棗（五個）</p>
<p>又　原方，加枳殼（四分），銀花（三錢），姜皮（四分），荊芥（一錢），去澤瀉、神麯、陳皮、紅棗。</p>
<p>陳右　年過六旬，陽衰氣弱，腹節結癥瘕，散而成臌。今納穀少而脈細弱，培補脾土之中，兼補火之法，但症非輕，見功甚難。</p>
<p>焦茅朮（一錢）　苓皮（四錢）　肉桂（四分）　當歸（三錢）　木瓜（一錢）　熟附（五分）　腹皮（二錢）　陳皮（一錢）</p>
<p>丁左　受寒濕風，更加飲食不節，勞力傷脾，遍身腫脹，胸腹更甚，咳逆音啞，六脈沉細。法當溫通，以助陽抑陰。</p>
<p>麻黃（三分）　桂枝（四分）　熟附（五分）　川樸（六分）　苓皮（三錢）　茅朮（八分）　澤瀉（一錢）　腹皮（二錢）　生薑（一）</p>
<p>胡左　腹脹起於中脘，今見青筋暴露，臍凸，兩足按之如泥，使見溏泄，右關沉弦而數。此木侮土衰，土不勝濕，培土製木，乃是正治。</p>
<p>汪右　木侮土衰，氣逆腹脹。</p>
<p>苓皮（四錢）　腹皮（二錢）　香附（二錢）　陳皮（一錢）　烏藥（一錢五分）　蘇梗（三錢）　神麯（炒，一錢）　桑皮（一錢）　沉香（三分）　木香（三分）</p>
<p>周右　形瘦腹滿，時脹時寬，更兼便堅溲短，六脈細弱。症屬氣血枯槁，木侮土衰，單腹脹之重者。</p>
<p>生冬朮（三錢）　陳皮（一錢）　茯苓（一錢五分）　穀芽（三錢）　柏子仁（炒，三錢）　大麥仁（炒，三錢）　當歸（一錢）</p>
<p>上藥，煎送小溫中丸。</p>
<p>朱右　六淫之中，惟風火之性最速。脹有風腫一門，其來自上而下；又有諸腫腹大一門，皆屬於火。今脹起於面目而至足，且陰囊赤爛，可謂非風火乎。至於爛處流水，乃是肺氣不能通調水道以輸化，非關脾不克運之濕熱症也。</p>
<p>桑皮（一錢五分）　地骨皮（二錢）　姜皮（五分）　苓皮（三錢）　腹皮（三錢）　蘇子葉（一錢）　防風（一錢）　通草（二錢）　黃芩（一錢）　山梔（一錢）　大麥芒（五錢）　煎湯代水</p>
<p>穆右　右脈獨大而甚於關尺，舌根苔黃，足腫按之如泥。宜宗濕過熱伏法。</p>
<p>茵陳（四錢）　黑梔（一錢）　黃芩（一錢）　通草（一錢）　腹皮（三錢）　楂炭（三錢）　車前（三錢）　蘇梗（三錢）　姜皮（八分）　神麯（一錢五分）　燈心（一團）　菖蒲（四分）　大麥柴（一兩）</p>
<p>又　少腹略寬，脈數亦減，舌上黃厚之苔，已減其半。</p>
<p>原方，加苡米（一兩），大麥冬（一錢），去楂、芩。</p>
<p>袁左　脈來遲滯，胸腹板硬。此中陽衰弱，臟寒生滿。治以溫通。</p>
<p>葫蘆巴（炒，一錢）　草果仁（煨，六分）　苓皮（炒，四錢）　桂枝皮（五分）　川樸（一錢）　烏藥（一錢）　熟附（五分）　蘇梗（三錢）　穀芽（三錢）　沉香汁（三匕）</p>
<p>蔣右　土衰木賊，陽衰水泛，腫脹之勢，汩汩而成。</p>
<p>黨參（砂仁拌炒，四錢）　熟附（五分）　白芍（炒，一錢）　淡乾薑（四分）　冬朮（炒，一錢五分）　炙草炭（一分）</p>
<p>張童　遍身腫脹，按足如泥，脈來遲滯無力。此中陽衰弱，水泛來侮，其致病之由，雖因瘧傷，半由飲食不節。培土之中，宜兼補火，佐以分消，但須節飲食為先。</p>
<p>生茅朮（一錢）　草果（煨，六分）　苓皮（炒，四錢）　腹皮（炒，三錢）　陳皮（炒，二錢）　防風（一錢）　桂枝皮（五分）　穀芽（三錢）　車前子（二錢）　姜皮（六分）　椒目（五分）　麥芽（炒，三錢）</p>
<p>方右　勞倦傷陽，脾虛發腫，六脈遲細而澀。法當水中補火，即可以生土。但症已重，求效甚難。</p>
<p>金匱腎氣丸（四兩），每日服四錢，炒焦，煎湯服之。</p>
<p>薛右　土敗木賊，脾虛發腫，此係年深月久，積勞鬱而成，乃腫脹之重症也。甚至喘而不能偃臥，肺胃兩傷極矣。勉商金匱腎氣丸，清晨服之，以補水中之火；再用生脈理中加減，合投以補土生金，勉間進之。有效再診。</p>
<p>金匱腎氣丸，每日清晨，四錢，炒焦，煎湯服。</p>
<p>黨參（三錢）　冬朮（二錢）　苓皮（四錢）　炮姜（五分）　砂仁（鹽水炒，三分）　五味子（五分）　炙草（一分）　蘇子　萊菔子（一錢）　白芥子（一錢）　桂枝皮（三分）　晚服</p>
<p>王左　肺屬金而畏火，酒性熱質濕。素來嗜飲，濕熱不攘而留於胃。熱性上炎，肺受灼而先見音雌。濕熱下注，氣不化而繼見腹滿。今舌紅口渴咽痛，二便不爽，脈見右關有力，經云諸脹腹大皆屬於熱，此病是也。</p>
<p>川連（四分）　黃芩（一錢）　大黃（三錢）　芒硝（一錢五分）　枳殼（一錢）　洋參（三錢）　當歸（三錢）　車前（一錢五分）　通草（一錢）　苓皮（四錢）　腹皮（三錢）　萊菔子（一錢）</p>
<p>楊左　命門無陽，火不生土，土不制水，寒邪射肺，足腫腹脹，氣逆不能偃臥，所由來也。脈見屋漏、魚翔、蝦游、雀啄，此陰陽離散，真元將脫之憂。</p>
<p>金匱腎氣丸（四錢），炒焦，煎湯服（去渣）。</p>
<p>五加皮（一錢）　苓皮（四錢）　腹皮（二錢）　葫蘆巴（三錢）　炮姜（六分）　熟附（四分）　車前（二錢）　川七（一錢五分）　通草（四分）　黨參（二錢）　椒目（八分）　沉香汁（三匕）</p>
<p>另用赤豆（一兩），冬朮（三錢），煎湯代水。</p>
<p>施右　先脘痛而腹滿，後腫及於遍體，大便時溏，小溲艱澀，面目光亮，足按如泥，兩手脈門腫脹亦甚。脈雖不可為憑，據症而論，乃是脾土失運，肺氣失降，水道不得通調，水氣逆行膚腠。擬用培土分消，以冀健運司化。</p>
<p>苓皮（四錢）　腹皮（三錢）　桑皮（炒，一錢）　陳皮（一錢）　姜皮（五分）　車前子（二錢）　生茅朮（一錢五分）　通草（一錢）　神麯（炒，三錢）　防風（一錢）　澤瀉（一錢）　黑梔（一錢五分）　葶藶子（一錢）　椒目（五分）　大棗（三）　麥柴（一兩）</p>
<p>朱右　右關沉實有力，大便堅如彈丸，腹滿而硬。脈症合參，虛中挾實，下之，且以探之。</p>
<p>洋參（三錢）　當歸（二錢）　大黃（三錢）　枳實（一錢）　炙草（一分）　萊菔子（二錢）</p>
<p>蔡左　瘀凝脈絡，滿腹暴露青筋，脾土陽衰，腫脹而兼便溏，瘧還未已，正氣大傷，症屬重險。勉商通絡行瘀，溫中培土。</p>
<p>蒺藜（炒，二錢）　紅花（三分）　肉桂（三分）　黨參（四錢）　冬朮（炒，三錢）　神麯（炒，一錢）　草果（煨，三分）　車前（一錢五分）　腹皮（二錢）　穀芽（炒，三錢）　桑枝（一錢五分）</p>
<p>過右　經停瘀積，腹脹成臌。</p>
<p>桃仁泥（二錢）　赤勺（一錢）　歸尾（二錢）　牛膝（二錢）　紅花（二錢）　鬱金（沖，四分）</p>
<p>顧左　先從頭面脹起，而後及於腹，神色脈象俱奪，症屬險途。從先喘後脹者治之。</p>
<p>馬兜鈴（一錢）　黑梔（四分）　石菖蒲（三分）　通草（一錢）　桑皮一錢）　車前子（炒，三錢）　杜赤豆（四錢）　百合（一兩）</p>
<p>周右　單單腹脹，按之如綿，舌光無津，脈來細弱，神形消瘦，氣血敗壞，法宜培補。</p>
<p>熟地（五錢）　黨參（三錢）　炮姜（六分）　炙草（一分）　白芍（一錢）　五味（三分）</p>
<p>王左　中土衰敗，腹脹如臌，症屬難挽，商培土抑木製水，以盡人事。</p>
<p>生冬朮（一兩）　茯苓（一兩）　車前子（炒，五錢）　肉桂（八分）　瓜皮　即冬瓜皮代水</p>
<p>尤　膨脹。</p>
<p>黨參（一兩二錢）　生茅朮（二錢）　生冬朮（二兩）　炙草炭（一分）　萊菔子（炒，一錢）　澤瀉（二錢）　枳殼（炒，三分）　小茴香（七分）　黑山梔（八分）　煨草果（六分）　木瓜（二錢）　陳皮（一錢）　肉桂（五分）　苓皮（一兩）　蘇梗（三錢）　生熟砂仁（四分）　白芍（炒，三錢）　丹皮（一錢）　當歸（三錢）</p>
<p>另用大麥柴（一兩），燈心（一錢），赤豆（二兩），煎湯代水。</p>
<p>清晨服方　洋參（二錢）　通草（三錢）　車前子（五錢）　葫蘆巴（炒，二錢）</p>
<p>另用向陽東壁土煎湯，去土煎藥，送腎氣丸三錢。</p>
<p>又　擬補火生土，以止泄。</p>
<p>黨參（一兩）　冬朮（炒，二兩）　炙草炭（一分）　肉桂（三分）　車前子（二錢）　白芍（炒，三錢）　遠志（炒，七分）　益智仁（八分）　神麯（炒，一錢）　肉果（煨，一錢）　山藥（三錢）　煨木香（四分）</p>
<p>又　擬酸甘化陰，澀以固脫之法。</p>
<p>白芍（炒，三錢）　赤石脂（煅，三錢）　龍骨（煅，二錢）　訶子肉（煨，一錢）　炙草（三分）　五味子（六分）　御米殼（炙，二個）</p>
<p>蒲左　腹滿跗腫，左弦右弱，納減便溏，中虛之象。舌白滑，濕淫之徵。擬用四苓以培土分消，但症非輕，不能節養，恐其加重。</p>
<p>茅朮（三錢）　豬苓（一錢五分）　澤瀉（一錢五分）　赤苓（三錢）　焦神麯（一錢）</p>
<p>劉左　攻痢丸散，無不傷中，腹雖少寬，兩足腫脹未減，難保無上泛之虞。姑用小溫中丸，每日服四錢，十劑後再商。</p>
<p>王左　上有表邪，咳而見血，下有濕濁，兩足腫脹，邪不能解，濕不能利，恐成風水。</p>
<p>生苡米（一兩五錢）　連皮赤苓（五錢）　滑石（五錢）　防風（一兩）　荊芥（炒，一錢五分）　青桑枝皮（鹽水炒，一錢五分）　通草（一錢五分）　車前子（三錢）</p>
<p>又　原方，加竹茹（一錢），茅針花（一錢）。</p>
<p>馮右　木侮土衰，氣虛下陷，腹脹筋露，肌肉消瘦，脈細弦勁，症勢重險。擬扶脾陽，兼以平木為治。</p>
<p>黃耆（元米炒）　冬朮　陳皮（炒）　升麻　柴胡　洋參（炒）　白芍　炙草　腹皮　車前（鹽水炒）　木香（煨）　草果仁　老蘇梗</p>
<p>趙左　風水逆走膚腠，並夾面積，致成腫脹，惜乎日數已久，體虛難效耳。</p>
<p>通草（三錢）　車前（炒，一錢）　蘇梗（一錢）　郁李仁（二錢）　東壁土（一兩）　煎湯代水</p>
<p>又方　生茅朮（一錢）　萊菔子（炒，一錢）　川樸（鹽水炒，一錢）　苓皮（六錢）　陳皮（二錢）　腹皮（酒炒，二錢）　澤瀉（炒，一錢）　神麯（一錢）　楂炭（二錢）　枳殼（八分）　防風（一錢五分）　紫蘇（一錢）　姜皮（六分）</p>
<p>又　原方，加冬朮（三錢）。</p>
<p>徐左　寒水侵脾，風邪入肺，以致喘咳為腫。</p>
<p>生茅朮（二錢）　赤苓（八錢）　澤瀉（一錢五分）　豬苓（一錢五分）　車前（鹽水炒，五錢）　通草（三錢）　紫蘇（一錢）　郁李仁（一錢）　防風（一錢）　加東壁土（一兩）</p>
<p>楊左　能食不運，脹起中宮，便時腹痛。且先健運脾土。</p>
<p>神麯（一錢五分）　麥芽（三錢）　枳殼（炒，三錢）　楂肉（炒，三錢）　焦茅朮（七分）</p>
<p>蔡左　中氣不運，腹為腫脹，便溏不為稍寬，六脈細澀，症屬棘手。</p>
<p>生茅朮（一錢五分）　生冬朮（二錢）　川樸（一錢）　枳殼（六分）　苓皮（四錢）　通草（二錢）　滑石（三錢）　陳皮（一錢五分）　草果（五分）　車前（三錢）　神麯（一錢）　腹皮（一錢）</p>
<p>又　甘遂（二兩）　大戟（二兩）　芫花（二兩）　蘆巴（四兩）　為末醋調敷</p>
<p>邵左　膀胱無司化之權，小水不從水而出，漬於下而泛及中焦，腹為之漸滿，脈至三五不調，細澀無神，陽氣之衰，不待言矣。所投補中與八味，頗覺相宜，但水勢橫逆，惟恐後不濟事，茲且開通膀胱之水，能得順趨而下，急則治標之法，擬方候酌。</p>
<p>生茅朮　茯苓　豬苓　澤瀉　肉桂　陳皮　腹皮　蘇梗　赤豆　麥芒　椒目</p>
<p>又　兩投分水，小溲數而短赤，昨又發熱惡寒。此是暑風外襲於表，宜兼疏解。</p>
<p>香薷（一錢）　通草（三錢）　滑石（三錢）　車前（炒，五錢）　王不留行（三錢）　東壁土（一兩）</p>
<p>又　原方，加黨參（五錢）。</p>
<p>又　生茅朮（二錢）　茯苓（一兩）　澤瀉（二錢）　肉桂（四分）　熟附（五分）　冬朮（一兩）　滑石（三錢）　枳殼（四分）　桂枝（五分）　黨參（一兩）　赤豆（六錢）　磨沉香（三分）</p>
<p>又　屬屢投分泄，而小水不去，不獨膀胱不能化，而且腎氣亦不開合。商滋腎法，以通關節。</p>
<p>黃柏（炒，一錢）　知母（鹽水炒，一錢）　肉桂（五分）　茯苓（一兩）　此方先服</p>
<p>晚，服濟生腎氣丸（四錢）。</p>
<p>夏左　風為六氣之長，善行而數變，膚腠不密，著之則遍體浮腫。法當疏泄手太陽之經。</p>
<p>蟬蛻（十隻）　地骨皮（三錢）　桑白皮（二錢）　苓皮（五錢）　姜皮（六錢）　陳皮（二錢）　防風（一錢）　荊芥（一錢）　加楊樹嫩頭（五錢）</p>
<p>蔣左　肝脾二傷，濕鬱化熱。擬中滿分消法，但病勢極重，不可輕視。</p>
<p>冬朮（炒，六錢）　川樸（姜炒，一錢）　腹皮（炒，三錢）　神麯（炒，一錢）　陳皮（二錢）　玉金（七分）　麥冬（一錢五分）　澤瀉（一錢）　乾薑（四分）　川連（三分）　官桂（七分）　黃芩（二錢）　燈心（一團）</p>
<p>又　原方，加赤苓（三錢）。</p>
<p>倪左　土衰濕聚，外發瘍瘡，內為腫脹。擬建中分導。</p>
<p>白朮（炒，六錢）　茅朮（炒，一錢五分）　赤苓（三錢）　陳皮（一錢）　荊芥（二錢）　穀芽（三錢）　蘇梗（一錢）　腹皮（一錢）　銀花（二錢）　苡米（二錢）　車前（三錢）　川樸（四分）</p>
<p>蔣左　風濕鬱於膚腠，遍身浮腫。宜先開泄肺氣。</p>
<p>桑皮　防風　苓皮　陳皮　荊芥　姜皮　腹皮　加皮</p>
<p>薛左　酒濕傷中，脾敗成臌，醫藥難效。</p>
<p>冬朮　腹皮　川樸　砂仁殼　陳皮　苓皮</p>
<p>楊左　腫從下起，濁濕居多。濕之所以為患者，由土衰不能勝濕，膀胱不能司化。</p>
<p>茯苓（一兩）　肉桂（三分）　小茴香（一錢）　黑牽牛（二錢）　車前子（二錢）　通草（一錢）　加綠色頭鴨腳（一雙）</p>
<p>又　腫勢漸減，藥不外溫通膀胱，培土勝濕。</p>
<p>原方，加防己（一錢）。</p>
<p>潘左　腹滿中空，兩足腫脹，便溏溲短。脾土大傷，症非輕視。</p>
<p>冬朮（五錢）　腹皮（炒，三錢）　川樸（一錢）　枳殼（五分）　陳皮（一錢五分）　苓皮（四錢）　車前子（炒，三錢）　香附（一錢）　滑石（三錢）　香茹（八分）　砂仁殼（三分）</p>
<p>虞左　中脘脹滿，按之堅硬，舌底紅而苔黃，口渴，脈至關，獨見弦洪而大。經云：諸脹腹大皆屬於火，又云：下則脹已，此其似乎。</p>
<p>川連（四分）　檳榔（一錢）　枳殼（炒，一錢）　瓜蔞仁（三錢）　腹皮（炒，三錢）　焦楂（三錢）　山梔（六分）　黃芩（八錢）　半夏（二錢）　乾薑（二分）　礞石滾痰丸（三錢）　清晨服</p>
<p>又　投泄熱下降之劑而有應效，仍宗前法，佐以扶正。</p>
<p>川連　陳皮　枳殼　神麯　腹皮　楂炭　豬苓　黃芩　半夏　乾薑　川樸　冬朮　澤瀉　知母　赤苓　炙草　澤蘭</p>
<p>小溫中丸（四錢），用洋參（一錢），冬朮（二錢），煎湯送下。</p>
<p>某　六脈沉細如絲，陽衰極矣，火不生土，土不生金，金寒水冷，臟無陰，司化失職，小水因而短少，水無去路，蓄於中而腹滿，注於下而足腫，泛於上而喘急。除金匱腎氣丸，其他皆非對症，惜乎晚矣。</p>
<p>腎氣丸（三錢），人參（五分）煎湯送下。</p>
<p>過左　大瘧初愈，復受寒濕，以致足腫便溏。宜培土分利為主。</p>
<p>赤苓　豬苓　澤瀉　茅朮　神麯　苡米　陳皮　麥芽</p>
<p>楊左　臟寒生病，脘如抱甕。議與助陽一法治之。</p>
<p>熟附（一錢）　生薑（二）　桂枝皮（六分）　焦白朮（二）　廣皮（一錢）　苓皮（炒，二錢）</p>
<p>周左　中虛發脹，便溏而不為少寬，身熱脈來細數。症屬棘手，藥難見效。</p>
<p>六神散，去扁豆，加神麯（炒）、柴胡、白芍、山梔（炒）、腹皮（炒）、車前子。</p>
<p>某　眼泡浮脹，兩足亦脹，胸腹滿悶。此飲食飢飽失宜，脾胃氣滯不運。擬用胃苓湯主之。</p>
<p>川樸　腹皮　茅朮　豬苓　澤瀉　陳皮　炙草　蘇梗　姜皮　苓皮　萊菔子</p>
<p>邱左　考之腹脹一門，便泄而腹脹不減者，重症也。今痛泄月餘，而腹日腫脹，脈又見軟弱，面帶青色，此乃木侮土衰之象。</p>
<p>鳳黨（八錢）　冬朮（五錢）　連皮茯苓（六錢）　神麯（炒，一錢）　廣皮（一錢）　炙草（一分）　菔子（一錢五分）　白芍（三錢）　肉桂（五分）　腹皮（二錢）　川樸（去皮，五分）　車前子（一錢）</p>
<p>宋左　脾肺氣滯，遍身浮腫，時重時輕，以疏理氣機，兼培土，能避風寒，節飲食，自然漸愈。</p>
<p>腹皮　苓皮　桑皮　廣皮　姜皮　川通　焦蒼朮　焦麥芽</p>
<p>殷左　脈至弦數，左關尺沉分有力，睪丸陰莖微腫，胸腹不寬，去年曾患囊癰出膿，乃濕熱閉結下焦而成。今脈象見症如此，濕熱乘虛注於中下二焦，不生外瘍，恐有腹脹之慮。擬用淡滲分泄、理氣法。</p>
<p>連翹　廣皮　蘇梗　燈心　廣木香</p>
<p>管左　兩足浮腫，按之如泥，面黃無神，脈軟少力。乃脾土衰弱，寒水將有及中上之勢。</p>
<p>茅朮　赤苓　澤瀉　香附　焦曲　穀芽</p>
<p>殷童　夾食夾風夾濕，面目胸腹肢體無處不腫。擬用胃苓合投。</p>
<p>苓皮　川樸　茅朮　焦曲　山楂　防風　姜皮　燈心</p>
<p>吳左　脈來左弦右弱，中虛腹瀉。此土衰木侮之象。</p>
<p>茅朮（土炒）　廣皮（炒）　腹皮（炒）　炒丹皮　炒苓皮　炒車前子　炒姜皮　宣木瓜　焦麥芽　麥柴（一兩）</p>
<p>宋　脾氣運行失職，痰積交凝，脘右肋下，癥如拳大。本當培土溫中，緩圖自效，而誤用攻伐，以致徹散成臌，諸症迭出，而成棘手。茲先培中土治之。</p>
<p>冬朮　焦穀芽　苓皮（炒）　腹皮（炒）　白芍（炒）　大麥柴　煎代水</p>
<p>蔣左　瘧後胸腹脹滿，先從足起，自下而上，濕熱居多。但汗出如雨，舌無苔而光，不獨土衰，而衛外之陽，守中之陰，俱虛矣。用藥宜乎和平為當。</p>
<p>苓皮　廣皮　鮮地骨皮　鮮冬瓜皮　炒苡米　生熟砂仁　生熟車前　浮麥（炒）　白芍（炒）</p>
<p>張左　風濕熱於肺胃，遍身腫脹，兩足尤甚，色紅而熱。擬與疏表理氣泄熱。</p>
<p>香茹　防風　荊芥　桑皮　苓皮　廣皮　腹皮　姜皮　楂炭　澤瀉　黃芩　車前　炒焦曲　大麥柴　代水</p>
<p>又　原方，去黃芩、桑皮，加茅朮。</p>
<p>周右　大小便不利，胸腹四肢腫脹，重症也。開之，泄之。</p>
<p>瓜蔞仁　焦枳實　杜蘇子　杏仁　葶藶子　菔子　腹皮　苓皮　車前（炒）</p>
<p>又　通身腫脹退去八九，納穀後胸腹攻撐，脾氣未能健運。兼以培土。</p>
<p>茅朮　焦曲　砂仁　穀芽（炒）　苓皮　白朮（炒）　車前子</p>
<p>楊右　腹大而軟，脈來滯細，面不浮，足不腫。此氣鬱成臌。</p>
<p>香附（三錢）　苓皮（四錢）　腹皮（炒，三錢）　陳香圓皮（五分）　砂仁殼（三錢）　舊鼓皮（炙存性，二錢）</p>
<p>又　腹能少寬，加味再進。</p>
<p>原方，加細青皮（一錢），大麥柴（五錢），煎代。</p>
<p>又　上不見咳，面不見浮，非風也。足不見腫，小溲通利，非濕也。腹大如箕，按之外軟內實，便溏日來兩次，脈不遲亦不數，亦非寒，亦非火。細細參之，似屬氣鬱，前投理氣，初若有效，既又不應。改投培土行瘀，再探之。</p>
<p>焦白朮　楂炭　紅花　丹參　丹皮　香附　焦曲　車前子　腹皮　桃仁　葫蘆巴　以上分量均以三錢</p>
<p>又　投理氣行瘀，俱不應效，改投鎖補兼施。</p>
<p>黨參（炒，四錢）　萊菔（三錢）　焦曲（二錢）　香附（三錢）　腹皮（三錢）　廣皮（二錢）　木香（四分）　沉香（五分）　降香（一錢）</p>
<p>又　不喘不咳，病不在表，亦不在上。腹不痛，大便溏，亦非實結。開鬼門，潔淨腑，俱用不著。脈不遲數，口不渴，不怯寒，大熱大寒之品，亦不合。足不腫，小水長，分利去濕之品，亦不合。按之軟，其為氣滯，十有八九。余方不過如此，或欲速，再請明眼酌治之。</p>
<p>原方，加苓皮（四錢），繭殼（三個）。</p>
<p>此症起於產後，年久不愈，至小產後大投行瘀而愈。</p>
<p>張左　濕熱蘊於中焦，面目見黃，胸腹為脹。茵陳五苓散主之。</p>
<p>茵陳（八錢）　生苡米（三錢）　生茅朮（三錢）　赤苓（六錢）　豬苓（一錢五分）　澤瀉（一錢五分）　黑梔（一錢）　腹皮（三錢）　廣皮（一錢五分）　黃柏（八分）</p>
<p>某左　土衰濕勝，郁久防成中滿，面色萎黃，納食作脹，兩足至晚浮腫，或嘔或瀉，都是脾胃兩傷之據。</p>
<p>茅朮（炒）　焦白朮　焦曲　焦楂　遠志　茯苓　澤瀉　砂仁　廣木香</p>
<p>潘右　腹滿中空，兩足浮腫，便溏溲短。脾土已傷，症非輕淺。</p>
<p>邵左　風熱散走，遍身作痛。此外內兩兼，先為分解。</p>
<p>洋參（一錢）　荊芥（一錢）　防風　茯苓（一錢）　甘草（一錢）　枳殼（一錢）　桔梗（一錢）　柴胡（八分）　川芎（一錢）　銀花（五錢）　前胡　羌獨活（各一錢）　牛蒡子（二錢）</p>
<p>孔左　六脈沉細，食後中脘脹悶不適，脾胃陽衰也。</p>
<p>炮姜（一錢）　遠志（五分）　益智仁（八分）　焦白朮（二錢）　黨參（三錢）　製半夏（二錢）　官桂（三分）　五穀蟲（一錢）　雞金（一錢）</p>

<h2>衄血</h2>
<p>鄒左　脈大而數，左甚於右，鼻衄成碗而色鮮。此炎暑熏蒸，肝陽上逼，肺金受灼，而血妄行也。</p>
<p>麥冬（一錢五分）　夏枯草（一錢）　元參（二錢）　丹皮（一錢五分）　鮮生地（四錢）　竹茹（四分）　茅針花（一錢）　京墨汁（五匙）</p>
<p>廉右　質本陰虧，內熱鼻衄。擬四陰煎，肺腎同治。</p>
<p>北沙參（三錢）　生地（四錢）　山藥（炒，二錢）　扁豆（二錢）　砂仁（四分）　丹皮（炒，一錢）　川斛（三錢）　焦穀芽（二錢）</p>
<p>李左　鼻衄，脈至右寸關獨大，此火浮於肺。</p>
<p>黃芩（二錢）　白及（一錢五分）　麥冬（一錢）　竹茹（炒，五分）</p>
<p>錢童　鼻衄已久，宜清宜折。</p>
<p>豬苓（二錢）　白及（一錢五分）　茶葉子（五分）</p>
<p>某左　鼻衄頭痛，風熱上行。</p>
<p>豬苓（二錢）　白及（一錢五分）　川芎（一錢）　白芷（八分）</p>
<p>秦右　脈數，內熱鼻衄，此陰虛火浮。</p>
<p>生地（四錢）　丹皮（炒，一錢）　元參（一錢）　麥冬（一錢）　北沙參（三錢）</p>
<p>陳右　血不歸經，逆行於上，而時見鼻衄，脈至弦數甚於左寸關。宜清養肝陰為先。</p>
<p>北沙參（三錢）　麥冬（一錢五分）　石斛（二錢）　知母（一錢）　牛膝（一錢五分）　女貞子（一錢五分）　地骨皮（一錢）</p>
<p>又　原方，加大生地（五錢），去元參、知母。</p>

<h2>失音</h2>
<p>某左　色脈無力而音不揚，更兼咽喉不時而痛，喜吃甘溫則適。此係風寒束縛，肺氣窒塞。</p>
<p>叭杏，飯上蒸熱，搗如膠。另用肉桂末（二錢），以桂和勻，搗。將白蜜拌和勻如指面大。每用薄綿一層包藥一粒含於口內，將汁咽之，日含二三次，夜亦可含臥。另用蜜陳皮（二三），泡湯代水。</p>
<p>又　桔梗　生熟草　生熟訶子肉　蟬蛻　燈心　香椿豆（如無，竹膜三分代之）</p>
<p>又　雞子（一枚，置碗中打如糊）　白糖霜（三錢）</p>
<p>上，將滾豆腐漿一碗，清晨沖服。</p>
<p>某　寒束熱伏，金實不鳴。</p>
<p>杏仁（二錢）　桔梗（一錢）　枳殼（炒，六分）　半夏（一錢）　蟬衣（七分）　蘇葉（八分）　陳皮（一錢）　姜（一）</p>
<p>沈左　六脈數大，甚於兩關，肝陽胃火熾甚，上灼肺金為咳而聲音不揚，大便難澀者。肺與大腸相為表裡，清金制陽，必須育陰。</p>
<p>洋參　麥冬　川貝　蟬衣　生地　蘆根　鮮百合　燕窩　枇杷葉　三味煎湯代水</p>
<p>又　火之旺者，水必虧，六脈數象不減。方不外乎清金保肺，壯水制陽。</p>
<p>洋參（八錢）　麥冬（三錢）　川貝（四錢）　生地（一兩）　丹皮（一錢五分）　扁豆（五錢）　通草（一錢）　沙苑（三錢）　甘蔗皮（一兩）　枇杷葉（三錢）</p>
<p>吳左　氣弱音雌。</p>
<p>升麻（三分）　柴胡（三分）　黨參（三錢）　冬朮（炒，三錢）　當歸（二錢）　陳皮（一錢）　黃耆（三錢）　通草（一錢）　半夏（一錢）　杏仁（一錢五分）　炙草（四分）　訶子肉（一錢）　香椿芽（一錢）　蟬衣（四隻）</p>
<p>某右　久咳音雌，色脈無傷，金實不鳴也。</p>
<p>半夏（一錢）　叭杏（連皮，二錢）　蟬衣（一錢）　桔梗（一錢）　訶子（生炒，一錢）　紫蘇（五分）　薄荷（五分）　通草（一錢）</p>
<p>某　脈至滑大，甚於右寸關，久咳見血，音啞，肺傷極矣。</p>
<p>北沙參（四錢）　玉竹（炒，三錢）　麥冬（一錢）　紫菀（八分）　扁豆（三錢）　苡米（三錢）　白及（一錢五分）　通草（六分）　川貝（一錢五分）　百藥煎（炒，一錢）　百合（一兩）　蟬衣（四）　月石（一錢）　紫降香（一錢）</p>
<p>此三味加前方中先服三劑</p>
<p>諸左　咽痛音雌，由咳而起，六脈沉遲。少陰太陰同治。</p>
<p>熟地（八錢）　麻黃（四分）　杏仁（二錢）　生草（一錢）</p>
<p>王左　久咳聲音不揚，而咽喉作痛，飲食不貪，脈至細數，右寸關軟大。人之聲音，發乎腎而出乎肺。肺腎兩虧則音雌，水虧於下則陽越於上為咽痛。腎為肺子，虛則盜氣於母，脾土日虧，則飲食不化精血而化痰涎。脈症合參，無非脾肺腎損傷之象，幸而便猶未溏。但將交夏令，內有虛陽，外有炎蒸，已傷之金，欲其不燥，不外乎制陽壯水，保金醒胃，理脾為上。</p>
<p>熟地（一兩）　山藥（炒，五錢）　丹皮（一錢五分）　萸肉（二錢）　澤瀉（一錢五分）　茯苓（二錢）　五味（十粒）　麥冬（一錢）</p>
<p>又　沙參（五錢）　扁豆（一兩）　建蓮（一兩）　芡實（炒，一兩）　通草（四分）　訶子（生熟，一錢）　川貝（二錢）　蟬衣（四）　竹膜（五分）</p>
<p>上方，培土生金無礙乎脾胃，發聲而不耗氣，消痰不至於涸液傷陰。間日服之，可也。</p>
<p>檀香百合（一兩）　元米（二兩）　官燕（一錢）</p>
<p>上三味，煮爛，清晨加冰糖食之，以代朝粥。又，滾豆腐漿一飯碗，另將雞子一個調稠，加冰糖沖勻，食之代點心。豬肺一具洗淨，苡米一兩，入罐煮爛，作菜。</p>
<p>吳左　久咳音雌，咽痛納減，不能仰臥，六脈細澀，面色萎黃。種種見症，都是損怯，氣血就偏之象。擬大補元煎治之。</p>
<p>黨參（五錢）　熟地（八錢）　杜仲（三錢）　山藥（一兩）　萸肉（三錢）　當歸（二錢）　杞子（三錢）　白芍（一錢五分）　炙草（七分）　五味（三分）　青果（一枚）</p>
<p>王左　久咳失音，右脈細弱。擬六君以培土生金，失治於前，見功甚難。</p>
<p>六君子，加黃耆、當歸、五味、訶子。</p>
<p>楊　咳嗽聲音不揚，右寸關獨浮大有力，邪未透達。此症忌用人參，屢屢告戒，何以即忘。</p>
<p>杏仁（二錢）　桔梗（一錢）　荊芥（一錢）　前胡（一錢）　蘇子（一錢）　玉竹（四錢）　白薇（一錢）　蟬衣（四隻）</p>
<p>周左　金破不鳴，責在肺腎。</p>
<p>熟地（八錢）　當歸（二錢）　半夏（一錢）　陳皮（一錢）　茯苓（一錢）　炙草（六分）　桔梗（一錢）　元參（一錢）　薄荷（四分）　紫蘇（五分）　蟬衣（四）</p>
<p>蔣左　音雌咽痛，脈弱而尺浮露。此水虧火浮，肺金受灼，損症之萌也。芩、連、知、柏，切勿雜投，有傷生生之氣，變症蜂起，不可不慮。</p>
<p>桔梗（一錢）　甘草（一錢）　元參（三錢）　川貝（一錢）　金銀花（一錢）　燈心（五尺）</p>
<p>煎好去渣，將雞子白（一枚）攪勻，服。</p>
<p>接方　生地（一兩）　山藥（炒，三錢）　丹皮（炒，一錢）　萸肉（二錢）　茯苓（一錢）　元參（二錢）　麥冬（一錢）　甘草（一錢）　銀花（一錢）　青果（二）</p>
<p>吳左　久咳失音，脈軟無力，咳甚則吐。宜溫培肺胃之氣。</p>
<p>黃耆（蜜炙，三錢）　冬朮（炒，三錢）　紫菀（一錢）　當歸（一錢五分）　橘餅　元米煎代水</p>
<p>劉左　人之聲音，發於腎而出於肺。今聲音不揚，脈來細軟，良由肺氣不通，腎氣衰弱耳。</p>
<p>熟地（一兩）　黨參（三錢）　冬朮（炒，三錢）　生熟訶子（一錢）　炙草（四分）　桔梗（一錢）　百合（一錢）　蟬衣（四個）　香椿頭（二錢）</p>
<p>每日清晨，雞子沖豆腐漿，服。</p>
<p>吳左　音啞便溏，脈細脫形，藥難應效。</p>
<p>黃耆（元米炒，六錢）　五味（炒，八分）　黨參（炒，三錢）　桔梗（一錢）　生熟訶子（各一錢）　冬朮（三錢）　炙草（七分）　冬花（三分）　百合（四錢）</p>
<p>楊左　金虛則聲音不揚，土衰則納穀日減。議培土生金法。</p>
<p>黃耆（蜜炙，六錢）　生熟訶子（一錢）　冬花（蜜炙，三錢）　炙草（六分）　扁豆（炒，二錢）　蟬衣（四隻）　豬肺清湯煎藥</p>
<p>王右　音啞咽痛，右脈軟弱，左細數，此水虧於下，火浮於上，肺金受爍，恐成損怯。</p>
<p>生熟地（一兩六錢）　桔梗（一錢）　苡米（四錢）　生熟甘草（一錢五分）　大貝（一錢五分）　北參（三錢）　雞子白（一個，調稠沖服）</p>
<p>又　薄荷（一錢）　百草霜（一錢）　桔梗（一錢）　霜梅（炙，一錢）　貝母（三錢）　燈心灰（一錢）　甘草（一錢）</p>
<p>上，為末，用白蜜（二兩）調勻，不時食服。</p>
<p>沈左　當育陰以制陽。</p>
<p>桔梗（二錢）　甘草（一錢）　薄荷（一錢）　蟬衣（四隻）　元參（四錢）　銀花（三錢）　川貝（三錢）　射干（一錢五分）　黃芩（一錢）　川連（三分）　蘆根（三錢）　燈心（五尺）</p>
<p>王左　脈至軟弱，腿膝痠疼，久咳不已，聲音不揚。此稟質不足，而寒濕浸里。</p>
<p>防己（二錢）　黃耆（蜜炙，六錢）　川七（三錢）　赤苓（三錢）　白朮（炒，三錢）　苡米（炒，一兩）　杜仲（薑汁炒，八錢）　冬花（蜜炙，三錢）　當歸（二錢）　桑皮（蜜炙，二錢）</p>
<p>陳左　六脈浮數，左尺為甚，音雌咽痛。症屬水虧於下，陽浮於上，肺金受灼。擬生脈六味，兼育肺腎之陰。</p>
<p>洋參（三錢）　蟬衣（一錢）　麥冬（一錢）　五味（五分）　生熟地（各八錢）　懷藥（一兩）　丹皮（一錢五分）　萸肉（二錢）　茯苓（一錢五分）　澤瀉（一錢）　訶子（一錢）　元參（一錢五分）　鳳凰衣（五個）　青果（二）　燈心（五尺）　竹膜（四分）　元稻根鬚（三錢）</p>
<p>蔣　金為水母，腎為肺子，久咳者無不傷乎子，則腎水因而虧矣。脈見浮數，喉舌乾燥，豈非腎陰肺液兩虧乎？且聲音者，發乎腎而出乎肺。肺腎兩虧，當此時令風熱之際，未勉又觸時邪，聲音驟啞。此虛中夾邪之症，育陰清肺之中，稍兼疏解之品。</p>
<p>北沙參　麥冬　生地　薄荷葉　蟬衣　牛蒡子　竹膜　雞子白衣（四個）</p>
<p>盛左　久咳而至咽啞，便溏，脈細數。上中下三焦俱損。</p>
<p>洋參（三錢）　黃耆（三錢）　熟地（六錢）　懷藥（三錢）　丹皮（一錢）　冬朮（一錢五分）　萸肉（二錢）　北沙參（三錢）　神麯（一錢）　白芍（炒，一錢五分）　訶子（炒，一錢）　五味（三分）</p>
<p>周　中氣不足，肺腎兩虧。先理中氣。</p>
<p>柴胡　黨參　當歸　升麻　黃耆　炙草　冬朮　茯苓　蟬衣　香椿豆芽　生熟訶子肉</p>

<h2>肺痿</h2>
<p>章右　脈來弦數，左甚於右，左脅下痛，繼已咳吐，紅濁痰涎，似膿非膿，似血非血。此肝鬱化火，灼肺成痿，兼感時邪，為頭痛發熱，勢非輕淺。</p>
<p>天冬（三錢）　川貝（三錢）　鬱金（四分）　知母（一錢五分）　紅花（三分）　瓜蔞皮（一錢）　骨皮（二錢）　香附（二錢）　桑枝皮（鹽水炒，一錢）　紫菀（一錢）　扁豆（三錢）　橘紅（一錢）　炒荊芥（一錢）</p>
<p>宿左　經云：五臟六腑皆能令人咳逆。今左關獨大，獨弦，獨數，此肝陽有餘。木旺則土衰，濕濁不化，蘊於胃底，鼻穢氣升，隨肝火上炎，肺金爍消，焉得不咳而為痿乎？</p>
<p>紫菀（一錢）　羚羊（八分）　檀香（一錢）　白芍（炒，一錢）　玉竹（炒，一兩）　川貝（一錢五分）　桔梗（一錢）　苡米（炒，八錢）　天冬（一錢）　丹皮（一錢）　沙參（八錢）　玉金（七分）　百合（六錢）　紫降香（一錢）</p>
<p>復診　原方，加生地（六錢），去紫菀、羚羊。</p>
<p>潘左　左關弦數，右寸無力，咳吐穢痰，似膿似血，右乳肋骨隱隱疼痛，每咳汗必淋漓，木火上炎，肺金受灼。急宜壯水制陽，清金保肺為主。</p>
<p>沙參（五錢）　天冬（一錢五分）　白及（三錢）　白芍（三錢）　生地（一兩）　苡米（八錢）　黃耆（八錢）　紫菀（一錢）　玉竹（七分）　元米（一撮）</p>
<p>某　癰為實而痿為虛，實症脈必數而大，面必紅，氣必粗，咳必重，痰必濃，痛必甚，可清可攻可消，日久亦必兼補托。今面色黧黑，唇舌刮白而滑，痰雖穢而清，胸雖痛而不甚，脈雖數而無力，此先傷脾土，土傷則濕鬱，化熱熏蒸，肝氣亦傷，而成痿症。痿與癰，一虛一實，宜先辨確。治痿，當以培土補肺為主，兼治清理濕熱為佐。</p>
<p>黃耆（四錢）　沙參（三錢）　苡米（一兩）　冬朮（二錢）　桑皮（一錢）　天冬（一錢）　川貝（一錢五分）　黃芩（八分）　百合（三錢）</p>
<p>許右　久咳見紅，右乳之上，隱隱作痛，形瘦面黃，飲食漸漸減少。此係風寒傷肺，勞倦傷脾，將成肺痿。先以補土生金法。</p>
<p>黃耆（六錢）　當歸（炒炭，三錢）　苡米（炒，八錢）　桔梗（六分）　冬朮（二錢）　白及（二錢）　絲瓜子（二錢）　川貝（一錢五分）　百合（五錢）</p>
<p>某右　酒客中虛，胃家濕鬱化火，穢濁之氣，時時熏蒸，肺臟受灼，能不頻頻咳嗽，似乎肺癰，其實非也，乃肺胃兩傷之重恙。清肺適足以礙胃，補土可以生金，胃開便固，方可轉機。</p>
<p>洋參（一錢）　扁豆（三錢）　冬朮（三錢）　玉竹（四錢）　桔梗（一錢）　白及（二錢）　神麯（八分）　茯苓（二錢）　冬花（三錢）　檀降香（各一錢）　百合</p>
<p>黃左　脈至滑數，時歇止，咳甚則嘔，有汗而熱不退。此係風溫感於肺胃，防成肺痿。</p>
<p>白薇（一錢）　川貝（二錢）　沙參（四錢）　天冬（一錢）　桔梗（一錢）　橘紅（一錢）　冬花（三錢）　紫菀（一錢）　百合（五錢）　玉竹（四錢）　枇杷葉（刷去毛，二錢）</p>
<p>徐左　咳吐臭痰，六脈細弱。當補氣血，兼以芳香悅脾。勿徒事於寒涼攻伐。</p>
<p>洋參（一錢）　茯苓（二錢）　黃耆（六錢）　冬朮（二錢）　炙草（五分）　苡米（炒，五錢）　川貝（二錢）　當歸（炒，一錢）　檀降香（各五分）</p>
<p>某左　脈遲無力，咳嗽噦惡陽痿，肺胃腎三經病也。</p>
<p>熟地（八錢）　製半夏（一錢五分）　砂仁（炒，八分）　甘杞子（三錢）　杜仲（四錢）　巴戟（三錢）　鎖陽（三錢）　桃肉（三個）</p>

<h2>哮喘</h2>
<p>潘左　右寸浮緊，此肺經著寒。</p>
<p>製半夏（一錢五分）　豬牙皂（一寸）　炙草（五分）　姜（一）</p>
<p>此方，發時可服二三劑。</p>
<p>丸方　杏仁（四兩）　蘇子（二兩）　款冬花（三兩）　煉蜜為丸</p>
<p>範右　開藥非久服之品。</p>
<p>黃耆（四錢）　冬朮（二錢）　陳皮（一錢）　黨參（三錢）　升麻（三分）　柴胡（三分）　當歸（二錢）　炙草　半夏（一錢）　生熟訶子（一錢）　姜（三）</p>
<p>又　麻黃（蜜炙，三分）　淡乾薑（三分）　五味</p>
<p>薑、五味和搗，炒半夏（一錢）。　服補藥三劑，間服此方一劑。</p>
<p>吳左　久哮時發時止，甚則帶血脘痛且嘔。不特肺有伏邪，且傷及胃矣。先理新感，續商搜逐。</p>
<p>杏仁（二錢）　前胡（一錢）　荊芥炭（一錢）　生熟砂仁（一錢）　陳皮（一錢）　蘇子（炒，一錢）　延胡（炒，一錢）　半夏（炒，一錢）　百部（蜜炙，三錢）　桃仁（一錢）</p>
<p>陳左　久哮，納減氣逆，肩臂作痛，六脈細弱。肺家雖有伏寒，然體虛已甚，燥烈溫散之藥，未便擅投。擬與氣血兼培，以救其本。</p>
<p>黃耆（四錢）　甘草（五分）　半夏（炒，一錢）　冬朮（三錢）　當歸（二錢）　冬花（三錢）　杜仲（二枚）　核桃肉（二）</p>
<p>接方　黨參（三錢）　茯苓（一錢五分）　陳皮（一錢）　冬朮（炒，三錢）　炙草（六分）　百部（三錢）　冬花（三錢）　半夏（炒，一錢）　當歸（一錢五分）　橘餅（二錢）</p>
<p>葛右　肺有伏寒，咳喘頻發，肝家血滯，經行發熱，乳腰並痛。</p>
<p>桃仁（四兩）　叭杏（蒸熟炒，四兩）　款冬花（蜜炒，四兩）　杜仲（五兩）　百合（四兩）　蘇子（炒，三兩）　半夏（三兩）　香附（姜炒，四兩）　丹參（四兩）</p>
<p>上藥，為末，大棗、生薑同煮，取棗肉和藥杵勻，作丸，如彈子大。每服五丸，橘餅湯下。</p>
<p>金左　寒邪伏肺，交春則喘嗽頻發。宗先賢調補脾肺，發時疏散逐邪。</p>
<p>黨參（炒，三錢）　茯苓（一錢）　炙草（三分）　冬朮（炒，一錢）　半夏（炒，一錢五分）　陳皮（一錢）　姜（一）</p>
<p>又　蘇子（一錢五分）　萊菔子（炒，一錢）　白芥子（炒，一錢）　半夏（一錢）　杏仁（二錢）　香附（一錢）　荊芥（一錢）　前胡（一錢）　黨參（二錢）　姜（一）　桑葉（二片）　此方發時服之</p>
<p>王左　寒痰入於肺絡。</p>
<p>半夏（炒，一錢）　叭杏（二錢）　萊菔子（炒，二錢）　蘇子（炒，一錢）　芥子（炒，一錢）</p>
<p>姚右　元海氣泛，入夜喘急，形寒畏冷，夏襲重裘。</p>
<p>黃耆（炙，三錢）　熟地（三錢）　萸肉（一錢五分）　山藥（二錢）　磁石（煅，三錢）　合桃（二）　補骨脂（一錢）　巴戟（一錢）</p>
<p>又　汗多畏寒，都是陽虛。</p>
<p>黃耆（炙，六錢）　桂枝（三分）　白芍（一錢）　炙草（四分）　五味（十）　青鹽（三分）</p>
<p>蔣左　胸痞氣短，由遺泄傷腎，攝納無權，法當補塞，況六脈如此之虛而無神，斷不可再以開泄。</p>
<p>黨參（五錢）　熟地（一兩）　五味（五分）　杞子（三錢）　補骨脂（鹽水炒，一錢）　當歸（二錢）　桃肉（三）</p>
<p>某　右寸關滑大，左三部細軟，行動數武則喘。細細合參，肺氣之不降不肅，未必無邪，腎氣之不攝不納，總因痔血過多，損及腎真也。</p>
<p>熟地（砂仁炙，一兩）　當歸（二錢）　炙草（四分）　黨參（四錢）　蘇子（一錢）　遠志（七分）　茯神（二錢）　杏仁（三錢）　懷膝（三錢）　補骨脂（一錢）　桃肉（一）</p>
<p>王左　風寒勞碌，外感內傷，無不兼溫肺理氣以治喘，納氣養營以治內傷。</p>
<p>杏仁（二錢）　半夏（一錢）　茯苓（一錢五分）　陳皮（一錢）　砂仁（炒，八分）　熟地（一兩）　當歸（一錢）　杜仲（四錢）　續斷（二錢）　牛膝（二錢）　補骨脂（炭，五分）　馬兜鈴（炙，一錢）　桃肉（一個）</p>
<p>汪左　去年病後失調，今動則氣喘，目視模糊，六脈細澀。精氣俱虧，當攝納為主，兼調營衛。</p>
<p>熟地（八錢）　當歸（一錢）　炙草（六分）　黨參（三錢）　杞子（三錢）　五味（七）　桃肉（連膈塍，三枚）</p>

<h2>氣</h2>
<p>王右　氣火上升，挾痰阻咽喉為之吞吐不利，右關滑大。法宜清降。</p>
<p>蘇子（一錢五分）　萊菔子（一錢）　白芥子（一錢）　茯苓　川鬱金（七分）　枇杷葉（去毛，二錢）　荸薺（四）　燈心（一丈）</p>
<p>侯左　脈至滑數而甚於左，舌苔白膩，胸膈滿悶，氣逆則咳。此係濕鬱中焦，肝陽因此不能疏泄，宗氣有餘便是火。立方兼淡以滲濕。</p>
<p>黑山梔（一錢）　川鬱金（一錢）　製半夏（一錢五分）　陳皮（一錢五分）　苡米（三錢）　茯苓（二錢）　木香汁（沖，五匕）</p>
<p>許左　肺氣窒塞，失其右降之令。</p>
<p>生熟砂仁（八分）　陳皮（一錢五分）　半夏（一錢五分）　瓜蔞仁（二錢）　通草（一錢）　薤白（二錢）　蘇子（炒，一錢）</p>
<p>某　腑氣以通為補。</p>
<p>洋參（三錢）　枳實（一錢）　半夏（二錢）　陳皮（一錢五分）　生熟砂仁（一錢）　淡吳萸（三分）　川連（三分）　蘆根（六錢）　竹茹（一錢）　生薑</p>
<p>蔣右　肝胃之氣，有升無降。</p>
<p>蘇梗（三錢）　香附（炒，二錢）　丹參（三錢）　茯苓（二錢）　山梔（五分）　青皮（八分）　大麥仁（炒，五錢）　降香（五分）</p>
<p>鈕左　胃氣逆行。</p>
<p>半夏（二錢）　全福花（三錢）　赭石（五錢）　茯苓（三錢）　炙草（五分）　黨參（三錢）　補骨脂（鹽水炒，一錢）　陳皮（鹽水炒，一錢）　桃肉（一個）</p>
<p>某　肺氣窒塞，清不升，濁不降。</p>
<p>升麻（三分）　柴胡（三分）　桔梗（六分）　枳殼（炒，七分）　黨參（三錢）　黃耆（三錢）　冬朮（一錢五分）　當歸（二錢）　苡米（二錢）　炙草（四分）　紫蘇（五分）　生薑</p>
<p>王右　肺氣不降，胃氣逆行，肝氣鬱而不宣，自中脘至咽喉痞塞，納穀難阻。擬與嘉禾法。</p>
<p>洋參（三錢）　枳殼（一錢）　川連（四錢）　乾薑（三分）　半夏（一錢五分）　桔梗（一錢）　陳皮（一錢五分）　赭石（四錢）　覆花（二錢）　蘇子（一錢五分）　砂仁（一錢）　沉香汁（三分）　枇杷葉（去毛，三錢）　姜（二）</p>
<p>蔣左　肺氣窒塞。</p>
<p>桔梗（一錢）　紫蘇（一錢）　白芷（一錢）　生薑（一）</p>
<p>李左　氣結於咽，失於宣降。</p>
<p>蘇子（炒，一錢五分）　半夏（一錢）　茯苓（一錢五分）　前胡（一錢）　竹葉（一錢）　枇杷葉（一錢）</p>
<p>汪左　胸中氣機窒塞。</p>
<p>通草　蔻仁　大麥仁　半夏　桔梗　枳殼　蘇梗　陳皮</p>
<p>成左　水鬱氣滯，用二賢散主治。</p>
<p>陳皮（鹽水炒，四錢）　炙草炭（一兩）</p>
<p>上藥，磨末一錢許。清晨，白滾水調服一錢。</p>
<p>吳左　清氣不升，濁氣不降，以致中脘窒塞。</p>
<p>砂仁殼（三分）　枳殼（五分）　升麻（三分）　牛膝（炒，一錢）　冬朮（三錢）　半夏（一錢）　檀降香（各一錢）　荷梗（五分）</p>
<p>季左　痰氣窒塞。</p>
<p>陳皮（一錢）　桔梗（一錢）　蘇子（一錢）　木香（三分）　半夏（炒，一錢）　茯苓（二錢）　炙草（六分）　砂仁（炒，六分）</p>
<p>陳左　中脘之右，板硬氣逆於上則咽如阻，氣下則心口如塞。此肺氣失宣，胃氣失降。</p>
<p>通草（炒，一錢）　蘇子（炒，一錢五分）　沉香汁（三匕）　象貝（一錢）　瓜蔞仁（炒，三錢）　枳實（六分）　竹葉（十片）　萊菔子（炒，六分）　枇杷葉（炒，一錢五分）</p>
<p>復診　原方，加全福花（三錢），洋參（一錢五分）。</p>
<p>張左　脘脹，大便三四日一行。肺氣不降，即胃氣之逆行也。</p>
<p>杏仁（去皮，三錢）　蘇子（一錢五分）　陳皮（一錢）　茯苓（一錢）　砂仁（八分）　象貝（一錢五分）　大麥仁（炒，四錢）　檀降香（各五分）</p>
<p>又　杏仁（二錢）　蘇子（炒，一錢五分）　陳皮（二錢）　黨參（六錢）　枳實（一錢）　萊菔子（一錢五分）　瓜蔞仁（三錢）　大麥仁（炒，四錢）　檳榔汁（三匕）　五穀蟲（二錢）</p>
<p>楊左　脈至左三部細弱，右三部弦數，面黃無神，發熱無言定，氣短似喘，不能偃臥，右半天府雲門痛連脅肋。經曰：肺主布氣，脾主運氣，腎主納氣。茲以脈症合參，脾肺腎三經俱傷，失布失運失納，而又挾邪，以致氣機升降，失其常道。法宜調補之中，稍兼疏理。</p>
<p>半夏（一錢五分）　茯苓（二錢）　廣皮（一錢）　炙草（四分）　洋參（二錢）　熟地（砂仁拌炒，五錢）　蘇子（一錢）　前胡（一錢）　鬱金（一錢）　青木香（八分）</p>

<h2>脾胃</h2>
<p>諸左　納少便溏，胸腹作脹，六脈細澀。純乎脾失健運，中無砥柱，氣血有傷。當培土為主。</p>
<p>冬朮（三錢）　陳皮（一錢）　茯苓（二錢）　神麯（一錢）　麥芽（炒，二錢）　白芍（一錢）　砂仁（炒，八分）　穀芽（三錢）　車前（一錢五分）　葫蘆巴（一錢五分）</p>
<p>周左　診脈左弦右弱，腹滿便溏，氣逆不能下臥。一切見症，無非剛猛過投，以致傷脾伐胃，肝木乘虛來侮。偏寒偏熱，偏補偏攻，皆非正治。議兩和肝胃為治。</p>
<p>茯苓皮（炒，四錢）　大腹皮（炒，三錢）　白芍（炒，一錢）　焦穀芽（三錢）　蘇梗（磨沖）</p>
<p>某左　早食則適，晚食則腹不寬。脾腎之陽衰弱，火不生土也。</p>
<p>益智仁　泡姜　菟絲子　遠志　焦穀芽　焦神麯</p>
<p>俞左　不任苦寒者，中陽衰也。不受燥烈者，腎陰虧也。飲食不化氣而化痰者，脾之健運無力。用五福飲，氣血兼培，少佐流行之品。</p>
<p>黨參（一錢五分）　熟地（三錢）　冬朮（二錢）　陳皮（八分）　半夏（一錢）　丹參（一錢五分）　建蓮（三錢）　大棗（二）</p>
<p>鄧右　木鬱土衰。</p>
<p>冬朮（二錢）　陳皮（一錢）　神麯（炒，一錢）　茯苓（一錢）　生熟砂仁（四分）　香附（一錢五分）</p>
<p>周左　質本陰虧，宜培補肝腎。奈食稍多，胸腹撐脹作痛，脹得嘔得噯則適。茲滋膩之藥，未免礙脾，且先芳香健運之劑，繼當滋填肝腎為要。</p>
<p>冬朮（四錢）　扁豆（三錢）　神麯（炒，一錢）　穀芽（五錢）　砂仁（炒，三分）　會皮（一錢）</p>
<p>嚴　食不能運，脾不健也。</p>
<p>冬朮（三錢）　當歸（一錢）　續斷（三錢）　杜仲（四錢）　焦穀芽（二錢）　炙草（四分）　神麯（炒，一錢）</p>
<p>吳左　足膝無力，面黃無神，脈來軟弱，勞傷脾土。</p>
<p>焦茅朮（一錢）　焦白朮（四錢）　杜仲（炒，八錢）　當歸（二錢）　赤苓（三錢）　焦穀芽（三錢）　姜（一）　棗（一）</p>
<p>趙左　右關沉細，脾陽暗暗漸虧，當補中土。</p>
<p>冬朮（三錢）　枸杞子（三錢）　遠志（炒，一錢）　穀芽（四錢）　姜（二）　棗（二）</p>
<p>又　入暮目視無光，不獨脾陽衰也。</p>
<p>焦冬朮（四錢）　枸杞子（三錢）　遠志（炒，一錢）　穀芽（四錢）　石決明（炒，五錢）　桂圓（五）　杜仲（三錢）　螢火蟲</p>
<p>許左　脾陽不旺，失於健運。</p>
<p>冬朮（二兩）　山藥（炒，三兩）　澤瀉（一兩）　芡實（三兩）　建蓮（四兩）　炙草（一兩）　薑炭（一兩）　焦鍋巴（半張）</p>
<p>每日早晚，用黃糖調鍋巴湯下。</p>
<p>胡右　脾陽衰弱，以致發黃，擬補火生土法。</p>
<p>冬朮（炒，四錢）　陳皮（一錢五分）　遠志（炒，一錢）　焦神麯（三錢）　穀芽（二錢）　姜（二）</p>
<p>張右　懶食嗜臥，脾氣困乏。</p>
<p>白朮（炒，二錢）　神麯（炒，一錢）　穀芽（三錢）　半夏（炒，一錢）　赤苓（二錢）　扁豆（炒，二錢）　會皮（八分）</p>
<p>徐左　飲食不運，食後作飽，脈沉細，不獨脾氣衰弱，水中之火亦衰。宜火生土。</p>
<p>遠志（一錢）　冬朮（炒，三錢）　薑炭（五分）　焦穀芽（三錢）　清晨桂附八味丸（三錢）</p>
<p>夏左　脈虛浮，右三部更甚。宜養其氣，修其脾胃健旺，再商真陰之議。</p>
<p>綿耆（六錢）　當歸（三錢）　洋參（一錢）　茯苓（一錢五分）　杜仲（鹽水炒，四錢）　冬朮（炒，三錢）　山藥（炒，五錢）　炙草（四分）　陳皮（一錢）　穀芽（三錢）</p>
<p>蔣左　胸腹痞滿，食入作脹，脾氣失於健運故也。</p>
<p>冬朮（炒，三錢）　枳殼（炒，五分）　神麯（炒，一錢）　穀芽（炒，三錢）　陳皮（一錢）　遠志（八分）</p>
<p>邵左　至高之陽不振，痰濁阻於膻中，用離火照法，以消陰霾。</p>
<p>熟附（四分）　黨參（五錢）　半夏（一錢）　桔梗（六分）　當歸（二錢）　砂仁（炒，四分）　陳皮（一錢）　姜（一）</p>
<p>嚴左　中陽不旺，喜食麵物，未免為滯。</p>
<p>黨參（炒，六錢）　遠志（炒，一錢）　楂肉（炒，二錢）　冬朮（土炒，一兩）　半夏（炒，一錢）　穀芽（炒，三錢）　陳皮（炒，一錢）　泡姜（一錢）</p>
<p>龔左　氣分偏虧，脾土不健運。</p>
<p>黃耆（一錢）　當歸（炒，三錢）　冬朮（炒，四錢）　穀芽（炒，五錢）　神麯（炒，一錢）　陳皮（一錢）　姜（二）　棗（二）</p>
<p>吳右　痞結中宮，便溏脈弱。當以健運脾土為主。</p>
<p>焦白朮（三錢）　焦神麯（一錢）　焦穀芽（三錢）　焦楂肉（一錢）　炙草（四分）　砂仁（四分）　官桂（四分）</p>
<p>楊右　氣血兩虧之疾，全仗水穀之海，能納能運，能受重劑，補方希冀可以斡旋。今不思納穀，食入噁心，大便見溏，前投熟地，而胸膈滿悶，皆脾胃不醒不運見症。急培後天，能多進穀食，乃是轉機，否則圖痊非易。</p>
<p>棗仁（炒，三錢）　建蓮（二錢）　砂仁（炒，三分）　冬朮（三錢）　扁豆（炒，三錢）　穀芽（炒，三錢）　懷藥（炒，三錢）　枸杞子（三錢）　丹參（三錢）　玉竹（炒，三錢）　牛膝（炒，一錢五分）　五味（七粒）</p>
<p>衛　久熱脈不弦數，虧在氣分。宜培土為主。</p>
<p>冬朮（一錢五分）　炙草（四分）　懷藥（四錢）　穀芽（三錢）　廣皮（五分）　焦曲（一錢五分）　當歸（一錢五分）　黨參（三錢）　姜（一）　棗（一）</p>
<p>許　面色淡黃無神，脈軟而少力，痰之多者，良由脾不運化。主以培土，乃治痰之本也。</p>
<p>六君子湯，加生薑（一）。</p>
<p>劉右　脾虛挾濕，兼以操撈。</p>
<p>茅朮（一錢）　白朮（炒，一錢五分）　穀芽（三錢）　生熟砂仁（八分）　廣皮（一錢）　半夏（一錢）　香附（一錢）　赤苓（二錢）　丹參（三錢）　玫瑰花（二朵）</p>
<p>何右　中脘結塊，作脹作痛，良由氣積交凝，補其脾土則塊自除。不必過於攻消，恐未必有益，而反有礙於正氣也。</p>
<p>甜冬朮（三錢）　廣皮（一錢）　生熟砂仁（四分）　枳殼（三分）　香附（一錢）　當歸（二錢）　蘇梗（二錢）</p>
<p>邊僧　木犯土位，土衰則運化失職，中宮所以痰多，大便所以時溏也。</p>
<p>小樸（薑汁炒，一錢）　廣皮（一錢五分）　茅朮（一錢）　半夏（一錢）　黨參（四錢）　炙草（三分）　甘松（一錢）　赤苓（三錢）　澤瀉（一錢）</p>
<p>楊　飲食不節，致多胸腹疼痛。議與健脾消導。</p>
<p>焦芍（二錢）　焦殼（五分）　焦楂（一錢五分）　焦曲（一錢）　焦麥芽（三錢）　熟砂仁（炒，六分）　木香（四分）</p>
<p>袁左　形瘦便溏，腹脹脾氣衰也，脈來細數無力，內熱不已，肝腎陰虧也。經曰，治脾妨腎，治腎妨脾，此症是也。勉商一方。</p>
<p>冬朮（炒，五錢）　焦穀芽（一錢）　焦曲（一錢五分）　苓皮（四錢）　大腹皮（二錢）　車前子（一錢五分）　鮮冬瓜皮（四錢）</p>
<p>又　六味丸，加白芍，晨服。</p>
<p>某左　久咳傷及於土，脾胃衰而納減。</p>
<p>黨參（二錢）　冬朮（二錢）　茯苓（一錢五分）　炙草（四分）　廣皮（四分）　製半夏（一錢）　姜（一）　棗（二）　黃瓜霜（治一切虛火咽喉諸疾或口舌碎爛吹之效）　硼砂（五十文）　元明粉（五十文）　白礬（五文）　黃瓜（二條，夏月將瓜扣空止氣藏瓜內結霜）　冰片（等分，與霜和勻吹）</p>

<h1>卷四</h1>

<h2>嘔吐</h2>
<p>某　胃為陽，土喜潤而惡燥，宜降不宜升。今診脈右關滑大，唇紅口甜，納穀輒吐無餘，雖湯飲不納，業已月餘，大便兩旬不解。脈症合參，系陽明實火，閉結胃氣，有失下行之旨。法宜清降。</p>
<p>川貝（五錢）　活水蘆根（去節，五錢）　竹茹（一錢）　淡姜渣（二分）</p>
<p>另，用上龍井茶葉（一撮），生薑（一片），泡湯飲；白扁豆煮爛如糊，食之，以代粥。嘔止便解，用獨參湯以扶正氣。</p>
<p>吏左　朝日暮吐，脈來細軟。當培火生土。</p>
<p>焦六曲（一錢五分）　焦穀芽（三錢）　淡乾薑（炒，三分）　茯苓（一錢）　冬朮（炒，三錢）　炙草（三分）　益智仁（炒，一錢）　遠志（炒，八分）　蔻仁</p>
<p>陳左　胃氣逆行，以致作嘔。</p>
<p>半夏（炒，三錢）　黨參（一兩）　生熟砂仁（一錢）　蔻仁（三）　丁香（七粒）　烏梅（一枚）　姜（二）</p>
<p>陳右　厥陽犯胃，氣逆則嘔，胃氣下行為順，肝陽以清泄為宣，但由來已久，不可不兼扶正。</p>
<p>半夏（炒，一錢五分）　陳皮（一錢五分）　砂仁（一錢）　枳殼（炒，四分）　洋參（二錢）　川連（二分）　吳茱萸（一分）　竹茹（八分）　蘆根（五錢）　車前子（三錢）　姜（一片）　大麥仁（四錢）</p>
<p>某　納食輒嘔，著寒則甚，胸脘作痛。</p>
<p>冬朮（三錢）　黨參（三錢）　炙草（六分）　蔻仁（二粒）　陳皮（一錢）　淡乾薑（二分）　竹茹（八分）　木香汁（三匕）　灶心土煎湯代水</p>
<p>王左　嘔吐本胃病，而胃為腎之關，有因水之不足而不能制胃火者，有因火之不足而不能生胃土者，此兩說之辯論最詳。大凡食入即出者，屬火之有餘，必得腎水以濟之，無過於六味作湯，資飲昨服，既能安適，不必日日更換，且服十濟再商。</p>
<p>熟地（一兩二錢）　萸肉（三錢）　丹皮（炒，一錢五分）　茯苓（三錢）　懷藥（三錢）　澤瀉（一錢五分）　懷膝</p>
<p>邵左　久咳，邪移於胃則嘔，此胃失下行之司，而上逆也。擬六君合蘇子降氣法，肺胃同調。</p>
<p>黨參　半夏　陳皮　茯苓　冬朮　炙草　蘇子　砂仁　生薑</p>
<p>某　胃氣應降不降，濁氣不泄而作嘔。</p>
<p>半夏（炒，三錢）　陳皮（二錢）　砂仁（一錢）　柏子仁（一錢）　萊菔子（五分）　蘇子（一錢）　姜（一）　大麥仁（炒，一錢）</p>
<p>陳右　診脈左寸關獨數，納食輒嘔，大便不通，肝陽犯胃，腑氣有升無降。</p>
<p>川連（二分）　枳實（五分）　吳茱萸（三分）　檳榔（一錢五分）　蔞仁（三錢）　姜（三）　川楝子（炒，三錢）　青皮（炒，一錢）　木香（沖，四分）　洋參（二錢）　黑梔（一錢）　元胡索（生炒，三錢）　生熟砂仁（一錢）</p>
<p>吳　脈形兩損，咳痰嘔逆，身熱汗濡，頭暈氣升，症勢甚劇。擬調中培土，冀其嘔止納穀。</p>
<p>冬朮　懷藥　白芍　陳皮　茯苓　穀芽</p>
<p>過左　面色淡白，口吐清涎，脈至關脈沉細，寒濕停於胃脘，理中湯主之。</p>
<p>黨參（四錢）　冬朮（炒，三錢）　炙草炭（三分）　泡姜（八分）　陳皮（一錢）　蔻仁（三粒）</p>
<p>孫左　胃氣大傷，納食則吐。藥味偏劣者，均非所宜。</p>
<p>竹茹（薑汁炒，一錢）　烏梅（一個）　伏龍肝（一兩）　煎湯飲</p>
<p>又　龍井茶葉（一撮）　姜（一）</p>
<p>又　好醋（十匕），生薑（一錢），建蓮煮爛作點心，山藥煮爛代飲，大鯽魚煮熱（姜醋煮蘸食）。</p>
<p>陳　積飲停痰，作脹作嘔。</p>
<p>半夏　陳皮　生熟砂仁　神麯（炒）　焦麥芽　茯苓　木香　生薑</p>
<p>華左　津液不足，氣血虛弱，納穀作嘔，脘中作痛。宜與辛潤腑氣，以通為補。</p>
<p>製半夏（二錢）　韭白（二錢）　蔞仁（二錢）　會皮（三錢）　姜（二）　大麥仁（炒，三錢）　黑芝麻（四錢）</p>
<p>又　原方，加生熟砂仁（三分），川鬱金（七分）。</p>
<p>馬左　食入至飢，時作嘔，完穀不化。脾陽式微，運化失職。</p>
<p>乾薑（炒，一分）　黨參（三錢）　熟附（四分）　生薑（一）　半夏（一錢）</p>
<p>許左　嘔吐完穀，脘痛攻撐，六脈沉細。不特胃虛，脾陽亦衰。</p>
<p>黨參（砂仁拌炒，一兩）　半夏（薑汁炒，二錢）　乾薑（五分）　白蜜（十匕）　灶心土煎湯代水</p>
<p>葉左　脾不克運，胃氣逆行，納穀輒嘔，脘痛作酸，右關略見滑數。不無痰火，而兼挾滯。擬和中法。</p>
<p>製半夏（一錢五分）　廣皮（一錢）　茯苓（一錢五分）　生熟砂仁（一錢）　川樸（五分）　楂炭（二錢）　大麥仁（四兩）　姜渣（五分）　竹茹（五分）</p>
<p>趙左　知飢能納，食後一二時胸腹漸漸作痛，得水穀盡行吐出方適，顯系脾氣失健失運。</p>
<p>異功散，加川樸、枳殼（炒）、穀芽（炒）、神麯（炒）、檳榔、官桂、炮薑、木香。</p>
<p>管右　納穀輒嘔，胸次有塊積滯踞於中宮，以至胃不容納。</p>
<p>製半夏（二錢）　廣皮（一錢五分）　檳榔（一錢五分）　枳殼（五分）　焦曲（一錢五分）　川樸（薑汁炒，五分）　木香（五分）　生熟砂仁（五分）　姜（二）　香附（一錢五分）</p>
<p>蔣左　中脘結塊如拳，攻痛嘔吐。</p>
<p>焦白朮（三錢）　焦枳殼（八分）　生熟砂仁（八分）　焦神麯（一錢五分）　木香（四分）　焦穀芽（二錢）</p>
<p>史右　肝胃之氣上逆，為吐酸，為嘴惡。</p>
<p>黨參（炒，二錢）　枳實（五分）　青皮（五分）　吳茱萸（川連汁炒，三分）　炙草（三分）　覆花（二錢）　製半夏（二錢）　蔻仁（二粒　代赭石（三錢）　麥芽（三錢）</p>
<p>接方　製半夏（一兩）　茯苓（一兩）　廣皮（炒，二兩）　香附（炒，一兩）　蔻仁（一兩）　蓽澄茄（五錢）</p>
<p>共研末，每用一錢，將木香湯送下。</p>
<p>嚴左　能食不運，胸脹痛嘔吐。</p>
<p>焦冬朮（一兩）　焦曲（一兩）　焦穀芽（一兩）　焦麥芽（三錢）　焦楂（一錢）　製半夏（一錢）　乾薑（五分）　廣皮（二錢）　熟砂仁（五分）</p>

<h2>霍亂</h2>
<p>胡左　瀉泄嘔吐，脈至數大，左手尤甚，舌乾而黃，時令暑熱干於臟腑，所謂熱泄熱嘔是也。瀉多傷陰，嘔多傷液，恐有化燥舌短津枯轉筋之劇，則險矣。</p>
<p>川連（三分）　竹茹（一錢）　廣皮（八分）　姜渣（三分）　蘆根（一兩）</p>
<p>又　脈數大，較前減四五，吐瀉亦漸少，有轉機之兆。</p>
<p>又　吐瀉雖止，今日脈象較昨數大稍增，右關更甚，舌苔根黃，陽明之熱不清。議兼人參白虎湯。</p>
<p>洋參（二錢）　麥冬（二錢）　生石膏（五錢）　滑石（五錢）　淡姜渣（三分）　川連（五分）　通草（五分）　竹葉（十張）　蘆根（一兩）　香粳米（五粒）　廣皮（一錢）</p>
<p>又　脈症俱退七八，余焰尤未盡減輕，重製方可再投。</p>
<p>洋參（二錢）　麥冬（三錢）　生石膏（一錢）　滑石（二錢）　通草（五分）　川連（三分）　扁豆（三錢）　廣皮（一錢）　淡姜渣（三分）　竹茹（一錢）　蘆根（一兩）　香粳米（五粒）</p>
<p>胡右　瀉泄嘔吐，數日未已，脈情左數右澀，身體左熱右寒。此陰陽不和，升降失職，亦是暑熱起見，漸有轉筋之意，須防加重。況身懷六甲，吐瀉動胎，為害非輕。宜涼不宜溫，宜和不宜散。</p>
<p>川連（三分）　竹茹（一錢）　淡姜渣（三分）　蘇梗（一錢）　木瓜（一錢）　廣皮（八分）</p>
<p>又　昨投泄熱和胃，今諸恙稍滅，然總要胎元不動則吉。</p>
<p>川連（三分）　生薑（三分）　竹茹（一錢）　老蘇梗（二錢）　廣皮（八分）　木瓜（一錢）　生熟砂仁（六分）</p>
<p>以冷水、滾水各半，煎藥。</p>

<h2>作酸</h2>
<p>某左　左關弦滑，食後作酸，得吐則適，似屬肝陽犯胃。</p>
<p>黨參（四錢）　川連（三分）　吳萸（三分）　半夏（二錢）　代赭石（四錢）　旋覆花（二錢）　陳皮（一錢五分）　砂仁（一錢）　木香（四分）　生薑（二）</p>
<p>錢左　曲直作酸，脈至左弦右弱，宜兼泄肝陽（此方在後）。</p>
<p>談左　作酸一症，有因火旺者，有胃陽衰者。今色脈無力無神，當以胃陽衰治之。</p>
<p>蔻仁（二粒）　砂仁（三粒）　陳皮（一錢）　芡實（炒，三錢）　懷藥（炒，三錢）　杜仲（三錢）　姜（二）</p>
<p>邵　濕停中脘，脾不運也，吐酸痞滿悶。主以溫開。</p>
<p>半夏（一錢五分）　陳皮（一錢）　枳殼（炒，八分）　小樸（五分）　生熟砂仁（八分）　赤苓（二錢）　姜（一）</p>
<p>錢左　曲直作酸，脈至左弦右弱。宜清泄肝陽。</p>
<p>半夏（一錢五分）　茯苓（三錢）　陳皮（一錢）　枳殼（炒，七分）　吳茱萸（二分）　川連（一分）　蔻仁（二粒）　黨參（三錢）　伏龍肝（三錢）　姜（一）</p>

<h2>噯氣</h2>
<p>吳　胃氣逆行則噯，脾氣不運則便溏。</p>
<p>黨參（三錢）　茅朮（炒，一錢）　陳皮（一錢）　半夏（一錢）　萊菔子（五分）　神麯（炒，一錢）　炙草（一分）　覆花（三錢）　茯苓（三錢）　大麥仁（三錢）　木香（三分）　炮姜（四分）</p>
<p>孫左　脈左弦，胸痞作酸而噯，肝氣上升，而胃氣不降。</p>
<p>黨參（三錢）　枳實（六分）　赭石（三錢）　覆花（三錢）　當歸（一錢五分）　半夏（一錢）　茯苓（三錢）　炙草（二分）　大麥仁（三錢）　降香（五分）</p>
<p>又　氣逆稍平，宜當異功以培中土。</p>
<p>某　氣逆作噯便溏，脾陽不運，胃氣不降。</p>
<p>炮姜皮（六分）　益智仁（五分）　焦曲（一錢）　半夏（一錢）　砂仁（炒，六分）　冬朮（三錢）　廣皮（一錢）　穀芽（三錢）　大麥仁（炒，三錢）</p>

<h2>木乘土</h2>
<p>袁右　胸脅氣撐作痛，上為嘔惡，下為便溏，脈見左弦右弱。此肝木犯胃則嘔，克脾則泄也。</p>
<p>焦茅朮（五分）　白芍（炒，一錢）　半夏（炒，一錢）　陳皮（七分）　蔻仁（三粒）　延胡（七分）　神麯（七分）　炙草（三分）　姜（一片）</p>
<p>又　焦茅朮（一錢）　白朮（炒，一錢）　當歸（四錢）　防風（一錢）　白芍（炒，一錢）　肉桂（五分）　良薑（五分）　神麯（一錢）</p>
<p>王左　六脈細弱，氣血兩虧，面青形瘦，肝木之旺，脾土之衰，顯見矣，少腹之右，攻撐作痛，甚則嘔，無非木乘土位，肝病治肝不應，急宜培土以平木，發時不妨偏甚。今之咳嗽，又因寒邪客肺，即謂病中加病，亦宜兼治。</p>
<p>遠志　叭杏　杞子　葫蘆巴　南沙參　官桂　巴戟　黨參　冬朮</p>
<p>某　木侮胃土，不飢少納。胃為陽明，喜於清降；肝為剛臟，宜疏和解。</p>
<p>柴胡（三分）　丹皮（三錢）　川鬱金（二錢）　洋參（三錢）　枳實（一錢）　半夏（一錢五分）　茯苓（三錢）　石決明（一具）　大麥仁（三錢）　白蜜（十匕）</p>
<p>榮左　木鬱侮土，土衰則不勝濕，胸滿舌白，嘔惡納減，寤不成寐，諸症迭出也。</p>
<p>洋參（三錢）　當歸（二錢）　茯神（二錢）　炙草（二分）　陳皮（一錢）　棗仁（三錢）　遠志（四分）　冬朮（炒，二錢）　木香（四分）　半夏（一錢）　秫米（炒，三錢）　砂仁（四分）　杜仲（四錢）　黑梔（五分）　菖蒲（二分）　柴胡（六分）　姜　棗</p>
<p>俞左　脈至左弦右弱，大便時溏時艱。乃中陽衰弱，肝木來侮之恙。補火生土之中，少兼抑木之品。</p>
<p>益智仁（六分）　遠志（炒，六分）　冬朮（炒，二錢）　薑炭（五分）　白芍（一錢）　黨參（炒，三錢）　穀芽（炒，三錢）　焦神麯（五分）　焦鍋巴煎湯代水</p>
<p>趙　脈來左弦右弱，胸腹不寬。此係土衰木侮，和肝理脾為治。</p>
<p>冬茅朮（一錢五分）　半夏（一錢）　草果（四分）　車前子（一錢）　當歸（一錢五分）　穀芽（一兩）　香附（一錢）　腹皮（一錢五分）　懷藥（三錢）　陳皮（炒，一錢五分）　神麯　木瓜（一錢）　茯苓（一錢）</p>
<p>何　木鬱侮土，面黃乏力，胸悶不舒。當以調和肝胃。</p>
<p>冬朮（炒，三錢）　當歸（三錢）　遠志（炒，五分）　陳皮（一錢）　茯苓（一錢五分）　杜仲（三錢）　砂仁（八分）　丹皮（一錢）　穀芽（炒，三錢）</p>
<p>張右　中脘時脹時寬，良由木鬱侮土，脾氣失運使然。</p>
<p>茅朮（炒，四分）　神麯（炒，八分）　陳皮（炒，一錢）　砂仁（炒，一錢）　香附（一錢）　茯苓（三錢）　黑梔（五分）　鬱金（七分）　麥仁（炒，三錢）　荷梗（一尺）</p>
<p>某左　關弦數，右三部無力，納穀減少，時而攻撐，似屬肝強脾弱。擬逍遙散以舒肝培土。</p>
<p>柴胡（三分）　當歸（三錢）　白芍（炒，一錢）　茯苓（二錢）　炙草（二分）　焦茅朮（一錢）　丹皮（一錢）　黑梔（八分）　陳皮（一錢）　生熟芽（各四錢）　芝麻（三錢）</p>
<p>高左　木鬱侮土，陽旺陰虛，為厥逆，脘悶不舒，內熱不已。擬與加味逍遙散，以和脾胃。氣血宣暢，諸恙自瘳。</p>
<p>柴胡（三分）　當歸（一錢五分）　白芍（炒，一錢）　雲苓（一錢五分）　白朮（一錢五分）　神麯（八分）　丹皮（一錢）　黑梔（炒，五分）　香附（醋炒一錢）　大生地（四錢）　薄荷　炙草（四分）　姜</p>
<p>某右　脈至遲滯，左手尤甚時常吐酸，過午發熱，經水先期。脈症合參，乃是木鬱氣滯，肝血有傷。但清滋不利於吐酸，填補不利於氣鬱。按肝心喜疏，惟鐵甕城申先生交加散，有調和氣血之功，能氣血調和，不治熱而熱自除矣。</p>
<p>鮮玫瑰（二兩）　白殘花（二兩）　香附（炒，四兩）　丹皮（四兩）　雲苓（焙，四兩）</p>
<p>曬乾，研末，水泛為丸。香附、雲苓煎湯，送下二三錢。</p>
<p>沈右　左關脈沉遲，右關脈弦洪，此木鬱侮土之恙。用逍遙散以舒肝木，兼培脾土。</p>
<p>柴胡（四分）　當歸（一錢五分）　白芍（炒，一錢）　茯苓（三錢）　茅朮（炒，八分）　甘草（二分）　山梔（炒，一錢）　丹皮（炒，一錢）</p>
<p>某左　左脅下連中脘作痛，時而嘔吐，完穀不化。據述三四年前曾經吐血，色晦脈遲。此肝木乘胃而陽衰者然也。</p>
<p>跤桂（三分）　炮姜（六分）　生熟延胡（三錢）　廣皮（一錢）　吳萸（三分）　川樸（六分）　木香（三分）</p>

<h2>噎膈</h2>
<p>俞左　陽微陰勝，液涸津枯，納食不運，時時吐酸，完穀而出，大便堅燥如慄。不特胃氣有失，下行為順，元陽元陰兩虧極矣。</p>
<p>黨參（八錢）　製半夏（二錢）　白蜜（十匕）　熟地（一兩）　泡姜（五分）　肉桂（四分）　當歸（二錢）　製附子（四分）</p>
<p>王右　左脈細弱，右脈按之沉分有力，而帶弦數，嘔吐酸水，大便乾燥。脈症合參，血分固虧，氣亦不足。然中焦不無痰火氣鬱，滋膩之品未便擅投；桂附雖能補火生土，於肝腎血不足又恐劫陰。且用人參吳萸湯，兼淡理氣以探之。</p>
<p>黨參（炒，八錢）　製半夏（炒，二錢）　白蜜（十匕）　陳皮（一錢五分）　砂仁（炒，一錢）　沉香汁（三匕）　吳萸（四分）</p>
<p>魯左　脈滑見於右關，平素喜飲，近見納食梗痛，膈之漸也。</p>
<p>黨參（五錢）　製半夏（二錢）　蘇子（炒，二錢）　萊菔子（炒，一錢）　枳實（五分）　陳皮（一錢）　薑汁（三匕）　竹茹（八分）</p>
<p>又　梗痛已愈八九，脈亦漸見和平，前方還可再投。</p>
<p>原方，加雞鉅子（一錢），枇杷葉（二錢）。</p>
<p>葉左　左脈弦滑，見於關部，右關無力而軟，脘痛納食格拒，木乘土衰，恐成痰膈。</p>
<p>黨參（八錢）　半夏（炒，二錢）　枳實（炒，六分）　代赭石（四錢）　炙草（三分）　陳皮（一錢五分）　覆花（四錢）　茯苓（二錢）</p>
<p>史左　氣不弱，血不枯，不至於噎膈。今脈至沉遲細弱，納食作嘔，便不通調，無非氣血枯槁，脾不運化為痰。擬用四物四君合二陳兼治。</p>
<p>黨參（四錢）　冬朮（三錢）　茯苓（二錢）　炙草（五分）　川芎（八分）　熟地（八錢）　白芍（炒，一錢）　當歸（三錢）　陳皮（一錢五分）　半夏（一錢五分）　枳實（五分）　乾薑（四分）　沉香（沖，三匕）　白蜜（五匕）</p>
<p>周左　脈來左弦右滑，且見歇止，舌苔白而帶黃，納食輒嘔，平素喜飲，濕熱蘊於中焦，釀成痰膈，氣逆而滯。經曰：上格嘔逆，食不得入，是有火也。此其似乎。</p>
<p>川連（五分）　淡乾薑（三分）　洋參（三錢）　半夏（一錢）　覆花（三錢）　赭石（五錢）　赤苓（三錢）　葛花（一錢）</p>
<p>王左　酒性熱而質寒，陽臟之人飲之，寒去而熱留，下為便血，上為噎膈，痰涎之多，飲食之少，無非脾土失運，胃土失降。擬用大半夏湯，扶正和中，兼清降以解酒積。</p>
<p>人參（一錢）　半夏（二錢）　蔻仁（二粒）　砂仁（三錢）　枇杷葉（二錢）　荸薺（四個）　葛花（二錢）　大麥仁（五錢）　沉香汁（三匕）　雞內金（三錢）　大銅鎖匙（一枚）</p>
<p>姜　脈滑見於右寸關，食物輒嘔。且從痰膈治之。</p>
<p>萊菔子　半夏　川連　吳萸　枳殼　陳皮　竹茹　蘆根　姜</p>
<p>宗左　不能下咽，噎也。用進退黃連湯，加開肺順氣之品。</p>
<p>洋參（三錢）　川連（三分）　乾薑　黃芩（一錢）　半夏（一錢五分）　瓜蔞仁（二錢）　枳實（炒，八分）　竹茹（八分）　枇杷葉（三錢）</p>
<p>某　陰勝則陽病，清涎渥渥，納食不能下咽，脈見遲滯，氣血亦滯塞。擬用人參附子加味，取離照當空以消陰翳之意。</p>
<p>黨參（五錢）　乾薑（四分）　附子（五分）　半夏（二錢）　炙草（六分）　沉香汁（三匕）　木香汁（三匕）　薑汁　大銅鎖匙（一枚）</p>
<p>某　酒客中虛，此本之病，飢飽失時，冷熱不均，以致凝瘀胃口，更兼怒氣傷肝，胸脘痞痛而嘔血。今血雖止，而痛不減，漸成噎膈，先為止痛行瘀，續商培補。</p>
<p>葛花（一錢）　鬱金（一錢）　生熟延胡（二錢）　生熟香附（各一錢）　桃仁（一錢五分）　韭菜根（五錢）　藕節（二個）</p>
<p>沈左　酒客中虛，而濕鬱化火，脾土傷而濕失運，飲食不化精氣而化痰，肺受灼而失降，氣逆咳嗽而吐，紅膈症也，非肺癰也。</p>
<p>洋參（八錢）　茯苓（二錢）　冬朮（三錢）　苡米（一兩）　川連（三分）　枳實（一錢）　乾薑（三分）　杷葉（一）　紫菀（一錢）　砂仁（八分）　葛花（二錢）　降香（一錢）　荸薺（四）　竹茹（一錢）　五穀蟲（一錢）　藕（連節，一兩）</p>
<p>某　年及四旬有五，納穀輒嘔，大便維艱，肌肉消瘦，六脈遲軟。此元陰元陽俱虧，噎膈之症以重更兼三陰大瘧，亦屬陰盛陽衰。先以急要者治之。</p>
<p>黨參（一兩）　半夏（二錢）　乾薑（四分）　附子（五分）　枳實（炒，七分）　薑汁（三匕）　白蜜（五分）</p>
<p>某　氣血枯槁，而成關格。</p>
<p>製附子（一錢）　熟地（一兩）　半夏（二錢）　柏子仁（一錢）　蘇子（一錢）　懷膝（酒炒，三錢）　姜（二）　淡蓯蓉（四錢）</p>
<p>陸右　養育過多，氣血兩虧，腎陰肺液枯涸，譬之河水斷流，舟楫難行。咽喉不利，胸口不寬，便堅如慄，非液涸津虧之微乎？噎膈之症將成，急宜寬懷靜養，無慮無憂，乃是症之急要。破氣燥烈，決不可投。即滋填，亦須後用。擬五仁加減，取其香而不燥，淫而不膩。</p>
<p>柏子仁（二錢）　松子仁（二錢）　叭杏仁（二錢）　棗仁（四錢）　大麥仁（炒，五錢）　紅棗（五）　大胡麻（三錢）</p>
<p>另，用人參煎湯，沖人乳（一杯），服之。</p>
<p>又　當歸（二兩）　豬油（四兩）　蜜（四兩）　燉熱去渣置碗內，白滾湯沖服。</p>
<p>胡右　氣血枯槁，關格已成。</p>
<p>另，用竹茹（炒，一錢），杷葉（一張，煎一杯，合後汁同服。）</p>
<p>人乳　牛乳　雪梨汁　薑汁　共隔湯燉溫</p>
<p>杜左　濕鬱痰滯，納食維艱，噎膈成也。</p>
<p>半夏（一錢）　蔻仁（三）　丁香（四粒）　蓽澄茄（二分）　雞嗉（一個，連殼袋炙）</p>
<p>殷左　火酒之性，猛而烈，加以溫熱之藥，日日飲之，肺之津液，焉有不傷？噫膈之由，非無因也。</p>
<p>枇杷葉（三錢）　綠豆（一錢）　蘆根（三錢）　荸薺（四）</p>
<p>胡左　濕痰化火，將成噎膈，脈來弦滑而大，右關更甚。且先和胃豁痰。</p>
<p>製半夏（炒，三錢）　廣皮（炒，一錢五分）　麥仁（四錢）　生熟砂仁（一錢）　蘆根（一兩）　荸薺（四）　薑汁（三匕）</p>
<p>張左　多思則氣結，多鬱則氣滯，納食則咽阻不下，此噎也。</p>
<p>炙雞嗉（三個）　炙鵝毛尾（五錢）　杵頭糠（炒，一兩）　木香末（三錢）　沉香末（三錢）</p>
<p>共研末，和煎藥同服。</p>
<p>遠志（炒，七分）　當歸（三錢）　桔梗（六分）　枳殼（四分）　製半夏（一錢五分）　蘇子（一錢五分）　益智仁（三分）　牛涎吐（五匕）</p>
<p>唐　痰氣凝滯，以成噎膈。</p>
<p>黨參（砂仁拌炒，五錢）　半夏（薑汁炒，二錢）　白蜜（五錢）　同煎晚服</p>
<p>又　益智仁（生炒，一兩）　元胡（生炒，一兩）　共為末另用</p>
<p>姜（四兩）、砂糖（四兩），一處搗爛作餅二三枚，鍋內漢焦，藏於瓦瓶中，置灶上煙拒內。每用三四錢，泡湯過前藥少許，清晨食之。每日朝至晚時時將藥少許，置於手心中舔之。</p>
<p>又接方　自制五穀蟲末（二兩），上沉香末（二錢），共研末，均將枇杷葉（一片），蜜炙生薑（一片），白蜜（三匕），泡湯過前末藥（二錢），清晨服。</p>
<p>強右　氣鬱痰凝，噎膈已成。大半夏湯合養親湯治之。</p>
<p>黨參（五錢）　半夏（一錢）　白芥子（炒，一錢）　萊菔子（炒，一錢）　香附（一錢五分）　蘇子（炒，一錢）　神麯（五分）　降香（五分）</p>

<h2>痢疾</h2>
<p>僧　去秋先瘧後痢，今瘧雖止，而痢及半，色帶純紅，逸則少而勞則多。此屬瘧邪不清，陷於營分，傷肝傷腎，失納失藏，久而愈虛，故不克痊。</p>
<p>熟地（六錢）　白芍（炒，一錢五分）　炙草（六分）　洋參（二錢）　地榆炭（一錢五分）　荊芥（炒，一錢）　當歸（三錢）　防風（一錢）　懷藥（一兩）　杜仲（三錢）　丹參（二錢）　川斷（二錢）　烏梅炭（三個）　紅曲（炒，二錢）　炮姜（六分）　建蓮（二錢）</p>
<p>又　原方，加冬朮（炒，三錢），赤石脂（三錢）。</p>
<p>李左　去年夏秋之交，先瀉後痢，迄今未痊，面黃無神，脈數無力，兩足腫脹。脾氣腎陰俱傷，急宜節飲食為囑。</p>
<p>懷藥（一兩）　冬朮（三錢）　炙草（五分）　白芍（炒，一錢五分）　大熟地（五錢）　神麯（一錢）　洋參（三錢）　炮姜（六分）　牡蠣（三錢）　建蓮（三錢）　艾（一錢）</p>
<p>某右　久痢，脾腎兩傷。</p>
<p>熟地（八錢）　當歸（三錢）　懷藥（六錢）　白芍（一錢五分）　炙草（四分）　車前子（炒，一錢五分）　洋參（炒，三錢）　扁豆（炒，一兩）　阿膠（一錢五分）　桔梗（一錢）　神麯（一錢）　木香（四分）　烏梅（一）　艾（三分）　生熟穀芽（六錢）</p>
<p>許左　痢雖減而納少，腹痛不止。</p>
<p>炙草（五分）　砂仁（炒，一錢）　烏藥（炒，一錢）　神麯（一錢五分）　山藥（三錢）　煨木香（三分）　白芍（桂枝炒，一錢）　煨姜（一片）　生熟穀芽（四錢）</p>
<p>許左　痢漸止而見寒熱，在痢症門自由里達表，轉重就輕，然未始，非復感風寒也。</p>
<p>柴胡（三分）　陳皮（一錢）　冬朮（二錢）　蘇梗（一錢）　炙草（四分）　茯苓（一錢）　神麯（一錢）　白芍（一錢）　山藥（三錢）　黨參（三錢）　肉果（生六分）　木香（三分）　穀芽（三錢）　姜（一）</p>
<p>張左　平素既有痔瘡，大腸濕熱不清，去年患痢迄今，雖減猶未全止。近日便時，肛門充熱，小溲不爽，又感暑熱之邪。據述昔日最畏寒涼，所服之藥溫補俱多，細診脈象，右關脈見牢革，此積熱之據。經曰胃中寒則出黃如糜，此其是也。內因外因二者，俱兼論症論方。宜寒熱並用，脾腎同培。</p>
<p>冬朮（一錢）　薑炭（五分）　防風（一錢五分）　山藥（一兩）　芡實（一兩）　地榆炭（二錢）　馬料豆（一兩）　神麯（一兩）　扁豆（一兩）　鮮藕節（一個）</p>
<p>楊左　赤白滯下，脈至浮遲而滑，痛在少腹，復暑秋風，兼有寒積，注於下焦，氣血因而不和。</p>
<p>防風（一錢）　通草（一錢）　神麯（二錢）　楂肉（炒，二錢）　生熟砂仁（各一錢）　木香（四兩）　吳茱萸（二分）　赤白芍（各一錢）　生熟甘草（一錢）　黃芩（八分）　生熟延胡（二錢）　肉桂（二分）　當歸（二錢）　生穀芽（炒，二錢）　荷葉（二錢）</p>
<p>某　久痢傷陰，六脈細軟無力，舌紅腹脹。溫燥分利，傷陰劫液，在所難用；苦寒土衰者，亦非所宜。</p>
<p>穭衣（四錢）　白芍（炒，三錢）　五味（四分）　車前子（三錢）　茯苓（四錢）　紅曲（三錢）　砂仁殼（四分）　木瓜（一錢）　赤豆　繭殼（二枚）　藕（一兩）</p>
<p>莊左　自便血之後，氣血傷而不復。今色脈無神，無非虛象。大補元煎，以培氣血。</p>
<p>黨參（炒，三錢）　熟地（六錢）　杜仲（三錢）　懷藥（炒，三錢）　萸肉（三錢）　當歸（土炒，三錢）　杞子（三錢）　冬朮（炒，三錢）　穀芽（二錢）</p>
<p>莊左　瘧久而滯下赤白，咳嗽汗多而諸恙不減，上中下三焦已傷，而內戀之邪究未盡楚。用宜補中益氣加減，疏托並行。</p>
<p>升麻（三分）　柴胡（三分）　黨參（三錢）　綿耆（三錢）　當歸（三錢）　炙草（六分）　陳皮（一錢）　冬朮（三錢）　桔梗（一錢）　半夏（一錢）　白芍（一錢）　神麯（炒，一錢）　五味（七粒）　生薑（一片）　大棗</p>
<p>蔣左　久痢脾腎兩傷，面目虛浮，須防腹滿。用擬胃關煎，脾腎並調。</p>
<p>熟地（八錢）　懷藥（一兩五錢）　冬朮（四錢）　炙草（一錢）　姜皮（一錢）　五味子（炒，一錢）　白芍（炒，三錢）　土艾（一錢）　黨參（四錢）　穀芽（三錢）　烏梅炭（一個）　石榴子皮（炒，三錢）</p>
<p>許右　久痢後重未除，面無華色，脈至數而左關更甚，小水赤熱。氣血雖虛，營分伏邪未徹。氣血不可不培，寒熱並用法。</p>
<p>懷藥（炒，五錢）　生炙草（一錢）　白芍（炒，一錢）　柴胡（三分）　黃芩（一錢）　川連（三分）　肉桂（三分）　當歸（三錢）　穭豆皮（三錢）　苡米（四錢）　神麯（一錢）　木瓜（三錢）　木香（三分）　生熟芽（六錢）</p>
<p>某　脈至右關浮弦而大，久痢時而純紅，時而便稀。肝脾失藏失運。</p>
<p>熟地（八錢）　冬朮（四錢）　白芍（二錢）　炙草（二錢）　山藥（一兩）　杜仲（四錢）　芡實（四錢）　牡蠣（六錢）　泡姜（五分）　赤石脂（三錢）　艾（一錢）</p>
<p>潘童　睪丸腫大，下痢赤白，皆因飲食失節，寒濕注於肺腎。</p>
<p>萊菔子（五分）　楂炭（一錢）　神麯（炒，一錢）　砂仁（炒，六分）　當歸（一錢）　烏藥（五分）　蘇梗（一錢五分）　川楝子（一錢）　赤苓（一錢五分）　延胡（五分）　木香（三分）　荔枝核（二粒）</p>
<p>周左　久痢色紅，痢止而腹滿，滿而痛。今見便溏，口渴舌底紅赤，脈來無力。此脾氣滯而腎陰亦損。</p>
<p>鮮冬瓜皮（五錢）　大腹皮（三錢）　陳皮（一錢五分）　黑梔（六錢）　砂仁殼（五）　穭皮（三錢）　荷葉（一丈）　烏藥（磨沖，五分）</p>
<p>薛左　休息痢而兼大瘧，又有淋濁。脾腎交損。</p>
<p>黨參（三錢）　熟地（六錢）　砂仁（五分）　白朮（二錢）　當歸（二錢）　炮薑炭（五分）　建蓮（三錢）　荷蒂（一個）</p>
<p>薛右　丹溪曰：產後百脈空虛，雖有他疾，亦宜大補氣血為主。今胎前瘧痢，幾及兩旬，而胎下又三日矣，脈至虛數無力，熱仍不退，痢仍不減。其為重險之急症，宜氣血兼培，少佐疏泄之品。</p>
<p>洋參（三錢）　生地（八錢）　扁豆（三錢）　赤門芍（各一錢）　丹皮（一錢）　丹參（三錢）　生炙草（六分）　懷藥（三錢）　穀芽（三錢）　生熟砂仁（一錢）</p>
<p>範　久痢，脈至右寸關大而無情，更兼歇止，氣血兩虧。急宜培固脾腎，即有他恙，無暇理及。</p>
<p>茅朮炭（一錢）　熟地炭（五錢）　當歸炭（一錢）　五味子（五分）　扁豆（五分）　懷藥（炒，五錢）　甘草炭（三分）　白芍（炒，一錢五分）　杜仲（三錢）　罌粟殼（鹽水炒，一個）　桔梗　紅曲炭（二錢）　烏梅炭（二個）　穀芽（炒，三錢）</p>
<p>盛左　脈至細微欲絕，神形頹困已甚，更兼下泄無度，穀食少納。陰陽兩傷，脾胃敗壞極矣。</p>
<p>懷藥（八錢）　萸肉（二錢）　黨參（三錢）　炙草（六分）　白芍（炒，二錢）　炮姜（三分）　五味（五分）　牡蠣（煅，三錢）　建蓮（三錢）　赤石脂（三錢）　熟地（五錢）</p>
<p>吳左　久痢納減，六脈皆虛。用擬胃關煎，脾腎雙補。</p>
<p>熟地（八錢）　冬朮（四錢）　吳茱萸（三分）　乾薑（八分）　白芍（三錢）　懷藥（一兩）　煨肉果（一錢）　神麯（炒，一錢）　炙草（四分）　黨參（三錢）　穀芽（炒，三錢）　建蓮（三錢）　石榴皮（一錢）</p>
<p>杜　久痢，脾腎兩傷。</p>
<p>胃關煎，加五味、白芍、建蓮、石榴皮、艾。</p>
<p>沈右　木剋土位，脘痛嘔惡，腹脹痛，痢紅積。</p>
<p>吳萸（三分）　川連（三分）　炮姜（五分）　白芍（一錢）　神麯（一錢五分）　扁豆（三錢）　炙草（三分）　木香（三分）　陳皮（一錢）　丹參（三錢）　香附（一錢）　竹茹（一錢）　楂炭（一錢）</p>
<p>宋左　血痢有年，六脈細弱，胸腹不寬，腰疼足軟，肝脾腎三臟俱傷，用擬黑歸脾主治。</p>
<p>黑歸脾湯，加荷葉蒂、白芍炒、懷藥。</p>
<p>邵　痢延一載，元陽大傷，清陽不升，腸脂日迫。擬用補中益氣加減。症勢恐棘，調非易之。</p>
<p>黃耆（元米炒，六錢）　黨參（炒，三錢）　冬朮（三錢）　當歸（土炒，一錢五分）　炙草（八分）　懷藥（炒，三錢）　炮姜（六分）　穀芽（三錢）　升麻（醋炒，三分）　柴胡（醋炒，三分）　白芍（桂枝炒，一錢）　木香（三分）　荷葉（炒，一錢）　苡米（一錢）</p>
<p>又　桔梗（一錢）　白芍（炒，一錢）　懷藥（炒，六錢）　炙草（一錢）　木香（五分）　炮姜（一錢）　苡米（一兩）　官桂（六分）　地榆（一錢）　牡蠣（六錢）</p>
<p>又　山藥（一兩）　建蓮（四兩）　元米（炒焦，一升）</p>
<p>上藥，磨為細末，另用。</p>
<p>生熟砂仁（一錢）　吳萸（三分）　荷葉（炒，一錢）　黃糖（三錢）</p>
<p>共煎三四滾，調藥（一兩），日服多次。</p>
<p>陸　下痢後重，腹痛，上兼失血。此陰陽兩絡俱傷，暑積交阻，氣機不宣。宜為通利。</p>
<p>滑石（三錢）　烏藥（七分）　元胡（炒，三錢）　川貝（炒，一錢五分）　神麯（炒，三錢）　苡米（三錢）　楂炭（三錢）　木香（四分）　當歸（二錢）　紅花（四分）　桃仁（一錢五分）　牛膝（一錢）</p>
<p>又　延胡（炒，二錢）　神麯（炒，二錢）　苡米（三錢）　楂炭（炒，二錢）　木香（三分）　阿膠（一錢）　川連（三分）　荷葉（炒，三錢）</p>
<p>杜右　久痢，舌赤陰傷。宜與胃關煎加減。</p>
<p>熟地炭（四錢）　冬朮（二錢）　山藥（炒，三錢）　扁豆（炒，三錢）　神麯（五分）　甘草炭（六分）　白芍（一錢）　銀花（炒，一錢）　木香（三分）　荷葉（炒，一錢）</p>
<p>胡　赤痢，脈沉細。</p>
<p>焦茅朮（一錢）　當歸（三錢）　炮姜（五分）　白芍（炒，一錢）　炙草（五分）　荷葉（二錢）</p>
<p>徐　濕痢。</p>
<p>茅朮（炒，一錢）　當歸（二錢）　澤瀉（一錢）　赤苓（三錢）　焦曲（一錢）　炮姜（六分）　烏藥（七分）</p>
<p>孫　血痢。</p>
<p>升麻（三分）　黨參（三錢）　當歸（一錢五分）　炙草（五分）　冬朮（炒，三錢）　白芍（一錢五分）　神麯（炒，一錢五分）　炮姜（六分）　地榆炭（一錢）</p>
<p>戴　咳嗽已久，滯下未痊。此當先為調治，痢愈再商治咳。</p>
<p>神麯（一錢五分）　桔梗（一錢）　炙草（四分）　白芍（一錢五分）　當歸（二錢）　煨木香（四分）</p>
<p>項左　暑濕傷於氣分，致成白痢，兩月未已。今脈至軟弱，舌白滑，腸胃濕濁未清，動則肛門易墜。脾胃之真氣已見不攝不固，茲擬溫六丸先理其濕，繼用換腸散以固其氣。</p>
<p>六一散（一兩），淡乾薑（二錢，切片泡三次，曬乾為末），共研細末，每服三錢，清晨米湯下，只可服五朝。懷藥（一斤），生熟砂仁（一兩），研為細末，和勻，每日清晨以用兩許。黃糖（三錢），調陳倉米湯，送服十五朝。</p>
<p>煎方　洋參（二錢）　茯苓（二錢）　冬朮　炙草（四分）　綿耆（蜜炙，三錢）　當歸（一錢五分）　白芍（桂枝湯炒，一錢五分）　骨脂（泡三次，炒焦，五分）　防風（五分）　木香（四分）　荷葉（炒，一錢）</p>
<p>秦左　癉瘧轉痢，脈至數而無力。液涸於上，陰虛於下。</p>
<p>洋參（三錢）　麥冬（一錢）　生地（六錢）　白芍（一錢五分）　丹皮（一錢）　烏梅（一）　大紅石榴子（三錢）</p>
<p>唐左　初痢。</p>
<p>神麯（一錢）　麥芽（炒，三錢）　楂肉（炒，二錢）　枳殼（炒，八分）　檳榔（一錢）　砂仁（五分）　木香（三分）　防風（一錢）　葛根（一錢）　桔梗（一錢）　銀花（一錢）　荊芥（一錢）　鮮荷葉（一錢）　鮮藿香（二錢）</p>
<p>劉左　先瀉後痢，自脾傷腎，今見純紅而腹痛後重，當調其氣，理其血。</p>
<p>桔梗（一錢）　當歸（二錢）　紅曲（炒，一錢）　楂肉（炒，二錢）　生熟砂仁（六分）　桃仁（去皮，一錢）　炙草（四分）　麥芽（炒，三錢）　木香（四分）　荊芥（炒，一錢）　赤芍（炒，一錢）</p>
<p>惠左　先瀉後痢，今見純紅，數月來，後重腹痛不除，脾腎兩傷。擬胃關煎加減。</p>
<p>熟地（炙，三錢）　荊芥（一錢）　白芍（炒，一錢）　木香（三分）　荷葉（炒，一錢）</p>
<p>周左　瀉痢傷胃，不思納穀，脈至右三部沉遲細弱。宜補土溫中為主。</p>
<p>炮姜（一錢）　炙草（一錢）　煨肉果（一錢）　白芍（桂枝炒，一錢）　煨木香（四分）</p>
<p>許右　久痢後重，以調理脾腎為主。</p>
<p>熟地（五錢）　當歸（一錢）　白芍（一錢）　扁豆（三錢）　懷藥（四錢）　炙草（六分）　炮薑炭（六分）　砂仁（一分）　建蓮（炒，三錢）</p>
<p>又　大黃耆（三錢）　黨參（炒，三錢）　冬朮（炒，三錢）　懷藥（八錢）　炙草（六分）　白芍（一錢）　桔梗（五分）　神麯（四分）　牡蠣（煅，三錢）　石榴皮（三錢）</p>
<p>宋左　久痢轉泄，以補脾腎為主。</p>
<p>熟地（炙，六錢）　懷藥（炒，一錢五分）　山萸（一錢五分）　芡實（炒，五錢）　炙草（四分）　黨參（炒，三錢）　冬朮（炒，三錢）　薑炭（六分）　白芍（一錢五分）　五味（炒，五分）　升麻（炒，四分）　焦穀芽（五錢）　建蓮（三錢）　煨姜（二）　煨木香（三分）</p>
<p>丁左　久痢而形脈俱脫，更兼腹脹。</p>
<p>冬朮（炒，三錢）　黨參（五錢）　懷藥（八錢）　炙草（二分）　白芍（炒，三錢）　薑炭（六分）　蘄艾炭（五分）　扁豆（炒，三錢）　肉果（一錢）　焦穀芽（三錢）　烏梅炭（一枚）　石榴皮炭（一錢）</p>
<p>程左　瘧而轉痢，由淺入深，舌苔白厚，口渴喜飲。此濕熱內閉，宜開宜泄。</p>
<p>桔梗（一錢）　赤苓（三錢）　滑石（三錢）　扁豆（八錢）　廣皮（一錢五分）　通草（八分）　萊菔子（二錢）　焦穀芽（三錢）　福曲（三錢）　金銀花（三錢）　廣木香（五分）　生熟砂仁（一錢）　柴胡（四分）　鮮藕節（二）　竹茹（一錢）</p>
<p>蔣右　發熱下痢，內外受邪，症非輕淺。</p>
<p>柴胡（四分）　防風（一錢）　荊芥（一錢）　當歸（二錢）　白芍（炒，一錢五分）　炙草（五分）　扁豆（炒，五錢）　神麯（炒，一錢五分）　川連（吳萸湯炒，四分）　生熟砂仁（一錢）　金銀花（炒，二錢）　木香（四分）　黃柏（炒，一錢）</p>
<p>強右　濕積交滯中下二焦，氣機為之不宣，胎氣因而上逆，胸腹於是脹悶，作痛一月來，無時得安。今又加痢，色白肛門重墜，此雖是濕積之去路，第恐胎元從此而動，不可不慮及也。</p>
<p>老蘇梗（二錢）　廣皮（八分）　枳殼（八分）　生熟砂仁（一錢）　香附（炒，一錢）　冬朮（炒，一錢五分）　廣木香汁（三匕）　黃芩（一錢）</p>
<p>胡　白痢，舌白滑。</p>
<p>生茅朮　豬苓　赤苓　澤瀉　神麯（炒）　烏藥　木香</p>

<h2>脘痛</h2>
<p>某右　肝胃不和，為脘痛脹滿，為嘔吐，得噯則適。治以溫通理氣。</p>
<p>香附（一錢）　茯苓（二錢）　生熟砂仁（八分）　良薑（五分）　半夏（一錢）　延胡（生炒，一錢）</p>
<p>又　香附（一錢）　蔻仁（三粒）　生熟砂仁（四錢）　茯苓（一錢五分）　丹參（一錢）　半夏（一錢）　姜（一）</p>
<p>鄭左　氣鬱兼寒，脘痛為之不已。</p>
<p>蘇梗（二錢）　厚朴（八分）　陳皮（一錢）　延胡（生炒，一錢）　烏藥（一錢）　楂炭（二錢）　廣木香（磨，四分）</p>
<p>茵左　寒熱停於中脘而作痛。</p>
<p>草果（炒，五分）　延胡（生炒，二錢）　製半夏（一錢）　制香附（一錢）　良薑（五分）　茅朮炭（七分）　陳皮（一錢）　木香</p>
<p>又　脘痛稍平，近見嘔吐清涎，脈遲軟。前方加重溫通之品。</p>
<p>乾薑（四分）　黨參（三錢）　廣藿梗（一錢）　蔻仁（三粒）　半夏（一錢）　貢丁香（三分）　香附（一錢）　良薑（四分）　木香（四分）</p>
<p>許右　舌白脘痛，時常發熱惡寒。先為溫理中焦，續商調補營衛。</p>
<p>蔻仁　半夏　茯苓　香附　陳皮　砂仁　姜　棗</p>
<p>周左　舉重破氣，傷力傷中，以致勞動則脘痛頻發，氣逆而噯，中無柱矣。</p>
<p>四君子湯，加半夏、杜仲、大冬。</p>
<p>趙左　脘痛作酸，木乘於胃。</p>
<p>焦茅朮（一錢）　砂仁（炒，一錢）　蔻仁（五粒）　半夏（一錢五分）　茯苓（二錢）　大麥仁（炒，三錢）　陳皮（一錢五分）　枳實（八分）　炙草（三分）</p>
<p>陳左　濕鬱木侮，土衰脘痛。</p>
<p>焦茅朮（一錢）　肉桂（四分）　良薑（五分）　防風（一錢）　當歸（三錢）　白芍（一錢）　炙草（五分）　山梔（六分）　半夏（一錢五分）　蔻仁（三粒）</p>
<p>此方，痛時服三四劑。</p>
<p>又　白蔻仁（五粒）　貢丁香（五分）　半夏（一錢）　赤苓（三錢）　陳皮（三錢）　炙草（四分）　生薑（一片）</p>
<p>馬右　脈至左寸關較數而大，胸脘左肋下作痛，此肝陽亢逆。</p>
<p>黃連（三分）　山梔（八分）　肉桂（八分）　白芍（一錢）　洋參（二錢）　青皮（鹽水炒，一錢）　大生地（五錢）　烏梅（一枚）　大棗（二）</p>
<p>王左　脈至遲弦，見於左關心口作痛。木鬱則氣不舒，母既不能疏泄，而子氣亦因而不宣。</p>
<p>肉桂（三分）　遠志（七分）　益智仁（八分）　石菖蒲（八分）　白茯苓（三錢）　青皮（五分）　川金（七分）　柏子仁（一錢）　降香（一錢）</p>
<p>此方，三劑心口即不作痛，病已半載而速效者如此。</p>
<p>又診　陳皮（一錢）　半夏（一錢）　茯苓（二錢）　砂仁（炒，八分）　柏子仁（一錢）　遠志（七分）　芝麻（三錢）</p>
<p>某　酸寒腥膩之物，入口即吐，出無餘，中脘作痛，自覺痞滿，按之中空，色脈兩虧。此係胃腸衰而不受，脾土弱而不運，恐成單腹脹之憂。且與溫培。</p>
<p>乾薑（八分）　砂仁（六分）　陳皮（一錢）　半夏（一錢）　炙草（三分）　茯苓（二錢）　焦穀芽</p>
<p>某　肝陽亢逆，左金合戊巳，清之平之。</p>
<p>黃連（三分）　吳萸（三分）　白芍（三錢）　甘草（三分）</p>
<p>範左　以巔頂發瘡而論，似宜清解疏散，但面無華色，脈至細弱，按之無根，且素有脘痛之恙。由來已久，氣血虧，中陽亦弱，理宜培本，氣血旺而瘡自愈，切不可見症治症。</p>
<p>川芎（一錢）　當歸（二錢）　白芍（炒，一錢）　大生地（四錢）　荊芥（一錢）　象貝（一錢五分）　香附（一錢五分）　延胡（一錢五分）　黃芩（五錢）　生首烏（五錢）　澤瀉（一錢）</p>
<p>馬右　肝腎不寒，和脘中痛而納減。</p>
<p>焦茅朮（一錢）　白芍（一錢五分）　當歸（三錢）　防風（一錢）　良薑（四分）　肉桂（五分）　炙草（三分）</p>
<p>又　黨參（三錢）　炒茅朮（一錢）　茯苓（一錢五分）　炙草（五分）　炮姜（六分）　當歸（二錢）　白芍（一錢）　杏仁（七粒）　烏梅（一個）　大棗（二）</p>
<p>錢右　脈至左部細弱，右三部較左滑大，脘痛徹背，得吐痰水則止，胃家積飲停痰。至於夜不能寐，亦屬胃不和之據。</p>
<p>生熟砂仁（六分）　焦茅朮（一錢）　製半夏（一錢）　陳皮（一錢）　枳殼（炒，六分）　神麯（炒，一錢）　穀芽（三錢）　竹茹（四分）　降香（五分）　姜（二）</p>
<p>徐右　心跳不寧，面無華色，胸脘疼痛，脈至細弱。究宜心營與胃氣兼補。</p>
<p>丹參（三錢）　當歸（二錢）　冬朮（三錢）　母丁香（二粒）　蔻仁（二粒）　桂圓肉（五個）　沒藥（五分）</p>
<p>張左　脈至遲滑，脘痛攻撐，有時作嘔，納穀不旺。此係脾陽不振，胃有積飲停痰，擬溫胃飲主之為是。</p>
<p>生熟砂仁（五分）　冬朮（三錢）　陳皮（一錢）　草炭（四分）　乾薑（四分）　茯苓（一錢）　半夏（一錢）　焦穀芽（一錢）　木香（煨，三分）</p>
<p>曹右　氣窒胸痹，痛連背脅，得食則安者，痛久則胃虛也。治以和胃通絡。</p>
<p>半夏（一錢）　細蘇梗（一錢）　大麥仁（炒，一錢）　橘絡（三分）　蔻仁（二粒）　玫瑰花（五分）　玉蘭花（五分）　母丁香（一粒）　蟬殼　散服六劑</p>
<p>接　冬朮（炒，三錢）　肉桂（三分）　新會皮（一錢）　川連（三分）　香附（磨沖，一錢）</p>
<p>許右　脈至沉遲為寒無疑，投溫通一法大痛稍減而不能止。近日方中為扶正之品，最為確當。今即仿炙用薑桂理中為治。</p>
<p>黨參（三錢）　薑炭（六分）　冬朮（炒，三錢）　炙草（五分）　官桂（五分）</p>
<p>又　螄螺殼，炭灰上煅，研末。痛時以一二錢置舌上，開水送下。</p>
<p>又　冬朮（炒，三錢）　茯苓（三錢）　桂枝（一錢）　煨姜（一錢）　炙草（五分）　痛時服之</p>
<p>又　遠志（一錢）　棗仁（二錢）　黃耆（酒炒，一錢五分）　杞子（一錢）　茯苓神（二錢）　當歸（酒炒，一錢）　黨參（三錢）　冬朮（炒，二錢）　桂圓（五個）　木香（沖，三分）　此方痛止服</p>
<p>陳右　脘痛。</p>
<p>丹參（三錢）　香附（一錢）　川芎（一錢）　當歸（三錢）　杏仁（二錢）　砂仁（八分）　姜（一）</p>
<p>又　良薑（五分）　乾薑（四分）　甜杏仁（一錢五分）</p>
<p>章右　胃脘當心而痛，得含則安，作虛寒治。</p>
<p>冬朮（炒，三錢）　官桂（去皮，八分）　新會皮（一錢）　煨姜（一片）</p>
<p>蔣右　胃脘痛。</p>
<p>延胡（二錢）　草果（六分）　沒藥（去油，五分）　香附（一錢）　半夏（一錢）　焦麥芽（二錢）　木香（四分）</p>
<p>朱左　濕停胃脘，由乎中陽不運。</p>
<p>茅朮（炒，一錢）　厚朴（薑汁炒，一錢）　陳皮（一錢五分）　草炭（三分）　枳殼（六分）　半夏（一錢）</p>
<p>王右　六脈沉細，中脘疼痛，止發無時。此中陽不足，當培脾土，兼以溫之。</p>
<p>冬朮（三錢）　穀芽（三錢）　當歸（一錢五分）　陳皮（一錢）　生熟砂仁（四分）　遠志（七分）　枸杞子（二錢）　柏子仁（一錢）　神麯（炒，三錢）　建蓮（炒，一錢）　生薑（一小片）</p>
<p>葛　酒濕傷中，胸脘卡痛卡脹。</p>
<p>中樸（姜水炒，三錢）　陳皮（一兩）　煨草果（四錢）　半夏（薑汁炒，六錢）</p>
<p>上藥，為細末。每日清晨。開水調服一二錢。</p>
<p>劉右　寒氣交凝。</p>
<p>香附（二錢）　良薑（炒，五分）</p>
<p>姜左　脘痛吐酸，脈至右弱左弦。此肝木肆橫，胃土受克。</p>
<p>黨參（三錢）　冬朮（炒，三錢）　茯苓（一錢五分）　炙草（四分）　廣皮（一錢五分）　吳萸（三分）　生薑（二片）</p>
<p>姜右　肝陽挾痰，上阻於咽。</p>
<p>泡吳萸（三分）　川連（三分）　半夏（一錢）　香附（一錢）　姜（一）　竹茹（八分）</p>
<p>張左　脘痛連脅，脈至左關見弦。此係肝胃不和。</p>
<p>製半夏（一錢）　陳皮（一錢）　生熟砂仁（一錢）　廣玉金（一分）　泡吳萸（七粒）　生薑（一片）</p>
<p>馬左　濕停中脘，胃脘當心而痛。</p>
<p>川樸（薑汁炒，一兩）　茅朮（米泔水炒，一兩）　廣皮（炒，一兩五錢）　蔻仁（研，一兩）</p>
<p>上藥，為末。每日，沖服二三錢。</p>
<p>張　脘痛連於少腹，脈至遲滯，乃寒與氣凝滯於肝胃之間，不通，則痛斯作矣，溫之通之。</p>
<p>烏藥（一錢）　蘇梗（三錢）　焦麥芽（三錢）　桂枝（四分）　廣木香（四分）　吳萸（三分）　砂仁（炒，三分）　生薑（二）</p>
<p>管左　胸痹脘痛，由肺氣窒塞，胃氣不降。</p>
<p>蔞仁（一錢五分）　焦枳殼（八分）　小樸（四分）　廣皮（一錢）　木香（三分）　生熟砂仁（五分）　大麥仁（一錢五分）　製半夏（一錢）　生薑（一片）</p>
<p>管右　胃脘當心而痛，溫之通之。</p>
<p>香附（一錢五分）　生熟元胡（二錢）　良薑（炒，六分）　木香（三分）　玉蘭花（五朵）</p>
<p>邵左　脘痛當心，脈至左弦而右寸大。用左金以泄肝陽。</p>
<p>吳萸（淡，三分）　川連（三分）　神麯（炒，一錢）　黑梔（一錢）　木香（四分）　姜（一片）</p>
<p>吳左　脘痛脈遲，痛止則噁心，得食稍安。此胃虛而有寒也，痛支左脅，肝木乘虛木侮故耳。</p>
<p>黨參（炒，三錢）　枳實（炒，五分）　吳萸（十粒）　乾薑（四分）</p>
<p>又　原方，加白芍炒、川連、附子。</p>
<p>楊左　木乘土，胃脘痛不適。胃喜降，木喜疏，宗此立方。</p>
<p>大麥仁（三錢）　防風（一錢）　蘇梗（二錢）　烏藥（一錢）　生熟砂仁（六分）　枳實汁（沖，三匕）　粟梗（二錢）</p>
<p>王左　胃脘當心痛徹於背，連於腰。半由寒濕，半由勞傷。</p>
<p>淡乾薑（炒，三分）　良薑（炒，五分）　白蔻仁（五分）　丁香（四分）　厚杜仲（薑汁炒，三錢）　生熟元胡（一錢）　木香（三分）</p>
<p>佟左　脘痛經年，時而便溏，得食則安，脈至左弦右弱。此木侮土衰，脾虛則求助食也，議與桂苓朮甘湯。</p>
<p>甜冬朮（炒，三錢）　炙草（五分）　茯苓（一錢五分）　桂枝木（四分）</p>

<h2>癖塊</h2>
<p>錢右　瘀凝氣滯，少腹結癥。</p>
<p>桃仁泥（一錢五分）　生熟延胡（一錢）　川楝子（二錢）　細青皮（一錢）　丹參（三錢）　香附（一錢）　當歸（三錢）　楂炭（二錢）　劉寄奴（二錢）　韭菜根（四錢）　兩豆尖（一錢）</p>
<p>接方　四物，加丹參、香附、楂炭、川楝子、元胡、炙鱉甲、玫瑰花。</p>
<p>楊左　久瘧傷脾，納減便溏，有時見血，左肋結癖。茲因土衰，夾積夾痰而成。</p>
<p>雞金　山藥　砂仁　車前　焦穀芽　水紅花子　黨參　冬朮　茯苓　炙草　杜仲　陳皮　白芍　神麯　肉果</p>
<p>某　臍左結癖，以至疏失職，二便不爽。</p>
<p>川楝子（三錢）　生熟延胡（一錢五分）　丹皮（炒，一錢五分）　南沙參（四錢）　鉤尖（五錢）　茯苓（三錢）　石決明（一具）　黑山梔（一錢五分）　木瓜（一錢）　橘葉（五張）</p>
<p>錢右　年及五旬，氣血不虧而虧，即有癥瘕癖痞，不可以古來攻消之方治之，先賢曰補正則塊自除，此言非謬也，宗之。</p>
<p>黨參（三錢）　冬朮（一錢五分）　陳皮（一錢）　延胡（一錢）　白芍（炒，一錢）　當歸（三錢）　熟地（四錢）　白蒺藜（一錢五分）　川楝子（一錢五分）　砂仁（炒，四分）　焦元楂（四分）</p>
<p>談右　脾氣不運，夾積夾痰，而中脘結痞，氣逆攻撐。</p>
<p>製半夏（一錢五分）　小樸（五分）　蘇梗（二錢）　香附（一錢五分）　茯苓（二錢）　砂仁（六分）</p>
<p>某　以一人之腹，而兼痞癥癖三塊，攻撐為患，其何以堪？平素飲食不節，以至痰凝氣滯而成。</p>
<p>砂仁（六分）　雞內金（一錢）　水紅花子（三錢）　京三稜（一錢）　蓬莪朮（一錢五分）　神麯（炒，一錢）　生鱉甲（四錢）　焦茅（一錢）　當歸（三錢）　楂肉（炒，二錢）</p>
<p>許左　瘧後結癖，今胸腹滿脹，納食減少，大便溏，脈細弱而甚於右。須防癖散成臌。</p>
<p>枳殼（五分）　澤瀉（一錢）　姜皮（三分）　茅朮（炒，一錢）　茯苓皮（三錢）　神麯（炒，一錢）　砂仁（一錢）　大腹皮（一錢五分）　陳皮（一錢五分）　白芍（一錢）　蘇梗（二錢）</p>
<p>吳右　脾胃兩虧，食物不運，腹中結塊不一，嘔泄兼作無時。</p>
<p>炒神麯（一錢）　炒山楂（一錢五分）　赤苓（二錢）　車前子（一錢五分）　澤瀉（一錢）　白朮（三錢）　炒扁豆（三錢）　木香（三分）</p>
<p>某　臍之左半，乃肝經部位，結塊板硬，起伏作痛。日數必以五，五為土數，發則攻衝，中脘不適，脈至弦數，甚於右關。顯系肝陽犯胃。</p>
<p>廣鬱金（一錢）　半夏（一錢）　大麥仁（五錢）　烏梅（一枚）　白芍（二錢）　炙草（四分）　防風（一錢）　黃芩（一錢）　山梔（一錢）　木瓜（一錢）　蒺藜（一錢）　陳皮（一錢）　吳茱萸（一粒）</p>
<p>陳　右肋之下，中膀之傍，期門部位，此因太陰脾土所居之地，厥陰肝經循循之處。癥結塊大如嬰，按之板硬而痛，脾不健運，寒積痰凝，非溫不化。但勢猛體弱，攻堅之品，未敢擅投。</p>
<p>萊菔子（一錢）　瓦楞子（三錢）　當歸（二錢）　炙甲片（一錢）　鬱金（一錢五分）　神麯（炒，一錢）　砂仁（六分）　姜（一）</p>
<p>又　射干（三分）　雄黃（五分）　生礬（五分）　肉桂（五分）　南星（五分）　水紅花子（五分）</p>
<p>共研細，膏藥上貼之。</p>
<p>過右　面黃脈弱納少，右肋下結塊。此係脾不健運，夾積夾痰所致。體質薄弱，不宜純用攻消，第補氣分，亦無益。法分健脾為主，佐以扶正兼消，而不猛烈者，久投自效。</p>
<p>冬朮（炒，四錢）　黨參（炒，三錢）　當歸（炒，二錢）　神麯（炒，一錢）　楂肉（炒，一錢）　砂仁（炒，八分）　加水紅花子（五錢）</p>
<p>吳左　癖大如盤，良由瘧後失調，飲食不節，痰積交滯而成。大便見溏，脾土衰矣。脈至右無力，體虛不任攻消，用擬香砂枳朮合外臺茯苓飲。</p>
<p>川楝子（一錢五分）　黨參（五錢）　茯苓（一錢五分）　雞內金（一錢）　木香（三分）　茅朮（一錢）　白朮（炒，一錢）　白芥子（一錢）　半夏（一錢）　萊菔子（一錢）　砂仁（一錢）　枳實（五分）　神麯（炒，一錢）</p>
<p>王右　癖結腹左。</p>
<p>白朮（四兩）　神麯（炒，三兩）　杜仲（鹽水炒，三兩）　砂仁（炒，三兩）　莪朮（炒，一兩五錢）　雞內金（炙，二兩）　當歸（酒炒，三兩）　青皮（炒，二兩）　炙鱉甲</p>
<p>上，為細末，水泛為丸。每日服三四錢，早晚用穀芽湯下。</p>
<p>李左　少腹之右結塊，大如覆碗，拒按而痛，小溲維艱而短赤，脈至無力而數，由來月餘，諸藥罔效。經陰之絡，環於陰器。又肝主疏泄，無陰則無陽以化，溲之不利，塊之凝滯，良由厥陰瘀滯交凝，肝陽鬱而不泄。但久病體虛，徒攻無益而有損。商消補兼施一法，氣血充滿，則塊自消也。</p>
<p>洋參（二錢）　當歸（三錢）　生地（四錢）　生炒延胡（三錢）　川楝子（三錢）　烏藥（一錢）　劉寄奴（三錢）　甲片（一錢）　血珀（一錢）　澤瀉（一錢）　木香（五分）　兩頭尖（十粒）　韭菜根（三錢）</p>
<p>將藥煎好，送腎氣丸。</p>
<p>施右　女子腹中有塊，有四：在胸腹肋下者謂痞癖，多因夾食夾痰夾氣而成矣；定而不移者謂之癥，多因瘀凝寒滯而結；聚散無常者謂之瘕，多因木鬱挾氣火所致。今診得右關尺弦數，少腹左右有筋似塊，痛牽連內側中，行散則無形，而百骸俱痛，蓋由產後營虧，客寒乘虛而入於肝絡，久而化火，舉發不常，痛無定在，即所謂瘕也，亦七疝之屬是也，總不外乎厥陰肝經之恙。用擬通則不痛之法，痛時服之，以治其標；養血活血，舒筋宣絡之法，不痛時服之，以治其本。</p>
<p>香附（炒，一兩）　細辛（二錢）　沉香（三錢）　木香（三錢）　松香（三錢）　玉金（三錢）　荊芥（三錢）</p>
<p>上藥研細末，臨痛時將炒陳粟梗（三錢）、杉木梢（一兩），煎湯服一二錢。橘葉（一錢）煎湯，服末藥一二錢。當歸龍薈丸五六錢，痛時亦用陳粟梗湯送下。</p>
<p>煎方　川楝子（二錢）　當歸（三錢）　牛膝（一錢五分）　木瓜（一錢）　丹參（三錢）　延胡（二錢）　南沙參（四錢）　香附（一錢五分）　赤芍（五分）　白芍（五分）　木香（四分）　生熟砂仁（二錢）　荔枝核（炙，四）</p>
<p>唐左　聚散無常者，瘕也。堅硬不移者，癥也。良由寒冷痰積，四者結成，踞於中焦，日漸長大。陰陽論，脾氣不升，胃氣不降，上為嘔吐，下為閉結，失治於初，致成棘手，當陰凝涸閉，非陽和不宣，即以其法加減。但症已深重，無欲速之法，調理不善，變端及多。</p>
<p>黨參（四錢）　生於術（三錢）　楂炭（二錢）　萊菔子（一錢五分）　砂仁（炒，八分）　枳實（炒，四分）　肉桂（四分）　川連（三分）　乾薑（三分）　淡蓯蓉（三分）　水紅花子（二錢）</p>
<p>吳　體實脈實者，無論癥癖，俱可攻消。體虛脈虛者，總宜培補，氣虛為先，昔賢曰補正則塊自消也。今六脈細澀，細為血少，澀主精傷。脾主肌肉，神形消瘦，脾虛可知。腹雖有塊，切勿攻之，用擬培補氣血，佐以健運脾土一法，耐心服之。</p>
<p>黃耆（三錢）　當歸（一錢）　熟地（五錢）　冬朮（一錢五分）　山藥（三錢）　神麯（炒，一錢）　白芍（炒，一錢）　丹皮（炒，一錢）　楂炭（二錢）　生洋參（二錢）　川楝子　延胡（生炒，一錢）　水紅花子（四錢）</p>
<p>許右　寒凝痰積，中脘結塊，不時作痛。宜與溫開。</p>
<p>肉桂（四分）　川茅朮（一錢）　半夏（一錢）　良薑（八分）　赤苓（二錢）　香附（一錢）　丁香（三分）　蔻仁（三粒）　當歸（五錢）</p>
<p>夏右　少腹結塊，日漸腫大，定而不移，謂之癥，乃從產後瘀凝不行所致。但體氣不足，難以純用攻消，理脾養營之中，兼流動之品，緩緩圖治可也。</p>
<p>赤芍（一錢）　桃仁泥（二錢）　牛膝（一錢）　黑梔（三分）　肉桂（三分）　黨參（三錢）　冬朮（炒，五錢）　當歸（四錢）　刺蒺藜（三錢）　烏藥（七分）　甲片（一片）　延胡（二錢）　紅花（三分）</p>
<p>華左　少腹結塊，攻痛無定，上逆犯胃則嘔，脈至沉遲而滯。先理氣機。</p>
<p>煨木香（三分）　沉香（沖，三分）　煨姜（一錢）　茯苓（二錢）　陳皮（鹽水炒，一錢）</p>
<p>秦左　脾陽不運，夾積夾痰，瘕結左脅，塊大如盤，六脈沉細而遲。急宜培補脾陽，以消陰翳，否則難免瘕散成臌。</p>
<p>炮姜（六分）　肉桂（五分）　白朮（炒，四錢）　枳實（炒，五分）　神麯（炒，一錢）　楂肉（炒，一錢五分）　黨參（六錢）　砂仁（炒，八分）　雞內金（一錢）　水紅花子（四錢）</p>
<p>又　焦白朮（一錢五分）　神麯（炒，一錢）　萊菔子（六分）　車前子（一錢）　砂仁（八分）　荊芥（八分）　荷葉（一錢）</p>
<p>某　瘕撐作痛，痛甚則厥，久熱不已，脈至弦弱，遍體生瘡。此為木鬱侮土，肝腎陰虧。症屬綿延，不易奏效。</p>
<p>石決明（四錢）　生地（四錢）　北沙參（四錢）　川楝子（炒，三錢）　延胡（一錢五分）　當歸（三錢）　丹皮（炒，一錢）　炙桑皮（一錢）　石菖蒲（五分）　生首烏（八錢）　青蒿梗（一錢）</p>
<p>秦左　癖成於氣積交凝，體實者可攻，體虛者宜健運為主。經曰，補正則塊自除。</p>
<p>雞內金（一個）　當歸（炒，一錢）　生薑（一）　焦冬朮（三錢）　砂仁（六分）　焦枳殼（五分）　焦神麯（一錢）　焦穀芽（二錢）　水紅花子（四錢）</p>
<p>諸左　瘧止復發，癖亦漸消而未盡。此宜扶正培土為主，兼以疏解攻堅。</p>
<p>柴胡（三分）　砂仁（炒，六分）　草果（六分）　炙甲片（一片）　黨參（三錢）　冬朮（四錢）　炙草（六分）　半夏（一錢）　當歸（三錢）　焦神麯（一錢）　水紅花子（四錢）　生薑（一）　大棗（二）</p>
<p>某　經曰：身寒汗多，陰氣勝也；厚衣不能溫，髓空而寒在骨也。然不凍慄者，一水不勝二火也。在脅下有形如覆杯，名曰肥氣，肝之積也。積之結成，由脾氣不運，腎陰不旺，寒凝食滯，氣阻血閉也。臍之左，臍之上，築築然能振跳，動氣發也。動之微，止在腹；動之甚，則沖胸膈，犯及上焦，咽喉為之吞吐不適，或惱怒，或如狂。事下則平，止發均不由己。無非肝腎真陰失守，陽氣失藏，龍雷之火，時上時下也。喜食姜附者，臟寒可知也。喜食甜物者，土虛欲得甘以助之。合方，陽宜固，陰宜守，土宜培，木宜平。消堅攻積不宜太過，恐傷正氣，昔賢有云養正則塊自除，此不消之消，所以消也。</p>
<p>熟附（一錢）　綿耆（一兩）　肉桂（五分）　白芍（三錢）　當歸（三錢）　五味（四分）　煅牡蠣（八錢）　熟地（一兩）　黨參（六錢）　茯苓（二錢）　神麯（炒，一錢五分）　冬朮（炒，四錢）　茅朮（炒，四錢）　炙草（五分）　羚羊（四分）　焦元楂（二錢）</p>

<h2>痿症</h2>
<p>某　小腹垂垂，溲不利，便亦難，清濁之氣，不得升降，以至機關不利，兩足痿弱，先為開通膀胱，以觀其效否。</p>
<p>滑石（三錢）　赤苓（三錢）　豬苓（三錢）　澤瀉（一錢）　陳皮（一錢五分）　烏藥（二錢）　川牛膝（二錢）　冬葵子（二錢）　川斛（四錢）</p>
<p>馬　足膝不能伸，左關尺濡弱。此氣血兩虧，筋失所養。擬溫補舒中。</p>
<p>獨活（一錢）　黨參（三錢）　冬朮（三錢）　炙草（六分）　川芎（七分）　當歸（三錢）　熟地（一兩）　苡米（六錢）　秦艽（二錢）　續斷（三錢）　木瓜（一錢）　牛膝（三錢）　虎脛骨（三錢）　肉桂（三分）　製附子（六分）</p>
<p>某　六脈沉細，腿膝無力，而成痿症。此非肺熱葉焦，亦非陽明火症。系下元不足，氣血兩虧，兼之勞動大過。用大防風湯治之。</p>
<p>防風（二錢）　黃耆（六錢）　黨參（五錢）　山藥（四錢）　狗脊（四錢）　熟地（一兩）　杞子（三錢）　杜仲（一兩）　炙草（五分）　冬朮（三錢）　牛膝（二錢）　續斷（三錢）　熟附子（一錢）</p>
<p>畢童　大筋軟短為拘，良由血不營，氣不足。</p>
<p>苡米（四錢）　杜仲（四錢）　牛膝（三錢）　續斷（三錢）　秦艽（三錢）　熟地（八錢）　木瓜（一錢）　鎖陽（二錢）　虎脛骨（四錢）　當歸（三錢）　紅花（三分）　銀花藤（八錢）　桑枝（五錢）　筍緶絲綿筋（四錢）</p>
<p>某　骨屬腎，筋屬肝。膝腫甚於內側，脈見弦數，左足曲而難伸。脈症合參，顯系肝腎陰虧，風溫乘虛下注，郁久化火為患。法當扶正育陰為主，佐以驅風活絡清火一法。況頻頻夢遺，助火劫陰之品，均宜慎用。</p>
<p>生地（一兩）　丹皮（一錢五分）　羚羊（三錢）　木瓜（一錢）　沒藥（一錢）　當歸（五錢）　秦艽（三錢）　防風（一錢）　洋參（四錢）　麥冬（一錢）　獨活（六分）　川斛（六錢）　苡米（一兩）　芡實（一兩）　山藥（三錢）　銀花（三錢）　桑節（五錢）</p>
<p>某左　經曰：掌得血而能握，足得血而能步履。又曰：濕熱不攘，大筋軟短，小筋舒長，軟短為拘，舒長為痿。凡有邪者，無不腫痛。今左手不用，而肩脫不腫不紅不痛，此血不營於筋絡，氣不達於肢節，理當氣血兼培，以血肉有情之品，投之自愈。</p>
<p>黃耆（六錢）　當歸（三錢）　白芍（一錢）　熟地（六錢）　冬朮（三錢）　虎骨（四錢）　龜板（炙，三錢）　鹿筋（牡蠣粉炒，三錢）　桂枝（三分）　黨參（四錢）　桑枝（五錢）　馬料豆（三錢）　紅棗（三個）</p>
<p>楊左　諸節屬肝，屈不能伸，病在筋也。脈見左關弦數，據述初起，二便不通，蓋肝主疏泄，因憂鬱氣滯傷肝，濕熱之邪，乘虛下注，以至右足步履艱難，痛無已時。法當疏肝養之體，兼清濕熱治之。</p>
<p>柴胡（三分）　當歸（三錢）　木瓜（一錢五分）　丹皮（一錢五分）　黑梔（一錢）　茅朮（一錢）　防風（一錢）　秦艽（一錢）　苡米（一兩）　牛膝（二錢）　沒藥（六分）　銀花藤（五錢）　川斛（五錢）　清晨服虎潛丸三錢開水送下。</p>
<p>汪左　經曰：掌得血而能握，足得血而能履。又云：氣虛則麻，血虛則痛。今診得脈象，左三部細弱，右寸無力，右關帶滑，此氣血之虧，不言可知，所用地黃飲子方法加減，極為穩當。目下煎劑，宜先理脾胃為要。</p>
<p>冬朮（五錢）　杜仲（一兩）　芡實（四錢）　穀芽（五錢）　建蓮（三錢）　山藥（三錢）　扁豆（炒，三錢）　茯苓（二錢）　半夏（二錢）　陳皮（一錢）　黃耆（元米炒，六錢）　杞子（三錢）　當歸（土炒，一錢五分）</p>
<p>某左　右足步履，屈伸不能如意，亦是氣血不充之故。</p>
<p>洋參（二錢）　冬朮（五錢）　杞子（三錢）　遠志（一錢）　當歸（三錢）　丹參（三錢）　杜仲（六錢）　馬料豆（三錢）　紅棗（三個）　桂圓肉（三個）</p>
<p>王左　兩足痿軟，不時收引，脈細弱無力。此係欲後受寒，邪歸入肝腎。治當溫補，但時令不宜過於辛熱。</p>
<p>虎骨（炙，四錢）　鹿筋（麩炒，三錢）　筍緶（四錢）　杜仲（薑汁炒，一兩）　當歸（酒炒，五錢）　川斷（三錢）　木瓜（一錢五分）　綿耆（一兩）　冬朮（六錢）　丹參（三錢）　懷膝（酒炒，一錢）</p>
<p>金匱腎氣丸（三錢），每日清晨用木瓜湯送下。</p>
<p>某　寒濕乘虛入於太陽，䙀腿脹痛，屈伸不便，曾經患瘍，恐又復發。</p>
<p>澤瀉（一錢）　羌活（一錢）　赤苓（三錢）　苡米（一兩）　宣木瓜（一錢五分）　川斷（三錢）　綿耆（三錢）　牛膝（三錢）　杜仲（四錢）　黃芩（一錢）　當歸（三錢）　陳皮</p>

<h2>痰飲</h2>
<p>王左　停痰積飲，居於中宮，寤不安寢，得吐則適，得泄則安。法宜和胃理氣豁痰。</p>
<p>半夏　廣皮　茯苓　枳實（炒）　川斛　洋參　竹茹　秫米</p>
<p>某右　痰去過多，陰津有傷，口渴溲短，舌光無苔。法宜溫養肺胃之陰。不可再理小便，以傷其液。初學者於此等處，機要小心。</p>
<p>北沙參（三錢）　麥冬（二錢）　玉竹（三錢）　扁豆（三錢）　橘紅（一錢）　茯苓（二錢）　川貝　枇杷葉（二錢）</p>
<p>任左　脈來右關滑大，時常吐酸，胸悶不適，飢時腹中漉漉，如有水聲。此痰飲積於中宮，良由脾陽失運。先以小半夏，加茯苓以徹飲，續商通陽可也。</p>
<p>製半夏（薑汁炒，三錢）　生薑（一錢）　茯苓（五錢）　枳殼（四分）</p>
<p>吳右　痰之為病，變怪多端，鬱症有六，飛屍有十二，此症近似，鬱症中之痰氣，飛屍中之伏運。</p>
<p>桃干（一個）　舊席草（二錢）　製半夏（一錢）　川貝（一錢）　桔梗（八分）　殭蠶（炒，一錢）　桑枝（三錢）　忍冬藤（三錢）　紫降香（一錢）　紅花（三分）</p>
<p>又　痰根已去其半，經曰衰其大半而止。今且平調，如日漸輕，可以不必再用攻逐，否則停十日半月再用藥可也。經云五補一宣，十補一宣，乃治此症之要法。</p>
<p>製半夏（一錢）　川貝（一錢）　橘紅（一錢）　雲苓（二錢）　竹瀝（十匕）　桑枝（三錢）</p>
<p>又　紅花（三分）　舊席草（一錢）　絲瓜絡（五錢）　製半夏（一錢）　川貝（一錢）　杜仲（五錢）　桑皮（二錢）　歸鬚身（二錢）</p>
<p>王左　濕痰阻於上中二焦。</p>
<p>半夏（炒）　陳皮　蘇子（炒）　萊菔子（炒）　白芥子（炒）　雲苓　雞鉅子</p>
<p>又　脈至右三部漸見和緩，左三部弦滑如前。去濕豁痰，稍兼平肝理氣之品。</p>
<p>前方，加青皮、防風。</p>
<p>朱右　痰氣阻於咽嗌。</p>
<p>海帶（二斤）　海浮石（四兩）　桔梗（一兩）　白芥子（二兩）</p>
<p>上，研細末，酒糊丸。每服三錢。</p>
<p>許　飲停心下，痰聚脘中，腹下漉漉有聲。擬用桂苓朮甘湯。</p>
<p>茅朮（炒）　茯苓　半夏　桂枝　炙草　姜</p>

<h2>頭痛</h2>
<p>秦右　血虛頭痛。</p>
<p>川芎（一錢）　白芷（一錢）　當歸（八錢）</p>
<p>馮右　半邊頭痛。</p>
<p>川芎　白芷　當歸　荊芥　蔓荊子　銀花　葛根　雞鉅子</p>
<p>某　脈細頭痛，遍於左半，細為血少。宗血虛邪襲治之。</p>
<p>當歸（一兩）　防風（一錢）　蔥頭（一個）　陳酒（半杯，沖服）</p>
<p>接方　川芎（七分）　當歸（三錢）　白芷（八分）　防風（一錢）　黃耆（六錢）　柴胡（三分）　蔓荊子（一錢五分）　甘菊（一錢五分）　生熟草（三分）　赤芍（一錢）</p>
<p>陳左　腦後屬三陽部位，今脹痛耳中出水，眠目流淚，無非風火上熾，吸引濕濁上冒頭面。擬羌活湯勝濕。</p>
<p>羌活　柴胡　白芷　獨活　川芎　甘草　藁木　黃芩　黑梔　連翹　滑石　薄荷　黃耆　當歸　桑枝</p>

<h2>腹痛</h2>
<p>王左　據云按緊則適，有時攻及胸脅，牽連背脊之下。今脈三五不調，指尖冰冷，若向來如此。非寒既蟲，若近日見此脈象，須防發病，慎之慎之。</p>
<p>桂枝（六分）　炮姜（五分）　吳萸（二分）　當歸（三錢）　木香（四分）　熟地（五錢）</p>
<p>又　前投溫通肝腎，脈來連續，指尖亦不若從前之冰冷。方亦不乎薑桂理陰。</p>
<p>熟地（八錢）　炮姜（五分）　肉桂（四分）　當歸（三錢）　小茴香（四分）　烏藥（炒，一錢）　吳萸（二分）　白芍（酒炒，一錢）　炙草（五分）　煨木香（四分）</p>
<p>蔣左　肝腎兩傷，寒邪乘虛深入，以至腹痛連綿不已，牽引百骸。擬用理陰加味。</p>
<p>淡蓯蓉（四錢）　杞子（三錢）　當歸（三錢）　熟地（八錢）　肉桂（四分）　炮姜（五分）　炙草（五分）　烏藥（一錢）　川楝子（一錢五分）　延胡（炒，一錢五分）</p>
<p>又　淡蓯蓉（一錢）　杞子（三錢）　當歸（三錢）　炙草（四分）　熟地（八錢）　延胡（一錢五分）　川楝子（一錢五分）　熟附（八分）　白芍（炒，一錢五分）　五味（七粒）　牡蠣（四錢）　桂枝（五分）　磨沉香（沖，十匕）</p>
<p>秦右　痛甚於少腹之右而拒按，且見便溏。先為調氣通滯。</p>
<p>楂炭（三錢）　神麯（一錢）　萊菔子（一錢五分）　烏藥（一錢）　檳榔（一錢）　青皮（一錢五分）　赤苓（一錢）　炙草（一錢）　延胡（二錢）　麥芽（二錢）</p>

<h2>脅痛</h2>
<p>汪左　痛甚於乳房，天府雲門，此係肺胃兩經，後連於背，起坐不能舒展，橫連臂，與食指舉動牽引作痛，脈至沉遲，稍見滑象，向有足疾，步履重著無力。細細合參，肺為主氣之臟，肺氣窒塞，則經之氣不宣；陽明為宗筋之腑，陽明虛，則宗筋縱，一身之機關不利。蓋肺氣窒則濕滯，濕滯則痰凝，初痛在氣，久痛則入絡。經曰：壯者氣行則愈，怯者著而成病。今得食則安，手按則適，謂非虛乎？似宜虛中挾實，未識當否。</p>
<p>絲瓜子（二錢）　歸鬚（一錢）　通草（五分）　叭杏（一錢五分）　橘絡（一錢）　參鬚（三錢）　苡米（炒，四錢）　川貝（一錢）　延胡（一錢）　玉金（八分）　青木香（七分）　新絳（一錢）</p>
<p>又　肺為主氣之臟，脾為後天之本。右寸關軟弱，其氣分之虧，不待言矣，況當大氣發泄之令，可不固正培土為先。自病以來，攻破之藥，所服不少，既不應手，斷不可久投之理。據愚見，凡實體實症實脈，未嘗不可攻破，然暫用不可久投，既投不效則非其症也。先賢云，七實三虛，行中帶補；七虛三實，以補兼行。今脈症合參，虛多實少，宜培補氣血為主，兼調脾胃，佐以通流，耐心安養，庶乎不失。</p>
<p>綿耆（三錢）　當歸（一錢五分）　延胡（一錢）　茯苓（二錢）　柏子仁（一錢）　杜仲（三錢）　生熟芽（二錢）　桑枝（酒炒，三錢）　生薑（一）　大棗（二）</p>
<p>清晨，用獨參一錢，煎湯服。</p>
<p>某　木鬱侮土，脅痛納減，且素有晨泄便紅，次系失藏失統，脈不弦數，儘可放心。</p>
<p>參鬚（一錢）　扁豆（四錢）　山藥（炒，五錢）　白芍（炒，三錢）　炙草（四分）　冬朮（一錢）　烏梅（一）　馬料豆（五錢）　建蓮（三錢）　香稻秧（一支）</p>

<h2>喉症</h2>
<p>邵　肝火熏蒸灼肺，唇舌咽喉，如焚而痛。此補肺之母，水壯則虛陽自潛。</p>
<p>生草　燈心　銀花　桔梗　元參　澤瀉　茯苓　山萸　丹皮　生地</p>
<p>陳　咽喉內外無處不爛，可憂者腐，不能脫凶。</p>
<p>薄荷　川連　川芎　牛蒡　淡苓　山梔　元參　生草　荊芥　連翹　射干　竹葉　馬勃　燈心　花粉　銀花　羚羊</p>

<h2>婦人科</h2>
<p>劉　經水先期，來時發熱，骨節煩疼，脈來細弱，此營衛兩虧。擬八珍湯加味，取其氣血並補。</p>
<p>洋參（一錢）　茯苓（一錢）　冬朮（一錢）　炙草（四分）　川芎（七分）　當歸（一錢五分）　白芍（一錢）　生地（五錢）　澤蘭（一錢）　山藥（三錢）　杜仲（三錢）　丹參（二錢）　香附（一錢）　益母草（一錢）　海螵蛸（一錢）</p>
<p>劉　屢次崩淋，六脈細澀，經後腹痛。純乎虛象，用黑歸脾湯。</p>
<p>黃耆（五錢）　冬朮（三錢）　洋參（二錢）　茯苓（一錢）　棗仁（二錢）　遠志（五分）　當歸（二錢）　炙草（四分）　熟地（五錢）　白芍（一錢）　杞子（三錢）　杜仲（三錢）　穀芽（三錢）　桂圓肉（五個）</p>
<p>梅　納少便溏，經停發熱。脾氣衰弱，肝腎陰虧。用八珍加減。</p>
<p>洋參（三錢）　冬朮（炒，二錢）　茯苓（二錢）　炙草（四分）　白芍（一錢）　生地（五錢）　懷藥（炒，二錢）　神麯（炒，一錢）　丹皮（三錢）　澤蘭（一錢）　延胡（一錢五分）　穀芽（生炒，一錢五分）　黑梔（一錢）</p>
<p>孫　產後營衛兩虧，時常內熱，脾胃氣機亦弱，作酸脹滿嘔吐。</p>
<p>蔻仁（二粒）　砂仁（三粒）　陳皮（一錢）　半夏（一錢）　神麯（炒，一錢）　穀芽（炒，三錢）　生薑（一片）</p>
<p>接服　八珍，加陳皮、砂仁、丹參、香附、薑、棗。</p>
<p>許　乳頭屬肝，血藏於肝，經來則乳脹而痛，血欲行而氣不行，氣滯則血亦滯。調其氣，理其血，營衛調和，則痛自愈。</p>
<p>生熟香附（各五分）　青皮（五分）　當歸（三錢）　川芎（一錢）　赤白芍（各一錢）　生熟延胡（各一錢）　熟地（四錢）　川楝子（炒，二錢）　決明（三錢）　澤蘭（一錢）　牡蠣（三錢）　玫瑰花（一朵）</p>
<p>另，用柴胡（三分），蒺藜（二錢），通草（五分），暫服三劑。</p>
<p>史　經水一月兩至，納穀不貪，右關脈弱，胸脘有時作痛。此脾不統，而胃失和矣。</p>
<p>四物，去川芎，加杜仲、砂仁、陳皮、玫瑰花。</p>
<p>史　赤白交下，月事或前或後，腰痛如折。氣血兩虧。</p>
<p>四物，加杜仲、牡蠣、蓮子、神麯、玫瑰花。</p>
<p>王　經來乳脹，營分血氣不和。</p>
<p>炙生地（四錢）　川芎（八分）　當歸（二錢）　白芍（一錢）　香附（一錢）　陳皮（一錢五分）　丹參（三錢）　澤蘭（三錢）　玫瑰花（二朵）</p>
<p>穆　脈不見數滑，難以痰火論，惟左沉分澀滯。此係氣滯血虛，經水來乳頭作痛脹，乳頭屬肝，經欲行而氣不宣，木喜條達，勿作痰症治。</p>
<p>香附　茯神　杏仁　洋參　丹參　歸身　青皮　遠志　玫瑰花</p>
<p>範　血去過多，左關尺細弱，右關尺浮大，舌碎而痛。陰虧者必火旺上炎，血虛者氣無所附，宗此立方。</p>
<p>熟地（八錢）　當歸（二錢）　白芍（炒，一錢五分）　黃耆（炒，三錢）　阿膠（二錢）　元參（二錢）　荊芥炭（一錢）　藕節（一個）　荷葉蒂（一枚）</p>
<p>鄒　赤白交下，營衛兩虧。八珍加味治之。</p>
<p>熟地（四錢）　狗脊（炙，三錢）　續斷（二錢）　海螵蛸（去毛，一錢）　黨參（炒，三錢）　茯苓（二錢）　白朮（炒，一錢五分）　炙草（八分）　當歸（二錢）　川芎（八分）　白芍　煅牡蠣（四錢）</p>
<p>周　經水先期，經後五日六日淋漓，脈至遲細，右手更甚，氣分偏虧。擬用人參養營加減。</p>
<p>黨參（三錢）　茯苓（一錢五分）　冬朮（炒，二錢）　炙草（六分）　白芍（炒，一錢）　熟地（六錢）　杜仲（三錢）　烏賊骨（一錢）　大棗（二）</p>
<p>某　脈來右寸浮大，大便氣滯不爽，經來前後不調。先為通達。</p>
<p>生熟香附（二錢）　生熟砂仁（六分）　焦枳殼（五分）　丹參（三錢）　茯苓（三錢）　陳皮（一錢）</p>
<p>丁　先因經失調，後因受寒咳逆，數月寒熱不已，力乏腰痛。氣血兼培，佐以溫疏。</p>
<p>黨參（三錢）　當歸（二錢）　熟地（八錢）　半夏（一錢）　杜仲（四錢）　陳皮（炒，一錢）　炙草（六分）　叭杏（二錢）　款冬花（三錢）　生薑（一）　大棗（一）　玫瑰花（二朵）</p>
<p>郭　經水先期，來時必先腹痛發熱，脈至左手沉分大而滯數。擬調養營法，兼以泄熱。</p>
<p>川芎（八分）　歸身（二錢）　白芍（一錢）　生地（四錢）　丹參（三錢）　香附（一錢五分）　澤蘭（一錢五分）　黑梔（八分）　玫瑰花（二）　又加柴胡（四分）　丹皮（一錢五分）　生熟延胡（二錢）　生甘草（三分）　赤芍（一錢）　木香（三分）</p>
<p>吳　產後瘀凝腹痛，症非輕視。</p>
<p>紅花（二錢）　桃仁（三錢）　赤芍（一錢）　當歸（五錢）　元胡（三錢）　肉桂（五分）　懷膝（三錢）</p>
<p>馮　產後血室空虛，暑乘虛來襲，以致少腹疼痛不已，二便艱澀，脈來細數。宜宗熱入血室治之。</p>
<p>川芎（八分）　赤芍（一錢）　當歸（三錢）　生地（四錢）　通草（一錢五分）　黑梔（八分）　車前子（炒，二錢）　黃柏（八分）　澤蘭（二錢）　劉寄奴（二錢）　生熟延胡（三錢）　六一散（三錢）　荷梗（一尺）</p>
<p>又　二便已能通利，腹痛亦止，脈數未能全退，除未復也。</p>
<p>川芎（七分）　白芍（炒，二錢）　當歸（三錢）　生地（四錢）　丹皮（一錢五分）　黑梔（八分）　香附（一錢）　茯苓（三錢）　澤蘭（三錢）　澤瀉（一錢）　丹參（三錢）　益母草（一錢五分）</p>
<p>許　經來則腹痛，嘔吐瀉泄，乳房腫脹，顯系肝脾不和。</p>
<p>香附　丹參　生熟砂仁　陳皮　焦穀芽　橘葉</p>
<p>又　川芎　當歸　生地　茯苓　白朮　炙草　陳皮　黨參　神麯　炒丹參　香附　澤蘭　木香　青皮　生炒延胡</p>
<p>許　經來前後作痛，此氣血兩虧。八珍加味為治。</p>
<p>八珍，加陳皮、澤蘭、砂仁、穀芽。</p>
<p>虞　身懷六甲，遍體虛浮，名曰子腫。雖半由胎氣，半由外邪。</p>
<p>白朮　黃芩　地骨皮　桑白皮　茯苓　陳皮　防風　腹皮　蘇梗</p>
<p>潘　產後操勞，脾土受傷，中陽不運，腹痛納減。幸脈不見弦數，小心調治，尚可無妨。</p>
<p>冬朮（炒，四錢）　穀芽（三錢）　神麯（一錢）　楂肉（炒，一錢）　川芎（八分）　煨木香（三分）　煨姜（一片）　砂仁（生炒，三分）</p>
<p>頭不痛去川芎換丹參，腹不痛，木香、生薑（不用煨）。</p>
<p>王　赤白交下，少腹作痛，肝腎有傷也。</p>
<p>杞子（炒，三錢）　白芍（炒，一錢）　山藥（三錢）　煅牡蠣（二錢）</p>
<p>王　氣血兩虧，六脈細澀，經水不行。可補不可攻。</p>
<p>熟地（六錢）　杞子（三錢）　丹參（三錢）　當歸（一錢五分）　冬朮（炒，三錢）　制洋參（一錢五分）　杜仲（四錢）　穀芽（炒，三錢）　遠志（八分）　玫瑰花（八分）　月月紅（一朵）　紅棗（五分）</p>
<p>陸　經水先期，淋濁不止。此血分有火。</p>
<p>炙生地　白芍　棗仁　澤蘭　炙草　穭皮　紅棗</p>
<p>蘇　經水淋漓，乃氣弱不攝。</p>
<p>黨參　黃耆　冬朮（炒）　茯苓　炙草　當歸　杜仲　牡蠣　荷葉蒂</p>
<p>潘　脈來細澀，乾咳無痰，經來一月淋漓，氣弱不能攝血。用人參養營湯，培補肺腎。至於少腹之塊，切不可攻消，經云養正則塊自除矣。</p>
<p>洋參（五兩）　冬朮（四兩）　茯苓（三兩）　炙草（一兩）　當歸（三兩）　白朮（三兩）　熟地（八兩）　丹參（八兩）　海螵蛸（三兩）　五味子（一兩）　玫瑰花（二兩）　遠志（一兩）　陳皮（二兩）　神麯（炒，三兩）　楂肉（四兩）　棗肉為丸</p>
<p>煎方　杞子（三錢）　當歸（一錢五分）　熟地（五錢）　玉竹（三錢）　冬花術（三錢）　陳皮（一錢）　楂肉（一錢五分）　穀芽（炒，三錢）　桃肉（三個）</p>
<p>王　經來腹痛，由氣血不能宣通。</p>
<p>香附（一斤）　酒炒（四兩）　薑汁炒（四兩）　醋炒（四兩）　童便（炒四兩）　丹參（一兩）</p>
<p>為末，泛丸。每日清晨服。</p>
<p>又　淡吳萸（十四粒），黃糖（二錢），作兩丸，陳酒送下。</p>
<p>王　氣血調和，自然不痛。</p>
<p>香附（一斤，酒炒四兩，薑汁炒四兩，醋炒四兩，鹽水炒四兩）　丹參（一兩）　當歸（炒，三兩）　烏藥（炒，二兩）　玫瑰（百朵）</p>
<p>共研細末，水泛為丸。</p>
<p>範　內熱本屬陰虧，經遲因於氣弱。</p>
<p>川芎　當歸　生地　冬朮　丹參　香附　澤蘭　海螵蛸</p>
<p>陳　小產失血不已，陰離於下，汗出不止，陽脫於上，六脈全無。用回陽益氣法。</p>
<p>黨參（一兩）　黃耆（元米炒，一兩）　製附子（一錢）　炮姜（一錢）　熟地（一兩）　當歸（一錢五分）　冬朮（五錢）　炙草（五分）</p>
<p>馬　經停三月，脈來細數而弦，舌赤無苔，內熱不已，勞怯已成之象。</p>
<p>銀柴胡（八分）　炙鱉甲（三錢）　秦艽（一錢）　鮮青蒿（一錢）　白芍（炒，一錢）　神麯（炒，一錢）　冬朮（二錢）　川芎（八分）　丹皮（一錢）　生地（三錢）　萸肉（二錢）　炙草（三分）</p>
<p>周　經來一月兩至，赤白交下，腰腹俱痛，當氣血並補。</p>
<p>黨參　茯苓　冬朮　炙草　熟地　當歸　遠志　杜仲　白芍　廣皮　牡蠣（煅）</p>
<p>潘　經來血少，脈至左關弦數。宜養陰，經充則化育出於自然。</p>
<p>川芎　當歸　白芍（炒）　熟地　丹參　香附　海螵蛸　澤瀉</p>
<p>胡　經水愆期，來時必先發熱腹痛，血色紫暗，脈來帶遲。血分微有伏寒，以致氣機不能宣暢。不可過於溫補，酌以芳香宣絡，氣血和平之劑。</p>
<p>玫瑰花　野薔薇花　香附　丹參　益母草花</p>
<p>盛　血崩脈弱，主以歸脾。</p>
<p>冬朮　黨參（炒）　炙耆　當歸　炙草　茯神　遠志（炒）　棗仁　炙地　桂圓肉　廣木香</p>
<p>承　經水愆期，來時必先寒熱，腹痛，便溏，脈至沉遲。此血分有伏寒，而脾氣亦不健。</p>
<p>四物，加楂炭、白朮（炒）、穀芽、炙草、香附、生薑、大棗；身熱加柴胡。</p>
<p>楊　經水先期，前後俱痛，色紫而多，脈來左關帶數。調經之中，稍兼泄熱。</p>
<p>四物，加澤蘭、香附、杜仲、益母草。</p>
<p>某　經來一月兩次，內熱不已，神倦力乏。</p>
<p>柴胡（三分）　白芍（一錢）　當歸（二錢）　大生地（四錢）　女貞子（一錢）　旱蓮草（二錢）　丹參（一錢）　洋參（一錢五分）　杜仲（二錢）　川斷（二錢）　砂仁（炒，三錢）</p>

<h2>八脈</h2>
<p>邵左　質稟八脈虧損，脊骨高凸，右足腿肉漸漸消瘦，自覺弛長，步履無力，曾經夢遺，氣血之傷，不待言矣，但舌苔白滑，補藥之中，不可兼滲濕理氣。</p>
<p>鹿角霜（五錢）　虎脛骨（五錢）　綿耆（一兩）　當歸（五錢）　狗脊（五錢）　續斷（三錢）　芡實（一兩）　大熟地（一兩）　冬朮（五錢）　木瓜（一錢五分）　獨活（一錢）　杜仲（一兩）　陳皮（一錢）　龜背殼（四錢）　豬脊筋（二條）</p>
<p>某　人身精氣血為之三寶，六脈細澀如無，身體麻木，背脊凸，兩足不轉，筋骨機關不利。八脈俱傷，督帶尤甚，精氣血枯槁矣。法當大補。</p>
<p>熟地（一兩）　當歸（五錢）　川芎（三分）　白芍（一錢）　黃耆（六錢）　冬朮（三錢）　茯苓（三錢）　炙草（四分）　肉桂（四分）　熟附（四分）　枸杞子（三錢）　肉蓯蓉（四錢）　杜仲（三錢）　鹿角霜（三錢）　懷膝（二錢）　虎脛骨（四錢）　狗脊（三錢）　黨參（五錢）　千年健（三錢）</p>
<p>某　督脈虧損，氣血亦虛。</p>
<p>鹿角霜（三錢）　膠（牡蠣粉炒，一錢五分）　龜板（三錢）　狗脊（炙，三錢）　冬朮（三錢）　杜仲（五錢）　牛膝（二錢）　杞子（二錢）　熟地（五錢）　虎脛骨（三錢）　熟附（三分）　豬脊髓（一條）　羊腰子（一隻）　鹽（少許）</p>
<p>莊左　脊骨腰間不時作痛，因由督帶兩傷，曾經尿血。氣血兩虧。</p>
<p>鹿角霜（四錢）　狗脊（五錢）　骨碎補（六錢）　熟地（八錢）　黨參（三錢）　當歸（三錢）　杜仲（四錢）　自然銅（三錢）　川斷（四錢）　冬朮（三錢）　沒藥（五分）　乳香（五分）　地鱉蟲（一個）　桃肉（二）</p>
<p>某　尾閭數寸脊骨，痛難轉移，且見寒熱。傷在腎督。</p>
<p>鹿角霜（三錢）　膠（化，二錢）　杜仲（一兩）　杞子（三錢）　冬朮（三錢）　狗脊（一兩）　川斷（三錢）　砂仁（六分）　豬脊髓（一條）　桃仁（一個）　羊腰子（一隻）</p>
<p>潘左　督脈督一身之陽脈，太陽為寒水之腑又為州都之皮，主司寒水。凡骨節，筋聚之所。筋屬肝，而骨屬腎。今節骨痛連腰背兩腿痠疼，小水黃而赤不利，舌苔中心帶黃，此是體虛濕蘊。先為分利膀胱，續投培補奇經肝腎。</p>
<p>茅朮（炒）　白朮（炒）　赤苓　豬苓　澤瀉　羌活　防風　黃耆　當歸　杜仲　川斷　苡米（炒）　狗脊　山藥　木瓜　白果　鹿角霜</p>

<h2>內外兼症</h2>
<p>許　因傷而腫，因腫而膿，瀉膿耳後腫處痛仍不減，傷未和也。午後微寒發熱，日暮稍退，至黃昏仍復如前，天明熱漸退去。由來一月有餘，此所謂不內外因而兼外因之恙。不內外因者，傷也。外因者，夏暑秋風感而似瘧，日夜兩至，氣血俱受邪也。</p>
<p>柴胡　洋參　當歸　鮮青蒿　紅花　丹皮　延胡（生炒）　木香　甘草（生炒）　黑梔　赤白芍　川玉金　中生地　桃仁泥</p>
<p>某　身懷六甲，滯下已難，況可肋下患乎，重險之症。</p>
<p>茅朮　黃芩　蘇梗　枳殼　赤苓　木香　廣玉金</p>
<p>虞　右膝痛減，即在膝加重，兼頭痛發熱，脈至數而左關浮弦。蓋諸節屬肝，風性喜於乘木，遊行無定，症兼內外，無非風之徹上徹下也。</p>
<p>柴胡　防風　秦艽　羚羊角　連翹　木香　木瓜　丹皮　赤芍　赤苓　歸尾　銀花　川膝　獨活</p>
<p>章　花後餘邪未盡，毒火刑金，金傷則水涸，水涸則陰虧，陰虧則入暮發熱。手太陰少商穴，出於大指之端，今之指尖腐爛出血，亦見肺熱葉焦。有諸內而形諸外也，胸腹漸漸飽滿，清肅之令不行，則濁氣在上而生膹脹也。且金傷木無所制，而脾土受侮，土衰則不健運，濕積停矣，能無面色痿黃而形瘦腹脹？擬培土生金法。</p>
<p>洋參　茯苓　天冬　首烏　山藥　神麯　冬朮　炒苡米　陳皮　銀花　白芍　升麻　穀芽（生炒）　桑枝</p>

<h2>瘰癧</h2>
<p>施　稟質陰虧，陰虧者必火熾而上越，肺金受灼則為咳吐紅。今雖血不見，而虛陽不潛，絡脈為枯，右耳後結核累累入貫珠者。此謂虛痰，良由日受龍雷燔爍，筋無血養所致，非比痰實可攻可消而能速效。急宜凝神靜養絕欲往年，乃是治此症之良圖，兼以壯水育陰制陽軟堅，毋求欲速，方可湊功。如不遵戒守，雖服藥無益，慎之慎之。</p>
<p>大熟地　生決明　元參　草節　北沙參　川貝　牡蠣　懷藥</p>
<p>又方　大合桃（二十個）　蟬蛻（五個）</p>
<p>將合桃對縫劈開，以蟬七個，和桃肉研碎，乃裝入殼內。鹽泥包裹，火內煨焦，去泥研末。用淡鹽湯調送，每日一服。作二十服，另包。倘若煨過成白灰者，不用。未盡煨焦者，亦不用。</p>
<p>李　水不上承，火不下降，肺液被劫，咽喉不寬，頸側兩旁痰癧成串，硬而無情。此虛痰也，不易應效。商清金壯水，鹽以軟堅法。</p>
<p>北沙參　元參　生地　海浮石　川貝　桔梗　銀花　乾草節　牡蠣</p>

<h2>疔</h2>
<p>吳　腮疔走黃，勢在十分凶險。勉方以冀百中之一。</p>
<p>銀花（二兩）　甘菊（一兩）　柴地丁（五錢）　蒲公英（五錢）　知母（一錢五分）　大貝（三錢）　花粉（三錢）　甲片（二錢）　角針（三錢）　乳香（一錢）　炒河車（一錢）</p>
<p>此方，三劑大效。</p>

<h2>骨疽</h2>
<p>某　附骨疽大症也，消亦不易，成攻亦難速痊，總要耐心。</p>
<p>柴胡　黃芩　桂枝　蒼朮　獨活　防風　當歸　甲片　角針　連翹　牛膝　全蠍　赤勺　木香</p>
<p>某　大勢已退，但腐未脫，新未生，尚在險途，能遵戒守，醫藥得力，非不可愈。然人事不能善養，亦易生變，慎之慎之。</p>
<p>羌活　川芎　生草　銀花　洋參　焦冬朮　廣皮　砂仁　扁豆　上耆　當歸　生赤首烏　焦穀芽</p>
<p>某　病有輕者重者，輕者數劑可愈，非關醫之能也；重者數十劑而愈，有半載經年而愈，有數年而愈，非關醫之不能也。總貴識症，如初此症，附於筋骨，其發也甚緩，收攻也甚難。調養得宜，原有可愈；調理不善，每多中變。須耐心服藥，寒暖飲食，事事小心，水到渠成，一定之理。如欲速，非惟無益，適足以有害也。</p>
<p>上耆　當歸　白芍　川芎　熟地　洋參　茯苓　杜仲　冬朮　炙草　丹參　杞子　懷藥　廣皮薑棗</p>
<p>某　膿雖有，尚未退透。所嫌身懷六甲，攻消之藥礙胎者多，求其平穩者施之。於重大者，難以見功。刻下胎氣時時上逆，可不以安胎為急務乎？在外症，勢在作膿之時，當兼內托。</p>
<p>蘇梗　黃芩　砂仁　當歸　洋參　羚羊片　甘草　花粉　銀花　甘菊　元參　白朮</p>
<p><u>光緒元年春月　錄</u></p>

<h2>附：薛應嵩醫論</h2>

<h3>胎產保命方</h3>
<p>全當歸（一錢五分）　川芎（一錢五分）　生黃耆（八分）　白芍（酒炒，一錢二分，冬用一錢）　荊芥穗（八分）　川貝母（去心研，一錢）　蘄艾（醋炒，七分）　川羌活（五分）　枳殼（麩炒，六分）　菟絲子（揀淨酒泡，一錢四分）　紫熟厚朴（薑汁炒，七分）　甘草（五分）　生薑（三片）</p>
<p>此方，專治一切產症，未產時不拘月數。或偶傷胎氣，腰疼腹痛，其有血下之勢，服者能安。或小產危急之際，一服即愈，再服全安。或十月正產，交骨不開，橫生逆下，數日難產，或子死腹中，命在危急，服之立愈。此方系異人傳授，救人危急，每用不過兩劑，屢試無不神效，幸勿輕視。藥須地道，照方炮製，秤准，惟產後禁服。</p>
<p>難產　當歸（三錢）　川芎（一錢五分）</p>
<p>煎，沖黃酒，每送二丸。</p>

<h3>警醒產後落胎打胎保命格言</h3>
<p>世說產後，傷筋動骨，一百念日，勿可通房，信斯言也。犯者諸藥無效，輕則長病，兩月犯成癆，重則短命，一月犯不幸，嗟乎惜哉！產後未犯，雖症危險，猶可回生。家傳丸丹，立見奇功，即經年外，可保無虞。</p>
<p>愚謂醫治產後，落胎打胎，服補寒澀，必死無疑，戒之，慎之。此症無論寒暑，虛實冷熱，腹痛瀉痢，嘔惡一切，不必診脈，方無增減，順存達亡，屢試屢驗，保其家室，以終餘年，信無謬矣。姑以煎方附後，訣曰：焦延炮當桃赤丹澤紅川，青桂香桃肉兩個五劑安，古書不軌，逸之惜乎，好事者附載薄書，攸久無疆，遍傳四方，超生無量。</p>
<p>焦山楂（四錢）　延胡索（打碎，一錢）　炮薑炭（一錢）　當歸身（一錢五分）　赤芍（一錢五分）　桃仁泥（二錢）　紫丹參（二錢）　澤蘭（二錢）　紅花（一錢）　川芎（一錢五分）　細青皮（一錢）　安桂心（七分）　香附（三錢）　濮桃肉（二個）　五劑安</p>

<h3>忌補寒澀要略</h3>
<p>生炙熟地，黃耆，炙甘草，炒當歸，人參，黨參，洋參，天麥冬，阿膠，棗仁，犀角，羚羊角，生軍，黃連，鮮生地，鮮石斛，金銀花，花粉，連翹，夏枯草，炒丹皮，黃芩，薄荷，知母，葛根，寒水石，石膏，竹葉，蘆根，五味子，煅牡蠣，烏梅，萸肉，白芍。信受奉行生者眾矣。</p>
<p>同治七年戊辰四月既望時年八十錫山薛應嵩識</p>
